
FORORD. 


»Den  sidste  Lamia«  og  det  øvrige  Indhold  af  nær- 
værende Bind  slutter  sig  ganske  til  »Fra  Hellas«,  i  det 
Smaafortællingernes  Form  ogsaa  her  er  benyttet  til  at 
fremstille  forskjellige  Sider  af  hellenisk   Liv. 

Dog  er  Rammen  i  visse  Henseender  udvidet. 

Her  bringes  nemlig  ikke  alene,  som  i  første  Række, 
Billeder  af  Hverdagslivet,  tegnede  paa  historisk  Baggrund, 
men  enkelte  historiske  Personer  føres  under  Handlingens 
Gang  frem  for  Læseren.  Ingen  af  disse  er  dog  gjort  til 
Hovedperson.  Thi  som  Følge  af  Romanens  kondenserende 
og  skærpende  Form  blive  historiske  Figurer,  naar  de  holde 
Handlingens  Traade  i  deres  Haand  ,  som  oftest  til  halve 
eller  hele  Vrængebilleder,  eller  faa  i  alt  Fald  let  for  meget 
Lys  eller  for  megen  Skygge.  For  at  undgaa  denne  Mis- 
lighed ere  de  her  kun  indførte  glimtvis,  i  enkelte  Optrin, 
hvorved  det  bliver  lettere  at  bevare  den  historiske  Troskab. 

I  sin  w Rejse  i  Grækenland«  betegner  P.  O.  Brøndsted 
Beretningen    om    Zaleukos    og    hans    Søn    som    et    af   de 

skjønneste  og  mest  rørende  Sagn,  der  er  levnet  os  fra  den 
klassiske  Oldtid. 

Dette  Sagn  er  dog  meget  kort  fortalt ,  i  en  Snes 
Linier.  Lovgiverens  faderlige  Heroisme  er  det  eneste, 
der  dvæles  ved.      For  øvrigt  tier  Beretningen. " 

Den  første  Fortælling  i  nærværende  Række:  »Et 
Sagn  fra  Stor-Hellascc  er  et  Forsøg  paa  at  udfylde 
den  gamle  Overlevering  og  at  gjøre  den  tilgængelig  for 
vore  Dages  Læsere. 

Forsøget  havde  dog,  allerede  i  formel  Henseende, 
sine  Vanskeligheder.  Skulde  blot  noget  af  Sagnkarakteren 
bevares,  maatte  Fremstillingen  være  ganske  kort.  Ikke  et 
Ord  mere ,  end  der  behøvedes  for  at  danne  Billede ,  — 
omtrent  som  i  en  Ballade,  opløst  i  Prosa.  Og  dog 
gjaldt  det  om  intet  mindre  end  om  at  vise,  hvorledes 
den  helleniske  Aand  var  bleven  paavirket  af  den  italienske 
Jordbund ,  saa  at  de  lokriske  Nybyggeres  Liv  til  Dels 
havde  antaget  en  anden  Farve,  et  andet  Præg  end  i 
Moderlandet. 

Men  ikke  nok  hermed.  Selve  Sagnet  frembød  to 
Ulemper.  I  Glanspunktet,  Zaleukos's  Forslag  til  at 
omgaa  hans  egen  Lov,  er  det  ophøjede  kun  ved  en  haarlin 
Linie  adskilt  La.  det  latterhge,  og  i  selve  Katastrofen, 
Øjenudstikningen,  er  der  noget,  der  gjør  den  ubrugelig 
som  novellistisk  Slutning.  Den  maa  nemlig  foregaa  bag 
Scenen .  og  det  var  derfor  nødvendigt  at  tilføje  Episoden 
om  den  l'ille  Blomst. 

Men  hvor  fragmentarisk  hin  Sagnlevning  end  er, 
indeholder  den  et  ejendommeligt  Pust  af  antik  Sjælsstor- 

hed ,  som  nok  kan  friste  til  æsthetisk  Behandling.  Det 
gaar  med  Zaleukos-Sagnet  som  med  de  herlige  Torsoer 
fra  Kunstens  Blomstringstid.  Det  halve  fattes.  Men 
netop  derved  sættes  Fantasien  i  Bevægelse  og  anspores  til 
at  erstatte  det  manglende*). 

Den  anden  FortæUing  »Dødsdømt«  støtter  sig  til 
nogle  Linier  hos  Pausanias  og  hos  Taleren  Æschines  om 
Kvinden  Kallipateira ,  der ,  forklædt  som  Mand ,  over- 
værede de  olympiske  Lege  for  at  blive  Vidne  til  sin  Søns 
Sejr.  Bortset  fra  det  novellistiske  Element  drejer  For- 
tællingens Indhold  sig  om  de  hellige  isthmiske  Lege  og 
om  en  derpaa  følgende  Retssag.  Skulde  disse  Æmner 
gjøres  levende  og  anskuelige,  var  det  ikke  nok  at  gaa  for- 
tællende til  Værks,  men  alt  maatte  da  fremstilles,  saa 
at  de  enkelte  Optrin  saa  at  sige  foregik  for  Læserens 
Øjne.  Det  gjaldt  derfor  om  at  trænge  ind  i  det  antikke 
Sceneri  og  om  at  tilvejebringe  et  saa  stort  Forraad  af 
enkelte  Træk,  at  Billedet  kunde  gjøres  nærværende.  Men 
at  opnaa  dette  var  saa  meget  vanskeligere,  som  der  tillige 
inden  for  den  snævre  Ramme  skulde  gives  et  Indblik  i 
Legenes  panhelleniske  Natur  som  Fælleshøjtid  for  alle 
Hellenere.  Forsøget  var  ogsaa  halvt  opgivet,  og  For- 
tællingen laa  hen,  da  en  Henvisning  til  Dion  Chrysostomos 
pludselig  aabnede  en  uventet  Rigdom.      Hos  denne  Taler 


*)  »Et  Sagn  fra  Stor-Hellasu    har   tidligere  været  trykt,  nemlig   i 

April  1 883    i  svensk  Oversættelse  i   Stockholmsbladet  »iV)^  ///. 

Tidn.a    og    i  Avgust   s.   A.    i    ^^Niitidenn    under  Titel  af:    »En 
Kjærlighedsforstaaelse  i  Lokroi«. 

fra  Domitians  Tid  fandtes-  der  Beskrivelser  fra  Legene  om 
Tilskuermængdens  Sammensætning,  om  Oplæsningerne 
i  Skuespilhuset,  om  en  Strid  mellem  ordvise  og  om  den 
næsten  afsindige  Hyldest,  der  blev  vist  en  Sejervinder. 
Efter  dette  Fund  skred  Fortællingen  rask  videre;  thi  hvad 
Retssagen  angik ,  var  der  ingen  anden  Udvej  end  at  gaa 
frem  efter  Analogier.  Om  de  isthmiske  Kampdommeres 
Ret  fattes  der  nemlig  saa  godt  som  alle  Oplysnmger. 

De  egentlig  historiske  Data  ere  gjengivne  efter 
Klassikerne.  Skildringen  af  Kong  Filippos's  mærkelige 
Færd  efter  Slaget  ved  Chæroneia  er  saaledes  hentet 
fra  Diodor  og  Plutarch ,  og  Beskrivelsen  af  den  unge 
Fyrst  Alexandros ,  senere  med  Tilnavnet  den  Store ,  er 
Træk  for  Træk  tagen  fra  Arrian,  Plutarch  og  Ælian. 

Naar  der  siges  om  Diogenes,  at  han  boede  i  en 
Rønne  af  Ler,  kræver  dette  en  nærmere  Forklaring. 
Ordet  Pithos  eller  Pithakne,  den  græske  Benævnelse  paa 
hans  Bolig ,  bliver  i  Reglen  vildledende  oversat  ved 
»Tønde«.  De  store  antikke  Vinfade,  som  rummede 
hundrede  Amforer  og  svarede  til  vore  Oxehoveder,  vare 
ikke  af  Træ,  men  af  Ler,  ikke  Bødkerarbejde ,  men 
Pottemagerarbejde.  Da  de  vare  alt  for  store  baade  for 
Drejeskiven  og  for  Ovnen,  maa  man  forestille  sig  dem 
som  plumpe,  kunstløst  forfærdigede  Kar  med  tykke  Ler- 
vægge. De  havde  aldrig  nogen  Fod;  de  større  vare  neden 
til  flade,  de  mindre  spidse.  De  sidste  maatte  for  at  kunne 
staa  graves  et  Stykke  ned  i  Jorden.  At  Diogenes  skal 
have  »trillet«  sin  »Tønde« ,    kan  ikke  bringes  i  Samklang 

med  de  faktiske  Forhold,  men  maa  anses  for  en  malerisk 
Udsmykning  fra  senere  Tider.  En  Pithos  var  ikke  en 
Gang  rund,  men  aflang  (nærmest  af  Form  som  en  Terrin; ; 
men  et  saadant  Kar  kan  ikke  »trilles«,  bortset  fra,  at  det 
baade  var  for  stort  og  for  skjørt  til  at  taale  en  saadan 
Behandling. 

Til  den  tredje  Fortælling  »To  Tunger  i  én 
Mund«  ere  Omridsene  tagne  fra  Parthenios  fra  Nikaias 
Erotika.  Dog  er  Behandlingen  foretagen  med  Frihed,  i 
det  Motiveringen  og  ikke  faa  af  de  enkelte  Optrin  ere 
tilføjede. 

»Den  sidste  Lamia«  er  bygget  paa  en  lille  Episode 
i  »ApoUonios's  af  Tyanas  Levned« ,  af  Flav.  Filostratos 
den  Ældre.  Skildringen  kan  tjene  som  Prøve  paa  en 
»milesisk  Fortælling« ,  i  det  Folkeovertroen  her  paa  en 
egen  fantastisk  Maade  spiller  ind  i  det  virkelige  Liv. 


Til  disse  indledende  Bemærkninger  være  det  mig 
tilladt  at  føje  min  Tak  for  den  Anerkjendelse ,  »Fra 
Hellas«  har  fundet  i  hele  den  herværende  Presse.  Den 
Velvilje,  der  er  vist  mig  fra  Publikums  Side,  har,  ikke 
mindre  end  Pressens  gunstige  Omdømme,  været  mig  en 
Opmuntring  til  at  fortsætte  det  begyndte  Værk.  Maatte 
de  nye  Fortællinger  finde  en  lige  saa  venlig  Modtagelse 
som  de  tidligere! 

Af  flere  Enkeltheder  som  Skildringen  af  de  athenien- 
siske  Triballer    eller    Svirebrødre  og  af  den   i   Korinthos 

herskende  Yppighed  vil  "man  se,  at  jeg  ikke  har  søgt  at 
lægge  Dølgsmaal  paa  Skyggesiderne  af  det  gammelgræske 
Liv,  og  naar  jeg  efter  Evne  har  bestræbt  mig  for  at  løfte 
en  og  anden  Flig  af  det  Slør,  som  Tiden  har  udbredt 
over  en  for  længst  hensmulret  Verden,  har  jeg  i  alt  Fald 
ikke  skyet  nogen  Anstrængelse  for  i  smaat  som  i  stort 
at  give  Sandheden  Æren. 

Kjøbenhavn,    i    September  1884. 

P.  Mariager. 

ET  SAGN  FRA  STOR-HELLAS 

Den  29de  Olympiades   iste  Aar  (664  f,   Chr.). 


Den  sidste  Lamia. 


I. 

Ikke  længe  efter  Olympiadernes  Begyndelse  ud- 
bredte hellenisk  Sprog  og  Dannelse  sig  med  uimod- 
staaelig  Vælde  mod  Øst  og  Vest.  Fra  Arkadien,  Kreta, 
Elis,  Boiotien  og  andre  Egne  droge  unge  og  gamle  til 
fremmede  Lande,  ikke  enkeltvis  som  Indvandrere,  der 
snart  vilde  have  tabt  sig  blandt  de  indfødte,  men  skare- 
vis som  Erobrere,  der  paatrykte  det  nyvundne  Land 
deres  ejendommelige  Præg. 

Hellenerne  traadte  kort  sagt  i  Fønikernes  Fodspor; 
de  aabnede  nye  Veje  for  Skibsfarten  og  inddroge 
fremmede  Landes  Rigdomme  i  det  almindelige  Handels- 
samkvem, Navnlig  var  Sikelien  og  Nedre  Italien  deres 
Maal.     Lige  fra  Apulien  og  Campanien  til  Calabrien  og 

den  bruttiske  Halvø  rejste  der  sig  helleniske  Nyb^^gder 
i  Snesetal,  den  ene  tæt  ved  den  anden,  saa  at  der 
hinsides  det  ioniske  Hav,  lige  over  for  Moderlandet,  op- 
stod et  nyt  Hellas:    Hellas  Jté  megale. 

En  af  de  ældste  af  disse  Nybygder  var  de  epize- 
fyriske  Lokrers  Stad.  Til  dens  Mærkeligheder  hørte 
en  meget  omtalt  Ertsstøtte:  en  Mand  med  en  Kithar, 
paa  hvilken  der  sad  en  Græshoppe. 

Denne  Billedstøtte  var  rejst  af  Byen  til  Ære  for 
Kitharspilleren  Eunomos,  fordi  han  i  de  pythiske  Lege 
havde  sejret  over  Aristion,  en  Tonekunstner  fra  Rhegion. 
Denne  havde  anraabt  Apollon,  men  Eunomos  havde 
forudsagt,  at  Rhegion  aldrig  kunde  vinde,  da  »selv  dets 
Græshopper  vare  stumme,  hvorimod  Lokrernes  Cikader 
sang.«  Ikke  desto  mindre  havde  Aristion  begyndt 
Væddekampen;  men  Eunomos  vandt  Prisen,  thi  da  der, 
medens  han  spillede,  sprang  en  Stræng  paa  hans  Kithar, 
satte  en  Græshoppe  sig  paa  den  og  tog  den  manglende 
Tone. 

For  øvrigt  tydede  Kitharspillerens  Navn  Eunomos*) 
paa  et  af  Byens  vigtigste  Fortrin :  dens  fortræffelige 
Love.  Disse  Love  skyldtes  en  Vismand,  hvis  Berøm- 
melse naaede  langt  ud  over  Stor-Hellas. 

Zaleukos,  saa  hed  han,  var  en  af  de  ozoliske 
Lokrer,    som   havde   anlagt   Byen.      Disse   vare    alle   af 


")   .\f  (?«,   vel,   og  ftomos,   Lov. 

ædel  Byrd  og  kom  fra  Oiantheia,  en  Stad  ved  den 
korinthiske  Bugt.  Efter  lange  indre  Stridigheder  havde 
Folket  dér  tilrevet  sig  Magten  og  gjort  de  fornemme 
Opholdet  utaaleligt.  Paa  en  Flaade  af  tredive  Skibe, 
der  førte  Aftenstjærnen,  de  ozoliske  Lokrers  Forbunds- 
tegn,  som  Mærke,  vare  de  med  Hustruer,  Børn  og  rørlig 
Ejendom  sejlede  over  det  ioniske  Hav,  stadig  styrende 
mod  Solnedgang,  indtil  de  vare  landede  ved  Forbjærget 
Zefyrion,  ikke  langt  fra  Leukopetra,  Sydspidsen  af 
Italien.  Oraklet  havde  raadet  Udvandrerne  til  at  ned- 
sætte sig,  hvor  de  bleve  »bidte  af  en  Træhund«,  og 
da  deres  Fører  Euanthes  rev  sit  Ben  paa  en  vild  Rosen- 
busk og  saaledes  følte  Træhundens  Tænder,  betænkte 
han  sig  ikke,  men  tog  Land. 

Snart  sluttede  der  sig  en  Mængde  misfornøjede, 
forviste  og  Lykkejægere  til  Nybyggerne,  og  efter  tre 
Aars  Forløb  droge  disse  med  Syrakusernes  Bistand  bort 
og  nedsatte  sig  ikke  langt  derfra  paa  Højen  Esopes. 
Nu  kom  der  en  travl  Tid.  Hus  rejste  sig  ved  Hus, 
det  prægtige  Persefone  Tempel  blev  opført  uden  for 
Byen,  og  da  Skibstømrerne  ikke  vare  mindre  virksomme 
end  Bygmestrene ,  gyngede  der  snart  en  hel  Flaade  af 
bugede  Handelsskibe  i  Havnen. 

Nogle  af  de  største  af  disse  tilhørte  Zaleukos.  Han 
var  den  Gang  en  Mand  paa  fyrretyve  Aar,  rigt  velsignet 
med  Kløgt,  Sundhed  og  Velstand.  Aaret  efter  Lokrernes 
Ankomst   til   Italien    havde    hans   Hustru    født    ham   en 

Søn,  hvem  han  havde  givet  Navnet  Theodoretos,  fordi 
den  spæde  var  kommen  som  en  Guds  Gave  i  det 
fremmede  Land. 

Trods  alt  dette  var  Zaleukos  ikke  lykkeHg.  Den^ 
Videbegjærlighed,  der  dannede  et  Grundtræk  i  den 
helleniske  Aand,  var  saa  stærkt  udviklet  hos  ham,  at 
den  hverken  undte  ham  Rist  eller  Ro.  Dag  for  Dag 
higede  han  efter  en  dybere  Indsigt,  end  det  var  muligt 
at  erhverve  paa  den  Plet,  hvor  han  var  hensat. 

II. 

En  Morgen  løb  der  et  stort  Handelsskib  ind  i 
Havnen;  det  kom  fra  Ægypten  med  en  Ladning  Elfen- 
ben, Korn,  Figen  og  kostbare  Stenarter. 

Styrmanden,  en  Rhodier,  havde  tusende  Ting  at 
fortælle  om  Vidunderlandet  ved  den  brede  Neilos  Flod. 
Han  skildrede  Lampefesten  i  Sais,  beskrev  et  Isis- 
Optog  og  lovpriste  det  hellige  Præsteskab  i  Memfis  som 
»de  viseste  af  alle  Mennesker«. 

Kort  efter,  da  Zaleukos  en  Dag  af  Middagsheden 
var  dysset  i  Søvn  under  Løvtaget  uden  for  sit  Hus, 
havde  han  en  forunderlig  Drøm.  Det  syntes  ham,  at 
en  ung  ægyptisk  Præstinde  med  en  Lotosblomst  paa 
Haaret  stod  for  ham.  Hun  var  iført  en  lang  snehvid 
Dragt,  sammenholdt  af  et  blaat  Bælte  med  Sølvstjærner, 
og  under   hendes  venstre  Skulder  tindrede    der   et   lille 

Sølvspejl  af  dem,  der  brugtes  af  Deltagerinderne  i  Isis- 
Toget  til  at  mangfoldiggjøre  og  i  enhver  Retning  til- 
bagekaste Gudindens  Billede.  Efter  en  højtidelig  Tavs- 
hed, under  hvilken  hun  fæstede  sine  Øine  paa  Zaleukos, 
løftede  hun  langsomt  Armen,  og  i  det  hun  pegede  ud 
over  det  blaa  Hav,  sagde  hun:  »Du,  som  søger  Visdom, 
drag  bort  til  den  hellige  Neilos  Flod,  —  drag  bort  til 
Underværkernes  Land:  der  vil  Du  lære  meget,  meget!« 

Zaleukos  vaagnede  med  en  Gysen.  Var  ikke  dette 
et  Tegn  fra  Guderne?  Dagen  efter  var  hans  Beslutning 
fattet;  han  betroede  sit  Hus  til  en  prøvet  Ven  og  afgik 
med  et  af  sine  Skibe  til  Ægypten, 

Hvor  forbavsedes  han  ikke  over  alt,  hvad  han  her 
saa'!  Da  han  fra  Flodbredden  steg  op  ad  den  store 
Lerstens -Trappe  til  Gudinden  Neiths  Helligdom  i  Sais 
og  kastede  Blikket  ind  gjennem  Tempelmurens  Port, 
var  det,  som  om  han  stirrede  ind  i  et  Drømmeland, 
hvor  alt  var  ham  fremmed.  Den  lange  Dobbeltrække 
af  Sfinxer,  Obeliskerne  og  de  taarnlignende  Pyloner, 
—  hvor  var  det  ikke  alt  storartet  og  højtidsfuldt !  Den 
langt  fremspringende  Krans  om  Helligdommens  flade 
Tag  kastede  sin  Slagskygge  ned  over  de  skraanende 
Mure  og  gav  dem  et  strængt  og  hemmelighedsfuldt 
Præg.  Ingen  Søjlerække,  ingen  Vinduesaabning  afbrød 
de  gule  Stenflader;  kun  vare  disse  bedækkede  med  en 
broget  Billedskrift,  som  bragte  dem  til  at  ligne  vældige 

Tæpper  med  en  mangefarvet  Baldyring,  forestillende 
Gudernes  og  Kongernes  Bedrifter. 

Men  Zaleukos  nøjedes  ikke  som  Mængden  med  at 
betræde  Helligdommens  indre  Gaard.  For  den  rige, 
videbegjærlige  Hellener  var  det  ikke  vanskeligt  at  skaffe 
sig  Adgang  til  selve  Templerne. 

Her  forestod  der  ham  dog  en  haard  Prøvelse.  Thi 
skinsyge  over  deres  hemmelige  Viden  sendte  Præsterne 
i  Sais  ham  til  Præsterne  i  Heliopolis,  og  disse  viste 
ham  atter  til  Præsterne  i  Memfis  og  saaledes  videre, 
indtil  det  omsider  lykkedes  ham  at  naa  sit  Maal:  at 
faa  Undervisning  i  demotisk  Sprog  og  Skrift.  Sex  Aar 
opholdt  Zaleukos  sig  i  Ægypten  og  omgikkes  i  den 
Tid  skriftlærde,  Visdomslærere,  Seere,  Tegnsudlæggere, 
Læger  og  Spaamænd,  indtil  han  havde  lært  alt,  hvad 
man  den  Gang  vidste  om  de  jordiske  og  himmelske 
Ting. 

Fra  Ægypten  begav  han  sig  til  Fønikien.  Her 
besøgte  han  først  Tyros  og  skaffede  sig  Adgang  til 
Præsterne  i  Melkarths  Tempel;  derfra  sejlede  han  til 
Sidon,  hvor  han  omgikkes  med  Hierofanterne  og  blev 
indviet  i  Mysterierne,  og  endelig  drog  han  til  Biblos, 
hvor  han  opholdt  sig  i  fire  Aar  og  nød  grundig  Under- 
visning i  fønikisk  Sprog  og  Skrift,  —  en  Lærdom,  som 
senere  skulde  komme  hele  Hellas  til  Gode. 

Efter  en  Fraværelse  af  ti  Aar  vendte  han  tilbage 
til  sit  Hjem.     Nogle  Maaneder  efter  foretog   han  en  ny 

Rejse  til  Kreta,  Lakedæmon  og  Elis.  Hans  Ry  var  da 
saa  vidt  udbredt,  at  Vismænd  opsøgte  ham,  og  at 
stridende  Byer  kappedes  om  at  faa  ham  til  Voldgifts- 
mand. 

Da  han  to  Aar  efter  kom  hjem,  fandt  han  Lokrernes 
By  opfyldt  af  en  lignende  Uenighed  som  i  sin  Tid 
Oiantheia.  Ogsaa  her  kæmpede  Folket  mod  de  for- 
nemme. Striden  fortsattes  mere  eller  mindre  heftigt  i 
sex  Aar,  da  overdrog  man  Zaleukos  at  affatte  en  Over- 
enskomst. Denne  blev,  som  saa  hyppig  i  Oldtidens 
Stater,  Grundlaget  for  Byens  Love. 

Til  Trods  for  de  indre  Uroligheder  havde  Zaleukos 
ufortrødent  arbejdet  for  Udbredelsen  af  Skrivekunsten, 
—  denne  Nøgle  til  al  menneskelig  Kundskab.  Over 
hundrede  og  tyve  Aar  før  ^a  gi'ainmata ,  Skrivning  og 
Regning,  blev  et  almindeligt  Undervisningsfag,  lærte 
Zaleukos  fem  eller  sex  af  Lokrernes  mest  ansete  Mænd 
denne  østerlandske  Kunst.  Selv  havde  han  dog  først 
efter  mange  Forsøg  faaet  de  fremmede  Skrifttegn  lem- 
pede efter  det  helleniske  Sprogs  Krav. 

Det  første,  hvortil  han  benyttede  Skrivekunsten, 
var  til  Affattelsen  af  Byens  Love.  En  Lovgivers  Hverv 
betragtedes  i  hine  Dage  som  helligt,  og  ingen  gik  forbi 
Zaleukos's  Hus  uden  en  vis  sky  Ærefrygt.  Der  hviskedes 
de  sælsomste  Ting.  En  Aften  i  Tusmørket  havde  man 
set  en  Kvinde  af  højere  Væxt  end  de  dødeliges  Maal 
svæve  ind  i  hans  Bolig,    og  en   nyfigen  Slavinde,    som 

var  fulgt  efter  hende,  havde  undrende  fornummet  en 
ukjendt  ambrosisk  Duft.  Senere  vilde  man  have  set 
den  samme  Kvinde  med  en  gylden  Hjælm  paa  Hovedet. 
Nu  tvivlede  ingen  om,  at  Gudinden  Pallas  Athene  stod 
Zaleukos  bi. 

I  disse  Rygter  laa  hele  Oldtidens  Tænkemaade 
udtrykt.  Lovgiverens  Visdom  betragtedes  som  indblæst 
af  en  guddommelig  Aand.  Havde  Minos  ikke  i  ti  Aar 
besøgt  Zeus's  hellige  Hule,  inden  han  gav  Kreta  Love? 
Havde  Lykurgos  ikke  hentet  sin  Rhetræ's  Indvielse 
hos  den  delfiske  Gud,?  Og  havde  Numa  ikke  faaet 
Tempeltjenestens  Ordning  aabenbaret  af  den  sandsigende 
Camene  Egeria.? 

III. 

Paa  Skrænten  uden  for  Zaleukos'  Hus  var  der  en 
Jordopfyldning,  omgiven  med  en  Stenbrystning.  Fra 
dette  Sted  aabnede  der  sig  en  milevid  Udsigt  over  det 
ioniske  Hav  med  dets  blaagrønne,  i  Solskinnet  blinkende 
Bølger  og  med  dets  Vrimmel  af  hvide  og  farvede  Sejl. 
Mod  Syd  standsedes  Blikket  af  Forbjærget  Zefyrions 
mørke  Masse.  Nord  paa  kunde  Øjet  derimod  til  hen 
imod  Kaulonia  følge  Kystens  maleriske  Bøjninger,  langs 
hvilke  Vejen  jtil  Kroton  snoede  sig  mellem  de  op  ad 
Bjærgskraaningen  spredte  Huse  og  Haver. 

Over  Opfyldningen  var  der  dannet  et  Løvtag  af 
Vinranker,  som  hvilede  paa  lange  Stænger.  I  Skyggen 
derunder  sad  Zaleukos  og  hans  Ven  Ertsstøberen  E  ry  tos 
ved  et  Bord  bedækket  med  Papyros- Ruller.  De  to 
Mænd  havde  tilbragt  Morgenstunden  med  at  gjennem- 
gaa  det  nylig  afsluttede  Lovgivningsarbejde,  inden  det 
skulde  overføres  paa  Ertstavler  for  at  opbevares  i  Buleu- 
teriet,  Byens  Raadhus. 

»Værket  er  fuldbragt«,  tog  Zaleukos  Ordet,  i  det 
han  ordnede  de  gule  Blade,  »Guderne  skjænke  det 
deres  Velsignelse!  Et  har  jeg  under  hele  Arbejdet 
aldrig  tabt  af  Sigte:  at  Lovgiveren  bør  omgjærde  Sam- 
fundet med  en  Tryllekraft,  som  hindrer  Loven  fra 
at  blive  et  Spindelvæv,  hvori  de  smaa  Fluer  fanges, 
men  som  de  store  Hvesper  gjennembryde.« 

»Hvorledes,«  spurgte  Erytos,  »har  Du  søgt  at  op- 
naa  dette.?« 

»Først  ved  at  skærpe  Troen  paa  Guderne  som  alt 
det  godes  Ophav.  Derfor  har  jeg  opfordret  Beboerne 
af  Stad  og  Land  til  at  betragte  Himlen  paa  forstandig 
Vis;  thi  Verdens  Indretning  og  Ordning  er  ikke  Til- 
fældets Værk  eller  gjort  af  Menneskehænder.  Dernæst 
har  jeg  formanet  alle  Borgere  til  at  holde  sig  for  Øje, 
at  der  for  hver  især  kommer  en  Stund,  da  han  skal 
forlade  Livet.  Thi  alle,  som  ere  Døden  nær,  gribes  af 
Anger  over  den  Uret,  de  have  begaaet,  og  alle  føle  da 
et  levende  Ønske  om  ikkun  at  have  handlet  retfærdigt.« 

Erytos  trak  paa  Skuldrene.  Han  tvivlede  om,  at 
saadanne  Formaninger  vilde  frugte. 

Ertsstøberen  var  en  stor,  svær  Mand  med  brunt 
krøllet  Haar  og  rødligt  Skjæg  og  med  et  Aasyn,  hvis 
tidlige  Furer  tydede  paa  stærke  Lidenskaber.  For 
øvrigt  var  han  pyntelig  klædt  i  en  hvid  Chiton  med 
blaa  Bræmmer,  og  hans  Sandaler  vare  snørede  med 
Remme  af  samme  Farve. 

»Men«,  tog  han  rask  Ordet,  »var  der  ikke  en  anden 
og  simplere  Vej.?« 

»Hvad  mener  Du,  Erytos.?« 

»Hvorfor  ikke  opdrage  gode  Dommere?  .  .  .  vise 
og  retfærdige  Mænd  som  Du  selv.« 

»Jeg  har  tænkt  derpaa«,  .  .  .  svarede  Zaleukos  og 
hensank  i  dyb  Grublen. 

Erytos  betragtede  ham  med  Opmærksomhed. 

Zaleukos  var  en  høj,  anselig  Skikkelse,  og  skjønt 
han  kun  var  klædt  i  en  tarvelig  brun  Kjortel,  havde 
han  noget  ærefrygtbydende  ved  sig.  Hans  Haar  og 
Skjæg  var  hvidt,  men  hans  Øjenbryn  havde  bevaret 
deres  sorte  Farve;  denne  Modsætning  skærpede  det 
bydende  Udtryk  i  hans  Aasyn.  Der  var  noget  af  en 
Seers  hellige  Alvor  over  ham,  og  i  Strængheden  paa 
hans  Pande  stod  der  skrevet,  at  han  fordrede  meget 
af  sig  selv  og  andre.  For  ham.  Tænkeren,  som  stedse 
havde  ført  et  rent  Levned,  var  Brøden  en  Vederstygge- 
lighed.     Han   havde   fra   sine  Rejser   i  Østerland   hjem- 

bragt  omtrent  de  samme  Anskuelser  som  dem ,  der 
senere  lærtes  af  Ferekydes  fra  Syros  og  Orfikerne. 
Han  antog  en  medfødt  Syndighed  hos  den  af  de  gude- 
fjendske Titaners  Aske  opstaaede  Menneskehed;  han 
troede  paa  et  Kredsløb  af  Sjælene  gjennem  jordiske 
Legemer,  i  hvilke  de  vare  indespærrede  som  i  et  Fæng- 
sel, og  han  fastholdt  Nødvendigheden  af  en  Lutring 
ved  gudelige  Handlinger,  for  at  Sjælene  efter  at  være 
rensede  kunde  faa  bedre  Boliger  anviste  paa  Stjærnerne. 

Da  Zaleukos  endnu  bestandig  tav,  gjentog  Erytos 
sit  Spørgsmaal: 

»Hvorfor  ikke  opdrage  gode  Dommere?« 

Zaleukos  rystede  paa  Hovedet. 

»Nej,«  sagde  han,  »Dommerne  have  Øjne,  som  se, 
Hjærter,  som  kunne  røres,  og  Hænder,  som  kunne  tage 
imod  Gaver.  Men  Loven  har  intet  af  dette;  den  taler 
de  samme  Ord  til  alle.  Derfor  foretrækker  jeg  Loven 
for  Dommerne.  .  .   .« 

»Men  Dommerne  kunne  afveje  Gjerningernes  Aar- 
sager,  Dommerne  kunne  vise  Mildhed.  Og  dette  synes 
mig,  ved  Guderne,  dobbelt  nødvendigt,  naar  Lovens 
Bud  ere  saa  strænge  som  de,  Du  nys  har  oplæst.« 

»Strænge.?  Nu  vel,  ja!  Lovovertræderne  bør  straffes 
haardt.  Gjøre  de  ikke  Begyndelsen  til  det  største  af 
alle  Onder  for  Byen  —  Lovløshed.?« 

»Men  kan  Straffen  ikke  være  for  haard.?  .  .  .  Elsker 
en  Yngling  anden  Mands  Hustru,  skal  han  blindes  paa 

begge  Øjne.     Ved  Zeus,    en  stræng  Straf  i  et  Land, 
hvor  Kvinderne  er  saa  skjønne  som  i  Stor-Hellas.« 

Erytos  havde  næppe  udtalt,  før  Theodoretos,  Za- 
leukos's  Søn,  fra  den  modsatte  Side  af  Huset  kom  hen 
til  Jordopfyldningen. 

Han  standsede  et  Øjeblik  og  hilste  med  Haanden 
op  til  sin  Fader. 

Under  Zaleukos's  lange  Fraværelse  paa  Rejser  og 
efter  hans  Hjemkomst  var  han  voxet  op  til  en  Yng- 
ling paa  atten  Aar.  Han  var  høj  og  rank,  havde 
lange,  sorte  Lokker  og  var  klædt  i  en  prægtig  saf- 
frangul  Kappe  af  den  Art,  som  brugtes  af  Byens 
Rytteri. 

Erytos  saa'  ned  paa  ham. 

»Drengen  har  smukke  Øjne,  meget  smukke  Øjne«, 
.  .  .  sagde  han  betydningsfuldt,  i  det  han  betragtede 
Zaleukos. 

Denne  udholdt  hans  Blik  uden  at  forandre  en 
Mine. 

»For  ham  frygter  jeg  ikke,«  svarede  han  rolig. 
»Han  er  min  Søn.« 

I  det  han  derpaa  besvarede  Theodoretos's  Hilsen, 
gik  der  et  Smil  over  de  strænge  Læber,  og  med  et 
Blik,  hvori  der  laa  som  et  Solglimt  af  faderlig  Kjær- 
lighed, fulgte  han  en  Stund  Sønnen  paa  hans  Vej  mod 
det  Indre  af  Byen. 

IV. 


I  det  prægtige  Persefone  Tempel  paa  Sletten  uden 
for  Staden  fejredes  en  stor  Fest.  Alle  Hermer,  Billed- 
støtter og  Altere  vare  omvundne  med  Kranse.  Kore, 
Jomfruen,  —  et  af  de  mange  Tilnavne  til  »den  store 
Gudinde«,  Underverdenens  Dronning,  —  fremvistes  paa 
denne  Dag  i  Templets  allerhelligste  som  Jakchos's  mystiske 
Brud  med  Efeukrans  om  Haaret  og  en  brændende  Fakkel 
i  Haanden. 

Ikke  alene  fra  Lokroi,  men  fra  de  nærmeste  Byer, 
Narikia  og  Kaulonia,  ja  fra  hele  den  bruttiske  Halvø 
var  der  strømmet  Fest -Deltagere  til  Staden.  Fra  det 
Indre  af  Landet  sluttede  derimod  ingen  sig  til  den 
helleniske  Befolkning.  Her  saas  hverken  Chonere  eller 
Messapiere,  hverken  Dauniere  eller  Oenotrere.  Disse  og 
andre  Stammer  bare  alle  et  ældgammelt  Had  til  Ny- 
byggerne. 

Egnen  omkring  Lokroi  havde  allerede  én  Gang 
tidligere,  henimod  sex  Hundrede  Aar  før,  været  beboet 
af  Hellenere.  Under  den  tiaarige  Adskillelse  fra  deres 
Ægtefæller  i  den  trojanske  Krig  havde  ikke  alle 
Hustruer  bevaret  den  samme  Troskab  som  Penelope. 
Tvært  imod  havde  en  Mængde  Kvinder,  medens  de 
fribaarne  Mænd  vare  fraværende,  glemt  deres  Pligter 
i  unge  Slavers  Arme.  Da  nu  Krigerne  vendte  til- 
bage, toge  de  utro  Hustruer  Flugten  med  deres  Elskere, 

af  Frygt  for  de  hjemvendendes  Hævn.  Disse  Grund- 
læggere af  det  første  Lokroi  kom  ingen  Sinde  til  at 
staa  i  Forbund  med  de  øvrige  Hellenere;  deres  ufri 
Herkomst  blev  aldrig  glemt.  Over  for  de  indfødte 
handlede  de  skammelig  lumsk  og  falsk.  Thi  da  de 
bleve  modtagne  med  Mistro,  tiisvore  de  Indbyggerne, 
at  de  vilde  være  deres  Venner  og  rolig  bebo  Landet 
i  Fællesskab  med  dem,  saa  længe  de  vandrede  paa 
denne  Jord  og  bare  Hoveder  paa  deres  Skuldre. 
Men  Slaverne  havde  aabenbart  ikke  lært  saa  lidt  af 
deres  Herrer,  Hellenerne,  disse  fødte  Ordkløvere  og 
Sofister.  Inden  de  aflagde  Eden,  havde  de  hældt  Jord 
i  deres  Sko  og  lagt  Løghoveder  paa  deres  Skuldre,  og 
da  Skoene  vare  tømte  og  Løghovederne  bortkastede, 
betragtede  de  sig  ikke  som  bundne  ved  noget  Løfte, 
men  drev  deres  indfødte  Naboer  ud  af  Landet.  Dette 
og  lignende  Træk  gik  aldrig  af  Minde,  og  da  de  hel- 
leniske  Nybygder  senere  hen  i  Tiden  opreve  hinanden 
i  indbyrdes  Kampe,  lagde  de  indfødte  overalt  den  sidste 
Haand  paa  Ødelæggelsens  Værk. 

Ved  Festen  selv,  hvor  der  kun  var  helleniske  Land- 
boere til  Stede  fra  Omegnen,  mærkedes  der  dog  ingen 
Misstemning.  Overalt  lød  der  munter  Skjæmt  og  Ud- 
brud af  Lystighed.  Hist  blev  der  med  Buer  og  Pile 
skudt  til  Maals  efter  en  paa  en  Søjle  opstillet  kunstig 
Hane;  her  foreviste  en  Thessalier  i  en  lang,  fodsid 
Klædning  to  unge  Piger,  som,  siddende  paa  en  i  susende 

Fart  omhvirvlende  Pottemagerskive,  uforstyrret  tegnede 
Blomster  og  Fugle.  Der  var  ogsaa  Undergjørere,  som 
til  de  enfoldige  Landboeres  Forfærdelse  spyede  Strømme 
af  Ildgnister  ud  af  Munden,  og  endelig  var  der  Gjøglere, 
som  paa  den  ubegribeligste  Maade  lode  Stene  ophobe 
sig  eller  forsvinde  under  omvendte  Bægere. 

Ikke  uden  Besvær  arbejdede  Theodoretos  sig 
igjennem  den  tætte  Sværm.  Da  han  var  kommen  inden  for 
Indhegningen  om  Templet,  det  Rum,  som  var  forbeholdt 
Byens  Borgere,  søgte  han  strax  hen  til  det  Sted,  hvor 
Ynglingene  flokkedes',  og  hvorfra  man,  naar  Øjeblikket 
kom,  bedst  kunde  se  Kvindernes  Chor. 

Et  smukt  Kvindenavn,  Navnet  Ægina,  lød  paa 
alles  Læber.  Første  Gang  Theodoretos  hørte  det,  skød 
Blodet  op  i  hans  Kinder. 

Ægina  var  Ertsstøberen  Erytos's  Hustru,  kun  atten 
Aar  gammel  og  bekjendt  som  den  skjønneste  Kvinde  i 
Lokroi. 

Theodoretos's  Øjne  fæstede  sig  paa  Templet;  op  til 
Søjleomgangen  førte  ni  Trin.  Ulige  maatte  Tallet  være, 
for  at  Besøgeren  kunde  betræde  saa  vel  det  øverste  som 
det  nederste  med  den  højre  Fod.  De  to  Billedstøtter, 
Demeters  og  Jakchos's,  i  Murfordybningerne  inden  for 
Søjlerækken,  vare  bekransede  med  Blomster,  og  et  mørkt 
Forhæng  hindrede  Blikket  fra  at  trænge  ind  i  den  forreste 
Tempelhal. 

Den  sidste  Lamia.  2 

Efter  lang  Venten  hørtes  Lyden  af  frygiske  Fløjter. 
Langsomt  og  højtideligt  lød  Lovsangen  ud  over  det 
store,  frie  Rum.  Da  den  var  spillet  én  Gang  igjennem, 
blev  Forhænget  trukket  til  Side,  og  igjennem  den  brede 
Indgang  saas  Kvindernes  Chor. 

Alle  Deltagerinderne  var  klædte  i  hvidt,  og  alle 
bare  Blomsterkranse  paa  Haaret.  I  forreste  Række  stod 
en  ung  Skjønhed  med  sorte  Øjne,  rank  Væxt  og  tidlig 
udviklede  Legemsformer. 

Hendes  Blik  fløj  spejdende  om  blandt  Borgerne  i 
det  indhegnede  Rum.  Da  det  traf  Theodoretos,  dvælede 
det  en  Tid  lang  ved  ham.  Derpaa  vendte  det  sig  op 
ad,  som  om  hun  søgte  Trøst  i  Lovsangens  Toner. 

Theodoretos  rødmede  ved  dette  Blik.  Med  bankende 
Hjærte  lænede  han  sig  op  til  Muren  om  det  indviede  Rum. 
Kun  et  Par  Skridt  fra  ham  stod  en  høj,  svær  Mand  med 
mørk  Mine,  rynket  Pande  og  harmfuldt  lynende  Øjne. 
Det  var  Ertsstøberen  Erytos,  den  skjønne  Æginas 
Husbond. 

Dreven  af  en  dunkel  Mistanke  havde  han  trængt 
sig  frem  til  Ynglingenes  Skare.  Han  havde  set  sin 
Hustrus  Blik;  han  havde  set  Theodoretos's  Rødmen. 
Ikke  desto  mindre  forblev  han  rolig  paa  sin  Plads  under 
Kvindernes  Sang  og  Dans,  og  da  deres  Chor  pludselig 
delte  sig  for  at  lade  Mængden  se  Gudindens  bekransede 
Billede    med    den    luende   Fakkel   i    Templets   Inderste^ 

bøjede  han  sig  ligesom  de  andre  Borgere  og  mumlede : 
»Hil  Dig,  o  store  Gudinde!« 

Men  hans  funklende  Blik  veg  ikke  fra  Theodoretos. 

V. 

Da  Højtiden  var  til  Ende,  gik  Zaleukos's  Søn  ind 
til  Byen.  Her  fulgte  han  en  afsides  Vej,  som  førte  ned 
til  Havnen. 

Uden  for  en  ved  Strandbredden  liggende  Have  saa 
han  en  ung  Slave  knæle  ned  ved  Kanten  af  Vejen. 
Det  var  en  Knøs  paa  fjorten  eller  femten  Aar;  han  var 
klædt  i  en  mørk  Arbejdskittel,  havde  kort  afklippet 
Haar,    ret  smukke  Træk,  men  et  ondskabsfuldt  Udtryk. 

Foran  ham  laa  der  en  fingerlang  Skildpadde,  som 
han  havde  vendt  om  paa  Ryggen. 

I  det  Theodoretos  kom  til,  var  det,  vistnok  efter 
mange  Anstrængelser,  lykkedes  Dyret  at  arbejde  sig 
ned  til  Vejkanten.  Her  stemmede  det  et  Ben  mod  en 
Jordklump  og  syntes  næsten  at  være  i  Stand  til  at  vende 
sig,  da  dets  Plageaand  tog  det  og  lagde  det  ud  paa  Vejen. 

»Forlader  Du  det  stakkels  Dyr  saaledes.?«  spurgte 
Theodoretos,  da  han  bemærkede,  at  Skildpaddens 
Bugskjold  vendte  op  ad. 

Knøsen  tav. 

»Véd  Du  ikke,  at  det  da  maa  dø.f*« 

Knøsen  trak  paa  Skuldrene. 

»Herren  piner  Slaven,«  svarede  han  studs,  »og  hvem 
skulde  Slaven  vel  pine,  om  ikke  de  umælende  Dyr?« 

»Vend  den,  før  Du  gaar.« 

»Du  kan  intet  befale  mig.    Du  er  ikke  min  Herre.« 

Theodoretos  greb  ham  om  Armen  og  tvang  ham 
til  at  bøje  sig  ned  til  det  hjælpeløse  Dyr.  Knøsen  tog 
Skildpadden  op. 

Men  næppe  havde  Theodoretos  sluppet  ham,  før 
han  sprang  et  Par  Skridt  tilbage  og  slyngede  Skild- 
padden efter  hans  Ansigt.  Theodoretos  undveg  behændig 
Kastet.  Knøsen  løb  sin  Vej,  i  det  han  truende  knyttede 
Haanden  og  mumlede  nogle  uforstaaelige  Ord. 

Theodoretos  slap  Skildpadden  ind  i  Græsset  og 
fortsattte  rolig  sin  Vej. 

Ved  Stranden  løsnede  han  en  Baad,  roede  den  et 
Stykke  ud  fra  Land,  lagde  sig  i  den  og  lod  den  drive. 

Solen  stod  saa  lavt,  at  den  allerede  var  skjult  bag 
de  mægtige  Bjærge  i  det  Indre.  Alt  var  forunderligt 
stille,  —  det  var,  som  om  Himmel  og  Jord  hvilede :  der 
hørtes  ingen  anden  Lyd  end  Bølgernes  Skvulpen  og 
Maagernes  Skrig. 

Theodoretos  var  glad  over  at  være  ene  og  ufor- 
styrret. Hans  Tanker  dvælede  ved  Højtideligheden  i 
Templet,  ved  den  skjønne  Ægina  og  ved  det  Blik,  hun 
havde  fæstet  paa  ham.  Han  følte  sig  som  beruset  af 
Lykke.  Pludselig  mindedes  han  en  gammel  Sang  og 
nynnede: 

Du  priser  højt  og  lover 
Den  Kamp,  Du  modig  fristed; 
Men  jeg,  —  jeg  klager  over 
Den  Ro,  jeg  nylig  misted. 

Ej  Spyd  mig  traf  i  Blinde, 
Ej  Sværd  af  Skeden  fløjne; 
Det  var  en  sælsom  Fjende: 
Jeg  segned  for  —  to  Øjne. 

Theodoretos  vaågnede  først  af  sine  Drømme,  da 
hans  Baad  blev  anraabt  fra  et  forbisejlende  Skib.  Han 
greb  da  Aarerne  og  roede  op  mod  Strømmen  forbi  en 
'Række  Haver.  I  den  sidste  af  disse,  som  tilhørte  Erts- 
støberen  Erytos,  troede  han  at  se  en  hvidklædt  Kvinde- 
skikkelse bevæge  sig  mellem  Løvet. 

Da  hans  Baad  gled  forbi  en  Høj  i  Udkanten  af 
Haven,  fløj  en  Blomsterkrans  ud  over  Søen.  Den  naaede 
dog  kun  halvt  ud  til  Baaden,  men  faldt  med  et  svagt 
Plask  i  Vandet.  Theodoretos  roede  hen  til  den  og 
tog  den  op.  Han  løftede  den  triumferende  i  Vejret  og 
bedækkede  den  med  Kys. 

I  Haven  lod  ingen  sig  se. 

Theodoretos  betragtede  Kransen;  den  var  prydet 
med  røde  Roser.  Rosen  var  Eros's  Blomst,  Sindbilledet 
paa    Kjærlighed    og   Længsel.      Den    unge   Mand    talte 

Blomsterne,  forstod  Tallets  Betydning  og  velsignede  den 
mørke  Aftentime. 

Men  hvor  lod  denne  Time  vente  paa  sig! 

Som  en  afsindig  vankede  Theodoretos  om  ved 
Strandbredden;  han  saa'  Solnedgangens  Purpur  blegne,  — 
umærkeligt,  gradvis,  wStænk  for  Stænk,  indtil  den  sidste 
Bjærgtop,  den  sidste  Sky  slukkede  sin  Glød  i  det  til- 
tagende Mørke. 

VI. 

Noget  senere  paa  Aftenen  traadte  Erytos  ind  i 
det  Rum,  hvor  hans  Hustru  syede  ved  Lampen. 

»Jeg  gaar,  Ægina,«  sagde  han  og  trykkede  et  Kys 
paa  hendes  Pande. 

Den  unge  Kone  fo'r  sammen,  som  om  hendes  Tanker 
vare  langt  borte. 

Ved  Døren  standsede  Erytos  og  vendte  sig  om. 

»Er  Du  syg,  Ægina.?«  spurgte  han.  »Du  rejser 
Dig  ikke,  tager  ikke  min  Haand  og  spørger  ikke,  om 
jeg  vender  snart  tilbage.« 

Den  smukke  Lokrerinde  rødmede. 

Hun  rejste  sig  langsomt  og  traadte,  ligesom  mod- 
stræbende, hen  til  ham.  Uden  at  slaa  Øjnene  op,  næsten 
uden  at  bevæge  Læberne  sagde  hun : 

»Hvor  gaar  Du  hen,  Erytos.?« 

»Til  Melikertes's  Vinudsalg.  Der  vil  jeg  samles 
med  nogle  Venner  til  et  fælles  Maaltid  for  at  tale  om 
Zaleukos  og  om  de  Love,  han  har  givet  Byen.  Maaske 
varer  Drikkelaget  længe.  .  .  .  Gaa  derfor  til  Ro,  Du 
kjære!     Du  ser  bleg  og  træt  ud.« 

Erytos  greb  sin  Hustrus  Hænder.  Hans  barske  og 
skjæggede  Aasyn  opklaredes,  i  det  han  fæstede  Øjnene 
paa  den  unge  Skjønhed,  der  stod  for  ham. 

Æginas  Hænder  skjælvede  i  hans 

»Hvad  fattes  Dig,  Ægina?«  sagde  han,  halv  del- 
tagende og  halv  urdlig.  »Dine  Hænder  ryste.  Du  er 
en  anden,  end  Du  plejer.  Sig  mig,  min  Hustru,  hvad 
er  der.?« 

Ægina  løftede  sky  Øjnene  op  til  ham. 

»Mig  fattes  intet,«  hviskede  hun.  »Men  Festen  .  .  . 
det  uvante  for  os  Kvinder  ved  at  være  iblandt  saa 
mange  Mænd  .  .  .  det   er  endnu,    som  om  jeg  drømte.« 

Erytos  rystede  paa  Hovedet  og  gik  bekymret  bort. 

Ogsaa  han  tænkte  paa  Festen. 

VII. 

Endelig  blev  det  da  Nat,  en  dæmrende,  mørk  Nat, 
i  hvilken  man  blot  skjelnede  de  nærmeste  Gjenstande; 
thi  Maanen  stod  kun  som  en  fin  Sølvbue  paa  Himlen. 

Med  Oprør  i  Blodet  og  krampagtig  bankende  Hjærte, 
henrykt  og  paa  samme  Tid  ængstlig  som  en  Tyv,  listede 

Teodoretos  sig  op  ad  den  afsides  Vej  langs  med 
Erytos's  Have. 

Ved  Laagen  stod  der  en  Slavinde  med  et  hemme- 
lighedsfuldt Udseende.  Hun  havde  kastet  et  Klæde 
over  Hovedet  og  holdt  det  tæt  sammen  for  Ansigtet. 

Lydløst  aabnede  hun  Laagen,  og  uden  at  sige  et 
Ord  udstrakte  hun  Armen  og  pegede  hen  imod  den 
Høj,  fra  hvilken  Kransen  var  bleven  kastet  ud  imod 
Baaden. 

Theodoretos  fulgte,  ligeledes  i  Tavshed,  Vinket. 

Da  raslede  det  i  et  Par  store,  vilde  Rosenbuske,, 
som   voxede    uden  for  Havelaagen  ved  Siden  af  Vejen. 

Theodoretos  hørte  det  og  fo'r  sammen. 

»Ah!«  tænkte  han  ved  sig  selv,  »det  er  vel  Fuglene,, 
der  gaa  til  Ro,  eller, Firbenene,  som  søge  deres  Smut- 
huller for  Natten.« 

Og  med  Ungdommens  Sorgløshed  saa'  han  sig  ikke 
en  Gang  tilbage.  Havde  han  gjort  det,  vilde  han  have 
set  en  mørk  Skygge  liste  sig  afsted  langs  Kanten 
af  Vejen. 

VIII. 

Hos  Vinhandleren  Melikertes  var  Festhallen  ved 
Søjlegaarden  optagen  af  en  talrig  Forsamling  af  Byens 
Borgere.  De  yngre  stode  samtalende  i  større  eller 
mindre  Klynger;  de  ældre  hvilede  paa  Bordsenge, 
mellem  hvilke  der  var  levnet  Plads  til  at  hensætte  smaa. 

Borde.  Rundt  om  var  der  anbragt  Lamper  paa  Tre- 
fødder eller  høje  Stager  af  Erts;  men  de  brændte  kun 
døsigt,  med  osende  Flammer  i  den  af  Vindunster  og 
Menneskevarme  opfyldte  Luft. 

Et  Par  nøgne  Drenge  paa  ti,  tolv  Aar  med  Ved- 
bendkranse om  Haaret  havde  travlt  med  at  bære  Smaa- 
bordene  frem  og  med  at  fylde  dem  med  de  mest  yndede 
Retter. 

Kort  efter  at  Erytos  var  traadt  ind,  var  Maaltidet 
i  fuld  Gang.  Samtalen,  der  førtes  meget  højrøstet,  blev 
snart  almindelig,  da  Rummet  ikke  var  større,  end  at 
man  med  Lethed  kunde  høres  fra  det  ene  Bord  til 
det  andet. 

Endnu  mere  støjende  gik  det  dog  til,  da  Drikke- 
laget var  begyndt.  Gjennem  Ertsstøberen  erfarede  man 
et  og  andet  om  Zaleukos's  Love,  og  flere  af  deres 
Bestemmelser  drøftedes  vidt  og  bredt. 

Under  disse  Forhandlinger  trak  en  af  de  opvartende 
Drenge  Erytos  i  hans  Klædning. 

»Et  Bud  venter  Dig  i  Forhallen,«  sagde  han 
til  ham. 

Erytos  traf  der  en  af  sine  yngre  Slaver,  Korax, 
Det  var  den  smukke  Knøs,  som  havde  kastet  Skild- 
padden efter  Theodoretos. 

Ertsstøberen  kjendte  nøje  Drengen;  han  vidste,  at 
han  var  klog  og  ikke  handlede  uden  Grund. 

»Hvad  vil  Du,  Korax?«  spurgte  han  med  hemme- 
lig Uro. 

»Ak!«  svarede  Knøsen  forpustet  som  efter  et  hurtigt 
Løb,  »jeg  bringer  et  slet  Budskab  .  .  .  men  Du  vil  ikke 
straffe  mig.« 

»Tal!  tal!« 

»En  Mand  har  i  den  mørke  Aften  sneget  sig  ind 
i  din  Have.« 

Er3/tos  blegnede,  men  fattede  sig  strax. 

»Taabe!«  sagde  han  med  tvungen  Latter,  »Manden 
vil  fjase  med  en  af  Slavinderne.« 

»Nej,  nej!  .  .  .  Slavinden,  som  aabnede  Laagen,  lod 
ham  gaa  til  venstre,  men  gik  selv  til  højre.« 

»Hvad  siger  Du,  Dreng!  .  .  .  Kjendte  Du  Manden.?« 
spurgte  Erytos  med  en  Iver,  som  han  ikke  længer 
tænkte  paa  at  skjule. 

»Jeg  kjendte  ham.« 

»Hvem  var  det.?« 

»Theodoretos,  Zaleukos's  Søn.« 

Erj^tos  udstødte  et  halv^t  undertrykt  Skrig. 

Ved  et  af  de  nærmeste  Smaaborde  i  Fest- 
hallen hvilede  to  Mænd,  Valkeren  Sabrias  og  Farveren 
Pankleon. 

Erytos  traadte  rask  hen  til  dem. 

»Der  gaar  onde  Ting  for  sig  i  mit  Hus,«  sagde 
han.  »Følg  mig,  Venner!  Jeg  maa  have  to  Borgere 
som  Vidner.« 

Valkeren  Sabrias  vilde  have  svaret  med  en  Spøg, 
men  Ertsstøberens  Aasyn  var  saa  mørkt,  at  Spøgen  for- 
stummede paa  hans  Læber. 

Begge  Mænd  fulgte  ham  i  Tavshed. 

IX. 

Aftenen  var  nu  mindre  venlig  end  nogle  Timer  før. 
Store  Skyer  joge  i  Hast  forbi  Nymaanen,  som  syntes 
at  sejle  hen  over  Himlen ,  og  fra  Bugten  stod  en  kold 
og  fugtig  Blæst  ind  over  Land.  Træerne  bøjede  med 
en  mægtig  Susen  deres  Kroner,  og  i  Aftenens  svage 
Lys  drev  Løvets  Skygger  en  hemmelighedsfuld  Leg 
over  Gangene  i  Erytos's  Have. 

Ertsstøberen  og  hans  to  Ledsagere  toge  Vejen  mod 
Højen  ved  Strandbredden. 

Deres  Gang  var  lydløs.  Løvets  Susen  overdøvede 
aldeles  Sandalernes  Knirken  i  Gruset. 

Ud  mod  Vejen  til  Havnen  var  Højen  omgiven  med 
en  Stenbrystning.  Ved  Hjælp  af  en  Trægren  svang  en 
Mand,  hvis  Kappe  flagrede  for  Vinden,  sig  op  paa  den ; 
en  Kvinde  i  en  lys  Dragt  stod  tæt  ved  Stensætningen 
og  syntes  at  paaskynde  hans  Flugt. 

»Lev  vel,  Ægina!«  lød  den  unge  Mands  Stemme 
dybt  bevæget.  »Tænk  paa  mig  i  min  Fraværelse. 
Sværg,  at  Du  aldrig  vil  glemme  mig,  selv  om  der  hen- 
rinder  Aar.  .  .  .« 

»Aldrig!«  svarede  en  skjælvende  Røst,  »men  forlad 
mig  min  Ven;  forlad  mig!  Priset  være  Guderne,  have  vi 
intet  at  angre,  —  men  hvilken  Ulykke,  om  man  traf 
os  sammen!« 

Disse  Ord,  som  ikke  vare  sagte  for  at  høres  af 
noget  fremmed  Øre,  disse  Ord,  som  indeholdt  en  saa 
tydelig  Retfærdiggjørelse  for  de  elskende,  bortvejredes 
af  Blæsten. 

Hverken  Erytos  eller  hans  Venner  hørte  dem. 

Den  Gang  som  nu  behøvedes  der  kun  et  Vindpust, 
en  Raslen  i  Træernes  Løv,  for  at  forandre  et  Menneskes 
Skæbne. 

Næppe  var  den  unge  Mand  forsvunden,  før  Ægina 
udstødte  et  Forfærdelsens  Skrig;  hun  havde  følt  sig 
greben  om  Armen  som  af  en  Jærnhaand.  Da  hun 
vendte  sig  om,  saa'  hun  ind  i  et  Par  vildt  opspilede 
Øjne,  og  en  dyb  Stemme,  der  pressede  sig  frem  mellem 
Tænderne,  mumlede  tæt  ved  hendes  Øre: 

»Usle  Bolerske!« 

Hun  følte  sig  med  skrækkelig  Kraft  stødt  tilbage 
og  segnede  bevidstløs  om. 

Næsten  i  samme  Nu  viste  der  sig  atter  en  mørk 
Skikkelse  paa  Stenbrystningen. 

»Elendige!«  lød  det  efter  den  bortgaaende.  »Er 
Du  ikke  den  største  Nidding  af  alle,  saa  sig  mig,  hvo 
Du  er.« 

Den  unge  Mand  standsede.  Et  Øjeblik  stod  han 
som  forstenet,  derpaa  svarede  han  stolt: 

»Spar  dine  onde  Ord!  .  .  .  Jeg  er  Theodoretos, 
Zaleukos's  Søn.« 

Dette  Svar  havde  bedre  Held  end  Æginas  Ret- 
færdiggjørelse. 

Det  blev,  trods  Vindens  Snsen,  hørt  af  den  krænkede 
Ægtefælle  og  hans  to  Venner. 

X. 

Den  følgende  Morgen  droge  Udraaberne  om  i  Byen. 
De  standsede  paa  Torvet,  paa  Korsvejene  og  uden  for 
store  offentlige  Bygninger;  her  blæste  de  i  deres  Snegle- 
horn og  forkyndte  Beslutningen  om  den  Hæder,  der 
skulde  vises  Zaleukos. 

Borgere,  Borgerinder,  Børn,  Slaver,  fremmede  og 
Hellenere  fra  Omegnen  bølgede  gjennem  Gaderne  hen 
til  Buleuterion,  Raadhuset,  en  anselig  Bygning,  der  laa 
paa  Stadens  Torv. 

Alles  Øjne  rettede  sig  mod  Indgangen.  Her, 
mellem  Søjlerne,  sad  Zaleukos,  klædt  i  et  hvidt  Ge- 
vandt med  gyldne  Bræmmer.  Paa  hver  Side  af  ham 
stode  agtede  Mænd,  forhenværende  Øvrighedspersoner, 
og  inden  for  i  Retssalen  havde  Geronterne,  Byens  ældste 
og  mest  ansete  Borgere,  taget  Plads  paa  de  trinvis  op- 
stigende Marmorsæder. 


:?0  Et  Sagn  fra  Stor-Hellas. 

En  Række  blanke  Ertstavler  var  opstillet  i  den 
aabne  Søjlegang,  og  Retsskriveren  oplæste,  Tavle  for 
Tavle,  Lovens  Bud  for  det  i  den  dybeste  Ærefrygt 
lyttende  Folk. 

Da  Oplæsningen  var  til  Ende,  traadte  en  af  Ge- 
ronterne,  en  ærværdig,  hvidskj ægget  Olding,  frem  for 
Zaleukos;  efter  ham  fulgte  en  anden,  som  bar  en  med 
brogede  Baand  sammenbunden  Olivenkrans. 

Den  første  af  Geronterne  tog  højtidelig  Ordet. 
Han  priste  i  Byens  Navn  Zaleukos,  fordi  han  ikke 
alene  havde  mæglei  Fred  mellem  de  fornemme  Slægter 
og  Folket,  men  tillige  givet  Lokrerne  fremfor  noget 
andet  Folk  skrevne  Love. 

Derpaa  satte  den  anden  af  Geronterne  Hæders- 
kransen  paa  Zaleukos's  Hoved. 

Denne  takkede  med  Værdighed.  Han  havde  ved 
Lovene  søgt  at  skjænke  Byen  to  store  Goder:  Orden 
og  Fred.  Men  uden  den  rette  Aand  vare  Lovene  intet. 
Til  at  befæste  denne  Aand  havde  han  givet  Anvisning 
i  Lovene  selv,  og  han  haabede,  at  Borgerne  vilde  følge 
denne  Vej  til  Gavn  for  de  kommende  Slægter. 

En  almindelig  Jubel  modtog  disse  Ord. 

Mændene  hilste  med  Haanden  den  med  Hæders- 
kransen  smykkede  Olding,  og  flere  af  de  nærmeste 
Kvinder  tilkastede  ham  Blomster  og  Kys. 

XL 

Netop  da  Jubelen  var  paa  sit  højeste,  banede  Erts- 
støberen  Erytos  sig  Vej  gjennem  den  brogede  Skare, 
som  opfyldte  Pladsen  foran  Raadhuset. 

Mange  havde  undret  sig  over,  at  han  ikke  havde 
vist  sig  før.  Thi  det  var  bekjendt,  at  ogsaa  han,  der 
havde  støbt  Lovens  Tavler,  skulde  hædres.  Byen  vilde, 
foruden  et  Beløb  af  50  Miner*),  skjænke  ham  et  Stykke 
Land  af  Jorderne  ved  Siden  af  hans  Have. 

Erytos  saa  dog  hverken  glad  eller  forventningsfuld 
ud.  Tvært  imod  var  hans  Aasyn  mørkt  og  hans  Træk 
slappe  som  efter  en  søvnløs  Nat. 

»Vredes  ikke  .  .  .«  sagde  han  til  Zaleukos. 

»Hvad  er  der.?«  spurgte  denne,  og  da  han  be- 
mærkede Mandens  forstyrrede  Udseende,  tilføjede  han, 
ikke  uden  en  vis  Uro:    »Hvad  forlanger  Du?« 

»Retfærdighed.« 

»Ogsaa  paa  denne  Dag!« 

»Hvorfor  ikke.?    Er  der  Festdage  for  Loven.?« 

Den  ældste  af  Geronterne  tog  nu  Ordet. 

»Sig  frem!«  sagde  han.  »Hvad  er  der  hændet  Dig, 
Erytos?« 

»En  Ulykke.  ...  I  Aftes  er  en  Usling  i  min  Fra- 
værelse brudt  ind  i  mit  Hus;  han  har  forført  min  Hustru 
og  krænket  mig  som  Ægtemand.« 

»Hvo  er  den  skyldige?^ 

Erytos  nølede  med  Svaret. 

»Hvo  er  den  skyldige?«    gjentog  Geronten. 

Da  vendte  Erytos  sig  om  mod  Zaleukos  og  sagde 
højt  og  tydeligt : 

»Theodoretos,  Zaleukos's  Søn.« 

Zaleukos  fo'r  op  med  en  Heftighed,  som  ingen 
havde  tiltroet  ham. 

»Raser  Da,  Mand!«  udbrød  han.  »Min  Søn,  min 
Theodoretbs,  som  er  opdraget  i  mit  Hus,  som  aldrig 
har  set  andet  end  godt!  .  .  .  Véd  Du  ikke,  ulykkelige, 
at  der  er  Straf  for  en  falsk  Anklage.?  Ved  Zeus,  en 
Guddom  maa  have  slaaet  Dig  med  Afsind!« 

Erytos  syntes  ikke  at  høre  Zaleukos.  Han  vendte 
sig  om  mod  Geronten  og  sagde  kort: 

»Jeg  har  to  Vidner.« 

Geronten  saa'  bedrøvet  hen  paa  Zaleukos. 

»Jeg  skal  gjøre  min  Pligt,«   sagde  han. 

XII. 

Hvad  betød  hin  forvirrede  Mumlen,  hvorfor  denne 
*  levende  Bevægelse  blandt  Mængden  ? 

Theodoretos  steg  op  ad  Raadhusets  Trin  og  stod 
kort  efter  for  Eaderen. 

Den  smukke  Yngling  var  bleg,  men  fattet.  Han 
bar  en  simpel  hvid  Kappe  uden  alle  Prydelser. 

»Theodoretos!«  udbrød  Erytos  og  tog  sig  til  Bæltet, 
som  om  han  søgte  en  Dolk. 

Zaleukos  udbredte  Armene  mod  sin  Søn. 

Denne  bøjede  sig  for  Geronten. 

»Erytos  fejler,«  sagde  han.  »Det  sværger  jeg  ved 
alle  Guder!  Det  er  sandt,  at  jeg  var  i  hans  Have,  men 
det  er  usandt,  at  jeg  har  forledt  hans  Hustru  .   .   .« 

Erytos  smilede  bittert. 

»Og  disse  Ord  —  af  din  Mund  -  skal  være  mig 
nok.?«   udbrød  han. 

»Ja,  ved  Zeus, -det  skal  de!« 

Ertsstøberen  brød  ud  i  en  haanlig  Latter. 

»Skade!«  sagde  han,  »at  ingen  vil  tro  Dig.  .  .  . 
Spørg  Tyven,  om  han  har  stjaalet,  og  han  vil  svare  Nej.« 

XIII. 

Atter  opstod  der  en  forvirret  Støj  paa  Pladsen  foran 
Raadhuset.  En  Kvinde  trængte  sig  med  sænket  Hoved 
og  udbredte  Arme  gjennem  Mængden  og  steg  med 
feberagtig  Hast  op  ad  Raadhusets  Trin. 

I  hine  Dage  talte  Lidenskaben  højt.  En  Kvinde 
kunde  den  Gang  glemme  alt,  glemme  sig  selv  for  den 
elskede, 

»Ægina!«   udbrød  Erytos  uvilkaarlig. 

Den  smukke  Lokrerindes  Øjne   søgte  Theodoretos, 

Den  sidste  Lamia.  2 

Ved  Synet  af  ham  fo'r  der  en  brændende  Rødme 
over  hendes  Kinder. 

Erytos's  Hustru  syntes  med  Magt  at  have  vristet 
sig  fri.  Hele  hendes  Udseende  vidnede  om,  at  man 
havde  søgt  at  holde  hende  tilbage,  og  at  hun  havde 
haft  en  Kamp  at  bestaa.  Hendes  Klædning  var  sønder- 
reven, og  paa  den  ene  Side  af  Hovedet  faldt  Haaret 
opløst  ned  om  hendes  Hals.  Desuagtet  gik  det  med 
hende  som  med  de  Billedstøtter,  der  af  og  til  udgraves 
i  Syden:  om  de  end  ere  vansirede,  om  de  end  have 
lidt  Overlast,  ere  de  dog  skjønne,  —  skjønne  midt  i 
Ødelæggelsen. 

»Er    det    sandt,«     spurgte    Ægina     aandeløs,     »er 
Blindelse  —  Blindelse  paa  begge  Øjne  —  Straffen.?« 

Og   uden    at  vente    paa   Svar  tilføjede    hun    liden- 
skabelig: 

»Det  maa  ikke  ske!  Hører  I  alle,  Mænd  og  Kvinder, 
det  maa  ikke  ske!« 

Hendes    Blik    vendte    sig    uvilkaarlig    mod    Theo- 
doretos. 

Ynglingen  slog  Øjnene  ned. 

Erytos  opfangede  dette  Blik;    han   knyttede  Haan- 
den  og  bed  Tænderne  sammen. 

»Og  hvorfor  maa  det  ikke  ske.?«  spurgte  han. 

»Fordi   han   er   uskyldig!    Ja,    —  jeg    sværger  det 
ved   alt,    hvad  jeg  har    kjært!  —  han   er   uden   Brøde. 

Lokriske  Mænd,  hør  mig!  —  Indtil  for  faa  Aar  siden 
laa  min  Faders  og  Zaleukos's  Boliger  frit  over  for  hin- 
anden; der  var  kun  en  tom  Plads  imellem  dem.  Theo- 
doretos og  jeg  vare  da  to  glade  og  lykkelige  Børn. 
Dag  for  Dag  legede  vi  sammen,  og  selv  de  ældre 
forudsagde,  at  vi  vilde  blive  Ægtefolk,  Mand  og  Hustru. 
Da  skete  der  noget  uventet.  Som  I  alle  vide,  landede 
der  en  Mængde  Achæere  paa  Kysten;  ikke  faa  af  dem 
droge  til  Kroton,  men  største  Delen  bosatte  sig  iblandt 
os.  Nogle  af  disse  kjøbte  den  tomme  Plads  og  opførte 
der  flere  Rækker  Huse.  Det  var  nu,  som  om  Za- 
leukos's Bolig  pludselig  var  flyttet  langt  fra  vor.  Vi 
Børn  saas  aldrig  mere.  Da  jeg  ikke  længe  efter  blev 
voxen,  trolovede  min  Fader  mig  med  Erytos,  og  snart 
blev  jeg  hans  Hustru.  Nu  hengik  der  nogle  Aar.  Da 
hørte  jeg  for  faa  Dage  siden,  at  Theodoretos  skulde 
gjøre  en  lang,  lang  Rejse  og  bringe  Hilsen  og  Budskab 
til  Steder,  hvor  hans  Fader  havde  været.  Flere  Aar 
vilde  han  blive  borte,  sagdes  der.  Da  vaagnede  alt 
det  gamle  hos  mig  fra  den  Tid,  vi  legede  sammen, 
.  .  .  jeg  maatte  se  ham,  maatte  tale  med  ham  endnu 
en  Gang.  Jeg  kastede  da  en  Krans  ud  til  ham,  da 
han  roede  forbi.  Han  forstod  mig,  —  han  kom.  Men 
endnu  en  Gang  sværger  jeg  ved  alt,  hvad  der  er  helligt 
for  Guder  og  Mennesker,  —  vi  have  ingen  Brøde  at 
angre  ...  vi  have  kun  talt,  kun  grædt  sammen   .   .  .« 

Erytos    knugede     Hænderne     mod    hinanden,      og 
Aarerne  i  hans  Pande  svulmede. 

»Ingen  Brøde!«   gjentog  han.     >  Regner  Du  det  for 
intet,  at  han  har  vendt  dit  Hjærte  fra  mig.?« 

Ægina  løftede  frygtsomt  sine  store,    sorte  Øjne  op 
mod  sin  Husbond. 

»Tilgivelse!«   stammede  hun  næppe  hørligt. 

Men  under  de  halvt  sænkede  Øjenlaag  søgte  hendes 
Blik  uvilkaarlig  Theodoretos. 

Erytos  bemærkede  det  og  fo'r  sammen. 

»Løgnerske!«  udbrød  han.  »Stands  din  falske 
Tunge!  For  hans  Skyld  har  Du  løsrevet  Dig  fra  dme 
Bevogtere,  for  hans  Skyld  er  Du  ilet  hid.  For  ham 
rødme  dine  Kinder,  ham  søge  dine  Øjne.  Hans  Sag 
er  det.  Du  taler,  —  ikke  min!  Vel  er  han  yngre  og 
smukkere  end  jeg,  men  er  det  ret,  at  han  misbruger 
disse  Gaver  til  at  fralokke  mig  min  Hustru.?  Lad  ham 
lide  efter  Lovens  Strænghed!  Jeg  vil  det,  jeg  forlanger 
det,  —  mere  til  andres  end  til  egen  Fordel.  Man  vil 
herefter  blive  varsommere  med  at  krænke  Ægtemænd, 
naar  man  ser,  hvor  stor  en  Straf  der  er  for  saadanne 
Forbrydelser.« 

»Og  din  Hustru?«  spurgte  den  ældste  af  Geronteme. 
»Ogsaa    mod    hende   benytter  jeg   min  Ret.      Hun 
være  fra  i  Dag  af  forskudt!« 

I  det  Erytos  med  haard  Stemme  sagde  disse  Ord, 
faldt  Ægina  ham  til  Fode  og  udbrød  jamrende; 

»Forbarmelse,  Herre!    Forbarmelse!« 

Erytos  agtede  ikke  paa  hende. 

»Jeg  sender  hende  tilbage  til  hendes  Slægtninge,« 
vedblev  han.      »Medgiften  kan  hun  beholde.« 

»Betænker  Du,  Erytos,«  sagde  Geronten,  »at  hun 
da  mister  en  Borgerindes  Rettigheder,  at  hun  da  aldrig 
mere  kan  betræde  en  Helligdoni  eller  noget  til  Guderne 
viet  Rum.?  Og  véd  Du,  at  hvis  hun  desuagtet  betræder 
det,  kan  man  ustraffet  underkaste  hende  enhver  Mis- 
handling, kun  ikke  Døden.?« 

»Jeg  véd  det,«'  svarede  Erytos  kort. 

Geronten  tav  et  Øjeblik. 

»Hvor  ere  dine  Vidner.?«   spurgte  han  derpaa. 

Valkeren  Sabrias  og  Farveren  Pankleoti  traadte 
frem. 

Geronten  lod  dem  hver  for  sig  forklare,  hvad  de 
havde  set  i  Erytos's  Have. 

»Vidnesbyrdene  stemme,«  sagde  han,  som  det 
syntes  modstræbende. 

Der  forløb  et  Øjeblik,  i  hvilket  han  saa'  sig  om, 
som  om  han  haabede ,  at  et  Tegn  fra  Guderne  skulde 
bringe  Frelse. 

Da  dette  ikke  skete,  vendte  han  sit  Blik  mod 
Zaleukos. 

Det  Syn,  som  her  mødte  ham,  skar  ham  1  Hjærtet. 

XIV. 


Zaleukos  syntes  aldeles  overvældet  af  hvad  han 
havde  set  og  hørt.  Nu  tvivlede  han  ikke  længer,  — 
Theodoretos,  hans  Søn,  var  skyldig. 

Den  ellers  saa  faste  Mand  var  sunken  sammen 
i  Elfenbensstolen;  men  intet  Udraab,  ingen  Klage  und- 
slap ham. 

Ved  Synet  af  denne  tavse  ^Smerte  strøg  Geronten 
sig  med  Haanden  over  Øjnene. 

Derpaa  vendte  han  sig  mod  Retsskriveren. 

»Agoratos,«   sagde  han.   »oplæs  Lovens  Ord!« 

Retsskriveren  gav  Dørvogteren  et  Vink. 

Han  hentede  en  af  de  blanke  Ertstavler,  knæ- 
lede ned  og  holdt  den  med  bortvendt  Aasyn  op  for 
Skriveren. 

Denne  læste  med  høj  Røst: 

Lov. 

Dersom  nogen  Borger  gribes  i  uværdigt  Forhold 
til  anden  Mands  Hustru  og  overbevises  om  at  have 
gjort  sig  skyldig  i  Ægteskabsbrud ,  da  skal  han  til 
Straf  for  en  saa  stor  Forbrydelse  blindes  paa  begge 
Sjne. 

Ved  Oplæsningen  af  dette  Lovbud  gik  der  en  dyb 
Forfærdelse  gjennem  Mængden.  Flere  af  de  nærmeste 
Kvinder  udbrød  i  Veklager,    og  hele  Forsamlingen  gik 

i  Forbøn  for  det  smukke  unge  Menneske,  der  var  yndet 
og  afholdt  af  alle. 

»Tilgivelse,  Tilgivelse!«  lød  det  fra  Hundreder  af 
Læber. 

»Skaansel  paa  denne  Højtidsdag!« 

»Forbarmelse!   ...  de  ere  begge  saa  unge!« 

Zaleukos  rejste  sig  og  traadte  frem  mellem  Byg- 
ningens Søjler. 

Han  var  bleg  af  Sindsbevægelse,  og  der  var  noget 
af  en  stor  Tankes  Hellighed  udbredt  over  ham. 

Et  Øjeblik  stod  han  tavs  og  knugede  Haanden 
mod  sit  Bryst. 

»Medborgere  og  Venner!«  sagde  han  derpaa  og 
hævede  Stemmen,  »jeg  har  et  Forslag  at  gjøre  Eder. 
Vel  omgaar  det  Loven,  men  som  jeg  tror,  vil  det 
hverken  svække  eller  skade  dens  Myndighed.  Loven 
fordrer  begge  den  skyldiges  Øjne.  Ogsaa  jeg  fordrer 
dem  som  Lovens  Haandhæver.  Men  som  medlidende 
Fader  har  jeg  en  Bøn  til  Eder.  Tillad,  at  jeg  af  egen 
fri  Vilje  skjænker  min  ulykkelige  Søn  det  ene  af  mine 
Øjne,  —  skjænker  ham  det  som  sand,  virkelig  Gave, 
saa  at  det  tilhører  ham  som  hans  eget  Syn.  Lad  ham 
da  miste  et  af  de  Øjne,  han  har  fra  Fødslen,  og  tillige 
det  andet,  som  min  Kjærlighed  eller  Svaghed  giver 
ham,  —  saa  vandrer  den  ulykkelige  dog  ikke  i  bælg- 
mørk Nat  fra  denne  sin  blomstrende  Ungdom  til  Graven. 
Hvad    mig    angaar,«    tilføjede    han,    og    hans    Stemme 

skjælvede,  »da  har  jeg  vel  kun  faa  Aar  tilbage  og  kan 
vel  nøjes  med  det  ene  Øje.« 

Efter  disse  Ord  indtraadte  der  en  forunderlig,  gri- 
bende Tavshed.     Mængden  stod  som  forstenet. 

Intet  Øje  var  tørt,  intet  Hjærte  ubevæget.  Midt  i 
Stilheden  hørtes  en  Kvinde  hulke  højt. 

Det  var  Ægina. 

Ingen  agtede  paa  hende;  alles  Opmærksomhed 
var  rettet  mod  Zaleukos. 

Nu  saa'  man  ham  synke  ned  i  Elfenbensstolen. 
Trækkene  om  hans.  Mund  bævede,  —  han  vendte  sig 
bort  og  tilhyllede  sit  Aasyn. 

Da  gik  der  en  mægtig  Bevægelse  gjennem  Mæng- 
den;  den  udbrød  i  høje  Begejstringsraab,  og  som  en 
oprørt,  svulmende  Flod  sprængte  den  de  Skranker,  som 
Vagtslaverne  dannede,  og  stormede  frem  lige  til  Foden 
af  Trappen  foran  Raadhuset. 

»Barmhjærtighed!«   raabte  man. 

»Naade,  Naade!  der  er  ingen  Brøde  .  .   .« 

»Tilgivelse  for  Theodoretos!« 

Zaleukos  rejste  sig,  bleg  og  vaklende,  og  traadte 
frem  til  Trappens  øverste  Trin. 

Han  udbredte  Armene  mod  Folket. 

»Tak,  o  Venner!  Tak!«  sagde  han  med  en  Stemme, 
der  næsten  var  kvalt  af  Sindsbevægelse. 

»Det  være  saaledes!«  raabte  en  Røst  blandt  Mæng- 
den,  »alt  være  glemt  og  tilgivet.« 

Zaleiikos  traadte  et  Skridt  tilbage.  Han  rettede 
sig  til  sin  fulde  Højde,  og  hans  Aasyn  antog  sin  sæd- 
vanlige strænge  Alvor. 

Inden  han  endnu  havde  aabnet  Munden,  vidste  alle, 
at  Oldingen  var  ubøjelig. 

»Nej,  nej!«  sagde  han  fast,  »ikke  dette  er  min 
Mening.  Som  Lovens  Giver  fordrer  jeg  Straffen  fuld- 
byrdet. Her  er  ikke  Rum  for  Tilgivelse,  —  den  kræn- 
kede Ægtemand  kræver  sin  Ret.  De,  der  stemme  for 
mit  Forslag,  løfte  Hænderne.« 

Ikke  en  Haand  rørte  sig. 

»Ville  I  da,  at  den  ulykkelige,  -  han,  som  I  synes 
at  elske,   —  skal  blindes  paa  begge  Øjne?« 

»Nej,  nej!« 

»Nu  vel,  saa  løft  Hænderne!« 

Denne  Gang  fulgte  mange  Opfordringen;  dog  fandtes 
der  ikke  faa,  som  holdt  sig  tilbage,  fordi  Straffen  var 
dem  en  Gru. 

Da  greb  Zaleukos  sin  Søns  Haand  og  førte  ham 
ind  i  det  Indre  af  Bygningen. 

Geronterne  fulgte  efter. 

Der  opstod  en  aandeløs  Tavshed,  en  uhyggelig 
Forventning  .   .   . 

Ingen  Støj ,  intet  Skrig  trængte  ud  fra  det  Indre 
af  Raadhuset. 

Saaledes  forløb  nogle  ængstelige  Øjeblikke,  der 
syntes  lange  som  Timer. 

Da  traadte  den  ældste  af  Geronterne  ud  paa  Trap- 
pen mellem  Bygningens  Søjler. 

Der  var  en    egen  Højtidelighed    udbredt  over  ham. 

»Medborgere!«  sagde  han,  »der  er  sket  et  Under! 
Paa  det  Sted,  hvor  Zaleukos  led,  er  der  mellem  Gulvets 
Fliser  fremskudt  en  Blomst,  —  den  Blomst,  jeg  her 
viser  Eder.  Ingen  har  set  den  før,  ingen!  .  .  .  ikke  en 
Gang  de  Slaver,  som  endnu  i  Dag  have  ordnet  alt  i 
Bygningen  .  .  .  Jeg  foreslaar,  at  denne  Blomst  skal  op- 
bevares i  et  gyldent  Skrin,  paa  det  at  ogsaa  kommende 
Slægter  kunne  erfare,  hvad  der  er  sket  i  denne  Stund.« 

Mængden  gav  i  dyb  Alvor  sit  Bifald  til  Kjende. 

»Venner!«  udbrød  Geronten  rørt.  »Hvilken  Mand! 
Stor  som  Lovgiver,  —  stor  som  Fader,  —  kjær  for 
Guder  og  Mennesker!  Zaleukos's  Navn  være  velsignet!« 

Disse  Ord  bleve  modtagne  i  ærefrygtsfuld  Tavshed. 
Mængden  var  for   dybt  bevæget  til   at    udbryde  i  Jubel. 

Alle,  baade  Mænd  og  Kvinder,  lode  deres  Taarer 
frit  Løb. 

Det  var  Beundringens,  ikke  Sorgens  Taarer,  og 
dem  tænkte  ingen  paa  at  skjule. 


DØDSDØMT. 

Den  mte  Olympiades  iste  Aar  (336  f.  Chr,). 


I. 


D, 


'et  lille  Landskab  Megaris,  der  paa  den  ene 
Side  grænsede  til  Attike  og  paa  den  anden  til  Isthmen, 
havde  en  Gang  været  saa  godt  som  den  eneste  doriske 
Fristat  paa  Fastlandet.  Det  havde  haft  sin  Blomstringstid, 
i  hvilken  det  ejede  Øen  Salamis  og  udsendte  Nybyggere 
til  Pontos  Euxeinos*).  Senere  fristede  det  en  kummerlig 
Tilværelse  imellem  overmægtige  Naboer.  Som  Følge 
af  dets  Beliggenhed  ved  Landtangen  kom  der  idelig 
store  Hære  derigjennem.  Dette  udøvede  en  uheldig 
Indflydelse  paa  Beboerne,  og  Megarerne  bleve  af  de 
øvrige  Hellenere  betragtede  som  foragtelige  Folk. 

Ikke    desto    mindre    fandtes    der    meget    brave    og 
lykkelige    Mennesker    iblandt    dem.      I    Nisæa,     Byen 

*)   Det  sorte  Hav. 

Megaras  Havnestad,  levede  der  saaledes  paa  Filippos  af 
Makedoniens  Tid  en  Pottemager  ved  Navn  Aristodamos, 
som  glad  og  fornøjet  passede  sit  Arbejde,  ikke  brød 
sig  om  Statssager  og  kun  havde  én  Ærgjerrighed:  at 
blive  Sejerherre  i  de  isthmiske  Lege.  Lige  saa  skjøre 
og  skrøbelige  som  hans  Hænders  Gjerninger,  Potterne, 
Fadene  og  Kanderne,  vare,  lige  saa  stærk  var  Manden 
selv.  Det  var  en  sand  Herakles  med  senefulde  Lemmer, 
kort  Hals,   krøllet  Nakkehaar  og  kraftigt  Skjæg. 

Et  Par  Maaneder  før  vi  lære  ham  at  kjende,  havde 
han  ægtet  Arete,  en  velhavende  Bagerdatter  fra  Pagæ. 
Hun  var  ikke  regelmæssig  smuk,  men  frisk  og  blomstrende. 
Hendes  brune  Øjne  straalede  af  Liv,  og  hendes  Smil  var 
saa  indtagende,  at  ingen  fandt  Ord  til  at  prise  det. 
Af  Væxt  var  hun  høj  og  slank,  en  Artemis-Skikkelse, 
fuld  af  Smidighed  og  Ynde.  Det  var  en  Lyst-  at  se 
hende  færdes  blandt  de  skjøre  Pottemagervarer.  Altid 
havde  hun  Øje  og  Tanke  ved  sin  Gjerning,  og  selv  om 
hun  nok  saa  rask  vimsede  forbi  de  store  Amforer  og 
Blandingskummer,  der  stode  som  fremskudte  Poster 
blandt  de  Tusende  Smaafade  paa  Gulvet,  glemte  hun 
aldrig  at  stramme  Klædebonnet  om  sig  eller  at  løfte 
dets  Folder  for  ikke  at  vælte  de  skrøbelige  Kar. 

Hun  havde  fra  lille  været  vant  til  at  løbe  ud  og  ind 
i  sin  Faders,  Bagerens,  Bod;  det  faldt  derfor  ganske  af 
sig  selv,  at  hun  overførte  denne  Vane  paa  sin  nye 
Stilling.     Da   fribaarne  Kvinder   kun    sjældent    lode    sig 

til  Syne  i  Megara,  udøvede  Aretes  Nærværelse  i  Potte- 
magerens Udsalg  en  forbavsende  Virkning  paa  hans 
Handel.  Rige  Ynglinge,  Athleter,  Krigsmænd,  Talere, 
Landboere  og  Søfolk,  alle  kappedes  om  at  kjøbslaa 
med  den  smukke  Pagenserinde.  Hendes  Mand  kneb 
hende  spøgende  i  Kinden  og  paastod,  at  Folk  brugte 
ti  Gange  saa  mange  Potter  som  før.  Men  i  sit  Hjærte 
lo  han  ad  de  forlibte  Ynglinge;  thi  han  stolede  blindt 
paa  sin  Hustru.  Og  med  Rette.  Arete  havde  kun 
Øje  og  Øre  for  sin  Herakles,  og  de  to  nygifte  levede 
som   et  Par  Turtelduer. 

Men  bag  al  denne  Lykke  lurede  der  en  misundelig 
Guddom.  Den  livlige,  varmtfølende  Arete  havde  fra 
Barn  været  heftig,  og  som  alle,  der  have  et  heftigt 
Sind,  var  hun  i  høj  Grad  utaalmodig  og  tillige  noget 
selvraadig  og  ikke  let  at  bringe  bort  fra  et  en  Gang 
fattet  Forsæt.  Naar  hendes  Mand  var  ude  og  blev 
længere  borte,  end  han  plejede,  havde  hun  hverken 
Rist  eller  Ro,  og  dersom  der  da  kom  Kjøbere,  søgte 
hun  blot  at  blive  dem  kvit.  Denne  Utaalmodighed 
skulde  blive  Kilden  til  en  forfærdelig  Prøvelse  for  det 
unge  Par.  Thi  for  en  misundelig  Guddom  var  intet 
lettere  end  at  bringe  en  Kvinde  med  Aretes  Sind  i 
Strid  med  Loven,  og  Oldtidens  Love  forstod  ikke  Spøg. 

En  Formiddag  i  den  Maaned,  i  hvilken  de  isthmiske 
Lege  holdtes,  stod  Arete  i  sin  Husbond  Aristodamos's 
Bod.     Stedet  var  som  alle  Udsalg  i  hine  Egne  indrettet 

til  at  give  Skygge  og  Kølighed.  Ud  fra  Muren  hang  der 
paa  Stænger  et  stort  Tæppe  for  at  holde  de  brændende 
Solstraaler  borte,  og  under  Tæppet  aabnede  der  sig  et 
Rum,  som,  set  fra  den  solbeskinnede  Vej,  lignede  en 
Hule.  Dette  Rum  var  i  hele  sin  Brede  lukket  med  en 
Marmorskranke,  saa  at  Kjøberne  maatte  nøjes  med  at 
staa  uden  for,  under  Solsejlet.  Ved  hver  Ende  af 
Skranken  var  der  stillet  store  Pragtvaser,  Blandings- 
kummer  og  Hydriaer  eller  Vandkrukker;  paa  Hylder 
langs  Væggene  saas  en  Hærskare  af  mindre  Gjenstande 
som  Dukker  af  malet  Ler,  Oliekander,  Øsekar,  Lamper  osv., 
ja  selv  Gulvet  var  bedækket  med  Stable  af  Skaale  og 
F'ade,  mellem  hvilke  der  gik  Stier,  paa  hvis  Hjørner 
store  Frugt-  og  Blomstervaser  eller  mægtige  Amforer 
syntes  at  holde  Vagt. 

Inden  for  Skranken  mellem  de  sirlig  malede  Kar 
sad  Arete,  beskæftiget  med  at  baldyre  et  Stykke  Tøj, 
som  var  udspændt  mellem  runde,  fingertykke  Træstokke. 
Om  sit  smukke  sorte  Haar  bar  hun  et  Sølvbaand,  der 
for  til  var  prydet  med  en  Række  spyddannede  Blade, 
som  bragte  det  til  at  ligne  en  Krone.  Dette  Smykke 
gav  hendes  friske,  ungdommelige  Ansigt  et  vist  Anstrøg 
af  husmoderlig  Værdighed.  Hun  var  iført  en  hvid 
Kjortel  med  et  fint  Mønster  af  blaagrønne  Ranker,  og 
over  den  venstre  Skulder  havde  hun  kastet  en  blaa 
Overklædning,  hvis  Folder  naaede  hende  lidt  neden  for 
Knæet.    Hendes  Arme  vare  blottede,  og  om  Haandleddene 

bar  hun  runde  Guldarmbaand,  af  de  saakaldte  Ofeis, 
der  endte  i  et  Slangehoved. 

Den  unge  Kone  var  ikke  synderlig  flittig.  Hvert 
Øjeblik  lod  hun  sin  Baldyreramme  synke  for  at  se  hen 
ad  Vejen. 

>.Hvor  han  tøver  længe  paa  Øvelsespladsen,  Bakchis!« 
sagde  hun  til  en  ældre  Slavinde  i  en  graa  Klædning, 
som  i  Baggrunden  af  Boden  afstøvede  de  tusende 
Smaagjenstande  paa  Hylderne. 

Bakchis  havde  været  Aretes  Amme  og  tog  sig  i 
den  Anledning  en  og  anden  Frihed. 

»Det  er  ikke  ham,  som  tøver,«  svarede  hun  rolig. 
»Det  er  Dig,  som  ikke  kan  vente.  Ungdommens 
Tanker  løbe  hurtigere  end  liden.« 

Arete  tav,    men  saa'  atter  ud. 

Pottemagerens  Bod  laa  ensom  ved  en  Drejning  af 
Vejen,  ikke  langt  fra  Bugten.  Vendte  man  Blikket 
til  venstre,  ud  over  Havnen,  mødte  det  en  lang  Bro, 
som  førte  over  ti4  Klippeøen  Minoa,  paa  hvis  højeste 
Tinde  der  knejsede  en  Borg.  Bag  Øen  dannede  Kysten 
en  malerisk  Vig,  paa  hvis  Skraaning  Havnestaden  Nisæas 
Huse  hævede  sig  Trin  for  Trin.  I  den  spejlblanke  Havn 
vrimlede  det  af  store  og  smaa  Skibe,  som  laa  i  Læ  af 
Athena  Aithya  Klippen,  et  Forbjærg,  som  i  skarpe 
Omrids  steg  op  af  Havet.  Naar  man  kastede  Blikket 
til  højre,  ind  ad  Landet  til,  saa'  man  to  lange  Mure, 
der  saa   lige   som    en   afskudt  Pil   strakte   sig  hen   over 

Den  sidste  Lamia.  a 

en  bred  Slette,  der  var  bedækket  med  Kornmarker  og 
Klynger  af  Olietræer.  De  to  Mure  tabte  sig  i  det  blaa- 
lige  fjærne  ved  Staden  Megara.  Et  skarpt  Øje  kunde 
have  set  dem  ende  ved  en  Indgang,  Nymfades  Porten, 
paa  Byens  Ringmur.  Over  denne  skimtedes  det  øverste 
af  Buleuterion,  Raadhuset,  og  af  det  prægtige  Olympieion 
Bag  disse  og  andre  Pragtbygninger  hævede  Megaras  to 
Klippeborge,    Karia  og  Akathus,    sig  bydende  i  Vejret. 

Arete  bemærkede  intet  af  al  denne  Herlighed. 
Hun  saa'  kun  en  Vej,  paa  hvilken  der  skulde  vise  sig  en 
ung  Herakles,    efter  hvem  hun  længtes  af  hele  sin  Sjæl. 

Hun  lagde  sit  Arbejde,  hældede  sig  frem  over 
Marmorskranken  og  lyttede.  Forgjæves.  Der  var  ingen 
Støj,  som  tydede  paa,  at  Mændene  kom  hjem  fra  Øvelses- 
pladsen. Hun  trippede  urolig  om  mellem  Fadene  og 
Skaalene;  hun  trak  i  sine  hvide  Fingre,  og  til  sidst 
rev  hun  Fjervingen  ud  af  Bakchis's  Hænder,  fordi  hun 
syntes,    at  det  ikke  gik  hurtigt  nok   med  Afstøvningen. 

Bakchis  tog  strax  Anledning  heraf  til  at  gaa  og 
overlade  Arbejdet  til  sin  Herskerinde. 

Da  lød  der  fra  det  fjærne  højrøstet  Tale.  Arete 
lyttede  med  tilbageholdt  Aandedræt;  hendes  Hjærte 
begyndte  at  banke,  —  hun  troede  at  have  hørt  Navnet 
Aristodamos  udtalt  af  jublende  Stemmer. 

Pludselig 'kom  der  et  helt  Optog  til  Syne.  Aristo- 
damos gik  midt  paa  V^ejen,  omringet  af  en  Skare 
Ynglinge.        To      af     disse     havde     lagt     deres     Arme 

paa  hans  Skuldre,  et  Par  andre  greb  af  og  til  hans 
Hænder,  og  de  øvrige  sluttede  sig  tæt  omkring  ham. 
Med  ét  istemmede  de  alle,  paa  ham  selv  nær,  en  festlig 
Sang.     Det  lød  som  en  Sejrshymne. 

Da  Toget  kom  nærmere,  ilede  et  af  de  unge 
Mennesker  i  Forvejen.  Arete  gjenkjendte  i  ham  en  af 
sine  ivrigste  Kjøbere,    en  ung  Bygmester. 

Æt  lykkeligt  Budskab!«  raabte  han  allerede  paa 
Afstand  til  den  smukke  Pagenserinde ;  og  da  han  kom 
nærmere,  lagde  han  forpustet  til:  Paa  Øvelsespladsen 
var  der  i  Dag  en  kæmpemæssig  Thebaner,  som  i  den 
sidste  Olympiade  vandt  Prisen  i  Brydning.  Han  vilde 
maale  sig  med  din  Husbond,  og  to  Gange  trykkede 
din  Husbond  ham  til  Jorden.  Glæd  Dig!  Alle  mene, 
,at  Aristodamos  vil  vinde  Sejerskransen.  Hvnlken  Plæder 
for  Megara!« 

»Hav  Tak!«  sagde  Arete  med  sit  venligste  Smil. 
»Jeg  skal  ikke  glemme,  at  Du  er  den  første,  som  bragte 
mig  dette  Budskab.« 

Den  unge  Mand  hilste  med  Haanden  og  løb  tilbage 
til  de  andre. 

Toget  var  standset  paa  det  Sted,  hvor  Vejen  ned 
til  Havnen  gik  forbi  Enden  af  Nisæas  Plovedgade. 
Her  toge  alle  under  Lystighed  og  Skjæmt  Afsked  med 
Aristodamos. 

Denne  skyndte  sig  hjem.  For  at  komme  om  til 
Husdøren  maatte  han  gaa  forbi  Boden. 


r  2  Dødsdømt. 

I  det  han  nærmede  sig,  vinkede  Arete  ham  hen 
til  sig. 

»Sejervinder!«  raabte  hun  ham  med  glædestraalende 
Ansigt  i  Møde.     »Rygtet  er  ilet  forud  for  Dig!« 

Og  da  Aristodamos  standsede,  hoppede  hun  i 
overgivent  Lune  fra  Stolen  op  paa  Marmorskranken, 
udbredte  Armene  imod  ham  og  sprang  let  ned  i  hans 
aabne  Favn. 

»To  Gange  har  Du  kastet  den  store  Thebaner  til 
Jorden!«  udbrød  hun  jublende.  »Min  Herakles!  Min 
Atlas!    Der  er  dog  ingen  som  Du!« 

Og  i  det  hun  slog  de  hvide  Arme  om  hans  Hals, 
saa'  hun  ham  henrykt  ind  i  Øjnene. 

»Er  det  ikke  Skik,«  spurgte  hun,  »at  en  Sejervinder 
ved  Legene  efter  sin  Hjemkomst  hædres  paa  den  Maade, 
at  hans  Fødeby  river  en  Aabning  i  Stadmuren  og  lader 
ham  holde  Indtog  derigjennem.?  Sker  det  ikke  for  at 
vise,  at  en  By,  der  frembringer  saadanne  Mænd,  ikke 
trænger  til  Mure.?« 

»Kjære,«  sagde  Aristodamos  smilende,  »Duglemmer, 
at  de  lange  Mure  nylig  ere  gjenopførte,  og  man  har 
vel  ikke  bygget  dem  for  strax  at  rive  Hul  i  dem.  Jeg 
vil  ogsaa  være  tilfreds,  naar  jeg  blot  maa  vinde 
Sejerskransen.« 

»Ej  sandt,  din  Ertsstøtte  kommer  da  til  at  staa 
ved  Poseidons  Tempel  inden  for  Muren  om  de  isthmiske 
Helligdomme.?« 

Den  stærke  Pottemager  smilede. 

»Jo,«    sagde  han,    »naar  jeg  selv  vil  betale  den.« 

II. 

Et  Par  Dage  efter  var  Aristodamos  paa  Vejen  til 
Korinthos,  i  hvis  Nærhed  de  isthmiske  Lege  holdtes. 
Afstanden  dertil  fra  Nisæa  udgjorde  omtrent  300  Stadier*). 
Han  var  brudt  op  i  den  tidlige  Morgenstund,  og  Arete 
havde  ledsaget  ham  et  Stykke  uden  for  Byen.  Ved 
Afskeden  havde  hun  fældet  Taarer,  og  da  Aristodamos 
spøgte  derover,  havde  hun  i  en  lidenskabelig  Tone 
svaret : 

»Du  ler!  ...  og  jeg  véd  ikke,  om  jeg  kan  leve! 
At  skulle  blive  her  og  ikke  vide,  om  Du  har  sejret! 
Det  er  til  at  tage  sin  Død  over.« 

Den  øvrige  Del  af  Dagen  var  dog  gaaet  bedre, 
end  Bakchis  havde  ventet.  Arete  havde  givet  sig  meget 
at  bestille  i  Huset;  hun  syntes  at  være  bange  for  sine 
egne  Tanker. 

Men  den  følgende  Morgen  var  hun  tavs  og  alvorlig 
og  stirrede  stift  hen  for  sig. 

>Nej!«  udbrød  hun  pludselig.  >Det  er  ikke  til  at 
udholde.     Jeg  vil  til  Korinthos  .   .  .« 


*-)   Henved  8  Mil. 

»Sig   ikke    noget  saa  ondt,«    faldt  Bakchis  hende 
Talen. 

»Ondt.?«    gjentog  Arete  og  løftede  Hovedet. 

»Véd  Du  ikke,  at  der  er  fastsat  Dødsstraf  for 
enhver  Kvinde,  som  gribes  i  at  være  til  Stede  ved 
Legene.?« 

»Bah!  naar  jeg  er  klædt  son:i  Yngling,  vil  jeg  tabe 
mig  blandt  de  mange  Tusender  af  Mænd.« 

»Enhver  vil  se,    at  Du  er  en  Kvinde.« 

»Klædte  Axiothea  fra  Flios  sig  ikke  i  Mandsdragt 
og  vandrede  hun  ikke  fra  Sikyon  til  Athen  for  at  høre 
Platon.?  Tilføjes  der  ikke  oven  i  Kjøbet,  at  hun  længe 
færdedes  blandt  hans  Lærlinge,  inden  det  opdagedes, 
at  hun  var  en  Kvinde.?« 

>Hm!«  sagde  Bakchis  tørt,  »hun  maa  ikke  have 
lignet  Dig.  Der  gives  vel  Kvinder,  der  kunne  forklæde 
sig  som  Ynglinge.     Men  Du  er  ikke  af  dem.« 

Arete  tav. 

Bakchis  var  dog  ingenlunde  tilfreds  med  Udfaldet  af 
Samtalen.  Hun  forstod  godt,  at  Arete  kun  var  bragt 
til  Tavshed,    men  ikke  overbevist. 

»Jeg  har  været  for  ivrig,«  tænkte  hun.  »Næste 
Gang  vil  jeg  være  mere  forsigtig.« 

Lejligheden  lod  ikke  vente  længe  paa  sig. 

Hele  Dagen  havde  Arete  travlt  med  at  gjennemsøge 
sin  Husbonds  Klædninger  for  deraf  at  vælge,  hvad  der 
syntes  hende  tjenligst.     Hun  udsaa  sig  en  blød  Kjortel 

af  milesisk  Uld  og  en  blændende  hvid  Overklædning 
uden  nogen  Bræmme.  Baade  Kjortel  og  Kappe  fore- 
kom hende  festlige,  uden  dog  i  mindste  Maade  at 
vække  Opsigt. 

Hun  vinkede  Ammen  hen  til  sig  og  tog  Plads  paa 
en  Stol. 

»Tag  Kam  og  Sax,«  sagde  hun,  og  klip  mit  Haar, 
saa  at  det  ikke  bliver  længere  end  en  Ynglings.« 

Bakchis  havde  en  Følelse,  som  om  Hjærtet  vendte 
sig  i  hendes  Bryst.  Hun  havde  set  Arete  voxe  op  og 
havde  Dag  for  Dag  plejet  hendes  smukke,  sorte  Haar. 
At  skulle  klippe  det,  syntes  hende  at  være  en  Hellig- 
brøde.    Hun  bed  Læberne  sammen  og  tav. 

Med  rystende  Hænder  tog  hun  Nakkehaaret  ned 
og  løste  Fletningerne,  saa  at  den  glinsende,  fint  krusede 
Strøm  bedækkede  Aretes  Skuldre  og  Ryg. 

Ved  Synet  af  al  denne  Herlighed,  som  nu  skulde 
ofres,  fik  Bakchis  Taarer  i  Øjnene.  Hvor  højt  hun 
elskede  sin  Herskerinde,  kunde  hun  i  denne  Stund  have 
slaaet  hende,    som  man  straffer  et  selvraadigt  Barn. 

Hun  tog  nølende  Kammen  og  førte  den  gjennem 
Haarets  duftende  Bølger. 

>  Du  talte  om  Straf,«  sagte  Arete,  i  det  hun  kastede 
en  Lok  tilbage  over  Skulderen,  >  hvilken  Art  af  Døds- 
straf er  det.?« 

»Den  frygteligste  af  alle,«  svarede  Bakchis;  derpaa 

tilføjede  hun  langsomt,  ligesom  helt  optagen  af  sin 
Gjerning: 

»Straffen  er  at  skulle  styrtes  ned  fra  Oneia  Bjærget.« 

Det  gav  et  Sæt  i  Arete,  og  hun  trak  med  begge 
Hænder  Haaret  til  sig. 

»River  Kammen.?«  spurgte  Bakchis  med  forstilt 
Enfoldighed. 

»En  forfærdelig  Død!  udbrød  Arete  gysende 
uden  at  ænse  Ammens  Spørgsmaal.  »Sig  mig,«  lagde 
hun  til,  »hvad  véd  Du  derom?  Er  Du  ikke  fra 
hin  Egn.?« 

»Nej,«  svarede  Bakchis,  »ikke  fra  selve  Oneia 
Bjærget.  Men  i  Solygeia,  hvor  din  Fader  kjøbte  mig, 
da  Du  blev  født,  havde  vi  ofte  Besøg  af  Dryas  og 
hans  Hustru.  Det  var  frie,  men  fattige  Hyrdefolk,  som 
for  Løn  vogtede  en  rig  Mands  Hjorder  paa  Bjærget. 
Lige  ved  Foden  af  dette  laa  deres  Hytte.« 

»Videre!  Du  er  saa  langsom,«  sagde  Arete 
utaalmodigt. 

Bakchis  følte  en  hemmelig  Glæde  over  Aretes  Iver. 
Jo  mere  ligegyldig  og  adspredt  hun  selv  lod,  desto 
opmærksommere  blev  hendes  Herskerinde. 

»Oppe  paa  Bjærget,«  vedblev  hun,  »var  der  et  Sted, 
som  kaldtes  de  fire  Aase.  Imellem  dem  fandtes  der 
gode  Græsgange,  ikke  alene  for  Geder,  men  for  Oxer 
.  .  .  Vent,  lad  mig  tage  lidt  Olie,  saa  gaar  Kammen 
lettere  .  .  .  Paa  disse  Græsgange  voxede  der  ogsaa  Urter, 

som,  efter  hvad  der  sagdes,  ikke  blot  gjorde  Mælken 
federe,  men  tillige  sød  og  krydret.  En  Dag,  da  alt 
den  rige  Mands  Kvæg  var  oppe  mellem  Aasene,  blev 
en  stor,  sort  Tyr  rasende.  Dryas,  Hyrden,  mente,  at 
den  var  bleven  stukken  af  Fluer  eller  Bier.  Efter  at 
have  stanget  en  Ko  ihjel  løb  den  med  Halen  i  Vejret 
ned  over  Græsgangen.  Hyrden  og  hans  Hund  søgte 
at  standse  den  eller  drive  den  tilbage.  Men  Tyren 
var  hurtigere,  end  de,  og  tog  Vejen  lige  hen  imod  et 
Sted,  som  kaldes  Dødsklippen ,  hvor  de  fremskydende 
Stenblokke  rage  la'ngi  ud  over  Dalen.  Men  saa  højt 
oppe  paa  Bjærget  er  denne  Brink,  at  et  af  de  største 
Templer  som  Olympieion  i  Megara,  efter  hvad  Dryas 
sagde,  vel  kunde  stables  tyve  Gange  oven  paa  sig  selv, 
inden  det  naaede  derop  Men  hvorfor  Stedet  kaldes 
Dødsklippen,  véd  ingen.  Nogle  mene  dog,  at  det  er 
fordi  den  fra  gammel  Tid  er  bestemt  til  Rettersted  for 
Kvinder,  som  maatte  gribes  i  at  overvære  Legene.  .  .  . 
Tøv  dog,  kjære,  lad  mig  tage  lidt  Salve;  denne  Olie 
er  for  klæbrig  .   .  .« 

»Hvad  videre.?«  spurgte  Arete  utaalmodig. 

»Pludselig  udstødte  Dryas  et  Skrig.  Han  havde 
set  Tyren  styrte  ud  over  Brinken  og  forsvinde  i  Af- 
grunden. Et  Øjeblik  før  var  hans  Hustru  traadt  ud  af 
Hytten  for  at  bringe  Ost  og  Brød  op  til  sin  Mand. 
Hun  hørte  utydelig  Skriget,  der  lød  dæmpet  og  mat  i 
den  svimlende  Højde.     Hun  saa'  op  og  blev  strax  Tyren 

va'r  mod  den  blaa  Himmel.  Den  saa'  ganske  lille  ud, 
som  et  Stykke  Legetøj,  og  tumlede  i  Faldet  sex,  syv 
Gange  rundt.  Ved  dette  Syn  var  det,  som  om  Hjærtet 
standsede  i  hendes  Bryst.  Pludselig  begyndte  Tyren 
som  ved  et  Under  at  voxe  for  hendes  Øjne,  og  næsten 
i  samme  Nu  styrtede  den  med  et  hult  Drøn  til  Jorden, 
knap  tredive  Skridt  fra  hende.  Saa  uhyggelig  var 
denne  Lyd,  at  hendes  Øjne  af  sig  selv  lukkedes.  Hun 
ravede  med  rystende  Knæ  derhen  .  .  .  Tyren  laa  død 
paa  Stedet.  En  Blodstrøm  var  vældet  ud  af  dens 
Næse  og  Mund,  og  dens  mægtige  Krop  saa'  flad  og 
sammensunken  ud,  —  der  var  ikke  en  hel  Knokkel  i 
den!  .  .  .  Dette  er  alt,  hvad  jeg  véd  at  fortælle  om 
Dødsklippen  < 

Arete  rejste  sig  blegnende  og  skod  Ammens  Haand 
til  Side,    som  om  hun  opgav  sin  Beslutning. 

Ulykkeligvis  var  Bakchis  ikke  mindre  bevæget  end 
Arete.  I  det  hun  pludselig  satte  al  Forstillelse  til  Side, 
kastede  hun  sig  ned  for  sin  Herskerindes  Fødder  og 
udbrød  hulkende: 

»Barn,  Barn,  jeg  besværger  Dig  .  .  .  opgiv  dit 
Forehavende!  For  hvilke  F'arer  udsætter  Du  Dig  ikke.? 
Og  hvad  vil  Aristodamos  vel  sige,  naar  Du  saaledes 
skamskjænder  Dig.?« 

Overrasket  over  dette  pludselige  Omslag  hos  Bakchis 
saa'  Arete  hende  stift  ind  i  Øjnene. 

Ammen  rødmede  og  lod  Hovedet  synke. 

»Naa  saa!«  mumlede  Arete,  »det  var  derfor  Du 
fortalte   om  Dødsklippen.« 

»Tilgiv!«  stammede  Bakchis,  i  det  hun  søgte  at 
gribe  sin  Herskerindes  Haand. 

Men  Arete  rev  Haanden  til  sig  og  tog  atter  Plads 
paa  Stolen. 

>; Bakchis,«  sagde  hun  haardt,  »brug  nu  Saxen, 
og  ikke  Kammen,  hvis  Du  ikke  vil,  at  det  skal  gaa 
Dig  ilde.« 

Staaende  bag  ved  sin  Herskerinde  løftede  Bakchis 
Øjnene  mod  Himlen.     Hun  vovede  ikke  at  tale. 

Der  blev  tyst  og  stille  i  Stuen.  Snart  hørtes 
ingen  anden  Lyd  end  Saxens  skærende  Klip,  og  de 
lange  sorte  Lokker,  Frugten  af  mange  Aars  Væxt, 
faldt  ubarmhjærtigt  til  Jorden. 

III 

Den  følgende  Morgen  begav  Arete  sig  til  Fods 
ad  Vejen  til  Korinthos.  Hun  ledsagedes  af  en  ældre, 
paalidelig  Slave,  som  bar  hendes  Fornødenheder  til 
Rejsen.  Inden  hun  forlod  Nisæa,  havde  hun  paalagt 
ham  den  strængeste  Tavshed  og  Forsigtighed,  og 
Bakchis  havde  hun  givet  Befaling  til  at  sige,  at  hun 
var  rejst  hjem  til  Pagæ,  medens  hendes  Mand  var  fra- 
værende ved  Legene. 

Det  var  en  klar,  frisk  Morgen.  Solen  steg  i  al 
sin  Pragt  op  over  Kerata  Bjærgene ;  der  tindrede  Dug- 
draaber  paa  hvert  Blad,    hvert  Straa. 

Den  lovbestemte  Standsning  af  al  Ufred  i  For- 
bindelse med  Ukrænkelighed  for  Festen  og  de  til- 
rejsende var  allerede  forkyndt  flere  Dage  i  Forvejen, 
og  Arete  troede  at  fornemme  noget  højtideligt  i  selve 
den  stille  Morgenluft. 

Vejen  trak  sig  hen  langs  Strandbredden.  Til  højre 
laa  Sletten  med  dens  Kornmarker  og  Klynger  af 
Olietræer,  og  til  venstre  udbredte  den  saroniske  Bugt 
sig  med  sine  grønlige,  i  Solskinnet  blinkende  Bølger. 
Frem  efter  lukkedes  Udsigten  af  ikke  synderlig  fjærne 
Højder,    bag  hvis  Toppe  der  atter  viste  sig  andre. 

Vejen  selv  frembød  det  livligste  Skue.  Nær  og 
fjærnt  saas  der  Vandringsmænd,  dels  enkeltvis  og  dels 
i  smaa  Klynger.  Hist  og  her  bemærkedes  der  en  Rytter. 
Alle  disse  vejfarende  vare  Folk,  der  ligesom  hun  selv 
agtede  sig  til  Korinthos  til  Festen. 

Arete  saa'  meget  lille  og  meget  ungdommelig  ud 
i  Ynglingedragten.  Hun  lignede  en  smuk  Dreng. 
Ganske  rolig  var  hun  ikke  under  sin  Forklædning. 
Hun  var  sig  fuldt  bevidst,  at  det  var  et  dumdristigt 
Foretagende,  hun  havde  indladt  sig  paa.  Men  da  hun 
fra  lille  daglig  havde  færdedes  blandt  Byens  Borgere 
i  Faderens  Bod,  var  hendes  Forstand  bleven  langt  mere 
udviklet    end   andre    unge  Pigers,    som  henlevede  deres 

Dage  i  det  stille  Jomfrubur.  Arete  kjendte  godt  sine 
Evner;  hun  vidste,  at  hun  ikke  manglede  Snarraadighed, 
og  at  hun  aldrig  fattedes  Svar.  Hun  gik  derfor  med  det 
bedste  Haab  til  sit  Vovestykke  og  glædede  sig  forud  til, 
naar  alt  gik  godt,  at  kunne  fortælle  sin  Husbond,  at 
hun  havde  sat  Livet  paa  Spil  for  hans  Skyld. 

I  sit  ungdommelige  Letsind  var  hun  langt  fra 
at  ane,  hvor  let  hun  var  udsat  for  en  Opdagelse. 
Hun  forstod  ikke,  at  naar  der  kun  var  vakt  den 
svageste  Mistanke,  ja  naar  Opmærksomheden  blot  blev 
henledet  paa  hende,  vilde  ingen  tvivle  om,  at  hun  var 
en  Kvinde. 

Vel  førte  hun  sig  lige  saa  let  og  frit  som  nogen 
Yngling;  men  alene  i  Hudfarvens  Friskhed  og  i  Øjnenes 
Størrelse  og  skjønne  Form  var  der  noget,  som  ikke 
tilhørte  Manden,  og  selv  om  hun  ved  at  lade  Kappen 
hænge  løst  om  sig  kunde  dølge  Barmens  Fylde  og 
Hofternes  yppige  Brede,  kunde  hun  dog  hverken 
skjule  Fodens  Spædhed  eller  Smalbenets  kvindelig  bløde 
Runding. 

Ret  længe  forblev  Arete  ikke  alene. 

En  Rytter,  som  tilfældig  kom  forbi,  holdt  pludselig 
Hesten  an  og  hilste  venlig  med  Haanden.  Det  var 
en  ung  Mand  paa  henved  tredive  Aar,  som  red  paa 
en  hvid  Koppashingst  og  ledsagedes  af  en  Slave,  der 
bar  en  stor  Bylt. 

»Smukke  Yngling,«  sagde  han,  »jeg  behøver  vel 
ikke  at  spørge  .  .  .  Du  agter  Dig  til  Korinthos  ligesom 
jeg  selv?« 

Arete  bekræftede  det  smilende. 

»Velan  da!«  vedblev  han,  »saa  lad  os  følges  ad. 
Det  er  vel  første  Gang,  Du  drager  til  Legene;  thi  om 
jeg  skjønner  ret,  er  Du  vel  nylig  traadt  ind  i  Efeb- 
Alderen*).  Mit  Navn  er  Kali  i  as  —  atheniensisk  Borger,« 
sagde  han  kort,  og  i  det  han  anførte  et  bekjendt  homerisk 
Vers,    lagde  han  spøgende  til: 

«Hvem  est  Du?  af  hvad  Folk,  fra  hvad  Land  og  hvilke  Forældre?« 

Arete  var  ikke  uforberedt  paa   dette  Spørgsmaal. 

»Mit  Navn  er  Hyperion,«  svarede  hun  ;  »min  Fader 
er  Borger  i  Tripodiskos.« 

»Ej,  ej!<  udbrød  Kallias  overrasket,  »altsaa  har  Du 
hjemme  her  i  Landskabet  Megaris!  Nu,  ved  Zeus,  da 
lyver  Rygtet  skammeligt,  naar  det  omtaler  Megarerne 
som  vanartede  Folk.  Athen  selv  kunde  jo  være  stolt 
af  saa  fin  og  skjøn  en  Yngling.« 

Arete  følte  sig  allerede  mindre  sikker  og  skyndte 
sig  at  lede  Samtalen  paa  andre  Ting. 

»Se!«  sagde  hun  og  pegede  hen  ad  Vejen,  »hvilken 
Tilstrømning  til  Legene!« 


*)   Efeb-  eller  Ynglingealderen  begyndte  med  det  attende  Aar. 

»Forunderligt!«  svarede  Kallias,  »kun  to  Aar  efter 
saa  mange  og  saa  store  Ulykker  .   .   .« 

Der  var  noget  i  Tonefaldet,  som  slog  Arete.  Hun 
saa'  op  paa  sin  Ledsager. 

Han  stirrede  frem  for  sig  med  en  mørk  Mine. 

»Athenienser!«  udbrød  Arete  pludselig  med  et 
Glimt  af  kvindeligt  Klarsyn,  »Du  har  været  med  ved 
Chæroneia.?« 

Kallias  svarede  med  et  næsten  usynligt  Nik. 

»O,  saa  fortæl  mig  om  hin  Dag!  Der  er  noget 
ved  Ulykken,  som  gjor  tørstig.  Man  ønsker  altid  at 
erfare  mere  .   .  .« 

Kallias  smilede  over  sin  unge  Ledsagers  Iver. 
Han  vinkede  ham  til  sig  og  lod  ham  holde  fast  ved 
Hestens  Brystrem. 

»Velan  da!«  tog  han  alvorlig  Ordet,  »jeg  tør  vel 
sige  det  .  .  .  Athenienserne  og  Thebanerne  have  aldrig 
kæmpet  modigere  ...  Vi  havde  endogsaa  sprængt  den 
makedoniske  Falanx,  men  vore  Feltherrer  benyttede 
ikke  den  vundne  Fordel.  Kong  Filippos  bemærkede 
det  og  sagde  koldt:  »Athenienserne  forstaa  ikke  at 
sejre.«  Han  gjenoprettede  Ordenen  og  viste  tillige  med 
sin  unge  Søn  Alexandros  den  største  Tapperhed. 
Taleren  Demosthenes  var  en  af  de  første,  der  tog 
Flugten.  Over  tusende  Atheniensere  faldt,  og  over 
to  Tusende   bleve   gjorte   til  Fanger.     Iblandt   de  sidste 

var    jeg    selv.       Thebanernes    Tab     var     omtrent     lige 
saa  stort.« 

>vEr  det  sandt,  at  Kong  Filippos  viste  den  usømme- 
ligste Glæde  efter  Sejren?« 

»Du  kan  selv  dømme!  Først  var  dér  et  Maaltid  i 
Teltet,  hvor  Bordgjæsterne  efter  Kongens  Exempel  over- 
lode  sig  til  den  største  Umaadelighed.  Derpaa  traadte 
Filippos  ud  paa  Valpladsen.  Kransen  sad  skjævt  paa 
hans  Hoved,  de  fugtige  sorte  Lokker  hang  uordentlig 
ned,  hans  Ansigt  blussede,  og  Benene  vaklede  under 
ham.  Han  skammede  sig  ikke  ved  at  sparke  til  de 
modige  Krigere,  hvis  Lig  laa  udstrakte  for  hans  Fødder, 
og  i  det  han  slog  Takt  med  Haanden,  fremsagde  han 
paa  en  latterlig  Maade  det  Opraab,  som  Demosthenes 
havde  skrevet  for  at  rejse  alle  Hellas's  Folk  imod  ham., 
Da  traadte  en  af  mine  Medfanger,  Taleren  Demades, 
—  en  lille,  spinkel  Mand,  —  frem  for  Kongen,  og  skjønt 
han  var  belæsset  med  Lænker,  sagde  han  frimodig: 
»Filippos,  Du  spiller  Thersites's  Rolle,  og  Du  kunde 
spille  Agamemnons!«  Kongen  blegnede  og  slog  Øjnene 
ned.  Det  varede  en  Stund,  inden  han  aabnede  Munden. 
Alle  saa'  til  Jorden;  jeg  ventede,  at  han  vilde  gjennem- 
bore  Demades  med  sit  Sværd.  Men  i  Stedet  derfor 
strøg  han  sig  med  Haanden  over  Panden,  rev  Fest- 
kransen  af  og  trak  et  Par  Gange  Vejret  dybt.  Derpaa 
gav  han  Befaling  til  at  løse  Demades's  og  de  andre 
Fangers    Lænker.      Medens    dette   skete,     saa'    han    sig 

langsomt  om,  og  i  det  han  pegede  paa  de  døde,  som 
han  nyHg  havde  haanet,  sagde  han  med  høj  Røst: 
»Ære  være  de  overvundne;  de  have  kæmpet  som  til 
Sejr,    ikke  som  til  Nederlag.« 

»Du  var  vel  ikke  i  Athen,  da  Ulykkesbudskabet 
indtraf.?« 

»Nej,  men  hvor  ofte  har  jeg  ikke  hørt  fortælle 
derom!  Det  glade  Athen  var  som  forvandlet.  Folket 
styrtede  gjennem  Gaderne  til  Forsamlingen;  i  Husenes 
Døre  viste  frie  Kvinder  sig  for  at  spørge,  om  deres 
Mænd,  Fædre  og  Brødre  vare  i  Live;  bedagede  Folk, 
som  vare  fritagne  for  Krigstjeneste,  ja  endog  Oldinge 
færdedes  i  Krigerdragt  i  Byens  Gader.  Men  det  tungeste 
Slag  for  den  attiske  Stolthed  var  dog,  at  det  store 
Mandefald  maatte  erstattes  ved,  at  Slaver  skulde  være 
fri.  Forbundsfæller  Borgere  og  æreløse  have  deres  Rettig- 
heder tilbage.« 

Arete  havde  ved  de  sidste  Ord  løftet  Hovedet  og 
set  op  paa  Kallias.  Der  var  en  dyb  Alvor  udbredt 
over  hans  Træk,  og  i  det  han  omtalte  sin  Fædrenestads 
Ulykker,  fik  hans  Stemme  en  sørgmodig  Klang,  som 
gik  til  Hjærtet.  Arete  havde  aldrig  hørt  den  attiske 
Mundart  lyde  skjønnere. 

»Lykkeligvis,«  sagde  hun,  »brugte  Filippos  Sejren 
med  Maadehold.« 

»I  Sandhed  ja!  Et  enigt  Hellas  og  Krig  mod 
Perserne  var  og  er  hans  Løsen.     Men  Spartanerne  havde 

Den  sidste  Lamia.  c 

dog  nær  fremkaldt  et  nyt  Uvejr.  Da  de  vægrede  sig" 
ved  at  sende  udkaarne  til  Forsamlingen  i  Korinthos, 
og  Filippos  beklagede  sig  derover,  fik  han  kun  til  Svar: 
Dersom  Du  tror  Dig  større  efter  Sejren,  da  maal  din 
Skygge;  den  er  ikke  bleven  en  Fingersbred  længere.«  .  .  . 
Til  Held  for  Spartanerne  var  Filippos  dog  helt  optagen 
af  sine  Rustninger  mod  Perserne.« 

De  to  samtalende  vare  nu  komne  til  et  Sted  ved 
Vejen,  hvor  en  Kilde  brød  frem  i  Ly  af  nogle  store 
Stenege,  omgiven  af  frodig  Grønsvær  og  blomstrende 
Buske.  Her  ha^'de  allerede  flere  vejfarende  lejret  sig. 
Kallias  og  hans  Ledsager  opsøgte  en  ensom  Plet,  og 
efter  at  have  nydt  nogle  medbragte  Forfriskninger, 
bortsov  de  her  Dagens  mest  brændende  Timer. 

Ud  paa  Eftermiddagen  fortsatte  de  Rejsen.  Egnen 
var  saa  at  sige  med  ét  bleven  forfærdelig  vild.  De 
vare  nu  komne  til  den  i  hele  Oldtiden  berygtede 
skironiske  Vej.  Stien,  —  thi  synderlig  andet  var  Vejen 
ikke,  —  bugtede  sig  højt  over  Havet  hen  langs  Klippe- 
siden som  en  i  selve  Stenmassen  udhugget  fremspringende 
Kant.  Paa  den  ene  Side  Afgrunden,  paa  den  anden 
den  brat  opstigende  Stenvæg. 

Kallias  steg  af  Hesten  og  lod  sin  Slave  trække  den; 
thi  Dyret  prustede  og  holdt  sig  tilbage. 

Paa  det  Sted,  hvor  Stien  var  smallest,  ragede  den 
moluriske  Klippe  højt  i  Vejret,  hældende  ud  over 
Vejen  og  Søen.     Fra  den  havde,    i  Følge  Sagnet,    Ino 

med  den  lille  Melikertes  paa  Armen  styrtet  sig  i  Havet 
for  at  undfly  den  rasende  Athamas.  Drengens  Lig  blev, 
som  der  fortælles,  af  en  Delfin  baaret  over  til  den 
korinthiske  Landtange,  hvor  han  under  Navn  af  Palæmon 
blev  hædret  med  et  Alter  og  et  Tempel,  og  hvor  de 
isthmiske  Lege,  —  først  dog  kun  som  natlige  Mysterier,  — 
bleve  indstiftede  til  hans  Ære. 

De  derefter  følgende  Klipper  betragtedes  som  for- 
bandede, fordi  Røveren  Skiron,  som  fordum  havde  boet 
der,  havde  udplyndret  alle  fremmede,  der  faldt  i  hans 
Hænder,  og  derpaa  styrtet  dem  i  Havet.  Men  nede  i 
Dybet  sagdes  en  stor  Havskildpadde  at  have  svømmet 
om  for  at  fortære  de  ulykkelige  Ofre,  indtil  Theseus 
gjorde  Ende  paa  dette  Uvæsen  ved  at  lade  Røveren 
selv  undgjælde  paa  samme  Maade. 

Vejen  var  her  ikke  mindre  skrækindjagende  end 
de  til  den  knyttede  Sagn.  De  to  Venner  vovede  næppe 
at  se  ned  i  Dybet,  hvor  Bølgerne  under  en  mægtig 
Brusen  brødes  mod  Klipperne  som  for  stadig  at  minde 
de  vejfarende  om,  at  de  svævede  mellem  Liv  og  Død. 
Efterhaanden  bleve  de  unge  Mennesker  dog  fortrolige 
med  Faren;  thi  Stien  trak  sig  paa  denne  Vis  ikke 
mindre  end  48  Stadier '"^j  hen  langs  Havet. 

I  den  lille  By  Krommyon,  en  korinthisk  Havn  og 
Borg,  fandt  Vennerne   alt   optaget  af  festrejsende.     Dog 

*)'  Over  en  Mil. 

lykkedes  det  dem  hos  en  Gjæsteven  af  Kallias's  Fader  at 
faa  ovedadt  et  Rum,  som  ellers  benyttedes  af  Opsyns- 
manden over  Husets  Slaver.  Arete  saa'  med  hemmelig 
Bestyrtelse,  at  der  blev  strøet  et  tykt  Lag  Hø  paa 
Gulvet.  Men  da  Øjeblikket  kom  til  at  gaa  til  Ro,  lagde 
hun  ligesom  tilfældig  den  Bylt,  hendes  Slave  havde 
baaret,  imellem  Kallias  og  sig. 

De  to  Venner  fik  dog  ikke  synderlig  Hvile.  Først 
blev  der  af  ankommende  festrejsende  til  langt  ud  paa 
Natten  banket  paa  Husdørene,  hvorpaa  der  hv^er  Gang 
fulgte  højrøstet  Spørgen  og  korte,  afvisende  Svar;  der- 
næst lød  der  fra  Nabostedet  Sang,  Latter  og  Støj,  vistnok 
fra  et  Drikkelag,  og  værre  blev  det,  da  en  af  Deltagerne 
fik  fat  i  en  Trompet,  med  hvis  Toner  han  bragte  Byens 
Hunde  i  Oprør.  Omsider  døde  dog  Støjen  hen,  og  de 
to  Venner  vare  netop,  trætte  af  Rejsen,  i  Begreb  med 
at  slumre  ind,  da  Søjlegaarden  pludselig  gav  Gjenlyd 
af  en  voldsom  Hamren  paa  Husdøren. 

Der  opstod  et  heftigt  Ordskifte  mellem  Dørvogteren 
og  de  uden  for  staaende  Flere  af  de  sidste  skreg  i 
Munden  paa  hverandre.  Da  lød  der  midt  i  Støjen  en 
dyb,  hæs  Stemme,  som  i  en  fræk  Tone  raabte:  »Luk 
op!     I  Fans  og  Hekates  Navn,  luk  op!« 

Kallias  kjendte  denne  Stemme  og  fortalte  sin  Led- 
sager, at  de  paatrængende  syntes  ham  at  være  de 
frygtede  Triballer  eller  Sviregaster,  en  Bande  af  de 
raaeste   Slagsbrødre    i  Athen.      De   havde   netop   kort   i 

Forvejen  gjort  sig  skyldige  i  et  voldsomt  Overfald  paa 
en  ung  Mand,  som  havde  faaet  dem  straffede,  da  de 
laa  i  Lejr.  Imedens  nogle  af  dem  holdt  hans  Ledsager, 
havde  et  Par  andre  angrebet  ham  selv,  revet  Klæderne 
af  ham,  kastet  ham  om  i  Snavset  og  slaaet  og  sparket 
ham,  til  han  blev  liggende  som  livløs.  Derpaa  havde 
Triballernes  Anfører  sat  Foden  paa  hans  Bryst  og  galet 
som  en  Hane  efter  Sejren,  i  det  han  baskede  med 
Armene  som  med  Vinger.  I  den  paafølgende  Rets- 
sag havde  Svirebrødrene  endog  vist  den  frækkeste  og 
usømmeligste  Opførsel  for  Domstolen. 

Medens  Kallias  forklarede  dette,  lød  der  en  ny 
Hamren  paa  Husdøren,  og  Manden  med  den  dybe  Røst 
truede  nu  med  at  sprænge  Døren  eller  stikke  Ild  paa 
Huset,  hvis  der  ikke  blev  lukket  op. 

Da  rejste  Kallias  sig  for  at  gaa  til  Forhallen  og 
tale  de  forrykte  til  Rette ;  men  Arete  greb  i  Halvmørket 
hans  Haand  og  mumlede  indtrængende: 

»O  bliv,  bliv!« 

Der  lød  et  voldsomt  Brag,  og  Dørvogteren  raabte 
med  høj  Røst  om  Hjælp. 

Kallias  rev  sin  Haand  ud  af  sin  Ledsagers.  Men 
ude  af  sig  selv  af  Skræk  slog  Arete  Armene  om  hans 
Hals  og  klyngede  sig  skjælvende  op  til  ham. 

»Nej,  nej,  gaa  ikke,  Kallias!«  hviskede  hun,  »lad  mig 
ikke  alene  i  Mørket  i  det  fremmede  Hus.« 

»Taabelige  Dreng,  hvad  frygter  Du?  ...  Husk, 
Du  er  en  Mand?« 

Med  disse  Ord  søgte  Kallias  at  rive  sig  løs.  Men 
Arete  hørte  intet;  hun  holdt  kun  fastere. 

Da  lød  der  ilende  Skridt  over  Søjlegaarden,  og  en 
ældre  Mand,  vistnok  Husets  Ejer,  raabte  ud  til  de  paa- 
trængende, at  de  skulde  forføje  sig  bort.  Der  var  Folk 
nok  i  Huset  til  at  modtage  dem,  som  de  fortjente; 
desuden  gjorde  de  vel  i  at  mindes,  at  den  lovbefalede 
Standsning  af  al  Ufred  var  forkyndt  tillige  med  Ukrænke- 
lighed for  Festen  og  de  tilrejsende. 

Fredsforstyrrerne  syntes  at  holde  Raad.  Derpaa 
fjærnede  de  sig,  i  det  Anføreren  med  den  dybe  Stemme 
raabte,  at  de  selv  vare  festrejsende  og  altsaa  ukrænkelige, 
—  en  Spøg,  der  vakte  megen  Latter. 

Under  hele  dette  Optrin  havde  den  forskrækkede  Arete 
klynget  sig  op  til  Kallias,  i  det  hun  blev  staaende 
ubevægelig  for  at  lytte. 

Til  Trods  for  Støjen  og  Forvirringen  i  Huset 
følte  Athenienseren  med  Velbehag  det  lette  Tryk 
af  sin  unge  Ledsagers  Skikkelse.  Paa  en  ham  seh 
uforklarlig  Maade  blandede  der  sig  i  denne  Tillokkelse 
en  Følelse  af  vaagnende  Hengivenhed.  Skjønt  han  kun 
havde  kjendt  Hyperion  faa  Timer,  kunde  han  —  han 
vidste  ikke  selv  hvorfor  —  have  kæmpet  for  ham  og 
bragt  ham  de  største  Ofre.     Han  havde  før  set  skjønne 

Drenge;  men  aldrig  havde  han  følt  sig  saa  forunderlig 
hendragen  til  nogen  som  til  denne  unge  Megarer. 

Forbudet  mod  Kvinders  Tilstedeværelse  ved  Legene 
var  aldrig  blevet  overtraadt  i  de  Hundreder  af  Aar,  som 
disse  havde  bestaaet,  og  netop  det  uhørte  i,  at  der 
kunde  være  en  Kvinde  blandt  Festdeltagerne,  holdt 
bedre  end  alt  andet  enhver  Mistanke  borte  fra  Arete. 
Det  var  ikke  med  den  flygtigste  Tanke  faldet  Kallias 
ind,  at  hans  Ledsager  var  andet  end  en  fin,  forvænt  og 
frygtsom  Yngling,  hvem  det  var  ham  en  Glæde  at 
beskytte,  da  den  smukke  Dreng  var  saa  venlig  og  høvisk 
i  hele  sin  Færd. 

Men  næppe  var  Faren  overstaaet,  før  Arete  for- 
færdedes over,  hvad  hun  havde  gjort.  Hvor  let  kunde 
Kallias  ikke  have  opdaget  hendes  Forklædning!  Hun 
var  tillige  skamfuld  og  vred  paa  sig  selv.  Var  den 
Fortrolighed,  hvormed  hun  havde  klynget  sig  til 
ham,  ikke  et  Ran  fra  hendes  Husbond,  den  intet 
anende  Aristodamos?  Hun  rødmede  alene  ved  Tanken 
derom,  og  i  den  følgende  Del  af  Natten,  som  hun,  paa  en 
kort  Slummer  nær,  tilbragte  søvnløs,  vendte  hendes  Hjærte 
sig  med  fordoblet  Kjærlighed  mod  hendes  Ægtefælle, 
og  hun  higede  med  større  Utaalmodighed  end  nogen 
Sinde  efter  Afgjørelsens  Time,  da  hun  atter  skulde 
samles  med  ham. 

IV. 

Kallias  og  hans  Ledsager  brød  meget  tidlig  op. 
De  havde  nu  kun  120  Stadier  M  tilbage.  Jo  nærmere  de 
kom  Maalet,  desto  mere  tiltog  Vrimlen  omkring  dem. 
Hver  Vej,  hver  Sti,  hver  Mark  var  opfyldt  af  Skarer  af 
tilrejsende. 

De  unge  Mennesker  havde  næppe  faaet  Hesten  og 
Slaverne  anbragte  hos  en  frigiven  uden  for  Korinthos, 
føl  de  blandede  sig  i  den  glade  Mængde. 

Hele  Byen  var  som  oversvømmet  af  fremmede. 
Overalt  lød  der  højrøstet  Tale  i  de  forskjelligste  hel- 
leniske  Mundarter.  Tilrejsende  fra  de  ioniske  Stater, 
fra  Sikelien  og  Italien  mødtes  her  med  Libyere,  ja  endog 
med  Nybyggere  fra  den  fjærne  Borysthenes^).  Her  var 
Fyrster,  rige  og  glimrende  Mænd,  og  her  var  Krøblinge, 
Tiggere  og  Tyve;  de  sidste  færdedes  især  om  Smaa- 
handlernes  og  Gjøglernes  Boder.  Thi  af  slige  Boder, 
usle  Hytter  af  groft  Lærred  opslaaet  paa  Stænger,  var 
der  saa  mange,  at  de  dannede  et  helt  Marked.  Men 
lige  over  for,  paa  den  anden  Side  af  Vejen  til  de  isthmiske 
Helligdomme,  laa  der  den  pynteligste  Teltlejr,  som 
nogen  kunde  se  for  sine  Øjne.  Det  var  Theorernes 
eller  Festafsendingenes  Telte.  Thi  fra  hver  større  By  i 
hele  Hellas  sendtes  der  udkaarne  Mænd  til  Festen,    og 

disse  søgte  i  Reglen  at  overbyde  hverandre  i  Glans  og 
Pragt.  Der  saas  ogsaa  i  denne  Lejrby  Telte  af  alle 
Farver,  hvide,  røde,  gule  og  blaa,  alle  med  den  rigeste 
Udsmykning.  Kun  et  eneste  Telt  var  ganske  simpelt,  — 
stort  og  rummeligt,  men  uden  brogede  Tunger  eller 
anden  Flitterstads.  Det  var  Spartanernes  Telt.  Ind  og 
ud  af  det  færdedes  hine  store,  stærke,  raadsnilde  Mænd, 
om  hvem  et  gammelt  Mundheld  sagde:  Hjemme  Løver, 
ude  Ræve. 

I  denne  Vrimmel  af  Tusender  og  atter  Tusender 
af  Hellenere  fra  hele  den  beboede  Jord  var  der  idelig 
noget  nyt,  som  tildrog  sig  Opmærksomhed. 

Kallias  og  hans  Ledsager  vare  ikke  komne  ret 
langt,  da  Raabene:  »Alexandros,  Filippos's  Søn!«  lød 
fra  Mund  til  Mund. 

Mængden  delte  sig,  og  der  viste  sig  en  Flok  Ryttere, 
hvis  Hjælme  og  Lanser  blinkede  i  Solskinnet.  Efter 
dem  kom  den  unge  Alexandros  ridende  paa  en  kulsort 
Hingst  og  ledsaget  af  en  ældre,  lidt  for  over  bøjet 
Mand,  ligeledes  til  Hest.  Den  sidste  havde  et  blegt, 
tænksomt  Ansigt  og  var  klædt  i  en  ensfarvet  graa 
Klædning.  De  fulgtes  af  en  gammel  Hærfører,  nogle 
Høvedsmænd  og  en  Flok  Ryttere. 

Alle  veg  til  Side  i  Tavshed. 

Der  lød  ingen  Jubel,  intet  Glædesskrig  paa  den 
unge  Fyrstes  Vej  Thi  for  de  frie  Hellenere  stode 
Makedonerne  som  Undertrykkere  med  Vaabenmagt. 

I  det  Mængden  delte  sig-,  kom  Kallias  og  hans 
Ledsager  til  at  staa  i  forreste  Række.  Arele  var  helt 
forvirret  og  saa'  alt  som  gjennem  et  Slør. 

Alexandros  syntes  hende  at  være  næsten  drenge- 
agtig ung.  Hun  havde  ventet,  at  han  ligesom  Faderen 
skulde  være  høj  og  mørk,  og  følte  sig  ikke  lidet  skuffet 
ved  at  bemærke,  at  han  kun  var  af  Middelhøjde  og 
havde  lyst,  krøllet  Haar.  Han  var  desuden  hvid  og  rød 
som  en  Jomfru  og  holdt  Hovedet  lidt  ned  mod  den 
venstre  Skulder.  Alt  dette  mishagede  hende.  Men  i 
hans  Ørnenæse  og  store,  ildfulde  Øjne  troede  hun  dog 
at  se  Tegn  paa  kongelig  Æt  og  et  Varsel  om  kommende 
Bedrifter. 

Den  unge  Fyrste  var  pragtfuldt  klædt.  Hans 
Purpurkappe  naaede  langt  ud  over  Hestens  Ryg  og 
aabnede  sig  over  et  blændende  hvidt  Lærredspanser,  blandt 
hvis  Metalsirater  der  straalede  en  gylden  Sol  mellem  to 
vingede  Løver. 

Aretes  Syn  var  som  omtaaget.  Den  gyldne  Sol 
syntes  hende  at  skinne  med  en  blodig  Glans,  og  hun 
løftede  sky  Blikket  op  til  den  unge  Fyrstes  Ansigt. 
Deres  Øjne  mødtes.  Alexandros  studsede  og  saa'  skarpt 
paa  Arete;  derpaa  vendte  han  sig  halvt  om  paa  Hesten 
mod  den  gamle  Hærfører.  Denne  skyndte  sig  at  ride 
frem  til  Fyrsten.  De  vexlede  et  Par  Ord  og  be- 
tragtede smilende  den  forklædte  Megarerinde,  som  blev 
blussende  rød. 

Kallias  bemærkede  vel  dette  lille  Optrin;  det  var 
ham  imidlertid  ikke  videre  paafaldende,  da  han  kun 
søgte  Grunden  dertil  i  sin  Ledsagers  Skjønhed. 

>.Saa'  Du  hans  Hest?«  spurgte  han.  »Det  var  Buke- 
falos,  hans  ædle  thessaliske  Hingst.  Hvor  den  svarer 
til  sit  Navn')!  Har  nogen  set  en  Hest  med  saa  bred 
en  Pande,  og  som  saaledes  viser  det  hvide  i  Øjet.?  Den 
er  saa  vild,  at  kun  Alexandros  kan  ride  den.  Den  skal 
have  kostet  ham  tretten  Talenter^).« 

»Hvem  var  den  blege,  alvorlige  Mand,  som  red  ved 
hans  Side.^<. 

»Hans  Lærer  og  Vejleder  .  .  .  Vismanden  Aristoteles 
fra  Stage  i  ra.« 

»Og  hvem  var  den  gamle  Kriger,  han  talte  til.f*« 

»Antipater,  en  af  hans  Faders  Hærførere.  Saa' 
Du,  hvor  den  gamle  Krigsmand  skyndte  sig  at  ride 
frem,  da  Fyrsten  talte  til  ham.?  Alle  siges  at  frygte 
Alexandros.  Thi  trods  hans  store  Ungdom  skal  hans 
Vilje  være  lige  saa  ubøjelig  som  selve  Skæbnen.  Ingen 
af  de  Smigrere,  Snyltegjæster  og  Gjøglere,  som  finde 
Tilhold  ved  det  makedoniske  Hof,  driste  sig  til  at 
komme  ham  for  Øje.  Ja,  selv  Filippos,  hans  Fader,  er 
bange  for  ham!« 


*)  Bukefalos,  Tyrehoved. 
^)  Omtr.  52,000  Kr. 

I  dette  øjeblik  satte  Mængden  sig  atter  i  Bevægelse. 
De  to  Venner  fulgte  Strømmen  hen  til  Skuespilhuset. 
Her  havde  der  indfundet  sig  Skribenter,  som  fore- 
læste deres  Skrifter,  og  Digtere,  som  fremsagde  deres 
Vers;  her  var  ogsaa  Taskenspillere,  som  foreviste  deres 
Kunster,  Tegnsudlæggere,  som  udtydede  Drømme  og 
Jærtegn,  og  Talere,  som  udbredte  sig  om  vanskelige 
Retsspørgsmaal.  Hele  Skuespilhuset  med  Solsejlet  og 
de  stejlt  opstigende  Sæder  lignede  en  summende  Bikube. 
Der  lød  Spøg,  Jubel,  Latter  og  Bifaldsklap. 

Ikke  langt  derfra  kom  Kallias  og  hans  Ledsager 
til  det  berømte  Tempel  for  den  isthmiske  Poseidon. 
Inden  for  Muren  om  Helligdommen  stode  Sejervindernes 
Ertsstøtter  opstillede  i  lange  Rækker,  enkelte  nye  og 
blanke,  men  de  fleste  grønt  anløbne  af  Ælde.  Den 
højtidelige  Stilhed  og  Fred,  der  plejede  at  herske  i  Gran- 
lunden om  Templet,  blev  for  Øjeblikket  afbrudt  af  et 
støjende  Optrin.  Foran  Helligdommen  havde  der  samlet 
sig  en  Mængde  ordvise.  De  skreg  som  rasende  og 
tilraabte  hverandre  Skjældsord.  Efterhaanden  blandede 
deres  Lærlinge  sig  i  Striden,  og  mangen  en  Skriftrulle, 
mangen  en  Voxtavle  blev  brugt  som  Kastevaaben.  De 
omstaaende  morede  sig  kostelig  over  de  lærdes  Op- 
hidselse, og  der  blev  en  almindelig  Latter,  da  en  Spøge- 
fugl raabte:  »Det  er  Visdommens  Kjendetegn  at  gjøre 
besindig.« 

Paa  Vejen  fra  Templet  til  Løbebanen  lød  der  atter 
glade  Stemmer  og  støjende  Munterhed.  Da  de  to 
Venner  kom  til,  saa'  de  midt  i  en  Kreds  af  Tilhørere 
en  gammel  Mand  uden  Kappe,  uden  Sko,  med  langt, 
uredt  Skjæg,  en  vældig  Stav  i  Haanden  og  en  Tværsæk 
over  Skulderen.  Han  syntes  at  være  ganske  anderledes 
bekjendt  end  Fyrst  Alexandros,  og  maaske  var  han  i 
Virkeligheden  den  mest  omtalte  Mand  i  Hellas.  Vist 
er  det,  at  de  mange  fremmede  vare  nær  ved  at  slaas 
om  at  faa  et  Glimt  af  ham  at  se.  Alle  trængte  sig  til; 
nogle  vilde  høre  en  Spøg  af  hans  Mund  for  at  kunne  for- 
tælle den  hjemme,  andre  vilde  lære  noget  af  ham  og 
muligvis  blive  bedre.  Ikkun  Korinthierne  og  Athenien- 
serne holdt  sig  tilbage;  thi  for  dem  var  Synet  af  den 
gamle  ikke  noget  nyt. 

»Hvem  er  denne  Olding?«  spurgte  Arete,  i  det  hun 
forud  anede  Svaret. 

»Diogenes  fra  Sinope  med  Tilnavnet  Hunden,« 
sagde  Kallias.  />Paa  en  Reise  fra  Ægina  blev  han  fangen 
af  Sørøvere  og  ført  til  Kreta.  Da  han  her  skulde 
sælges  som  Slave,  spurgte  man  ham  om,  hvad  han  for- 
stod. »At  herske  over  Mennesker,«  svarede  han.  »Spørg«, 
sagde  han  til  Udraaberen,  »om  nogen  vil  kjøbe  en 
Herre.«  Zeniades  fra  Korinthos  kjøbte  ham,  førte  ham 
hertil  og  betroede  ham  at  opdrage  hans  Børn.  I  de 
senere  Aar  har  Diogenes  om  Somm.eren  opholdt  sig  i 
Korinthos  og  om  Vinteren  i  Athen.     Hos  os  bor  han  i 

en  Rønne  af  Ler,  der  er  saa  lille,  at  man  spottende 
kalder  den  Lerfadet.« 

En  bekjendt  Snyltegjæst  Kriton  steg  nu  op  paa  en 
Bænk  og  raabte  til  Diogenes:  »Hvorfor  kalder  man  Dig 
Hunden .?« 

»Fordi  jeg  er  venlig  mod  dem,  der  skjænke  mig 
Føde,   men  gør  ad  de  haardhjærtede  og  bider  de  onde.« 

»Hvilket  er  det  farligste  Dyr.?«  spurgte  Snylte- 
gjæsten  videre. 

»Af  de  vilde  Dyr  Bagvaskeren;  af  Husdyrene 
Smigreren. « 

Alle  de  omstaaende  lo.  Men  Snyltegjæsten,  de 
riges  og  Aiægtiges  Lovpriser,  sprang  ned  af  Bænken  og 
sneg  sig  beskjæmmet  bort. 

V. 

Da  Kallias  og  hans  Ledsager  kom  til  Løbebanen, 
var  den  Tid  nær,  da  Legene  skulde  begynde.  Der 
herskede  en  forfærdelig  Trængsel  ved  Indgangen;  alle 
frygtede  for  at  komme  for  silde.  De  to  Venner  bleve 
af  Mængden  fø^te  forbi  Mandtalsskriveren  og  hans  Med- 
hjælpere ind  i  det  Indre  af  Bygningen.  Her  var  saa 
godt  som  enhver  Plet  opfyldt  af  Tilskuere;  thi  efter 
de  højtidelige  Ofringer  ved  Midnatstid  havde  største 
Delen    af  de  tilstedeværende  begivet  sig  til  Løbebanen 

Og-  tilbragt  det  øvrige  af  Natten  der  for  at  være  sikre 
paa  at  komme   i  en  af  de  forreste  Rækker. 

Kallias  og  hans  Ledsager  stege  i  Hast  op  mellem 
Marmorsæderne,  indtil  de  traf  et  Par  tomme  Pladser. 

Aretes  Hjærte  bankede,  som  om  det  skulde  sprænges, 
og  hun  følte  sine  Øjne  udvides  som  for  at  gjennem- 
trænge  Mængden  og  finde  den  ene,  hun  søgte,  blandt 
de  mange  Tusender. 

Hun  saa'  som  i  en  Drøm  hen  over  det  i  Solskinnet 
flimrende  gule  Sand,  der  paa  hver  Side  indfattedes 
af  de  opstigende  Sæder.  Rundt  om  Kamppladsen, 
var  der  paa  Stænger  anbragt  Skjolde  med  Tyrehoveder, 
Ugler,  Sfinxer,  Løver,  Delfiner,  Bogstaver  osv. ,  de  for- 
skjellige  Byers  Mærker,  som  prægedes  paa  deres  Mønter. 
Bag  Skjoldene  viste  der  sig  paa  begge  Sider  en  op  ad 
skraanende  Vold  af  menneskelige  Skikkelser,  staaende, 
siddende,  magelig  henstrakte,  samtalende  og  tilvinkende 
hverandre. 

Den  tre  Hundrede  Alen  lange  Bane  var  ved  den 
ene  Ende  aaben;  ved  den  anden  løb  Sæderne  samimen 
i  en  Halvkreds,  over  hvilken  der  knejsede  en  Søjlehal. 
Her  var  Ærespladserne.  Yderst  til  højre  sad  den  unge 
Fyrst  Alexandros  med  sine  Mænd,  og  lige  over  for  — 
paa  den  anden  Side  af  den  hundrede  Alen  brede 
Bane  —  saas  Konger  og  Herskere  fra  Sikelien,  flere 
mindre  Øer  og  Lilleasien.    Nærmest  ved  Fyrsterne  sade 

Theorerne   eller   Festafsendingene,    alle    i    Dragter,  som 
straalede  af  Guld  og  Sølv. 

Pludselig  gik  der  en  forventningsfuld  Bevægelse 
gjennem  Forsamlingen.  Inderst  i  det  halvkredsformede 
Rum  havde  der  ad  en  egen,  for  Tilskuerne  skjult  Ind- 
gang indfundet  sig  ti,  for  største  Delen  ældre  Mænd, 
klædte  i  Purpurkapper  og  smykkede  med  Festkranse. 

Det  var  Kampdommerne. 

De  stege  værdigt  ned  til  den  forreste  Række  Sæder, 
og  da  de  alle  havde  taget  Plads,  gav  deres  ældste  et 
Tegn.  Der  lød  nu  høje  Trompetstød,  og  en  statelig 
Udraaber  forkyndte,    at  Legene  toge  deres  Begyndelse. 

Atter  gjaldede  Trompetstød,  og  Udraaberen  op- 
fordrede med  høj  Røst  Brydekæmperne  til  at  træde  frem. 
Disse,  der  vare  komne  ind  ad  den  samme  skjulte 
Indgang  som  Kampdommerne,  traadte,  syv  i  Tallet,  ned 
paa  Banen. 

Arete  blegnede  og  trykkede  Haanden  mod  sit 
Bryst.  I  den  sidst  indtrædende  havde  hun  gjenkjendt 
sin  Husbond  Aristodamos. 

Han  var  ligesom  hun  selv  ganske  hvidklædt,  og  af 
den  frejdige  Maade,  hvorpaa  han  saa'  sig  om,  gjættede 
hun,  at  han  nærede  det  bedste  Haab. 

Men  ved  at  betragte  hans  Modstandere  og  høre, 
hvad  der  blev  sagt  om  dem,  følte  Arete  sig  langt  fra 
sikker.  Ved  Siden  af  hende  sad  der  to  ældre  Mænd, 
af  hvilke  den  ene  Dagen  før  havde  besøgt  Øvelsespladsen 

i  den  korinthiske  Forstad  Kraneion,  hvor  Kæmperne 
havde  prøvet  Kræfter  og  forberedt  sig  til  den  afgjørende 
Dyst.  Han  kjendte  dem  alle  og  havde  noget  at  for- 
tælle om  hver  især. 

»Det  vil  blive  prægtigt!  udbrød  han.  »Af  de  syv 
Kæmpere  høre  de  tre  til  de  mest  glimrende  Periodoniker*). 
Der  gives  Folk  iblandt  dem,  som  have  vundet  Hundreder 
af  Kranse.  Men  se  ogsaa,  hvilke  Mænd!  Han  med 
den  krumme  Næse,  de  sorte  Øine  og  det  hvide  Klæde 
om  Hovedet  er  Dam  as  fra  Sardeis.  I  hin  By  ere 
Husene  byggede  af-  Træ  og  tækkede  med  Straa;  der 
er  derfor  hyppig  store  Ildebrande.  Under  en  af  disse 
reddede  han  Beboerne  af  et  Hus  ved  at  fastholde  en 
vaklende  Pille,  indtil  de  alle  vare  slupne  ud.  Men  paa 
den  venstre  Skulder  bærer  han  endnu  Mærke  af  Ilden; 
thi  da  Taget  faldt,  blev  han  slemt  forbrændt  ....  Hin 
unge  skjægløse  Mand  med  de  buklede  Lokker  —  en 
sand  Foibos  Apollon !  —  er  Cheilon  fra  Patræ.  Han 
har  sejret  to  Gange  i  Olympierne,  tre  Gange  i  Nemæerne 
og  to  Gange  her.  Han  kan  brække  et  Spydskaft  blot 
ved  at  slaa  det  mod  sin  Arm  .  .  .« 

»Og  hvem  er  den  lange,  magre  Yngling  med  de 
senefulde  Arme  og  Ben?«  spurgte  Kallias.«  Han  ligner 
ganske  et  knudret  Olietræ.  <^ 


*)  Sejervindere    ved  alle  fire  Hovedfester:    De  olympiske,    isthmiske, 
pythiske  og  nemæiske  Lege. 
Den  sidste  Lamia.  5 

Det  er  Arkadieren  Hegesarchos,  bekjendt  for 
sin  store  Smidighed.  Han  har  sejret  i  alle  fire  Lege,  — 
jeg  véd  ikke  hvor  ofte.« 

»Og  hin  lille,  bredskuldrede  Mand  med  det  brune 
Skjæg  og  den  gyldne  Bræmme  om  Kappen? 

»Det  er  Nikoladas,  Korinthieren,  som  sejrede 
ved  de  sidste  Nemæer,  og  som  to  Gange  før  har  vundet 
Kransen  ved  de  herværende  Lege.« 

->>0g  hvem  er  hin  Kæmpe  i  den  blaa  Kappe,  — 
Manden  med  de  tykke  Læber  og  den  skallede  Isse? 

»Det  er  Thebaneren  Melissos,  som  har  sejret  i 
Nemæerne.« 

Og  hin  mægtige  Elefant,  hint  Bjærg  i  menneskelig 
Skikkelse,  som  endog  overgaar  selve  Thebaneren  i 
Størrelse?« 

»Det  er  den  stærkeste  af  alle  Hellenere,  Skibs- 
føreren Archippos  fra  Mitylene.  Han  er  nu  en  ældre 
Mand ;  men  allerede  i  en  Alder  af  tyve  Aar  var  han 
Sejrvinder  ved  alle  Lege.  Han  skal  have  vundet  over 
tusende  Kranse.  Fra  sin  Ungdom  har  han  gjort  Bryd- 
ningen til  sin  Næringsvej  og  drager  fra  den  ene  Kamp- 
leg til  den  anden,  baade  store  og  smaa.  Ikke  tilfreds 
med  de  udsatte  Prisbelønninger,  undser  han  sig  ikke 
ved  at  gjøre  sig  smudsig  Fordel.  Thi  med  Sejers- 
kransen  om  sin  Pande  gaar  han  som  en  Tigger  om 
blandt  Tilskuerne  og  indsamler  Penge.  Paa  denne  Vis 
siges   han   at   have   tilbetlet   sig  en  stor  Rigdom.      Men 

sandt  er  det,  at  hans  Styrke  er  ganske  utrolig.  I  Told- 
boden i  Peiræeus  har  han  en  Gang  med  en  Vægt  af 
tre  Talenter ■■•')  paa  sin  Lillefinger  skrevet  sit  Navn  paa 
en  af  Loftsbjælkerne.  Navnet  staaer  der  endnu  til 
Minde  om  den  stærke  Mitylenæer.  Dette  er,  ved  Zeus, 
ogsaa  den  bedste  Styrkeprøve  af  alle;  thi  naar  Haanden 
blot  drages  et  Haarsbred  ned  af  den  tunge  Vægt,  slipper 
Kridtet  Loftet,  og  Navnet  bliver  da  ikke  fuldført.« 

»Og  den  sidste  af  Kæmperne  .^^  spurgte  Kallias 
videre. 

»Det  er  en  Megarer,  en  Mand  fra  Nisæa,  hvem 
ingen  kjender.  Kraftigt  bygget  er  han  for  øvrigt,  ret 
som  en  ung  Herakles.  Men  ved  Prøven  i  Gaar  var  han 
kun  ringe  over  for  Archippos.« 

Arete  havde  ikke  tabt  et  Ord  af  denne  Samtale. 
Hun  befandt  sig  i  en  næsten  utaalelig  Tilstand  af 
Spænding  og  Uro,  og  blev  vexelvis  rød  og  bleg.  Hun 
indsaa'  mere  og  mere,  at  der  var  mange  og  farlige  Med- 
bejlere til  Sejrskransen,  og  den  blinde  Tillid,  hun  havde 
næret  til  Aristodamos,  blev  afløst  af  en  dyb  Modløshed. 

Da  Brydekæmperne  havde  opstillet  sig  foran  Kamp- 
dommerne, rejste  disses  ældste  sig. 

»Kæmpere,«  tog  han  højtidelig  Ordet,  >saafremt  I 
have  underkastet  Eder  de  Besværligheder,  som  udkræves 
af  dem,    der   ville    betræde   Kamppladsen   paa   Isthmen, 


')  Henved  ti  Lispund. 


Sa  Dødsdømt. 

Og  saafremt  I  ikke  ere  skyldige  i  pligtstridige  eller 
uædle  Handlinger,  da  kommer  hid  ved  godt  Mod !  Men 
har  nogen  af  Eder  ikke  øvet  sig  tilbørlig  eller  ikke  over- 
holdt sine  Pligter,  da  gaa  han,  hvor  hen  han  lyster!« 

Udraaberen,  som  ledsagedes  af  to  Trompetere,  førte 
nu  Kæmperne,  én  for  én,  rundt  paa  Løbebanen,  i  det 
han  med  korte  Mellemrum  standsede.  Der  lød  da  høje 
Trompetstød,  hvorpaa  han  forkyndte  Kæmperens  Navn 
og  Hjemstavn. 

Det  viste  sig  nu,  hvor  godt  Mængden  kjendte  de 
tidligere  Sejrvindere;  thi  hvert  af  deres  Navne  hilsedes 
med  vedholdende  Bifald. 

Efter  et  Ophold  tilføjede  Udraaberen  ved  hver  især: 

»Kan  nogen  bebrejde  denne  Kæmper  at  have  siddet 
i  Bolt  og  Jærn  eller  at  have  ført  et  utilbørligt  Levned.?« 

Imedens  Forsamlingen  havde  klappet  som  rasende 
ad  Archippos,  den  stærke  Mitylenæer,  var  der  ikke  en 
Haand,  der  rørte  sig  for  Aristodamos,  og  paa  Spørgs- 
maalet,  om  nogen  kunde  bebrejde  ham  at  have  været 
ufri,  opstod  der  en  saa  dyb  Tavshed,  at  man  pludselig 
hørte  de  klynkende  Skrig  af  et  Par  Maager,  som  med 
dovne  Vingeslag  strøg  hen  over  Løbebanen. 

Skjønt  Arete  aldrig  havde  erfaret  noget  ondt  om 
sin  Husbond,  skjælvede  hun  og  trykkede  Haanden  mod 
sit  Bryst.  Midt  iblandt  de  mange  Tusender  troede  hun 
at  høre  sit  Hjærte  slaa. 

Kallias  bemærkede  sin  Ledsagers  Sindsbevægelse. 

»Kjender  Du  denne  AristodamosP^^   spurgte  han. 

»Jeg  kjender  ham,«  lød  Svaret.  »Vi  ere  begge 
Megarere  og  i  nær  Slægt.« 

Da  de  syv  Kæmpere,  efter  at  være  førte  Banen  rundt, 
atter  havde  opstillet  sig  foran  Kampdommerne,  satte  en 
Offertjener  i  nye  Klæder  en  prægtig  Sølvurne,  som  var 
indviet  til  Poseidon,  frem  for  Dommernes  ældste. 

Denne  tog  syv  Lerkugler  og  lagde  dem,  én  for  én, 
i  Urnen. 

Kallias  forklarede  sin  Ledsager,  at  to  af  Kuglerne 
vare  mærkede  med  et  Alfa  (A),  to  med  et  Beta  (B), 
to  med  et  Gamma  (G)  og  den  sidste  med  et  Delta  (D). 

Kæmperne  traadte  nu,  én  for  én,  frem,  og  med 
Ordene  »I  Poseidons  Navn!«  tog  hver  af  dem  en  Kugle 
op  af  Urnen  og  lagde  den  i  den  ældste  Dommers  Haand. 

Udraaberen  stillede  sig  foran  Dommeren  og  bekjendt- 
gjorde  med  høj  Røst  Udfaldet  af  Lodtrækningen. 

Korinthieren  Nikoladas  og  Cheilon  fra  Patræ  havde 
hver  faaet  et  A,  Damas  fra  Sardeis  og  Thebaneren 
Melissos  hver  et  B,  Arkadieren  Hegesarchos  og  Archippos 
fra  Mitylene  hver  et  G  og  Megareren  Aristodamos  et  D. 

Arete  udstødte  et  Suk.  Hun  saa'  et  slet  Varsel  i, 
at  Aristodamos  stadig  var  sidst.  Men  Kallias  forsikrede, 
at  han  netop  var  begunstiget  af  Skæbnen.  Som  den, 
der  ved  Lodtrækningen  stod  uden  Modstander,  var  han 
bleven  »Oversidder«.  Han  skulde  kæmpe  sidst,  og 
om  han  end  skulde  brydes  med  den,  der  havde  besejret 

alle  de  andre,  havde  han  den  store  Fordel  at  gaa  i 
Kampen  med  friske  Kræfter. 

Paa  et  Tegn  af  Dommernes  ældste  kastede  Niko- 
ladas  og  Cheilon  deres  Klæder  og  bleve  af  Slaver  ind- 
gnedne  med  Olie. 

Nikoladas  rystede  af  Utaalmodighed  og  rynkede 
Brynene,  da  hans  Modstanders  Apollon-Skikkelse  hilsedes 
med  beundrende  Bifald. 

Atter  lød  der  Trompetstød  til  Tegn  paa  at  Kampen 
skulde  begynde. 

Fløjteblæserne  istemte  en  krigersk  Melodi,  der  gjen- 
toges  under  hele  Brydningen. 

De  to  Kæmpere  nærmede  sig  forsigtig  hinanden 
med  opløftede  Arme  og  med  det  højre  Ben  fremstrakt 
i  Fægterstilling,  rede  til  Udfald.  Hver  af  dem  søgte  at 
gribe  den  andens  Arme  eller  Skuldre;  men  da  de  begge 
vare  lige  øvede  og  lige  agtsomme,  gav  ingen  af  dem 
nogen  Blottelse.  Efter  længe  at  have  indskrænket  sig 
til  det  saakaldte  drassein,  at  føle  sig  for,  mærkede  de, 
at  det  var  umuligt  for  nogen  af  dem  at  faa  begge 
Arme  ind  under  Modstanderens.  De  maatte  derfor 
nøjes  med  at  tage  regelmæssigt  Livtag.  Kjendere  saa 
nu  let,  at  Kampen  vilde  blive  en   »staaende  Brydning<^. 

Men  inden  Nikoladas  endnu  ret  havde  taget  sig 
sammen,  benyttede  Cheilon  sig  af  sin  større  Højde  til 
at  løfte  ham  fra  Jorden  og  sætte  ham  skjævt  ned  paa 
den  højre  Fod,    saa   at   det   smertede   i  Hoften.      Sam- 

tidig  dermed  anvendte  han  det  gamle  Athletkneb :  at 
spænde  Ben,  og  nu  styrtede  Nikoladas  bag  over  om 
paa  Sandet  med  sin  Modstander  oven  paa  sig.  Men  i 
Følge  de  gjældende  Kampregler  skulde  Modstanderen 
enten  selv  erklære  sig  overvunden,  eller  fældes  tre 
Gange,  inden  Sejren  var  afgjort.  I  de  følgende  Om- 
gange syntes  Lykken  at  ville  begunstige  Nikoladas. 
Men  til  sidst  blev  det  dog  Cheilon,  der  tre  Gange  havde 
strakt  sin  Modstander  til  Jorden.  Hele  Forsamlingen 
tilklappede  ham  Bifald;  thi  der  var  ikke  faldet  noget 
Slag,  —  alt  var  gaaet  nøje  til  efter  Kunstens  Regler. 
Men  for  Nikoladas  lød  der  en  Bifaldsmumlen;  thi  han 
havde  holdt  sig  brav  over  for  en  Sejervinder  i  samt- 
lige Lege. 

Det  andet  Par,  Damas  fra  Sardels  og  Thebaneren 
Melissos,  brugte  en  hel  anden  Fremgangsmaade.  Thi 
da  Damas  under  den  foreløbige  Armfægtning  troede  at 
bemærke,  at  Thebaneren  havde  mindre  stærke  Ben, 
gav  ham  ham  pludselig  med  Foden  et  saa  kraftigt  Stød 
i  Knæhasen,  at  han  sank  sammen.  Damas,  som  blev 
trukken  med  i  Faldet,  slyngede  nu  sit  venstre  Ben  om 
hans  og  holdt  ham  nede.  Vel  søgte  Thebaneren  ved  at 
støtte  sig  paa  den  venstre  Arm  at  rejse  sig  op  paa  det  højre 
Knæ,  men  Damas  greb  ham  rask  om  det  højre  Haand- 
led  og  ved  af  al  Magt  at  vriste  Haanden  bag  over, 
afpressede  han  ham  et  Smertensskrig  og  tvang  ham  til 
at  lade  sig  falde  til  Jorden  for  at  kunne  løfte  den  venstre 

Haand'i  Vejret  til  Tegn  paa,  at  han  erklærede  sig  over- 
vunden. Damas  hilsedes  med  Jubel  og  Bifald;  men 
Thebaneren  blev  modtagen  med  en  misbilligende  Mumlen. 
Alle  fandt,  at  han  havde  overgivet  sig  for  hurtigt. 

Det  tredje  Par,  Arkadieren  Hegesarchos  og  Mityle- 
næeren  Archippos,  begyndte  strax  med  at  vække  For- 
samlingens Munterhed.  Aldrig  havde  Smidighed  og 
Styrke  kæmpet  en  mere  ulige  Kamp.  Arkadieren  und- 
veg  saa  behændig  ethvert  Angreb,  at  Archippos  stadig 
snappede  den  tomme  Luft.  Det  syntes  at  være  hans 
Hensigt  at  trætte  sin  overlegne  Modstander;  han  havde 
lidt  efter  lidt  ladet  ham  løbe  den  halve  Bane  rundt. 
Blodet  steg  Archippos  til  Hovedet,  han  havde  gjort  det 
ene  Angreb  efter  det  andet,  uden  at  det  var  ham 
muligt  at  faa  Tag  i  Hegesarchos.  Sveden  randt  i  Strømme 
ned  over  den  svære,  ældre  Mand,  hvorimod  den  unge, 
senestærke  Arkadier  endnu  syntes  lige  frisk  og  usvækket. 
Da  gjorde  den  vundne  Fordel  den  sidste  overmodig; 
han  vilde  som  en  Slange  smutte  mellem  Kæmpens  Ben. 
Men  denne  Gang  fik  Archippos  fat  i  hans  Skulder,  og 
dermed  var  Kampen  afgjort.  Thi  Mitylenæeren  greb  ham 
om  det  øverste  af  begge  Armene,  løftede  ham  i  Vejret 
og  lagde  ham  med  et  eget  Sving,  saa  lang  han  var, 
ned  paa  Sandet.  Dette  gjentog  han  tre  Gange  i  Træk 
med  en  Lethed,  som  om  Arkadieren  havde  været  et 
Legetøj,    en  Dukke    af  malet  Ler.      Hele  Forsamlingen 

brast  i  Latter,  og  Hegesarchos  lo  selv  med,  i  det  han  med 
Haanden  hilste  den  stærke  Mitylenæer  som  sin  Overmand. 

I  Følge  Kampens  Regler  skulde  de  to  første  Sejer- 
vindere,  Cheilon  og  Damas,  nu  kæmpe  sammen. 

Det  blev  en  langvarig  Brydning  med  vexlende  Held, 
da  begge  omtrent  vare  hinanden  lige.  Endelig  lykkedes 
det  Cheilon  ved  at  lægge  sig  hen  over  sin  faldne  Mod- 
stander, Pande  mod  Pande,  at  trykke  hans  Hoved  tilbage, 
saa  at  Nakken  berørte  Sandet.  Da  Damas  allerede  var 
fældet  to  Gange  før,  var  Kampen  dermed  afgjort.  Mængden 
tiljublede  den  skjønne  Patrenser  Bifald,  og  aldrig  havde 
hans  Apollon-Skikkelse  vist  sig  ædlere  end  i  det  Øjeblik,  da 
han,  halv  stolt  og  halv  beskeden,  bøjede  sig  for  Dommernes 
ældste  og  modtog  Sejerspalmen  af  hans  Haand. 

Der  indtraadte  nu  et  Ophold. 

Fløjtespillet  forstummede,  og  der  opstod  en  livlig 
Samtale  blandt  Tilskuerne  om  de  stedfundne  Kampe. 

Efter  at  have  hvilet  sig  en  Stund  skulde  Cheilon 
atter  brydes,  denne  Gang  med  den  tredje  Sejervinder, 
iVrchippos.  Den  af  dem,  der  vandt  og  saaledes  blev 
alles  Overmand,  skulde  da  kæmpe  med  Aristodamos, 
som  ikke  havde  faaet  nogen  Modstander  ved  Lod- 
trækningen. 

Cheilon  lod  sig  med  særlig  Omhu  salve,  og  da 
Kampen  begyndte  under  Fløjternes  Lyd,  syntes  han  at 
ville  følge  Hegesarchos's  Exempel :  at  trætte  sin  Mod- 
stander.   Længe  undveg  han  hans  mægtige  Hænder  og 

lokkede  ham  næsten  hele  Banen  rundt.  Da  lykkedes 
det  Archippos  at  gribe  fat  i  en  af  hans  Fingre.  Han 
trak  ham  nu  til  sig,  og  i  det  han,  ophidset  og  forbitret 
af  Anstrængelsen,  løftede  ham  højt  i  Vejret,  kastede 
han  ham  bag  over  sit  Hoved.  Cheilon  fik  næppe  Tid 
til  at  tage  for  sig,  men  styrtede  lige  paa  Issen  til 
Jorden.  Da  han  rejste  sig,  var  han  meget  bleg  og 
gned  sin  Nakke,  der  syntes  at  smerte  ham  stærkt. 
Tilfreds  med  de  to  Kranse,  han  havde  vundet,  hilste 
han  koldt  Archippos  som  sin  Overvinder. 

Men  besynderligt  nok  lød  der  næsten  ingen  Bifalds- 
klap  for  denne.  Man  havde  set  ham  handle  i  Vrede, 
da  han  kastede  Cheilon  hen  ad  Sandet,  og  skjønt  han 
ikke  havde  forsyndet  sig  mod  Forskrifterne,  misbilligede 
man  almindelig  en  Kampmaade,  som  let  kunde  have 
kostet  Modstanderen  Livet. 

Den  Brydning,    der  nu  forestod,    var  den  sidste. 

Forventningen  var  spændt  til  det  højeste,  ikke  fordi 
nogen  tvivlede  om  Udfaldet,  men  fordi  man  beklagede 
den  endnu  uforsøgte  Brydekæmper,  hvem  Skæbnen 
havde  givet  den  frygteligste  Modstander  af  alle.  Man 
var  tillige  nysgjerrig  efter  at  se,  hvor  hurtig  Archippos 
vilde  gjøre  det  af  med  ham,  og  hvilken  Kampmaade 
han  vilde  bruge. 

Medens  Aristodamos  blev  salvet,  lød  der  fra  alle 
Sider  en  beundrende  Mumlen.  Hellenerne,  disse  Kjendere 
af  den    menneskelige  Skikkelse,    kunde   ikke   se   denne 

unge  Megarer  med  den  korte  Hals,  de  svulmende, 
senefulde  Lemmer  og  de  fine  Ankler  og  Haandled,. 
uden  at  mindes  den  velbekjendte  Halvgud  med  Køllen 
og  Løvehuden.  I  Sammenligning  med  Aristodamos 
lignede  Archippos  en  plump  Træl,  en  kæmpemæssig 
Helot. 

Da  Tegnet  til  Kampen  blev  givet,  var  Arete  halv 
død  af  Skræk.  Hun  nærede  intet  Haab  og  ønskede 
blot,  at  alt  var  forbi. 

Som  for  strax  at  lade  Modstanderen  føle  sin 
Overlegenhed,  valgte  den  stærke  Mitylenæer  en  ny 
Kampmaade.  Næppe  havde  han  Tag  i  Megarerens 
Arme,  før  han  hældede  sig  frem  og  stemmede  Panden 
mod  hans,  i  det  han  tvang  ham  til  at  vige  Skridt 
for  Skridt. 

Arete  lukkede  Øjnene  for  ikke  at  blive  Vidne  til 
sin  Husbonds  Nederlag. 

Under  Mængdens  aandeløse  Forventning  opstod  der 
en  forunderlig  Stilhed.  Hver  Gang  Fløjternes  Klang 
blev  svagere,    hørtes  tydelig  Kæmpernes  Stønnen. 

Da  lød  der  pludselig  en  skraldende  Latter  fra  de 
overfyldte  Marmorsæder. 

En  hemmelig  Indskydelse  sagde  Arete,  at  det  ikke 
var  hendes  Husbond  man  lo  af. 

Hun  aabnede  atter  Øjnene.  Det  første,  hun  saa', 
var  den  store  Mitylenæer  næsegrus  udstrakt  i  Sandet, 
saa  lang  han  var. 

»Hvad  er  der  sket?«    spurgte  hun. 

Kallias  forklarede  hende,  at  netop  som  Archippos 
med  Panden  mod  sin  Modstanders  havde  tvunget  denne 
til  at  vige,  var  Aristodamos  behændig  sprungen  til  Side, 
og  i  det  Kæmpen,  som  nu  manglede  et  Støttepunkt, 
stormede  videre  i  frem  ad  hældende  Stilling,  havde 
Megareren  med  begge  Hænder  snappet  hans  opløftede 
Fod  og  derved  bragt  ham  til  at  falde. 

Inden  denne  Forklaring  var  til  Ende,  var  Kæmpen 
igjen  paa  Benene.  Det  var  første  Gang,  at  en  Fest- 
forsamling havde  vovet  at  le  ad  ha'm.  Han  syntes  at 
skumme  af  Raseri,  og  med  Øjne,  der  gnistrede  som  et 
vildt  Dyrs,    gik  han  lige  løs  paa  sin  Modstander. 

Arete  vendte  Ansigtet  bort;  hun  frygtede  for  at 
se  sin  Husbond  blive  knust  for  sine  Øjne. 

Aristodamos  oppebiede  Angrebet  med  spændt  Aar- 
vaagenhed.  Han  syntes  at  være  sig  fuldt  bevidst,  at 
han  kun  havde  Redning  at  vente  ved  at  bevare  sin 
Ro  for  strax  at  kunne  benytte  sig  af  mulige  Blottelser 
og  Fejl. 

Archippos  havde  derimod  aabenbart  kun  én  Tanke 
i  Hovedet:  ai  komme  sin  Modstander  til  Livs,  lige- 
gyldig paa  hvilken  Maade.  Med  begge  Hænder  greb 
han  som  rasende  efter  hans  Skuldre  uden  at  agte  paa 
at  dække  sig  selv.  Aristodamos  lod  ikke  Lejligheden 
gaa  tabt.  Han  tvang  begge  sine  Arme  ind  under 
Modstanderens  og  fik  saaledes  Undertag  om  hans  nøgne 

Liv.  I  det  han  nu  bøjede  det  højre  Knæ  og  pressede 
Hovedet  ind  i  Kæmpens  Brysthule,  gav  han  et  gUmrende 
Bevis  paa,  at  ogsaa  han  var  en  ualmindehg  stærk  Mand; 
thi  uden  at  Archippos  kunde  forhindre  det,  løftede  han 
ham  fra  Jorden  og  rejste  sig  med  ham,  saa  at  den 
kæmpemæssige  Mitylenæer  med  hjælpeløst  famlende 
Arme  og  Ben  svævede  i  Luften,  hvilende  paa  Aristo- 
damos's  Hoved.  I  denne  Bryderstilling,  som  især  blev 
brugt  over  for  en  overlegen  Modstander,  tog  den  stærke 
Pottemager  fast  Fod  og  lod  Archippos  sprælle,  saa 
meget  han  lystede. 

En  Mumlen  af  Beundring  gjennemløb  Forsamlingen. 

»Ved  Zeus,«  udbrød  den  gamle  Korinthier,  der 
sad  ved  Siden  af  Arete,  »det  er,  som  naar  en  Myre  i 
Skoven  slæber  et  Blad!« 

Den  store  Mitylenæer  indsaa  Stillingens  Fare;  han 
greb  den  sidste  Udvej.  Det  var  ved  Kampens  Regler 
tilladt  at  lægge  Hænderne  om  Modstanderens  Hals  og 
trykke  fast,  indtil  han  bad  om  Naade.  Archippos  for- 
søgte derpaa;  men  hvad  enten  Aristodamos  havde 
forudset  det,  eller  hans  Hoved  ved  selve  Kæmpens 
Vægt  blev  knuget  ned  mod  Brystet,  nok  er  det,  at 
Mitylenæeren  kun  fandt  hans  Hage  i  Stedet  for  hans 
Strube.  Men  med  hvert  Øjeblik  blev  Kæmpens  Stilling 
mere  og  mere  utaalelig.  Den  stærke  Pottemager 
strammede  Senerne  i  sine  Arme  og  stemmede  med 
større  og  større  Kraft  Hovedet  mod  Modstanderens  Bryst. 

Archippos  Ansigt  blev  blodrødt,  hans  Øjne  lukkedes, 
han  syntes  at  snappe  efter  Luft;  pludselig  blev  han 
saa  bleg  som  et  Lig,  og  halv  kvalt,  som  han  var, 
slog  han  i  vild  Dødsangst  Øjnene  op  og  rakte  mat 
Haanden  i  Vejret. 

»Slip  ham!  han  kvæles  .  .  .  han  har  overgivet  sig,« 
raabtes   der  fra  alle  Sider. 

Aristodamos  satte  den  halvt  bevidstløse  Kæmpe 
til  Jorden  og  holdt  ham  oprejst,  indtil  nogle  Opsyns- 
mænd kom  til  og  toge  sig  af  ham. 

Saa  uventet,  saa  vidunderligt  var  dette  Udfald  af 
Kampen,  at  hele  Forsamlingen  en  Stund  tav  som 
forstenet. 

Føist  da  Kampdommernes  ældste  rakte  Aristodamos 
Palmen^  og  da  Udraaberen  under  Trompetstød  forkyndte 
hans  Navn,  først  da  løstes  Fortryllelsen,  og  de  mange 
Tusender  udbrød  nu  i  en  stormende,  øredøvende  Jubel, 
som  aldrig  syntes  at  ville  tage  Ende.  Hele  Løbebanen 
gjenlød  af  Glædesskrig  og  Bifaldsklap.  Alle,  selv  nok 
saa  retsindige  Mænd,  undte  Archippos  hans  Nederlag; 
thi  alle  fordømte  hans  Havesyge  og  hans  Indsamling 
af  Penge.  Begejstringen  for  Aristodamos  kjendte  ingen 
Grænser.  Hans  Navn  var  paa  alles  Læber,  og  skjønt 
de  talrige  Opsynsmænd  søgte  at  holde  Tilskuerne  tilbage, 
strømmede  mange  af  dem  ned  paa  Kamppladsen. 

Arete  og  Kallias  fulgte  Strømmen.  Da  de  kom 
ned  paa  Banen,    havde   der   dannet   sig   et   helt  Optog. 

Den  sejrende  Aiistodamos  blev  baaren  højt  paa  Mæng- 
dens Skuldre;  man  jublede,  man  sprang  af  Glæde  i 
Vejret  og  rakte  Armene  mod  Himlen.  En  Sværm  af 
Mennesker  fulgte  ham,  og  efterhaanden  som  Toget  skred 
frem,  rejste  Tilskuerne  sig  fra  Marmorsæderne  under 
ny  Jubel.  1  usender  af  Stemmer  gjentoge  Sejervinderens 
Navn.  Han,  som  havde  overvundet  alles  Overmand, 
den  stærke  Archippos,  var  Dagens  Helt.  Man  udbredte 
Armene  imod  ham,  man  overøste  ham  med  Bifald, 
man  lod  Kranse,  Haarbaand  og  Drachmer  regne  ned 
over  ham.  Selv  den  unge  Fyrst  Alexandros  tog  Guld- 
baandet  af  sit  Hoved  og  tilkastede  ham  det.  Det  var 
en  sand  Begejstringsrus,    et  sydlandsk  Raseri. 

Under  al  denne  Hyldest  af  det  forsamlede  helleniske 
Folk  følte  Arete  sig  saa  lille  som  et  ubetydeligt,  for- 
svindende Fnug.  Hun  glemte  sig  selv  og  den  Fare, 
der  truede  hende,  og  da  Optoget  nærmede  sig,  og  hun 
saa'  sin  Husbond  Aristodamos  baaren  højt  paa  Folkets 
Skuldre,  med  Palmegrenen  i  Haanden  og  med  det 
aabne,  ærlige  Ansigt  straalende  af  Sejersglæde,  ilede 
hun  ham  med  udbredte  Arme  i  Møde,  i  det  hun  banede 
sig  Vej  gjennem  Mængden.  Uden  at  han  havde  set 
hende  komme,  omfavnede  hun  pludselig  hans  Knæ  og 
løftede  sit  taarevædede  Ansigt  op  imod  ham. 

Men  i  Aristodamos's  Træk  malede  der  sig  en 
umaadelig  Forundring,  og  i  det  hans  Øjne  fæstede  sig 
paa  hans  Hustru,    udvidedes  de  af  sig  selv  som  ved  et 

utroligt,  overnaturligt  Syn.  I  hans  grænseløse  For- 
bavselse undslap  der  ham  de  Ord : 

»Du  her,  Arete!   ...  og  i  denne  Dragt.?« 

Da  gik  der  en  uheldvarslende  Mumlen  gjennem 
Mængden. 

»En  Kvinde  ved  Legene!« 

»En  Kvinde  paa  Løbebanen!« 

»Ve  hende!    hun  er  Dødsens!« 

Kallias,  som  var  fulgt  tæt  efter  Arete,  havde  hørt 
alt.  Det  faldt  som  Skæl  fra  hans  Øjne,  da  han  fæstede 
Blikket  paa  hendes  fine,  hvide  Nakke.  Han  forstod 
ikke,  at  han  ikke  strax  havde  set,  at  det  var  en  Kvinde; 
men  han  fik  ikke  Tid  til  at  undre  sig  over  sin  Blindhed. 

En  mager  Mand  med  sort,  stridt  Haar  og  et  hul- 
kindet Ansigt  vinkede  ad  Opsynsmændene.  Tre,  fire 
af  dem  ilede  til,  i  det  de  med  deres  hvide  Stave  skød 
Mængden  til  Side. 

»StavføFere!<  raabte  han  til  dem,  »grib  denne 
Kvinde,  som  er  truffen  paa  selv^e  Kamppladsen!  Jeg 
—  Ktesiphon,  Euchares's  Søn,  atheniensisk  Borger  — 
gjør  Fordring  paa  Angiverpengene.« 

Kallias  gjenkjendte  i  ham  en  berygtet  Sykofant. 
Han  trængte  sig  gjennem  Mængden  hen  til  ham  og  holdt 
Haanden  for  hans  Mund. 

»Ti,  ulykkelige!«  sagde  han  til  ham,  vi  ere  jo 
nær  ved  Udgangen,  og  uden  for  den  kan  ingen  krumme 
et  Haar  paa  hendes  Hoved.« 

Sykofanten  tilkastede  ham  et  giftigt  Blik. 

»Grib  ogsaa  denne!«  raabte  han  til  Opsynsmændene. 
>Han  handler  imod  Loven.  Han  er  i  Ledtog  med 
denne  Kvinde ! « 

Kallias  indsaa,  at  alt  var  tabt  for  Arete.  Skulde 
han  være  hende  til  Nytte,  maatte  han  fremfor  alt 
bevare  sin  Frihed.  Han  gjorde  sig  derfor  saa  lille 
som  muligt  og  brød  rask  igjennem  Mængden,  som 
villig  aabnede  sig  for  ham. 

Aristodamos  lod  sig  glide  til  Jorden  og  sagde  til 
Stavførerne : 

»Dette  er  min  Hustru.  Hun  har  ikke  handlet  af 
noget  ondt.  Jeg  beder  Eder,  lad  hende  i  Fred.  Vi 
ere  jo  nu  ved  Udgangen.« 

Alytarchen,  Befalingsmanden  over  Stavførerne,  traadte 
rask  imellem. 

»Tilgiv!«  sagde  han.  »Kvinden  er  truffen  paa 
Kamppladsen.     Jeg  maa  gjøre  min  Skyldighed.« 

Stavførerne  toge  den  blegnende  Arete  imellem  sig. 

Aristodamos  og  hans  Venner  fulgte  dem  i  Stilhed. 
Sejerstoget  var  blevet  til  et  Sørgetog. 

VI. 

Samme  Dag  var  der  endnu  Løb  for  Mænd  og  for 
Drenge,  Nævefægtning  og  Femkamp*),    og  de  følgende 


*)    Springning,  Løb,  Diskos-  og  Spydkastning  samt  Biydning. 

Den  sidste  Lamia.  >- 

Dage  var   der  Væddekjørsel,    Vædderidt    samt   musiske 
Væddekampe. 

Paa  Legenes  sidste  Dag  uddeltes  de  af  Vedbend 
flettede  Sejerskranse;  de  vare  prydede  med  prægtige 
Baand  og  opbevaredes  paa  Trefødder  i  Forhallen  til 
Poseidons  Tempel  Prisuddelingen  foregik  underTrompet- 
stød,  og  ved  denne  Højtidelighed  bleve  Sejervindernes 
Navne  og  Hjemstavn  atter  forkyndte  af  Udraaberen. 
Derefter  bragte  de  lykkelige  et  Offer  paa  de  ypperste 
Guders  Alter,  ved  hvilken  Lejlighed  der  af  talrige  Chor 
blev  afsunget  Sejcrssange. 

I  de  Dage,  Legene  varede,  hvilede  al  Rettergang; 
mindst  af  alt  kunde  der  fældes  Dom  i  en  Livssag. 
Dette  kunde  først  ske,  naar  Festen  var  forbi.  Indtil  da 
hensad  Arete  i  en  afsides  Del  af  Buleuteriet,  Raadhuset, 
hvor  hendes  Ophold  var  skjult  for  Folket. 

Det  af  hende  beboede  Rum  var  et  fugtigt,  halv- 
mørkt Fængsel,  som  kun  fik  Lys  fra  et  Par  smaa,  højt 
anbragte  Glughuller.  I  Væggene  var  der  flere  Steder 
fastgjort  Lænker  med  Bøjler  til  Ankel  eller  Haandled, 
og  i  en  mørk  Krog  stod  »Træet«  med  de  fem  Huller 
til  Hoved,  Hænder  og  Fødder,  —  paa  én  Gang  en 
Gabestok  og  et  Krumslutningsredskab.  En  Løjbænk 
med  et  smudsigt  Hynde,  en  Halmsæk  og  en  Krukke 
med  Vand  var  alt,  hvad  der  i  øvrigt  fandtes.  Døren 
var  beslaaet  med  Jærn  og  saa'  ud,  som  om  den  aldrig 
skulde  aabnes. 

Den  første  Dag,  x^rete  tilbragte  i  dette  Rum,  følte 
hun  sig  forfærdelig  nedslaaet,  langt  mere  end  nogen 
Sinde  før  i  hele  sit  Liv.  Den  ene  Time  slæbte  sig  hen 
efter  den  anden  uden  Afbrydelse  af  den  trykkende 
Ensomhed.  Hun  forekom  sig  selv  at  staa  uden  for  Livet, 
at  være  glemt  af  Guder  og  Mennesker. 

Hvor  havde  hendes  Amme,  den  gamle  Bakchis, 
dog  haft  Ret!  Hidtil  var  alt,  hvad  hun  havde  frygtet, 
gaaet  i  Opfyldelse.  Hun,  Arete,  var  til  Trods  for  sin 
Forklædning  bleven  røbet,  og  det  netop  ved  ham,  for 
hvis  Skyld  hun  havde  udsat  sig  for  en  saa  stor  Fare. 
Vilde  Bakchis  fremdeles  faa  Ret.?  Vilde  hun,  Arete, 
virkelig  blive  dømt  til  Døden.?  Vilde  hun,  der  havde 
været  saa  glad,  saa  lykkelig,  maaske  om  faa  Dage 
blive  styrtet  ned  fra  Dødsklippen  i  det  forfærdelige 
Dyb.?  Hun  tænkte  paa  Fortællingen  om  Tyren,  der  i 
Faldet  havde  drejet  sig  sex,  syv  Gange  rundt,  og  som 
blødende  laa  knust  ved  Foden  af  Klippen.  Ved  Tanken 
derom  trængte  en  Gysen  hende  til  Marv  og  Ben. 
Hun  erkjendte,  men  for  sent,  at  Utaalmodighed  er  en 
slet  Raadgiver,  og  hun  følte  et  Slags  Fortr}^delighed 
over,  at  Bakchis,  den  ringe,  uvidende  Slavinde,  havde 
vist  sig  klogere  end  hun  selv. 

Med  Hænderne  for  Ansigtet  sad  Arete  sammen- 
sunken paa  Løjbænken,  da  der  lød  Trin  uden  for. 
Nøglen  peb  i  Laasen,    og  de  tunge  Skodder  raslede. 

Arete  saa'  op,  og  til  Trods  for  Halvmørket  gjen- 
kjendte  hun  i  den  indtrædende  sin  Husbond  Aristodamos. 

Hun  udstødte  et  Glædesskrige  og  fløj  ham  med 
udbredte  Arme  i  Møde. 

Men  Aristodamos  udstrakte  Haanden  og  holdt  hende 
fast  og  bestemt  fra  sig. 

Arete  stirrede  forbavset  paa  ham. 

Hans  Ansigt  var  mørkt  og  truende. 

»Ulykkelige!«  sagde  han,  »hvad  har  Du  gjort? 
Hvor  har  Du  vovet  at  handle  saaledes  uden  mit  Vidende.? 
Netop  da  jeg  staar  ved  Maalet,  da  jeg  har  vundet 
Kransen  og  sejret  over  en  Modstander,  hvem  ingen 
hidtil  har  overvundet,  —  netop  da  viser  Du  Dig  lige 
imod  Lovens  Bud  paa  selve  Løbebanen,  bliver  greben 
af  Opsynsmændene  og  slæbt  i  Fængsel.  Ved  et  Kvinde- 
lune har  Du,  uden  at  raadspørge  nogen,  forvandlet  min 
Glæde  til  Sorg  og  indviklet  mig  i  en  Retssag,  som 
ikke  gjælder  mindre  end  dit  Liv.  Ved  Zeus!«  lagde 
han  bittert  til,    »en  skjøn  Bedrift!« 

Arete  stod  som  forstenet. 

Hun  havde  ventet,  at  Aristodamos  skulde  beundre 
hendes  Hengivenhed  og  Mod,  og  nu  var  Bebrejdelser 
alt,   hvad  han  havde  at  sige. 

Uden  at  svare  et  eneste  Ord  vendte  hun  sig  for- 
tvivlet bort,  og  med  al  den  Heftighed,  der  dannede 
Grunden    i    hendes  Væsen,    kastede   hun   sig  ned    over 

Løjbænken,  skjulte  Ansigtet  i  sine  Hænder  og  brast 
i  Graad. 

Hun  græd,  som  om  hendes  Hjærte  skulde  briste; 
en  krampagtig  Hulken  rystede  hele  hendes  Skikkelse  og 
drev  Blodet  op  i  den   fine  Nakke. 

Ved  Synet  af  al  denne  Smerte  blev  Aristodamos 
mildere  stemt.  Han  satte  sig  ned  paa  Løjbænken  og 
løftede  Arete  op  paa  sit  Skjød. 

»Fat  Dig!  sagde  han,  »hvad  nytter  det  at  klage, 
nu  da  Ulykken  er  sket?« 

Men  Arete  lod  sig  ikke  saa  let  berolige.  Hun 
græd  kun  endnu  heftigere,  og  det  varede  længe,  inden 
hun  blev  modtagelig  for  nogen  Trøst. 

Aristodamos  sluttede  hende  fastere  i  sine  x\rme  og 
tyssede  paa  hende  som  paa  et  lille  Barn.  Han  følte  sig 
mere  og  mere  blød  om  Hjærtet;  det  var  første  Gang, 
han  haji''de  set  hende  græde. 

Lidt  efter  lidt  syntes  hans  Kjærtegn  dog  at  berolige 
hende,  og  med  en  af  de  bratte  Overgange,  der  gjøre 
heftige,  varmtfølende  Kvinder  saa  uimodstaaelige,  slog 
Arete  Armene  om  hans  Hals,  og  i  det  hun  smilede 
gjennem  Taarer,    hviskede  hun : 

»Du  vrede  Herakles,  jeg  mente  jo  intet  ondt  dermed.« 

Og  da  hun  saa',  at  Aristodamos  smaalo,  holdt  hun 
ham  med  begge  Hænder  ud  fra  sig  som  for  ret  at 
beundre  ham  og  lagde  spøgende  til : 

>Frygt  ikke,  o  Helt!  Nu  da  vi  er  Sejerherrer, 
bryde  vi  os  ikke  om  Loven,  —  nu  vil  ingen 
straffe  os.« 

Aristodamos  strøg  med  Haanden  hen  over  hendes 
Haar. 

»Guderne  vende  alt  til  det  bedste!«    sagde  han. 

Men,  forunderligt  nok,  i  samme  Grad  som  Arete 
syntes  tryg  og  tillidsfuld,  følte  han  mere  og  mere  sit 
Haab  svigte. 

Efter  sin  Hustrus  Fængsling  havde  han  talt  med 
en  af  Kampdommerne.  Denne,  havde  meget  alvorlig 
erklæret,  at  det  var  umuligt  at  sige  noget  bestemt 
om  Aretes  Sag,  da  der  aldrig  var  fældet  Dom  i  nogen 
lignende. 

Aristodamos  vogtede  sig  vel  for  at  gjentage  denne 
Ytring  for  Arete.  Tvært  imod  gjorde  han  sit  bedste 
for  at  lade  lige  saa  tryg  som  hun.  Men  den  ærlige 
Pottemager  havde  ondt  ved  at  forstille  sig,  og  det  var 
ham  en  sand  Lettelse,  da  Fangevogteren  viste  sig  i 
Døren  med  de  Ord: 

»Tiden  er  udløben.  Trods  den  skriftlige  Tilladelse 
kan  Du  ikke  blive  længere.« 

Aristodamos  sluttede  Arete  i  sine  Arme,  og  deres 
Læber  mødtes  i  et  langt  Kys. 

»Vær  ved  godt  Mod,  min  Hustru!«  sagde  han. 
>  Forlad  Dig  paa  mig!  Jeg  skal  ikke  hvile,  før  Du  er 
fri  .  .  .jeg  skal  anraabe    baade  Guder   og  Mennesker!« 

Arete  bestræbte  sig  for  at  se  glad  og  fortrøstnings- 
fuld ud.  Men  der  var  Taarer  i  hendes  Øjne,  som 
modsagde  Smilet. 

VII. 

Faa  Dage  efter  Legenes  Slutning  blev  Arete  af 
€n  Underbefalingsmand  og  fire  Bueskytter  ført  ud  af 
Fængslet. 

De  toge  Vejen  over  Raadhusets  Søjlegaard  til  en 
anden  Del  af  Bygningen  og  traadte  med  Fangen  imellem 
sig  ind  i  en  rummelig  Hal,  hvor  Kampdommernes  Ret 
var  forsamlet. 

Hallen  var  opfyldt  af  en  saa  tæt  Mængde,  at  Vagt- 
føreren havde  ondt  ved  at  bringe  den  anklagede  hen 
til  hendes  Plads. 

Medens  Arete,  med  Armene  korslagte  over  Brystet, 
forvirret  og  rødmende,  skred  igjennem  Hoben,  stjal  en 
Haand  sig  til  at  berøre  hendes  Arm  som  for  at  tilkjende- 
%'we,  at  der  i  denne  Prøvelsens  Time  var  en  Ven  i 
hendes  Nærhed. 

Uden  at  løfte  Øjnene  fra  Jorden  anede  hun,  at 
Haanden  var  Kallias's. 

Hun  betragtede  dette  stumme  Tegn  som  et  lykke- 
ligt Varsel,  og  da  hun  kom  hen  paa  sin  Plads,  hentede 
hun  Styrke  nok  deraf  til  at  se  sig  om  for  at  erfare, 
for  hvem  hun  var  ført  frem. 

Retten  bestod  af  de  samme  korinthiske  Borgere^ 
som  havde  været  Kampdommere  ved  Legene.  De  bare 
alle  Purpurkapper  og  Kranse  og  sade  i  Baggrunden  af 
Hallen  paa  trinvis  opstigende  Marmorsæder.  Paa  en 
fremtrædende  Plads  saas  Dommernes  ældste,  den  rige 
Skibsreder  Demaratos.  Han  havde  én  Gang  før  været 
Kampdommer  og  havde  ved  de  nys  afholdte  Lege 
indlagt  sig  megen  Ære  ved  den  Rundhaandethed, 
hvormed  han  havde  beværtet  sine  Medborgere,  Sejer- 
vinderne  og  de  mest  udmærkede  fremmede,  samt  iblandt 
disse  sin  ædle  Gjæsteven,  den  unge  makedoniske  Fyrste 
Alexandros,  som  under  Festen  boede  i  hans  Hus. 
Bag  Dommerne  sade  de  lovkyndige  samt  flere  andre 
Øvrighedspersoner,  og  ved  Demaratos's  Fødder  havde 
en  Retsskriver  Plads  ved  et  lille  med  Skriftruller,  Papyros- 
blade  og  Voxtavler  bedækket  Bord. 

Arete  bar  endnu  sin  hvide  Ynglingedragt.  Hendes 
Rødme  var  bleven  afløst  af  en  ængstelig  Bleghed,  og 
hun  bøjede  Hovedet  som  skamfuld  over  den  Nysgjerrig- 
hed,   hun  var  Gjenstand  for. 

Inden  hun  saa'  ned,  havde  hun  dog  bemærket,  at 
hendes  Husbond  og  Kallias  toge  Plads  i  hendes  Nærhed 
som  for  at  indgyde  hende  Mod. 

Rundt  om  i  Hallen  var  der  fordelt  Vagtmandskab, 
dels  Bueskytter  og  dels  Krigere  med  Hjælme  og  Spyd. 

Tilskuermængden  bestod  for  største  Delen  af 
korinthiske   Borgere;    dog    saas   der    ogsaa   Landboere, 

klædte  i  Gedeskind,  og  fremmede  Mænd  og  Kvinder. 
Men  over  hele  Forsamlingen  hvilede  der  et  Præg  af 
dyb  Alvor,  og  naar  et  videbegjærligt  Barn  i  sin  Uskyldig- 
hed gjorde  et  Spørgsmaal,  blev  der  strax  tysset  paa  det. 

Da  alt  var  rede,  rejste  Dommernes  ældste,  De- 
maratos,  sig  og  tiltalte  Forsamlingen  med  følgende  Ord : 

»Da  den  befalede  Embedsprøve  nylig  har  fundet 
Sted,  og  da  det  ved  den  er  godtgjort,  at  hver  af 
Dommerne  i  ti  Maaneder  har  nydt  den  paabudte  Under- 
visning af  de  lovkyndige,  saa  er  dermed  de  gjældende 
Forskrifter  sket  Fyldest,  og  jeg  erklærer  da  i  Gudernes 
Navn  Retten  for  sat.< 

Efter  at  Retsskriveren  havde  optegnet  det  fornødne, 
tog  Demaratos  atter  Ordet: 

»Hvo  er  Klager  for  Retten.?«    spurgte  han. 

En  høj,  skjægget  Mand  med  en  hvid  Stav  i  Haanden 
traadte  frem  for  Dommerne  og  sagde: 

»Som  Befalingsmand  over  Stavførerne  og  som 
Ordenens  Vogter  ved  de  hellige  Lege  fører  jeg  Klage 
for  Kampdommernes  Ret.« 

»Hvilken   Lov   er   overtraadt.?«    spurgte   Demaratos. 

Klageren  vendte  sig  til  Retsskriveren. 

»Læs  den  40de  Lov,«    sagde  han. 

Retsskriveren,  en  ældre,  gusten  Mand  med  skallet 
Isse,  rejste  sig,  holdt  et  Papyrosblad  langt  ud  fra  sig 
og  læste  i  en  ligegyldig,   syngende  Tone : 

L  o  \. 

Dersom  nogen  Kvinde  gribes  i  at  være  til  Stede 
ved  Legene,  da  skal  hun  have  Livet  foi'brndt,  og  Dagen 
efter,  at  Dormnen  er  fældet,  straffes  ved  i  den  aarle 
Morgenstund  at  styrtes  ned  fra  Dedsklippen,  den  Del 
af  Oneia  Bjærget,   som  rager  frem  ved  de  fire  Aase. 

Da  Oplæsningen  var  til  Ende,  gik  der  en  stærk 
Bevægelse  gjennem  Mængden. 

Alles  Øjne  fæstede  sig  paa  Arete. 

»Den  ulykkelige!«  hørte  man  en  Kvinde  udbryde. 
»Hun  er  fortabt!« 

Aristodamos  udstødte  en  Stønnen  og  bedækkede 
Ansigtet  med  begge  Hænder.  Kallias  bøjede  Hovedet 
med  en  mørk  Mine, 

Arete  var  bleven  endnu  blegere  end  før  og  holdt 
sig  fast  i  Stolen  som  for  ikke  at  segne  om.  Først  i 
dette  Øjeblik  syntes  hun  at  erkjende  sin  Stillings  Haab- 
løshed.  Lovens  Bud  vare  klare  og  tydelige;  hun  kunde 
kun  reddes  ved  et  sandt  Vidunder. 

Men  hun  blev  snart  opskræmmet  af  sine  mørke 
Anelser.  Saa  vel  Klageren  som  hun  selv  og  Vidnerne, 
de  fire  Stavførere,  bleve  tagne  i  Ed  og  maatte  højtidelig 
forpligte  sig  til  at  tale  Sandhed  for  Retten. 

Dommernes  ældste,  Demaratos,  henvendte  sig  der- 
efter til  Klageren. 

PIvo  er  den  Anklagede?«    spurgte  han. 

>-Hin  Kvinde!«    svarede  Befalingsmanden  over  Stav 
førerne,  i  det  han  pegede  paa  Arete.      »Hun  er  af  mine 
Folk   bleven   greben  paa  Løbebanen,    da  Mængden  bar 
Sejervinderen  Aristodamos  forbi.« 

De  fire  Stavførere  bleve  derpaa  fremkaldte  som 
Vidner  og  bekræftede  i  ét  og  alt,  hvad  deres  foresatte 
havde  sagt. 

Der  opstod  nu  pludselig  et  stærkt  Røre  ved  Ind- 
gangen,   ledsaget  af  en  forbitret  Mumlen. 

En  mager  Mand  med  sort,  stridt  Haar  trængte  sig 
under  Puf  og  Stød  frem  til  Dommerne.  Kallias,  som 
ved  Støjen  havde  rejst  sig  fra  sin  Plads  ved  Aristodamos's 
Side,    gjenkjendte  i  ham  den  atheniensiske  Sykofant. 

Allerede  midt  i  Salen  raabte  denne: 

»Jeg,  Ktesippos,  Euchares's  Søn,  atheniensisk  Borger, 
gjør  Fordring  paa  Angiverpengene.  Det  var  mig,  der 
kaldte  Opsynsmændene  til  og  lod  Kvinden  gribe.« 

Demaratos  rynkede  Brynene  og  gav  Athenienseren 
Tegn  til  at  tie.. 

»Hvo  taler  i  Retten  uden  at  være  spurgt.?«  sagde 
han  strængt.  »Vagtfører,  anhold  denne  fremmede! 
Han  skal  bøde  tre  Drachmer  for  utilbørlig  Tale  i  Retten.« 

Men  da  Sykofanten  hørte,  at  han,  i  Stedet  for  at 
faa  Penge,  skulde  betale  Penge,  gjorde  han  rask  omkring 
og  søgte  at  slippe  bort,  men  løb  lige  i  Armene  paa 
Vagtføreren. 

»Jeg  gjør  Indsigelse!«  skreg  han,  da  denne  anholdt 
ham.      »Jeg  indanker  Sagen  for  en  højere  Domstol.« 

»Der  gives  ingen  højere  Domstol  end  Kamp- 
dommernes Ret,«  svarede  Dommernes  ældste  med 
Værdighed. 

»V^ed  Zeus,  en  smuk  Ret,  som  ikke  giver  hver  sit!« 
raabte  Sykofanten  rasende. 

»Stille!«  lød  Demaratos's  Røst.  «Nu  har  Du  at 
bøde  sex  Drachmer  for  gjentagen  Forstyrrelse  i  Retten.« 

Sykofanten  skar  Tænder  og  knyttede  Næverne. 
Han  vovede  ikke  at  tale. 

Der  var  noget  saa  komisk  ved  hans  afmægtige 
Forbitrelse,  at  Mængden  udbrød  i  en  Skoggerlatter,  som 
var  saa  smittende,  saa  uimodstaaelig,  at  endog  Vagt- 
mandskabet lo. 

»I  Fangehullet  med  ham!«  raabte  Demaratos 
opbragt. 

Derpaa  vendte  han  sig  til  den  anklagede. 

»Kvinde,«   sagde  han,   »dit  Navn.?« 

Aristodamos's  Hustru  traadte  et  Skridt  frem  og 
bøjede  sig  med  korslagte  Arme  over  Brystet. 

»Arete,«  lød  Svaret,  og  hendes  rene,  kvindelig 
bløde  Stemme   klang   højt    og  tydeligt  gjennem  Hallen. 

Demaratos  spurgte  derpaa  om  hendes  Alder  og 
Fødested. 

Arete  svarede  rolig  og  bestemt.  Hun  hørte  ikke 
til  de  Kvinder,  som  strax  tabe  Modet  og  briste  i  Graad. 

Tvært  imod  havde  hendes  Aand  aldrig-  været  klarere 
og  hendes  Sjælsevner  mere  rede  end  nu,  da  det  gjaldt 
om  at  aflægge  Regnskab  for,  hvad  hun  havde  gjort. 

Af   hvilken    Grund    sneg   Du   Dig   ind   paa   Løbe- 
banen?«  spurgte  Dommernes  ældste. 

Aristodamos  bøjede  sig  frem,  og  Kallias  lyttede  lige- 
ledes i  spændt  Forventning. 

Arete  indsaa,  at  der  vilde  kræves  en  udførligere 
Forklaring.  Ved  Tanken  om,  at  hun  1  længere  Tid 
skulde  staa  udsat  for  Mængdens  Nysgjerrighed  i  den 
kun  slet  beskyttende'  Ynglingedragt,  veg  hendes  Bleghed 
Plads  for  en  svag  Rødme,  som  gav  hendes  blufærdige 
Holdning  en  ny  Ynde. 

»Vise  Dommere,«  svarede  hun  med  en  let  Skjælven  i 
Stemmen,  »det  vilde  sømme  sig  bedre  for  min  Husbond 
at  tale  her  som  Mand  iblandt  Mænd.  Dog  da  Sagen 
kun  angaar  mig,  tvinges  jeg  til  at  krænke  mit  Kjøns 
Tilbageholdenhed,  og  jeg  maa  —  skjønt  Kvinde  — 
svare  i  Paahør  af  saa  mange  Mænd.  Ja,  jeg  skylder 
Eder  endog,  o  Dommere,  Tak  for,  at  I  forunde  mig 
Frihed  til  at  tale  og  foretrække  at  høre  min  Tilstaaelse 
fremfor  at  afpresse  mine  Slavinder  en  Bekjendelse  med 
Magt  .  .  .  Hvad  min  Husbonds  og  mine  Forhold  angaar, 
ere  vi  Megarere  og  begge  af  velhavende  Slægt-  Vi 
have  kun  været  gifte  i  faa  Maaneder,  og^<  —  her  sank 
hendes  Stemme,  —  »vi  elske  hinanden  af  hele  vor 
Sjæl.      Inden   min   Ægtefælle   Aristodamos   drog  afsted 

til  Legene,  havde  han  paa  Øvelsespladsen  i  Nisæa 
overvundet  en  farlig  Modstander.  Alle  spaaede  ham 
Sejr  .  .  .  Da  jeg  ikke  kunde  udholde  at  leve  i  Uvished, 
indtil  han  vendte  tilbage,  besluttede  jeg,  forklædt 
som  Yngling,  at  følge  efter  ham.  Min  Husbond 
vidste  intet  derom.  Med  Fare  for  Livet  adlød  jeg 
ene  og  alene  mit  Hjærtes  utaalmodige  Higen.  Nu 
da  det  er  for  silde,  smerter  det  mig,  at  jeg  har 
forvandlet  min  Husbonds  Glæde  til  Sorg  og  flettet  Torne 
i  hans  Sejerskrans.  Dette  er  alt,  hvad  jeg  har  at  sige. 
Ingen  ond  Tanke  ligger  bag  ved,  hvad  jeg  har  gjort. 
Og  nu  beder  jeg  Eder,  o  Dommere,  om  at  tillade,  at 
Sagføreren  Ptoiodoros  maa  tage  Ordet  for  mig,  og 
endelig  anraaber  jeg  Eder  om  at  vise  Mildhed,  mere 
af  Hensyn  til  min  Husbond  end  til  mig.  Thi  da  han 
af  Hjærtet  har  mig^kjær,  vil  min  Straf  ogsaa  blive  hans.« 

Der  var  noget  saa  oprigtigt  og  sanddru  ved  Aretes 
Ord,  at  de  gjorde  et  stærkt  Indtryk  paa  Forsamlingen. 
En  beundrende  Mumlen  gjennemløb  Rækkerne.  De 
yngre  priste  Kvindens  Skjønhed  og  blufærdige  Holdning; 
de  ældre  roste  den  Klogskab  og  det  Mod,  hvormed 
hun  havde  talt. 

Arete  kastede  et  spørgende  Blik  paa  Aristodamos. 
Han  besvarede  det  med  et  bifaldende  Nik. 

Ogsaa  Dommernes  ældste,  Demaratos,  syntes  paa- 
virket af  hendes  Ord. 

»Kvinde/<  sagde  han  med  overraskende  Mildhed  i 
Stemmen,  »sæt  Dig  og  afvent  i  Ro,  hvad  Retten  maatte 
beslutte.     Du  tykkes  mig  at  have  talt  uden  Svig.« 

Sagføreren  Ptoiodoros,  en  ung  Mand  med  et  fint 
og  kløgtigt  Ansigt,  traadte  frem  og  bøjede  sig  for 
Demaratos.  Denne  mindede  om,  at  det  i  Følge  Rettens 
Forskrifter  var  en  Sag,  i  hvilken  der  kun  var  forundt 
ringe  Tid  til  at  tale  efter  Vanduret.  Hvis  altsaa  flere 
agtede  at  tage  Ordet,  maatte  de  »dele  Vandet«,  eller 
enes  om  at  bruge  den  indrømmede  Tid. 

Den  ældste  af  Folkets  Sagførere  tog  nu  Ptoiodoros 
til  Side  og  traf  Aftale  med  ham. 

En  Bestillingsmand  ophængte  imidlertid  Vanduret 
paa  et  Sted,  hvor  det  kunde  ses  af  alle.  Det  var  en 
lille  Kande  af  en  saa  langstrakt  Form,  at  den  næsten 
lignede  en  wStok;  oven  til  havde  den  en  Hank  og  neden 
til  endte  den  i  en  fin,  aaben  Spids,  gjennem  hvilken 
Vandet  blot  kunde  sive  ud  draabevis. 

I  samme  Øjeblik,  som  den  første  Taler  aabnede 
Munden,  tog  Bestillingsmanden  Fingeren  fra  Vandurets 
Spids. 

Ptoiodoros  bemærkede,  at  en  Sag  sjældent  havde 
været  klarere  end  denne.  Paagribelsen  var  sket  for  alles 
Øjne,  og  den  anklagede  havde  strax  tilstaaet  alt.  Den 
nylig  oplæste  Lov  var  aabenbart  forældet.  Havde  der 
nogen  Sinde  været  Trang  til  den .?  —  det  vidste  han 
han  ikke.    Men  sikkert  var  det,  at  den  ikke  var  bleven 

overtraadt  en  eneste  Gang  i  de  Hundreder  af  Aar,  som 
Legene  havde  bestaaet.  Der  kunde  da  næppe  være 
stor  Fare  ved  at  fravige  den.  Kvinden  havde  jo  ikke 
handlet  af  noget  ondt;  paa  den  anden  Side  havde  hendes 
Husbond  vundet  den  mest  gHmrende  Sejr.  Hvorfor  da 
udslette  det  festlige  Indtryk  og  ende  en  af  de  store 
Fælleshøjtider  med  en  Dødsdom.?  Over  for  Kvinden 
Arete  fra  Nisæa  vilde  han  derfor  andrage  paa,  at  der 
vistes  Mildhed,  og  at  Kampdommernes  Ret  gjorde  Brug 
af  sin  Myndighed  til  at  benaade. 

Ptoiodoros  passede  nøje  Tiden,  for  at  ingen  skulde 
le  over,  at  han  blev  afbrudt  midt  i  en  Sætning.  Tvært 
imod  endte  hans  Tale  netop,  da  Vanduret  udløb,  og 
den  gjorde  øjensynlig  det  bedste  Indtryk. 

Nu  rejste  den  ældste  af  Folkets  Sagførere  sig.  Det 
var  den  vise  Nearchos,  en  høj  og  rank  Olding  af  et 
strængt  og  ærværdigt  Udseende.  Lange  Lokker  af 
sølvhvidt  Haar  omgav  hans  blanke  Isse,  og  det  hvide 
Skjæg  naaede  ham  helt  ned  paa  Brystet.  Han  var  en 
af  de  mest  ansete  Mænd  i  Korinthos,  lige  udmærket 
som  lovkyndig.  Taler  og  Statsmand.  Gjentagne  Gange 
havde  han  beklædt  de  højeste  Øvrighedsposter  og  øvet 
den  største  Indflydelse  paa  Byens  Anliggender. 

Der  opstod  en  dyb  Stilhed,  da  han  rejste  sig. 
Enhver  vidste,  at  det,  han  havde  at  sige,  vilde  blive  det 
afgjørende. 

»Korinthiere!«  tog  han  Ordet,  »vi  ere  ligesom 
Spartanerne  af  dorisk  Æt,  og  enhver  Dorier  maa  kunne 
forstaa,  at  den  enkeltes  Vel  bør  underordnes  det  fælles, 
det  almene.  De  hellige  isthmiske  Lege  have  bestaaet 
Hundreder  af  Aar;  de  ere  ikke  alene  til  stor  Fordel 
for  Byen,  men  bidrage  til  at  kaste  Glans  over  den. 
Med  Olympia,  Nemea  og  Delfoi  deler  Staden  den  Ære 
at  være  en  af  de  store  Samlingspladser  for  alle  Hellenere 
fra  hele  den  beboede  Jord.  Denne  saa  betydningsfulde 
Forret  have  Lovgiverne  søgt  at  bevare  for  Byen  ved  at 
omgjærde  Legene  med  en  Række  Forskrifter  og  Love, 
som  sigte  til  at  opretholde  dem,  hellige  og  ukrænkelige, 
gjennem  Tidernes  Løb.  At  rokke,  selv  nok  saa  lidt, 
ved  disse  Bestemmelser,  er  at  undergrave  Agtelsen  for 
Loven,  at  skade  Byens  Velfærd  .  .  .  Agtede  ældste ! 
vise  Dommere!  hvad  er  vel  en  Kvindes  Liv  mod  den 
store  Almenfest,  der  drager  Tusender  af  fremmede  til 
Byen  og  bringer  alle  Hellenere  til  at  føle  sig  som  ét 
mellem  Østens  og  Vestens  Barbarer.?  Lad  mig  lægge 
Eder,  o  Dommere,  én  Ting  paa  Sinde.  Det  tilkommer 
ikke  Eder  at  drøfte  eller  undersøge  Loven,  om  den  er 
mild  eller  stræng.  I  have  kun  at  opretholde  og  følge 
den,  og  ingen  kan  med  Føje  dadle  Eder  for,  at  I  bringe 
den  i  Anvendelse.  En  Kvinde  er  paagreben  paa  Løbe- 
banen for  alles  Øjne;  hun  vidste,  hvilken  Straf  der 
ventede  hende,  —  det  tilstaar  hun.  Er  der  her  Grund 
til  Mildhed }    Tvært  imod,  her  er  et  Tilfælde,  hvor  Loven 

bydende  forlanger  at  ske  Fyldest.  Undlode  I  dette^ 
fortjente  I  at  blive  dragne  til  Ansvar,  og  hvormed  kunde 
I  da  retfærdiggjøre  Eder?  De  folkevalgte  Kampdommeres 
Ret  har  gjennem  Aarhundreder  været  betragtet  med 
nedarvet  Ærefrygt,  fordi  den  nøje  har  overholdt  de 
Regler  og  Forskrifter,  som  angaa  de  isthmiske  Lege. 
Jeg  beder  Eder  da,  o  Dommere,  nedbryd  ikke  selv 
denne  Højagtelse  ved  at  fravige  en  Lov,  der  taler  saa 
klart  som  denne.  Lad  ikke  det  utilbørlige  ske:  At 
Dommerne  forvandles  til  anklagede!  Det  er  første 
Gang,  at  hin  Lov  skal  bringes  i  Anvendelse,  —  desto 
vigtigere  er  det,  at  den  nøje  efterleves.  Jeg  andrager 
derfor  paa,  at  gift  Kvinde  Arete  fra  Nisæa,  som  er 
greben  i  at  være  til  Stede  ved  de  isthmiske  Lege,  i 
Kraft  af  den  fyrretyvende  Lov  straffes  med  Døden. -< 

Ved  disse  Ord  opstod  der  en  stærk  Bevægelse 
blandt  Dommerne;  de  bøjede  sig  hen  imod  hverandre 
og  talte  ivrig  sammen  med  alvorlige  Miner.  Flere  af 
de  ældre  gjorde  bifaldende  Tegn  til  Nearchos. 

Arete  blegnede  og  bøjede  Hovedet.  Hun  tvivlede 
ikke  om,  at  det  var  ude  med  hende.  Hendes  Træk 
antoge  et  slø\t  Udtryk,  som  om  hendes  Tanke  lammedes 
ved  den  bratte  Overgang  fra  Haab  til  Frygt. 

»Naade  for  Megarerinden !  Hun  er  saa  ung!«  raabtc 
flere  Stemmer  iblandt  Mængden. 

Demaratos,    Dommernes   ældste,    paabød   Tavshed. 

Derpaa  vendte  han  sig  om  mod  sine  Meddommere. 
Ved  at  se,  hvor  ivrig  de  talte  sammen,  sagde  han  med 
høj  Røst   til  Mængden : 

»Kampdommernes  Ret  gjør  Brug  af  den  i  Livssager 
indrømmede  Frist  til  at  forhandle  med  de  lovkyndige  .  .  . 
Vagtfører,«  tilføjede  han,  »gjør  din  Skyldighed!  Dig 
paahviler  det  at  overholde  Orden  og  Fred  i  Hallen, 
indtil  Raadslagningen  er  endt.« 

Ved  at  bemærke,  hvilken  Vending  Sagen  tog, 
hviskede  Kallias  nogle  Ord  til  Aristodamos  og  trykkede 
hans  Haand  som  for  at  indgyde  ham  Mod.  Derpaa 
banede  han  sig  Vej  gjennem  Mængden  og  forlod 
skyndsomst  Hallen. 

Aristodamos  søgte  at  tildrage  sig  sin  Hustrus  Op- 
mærksomhed. Det  varede  imidlertid  længe,  inden  hun 
saa'  op.  Da  deres  Øjne  mødtes,  pegede  han,  ubemærket 
af  alle  andre,  paa  den  tomme  Plads,  hvor  Kallias  havde 
siddet. 

Arete  forstod,  at  Athenienseren  havde  fjærnet  sig 
til  Fordel  for  hendes  Sag.  Hun  vidste  hverken,  hvad 
han  vilde  gjøre,  eller  til  hvem  han  agtede  at  henvende 
sig.  Men  saa  skjøn  en  Gave  er  Haabet,  at  det  netop 
i  Nødens  Stund  nøjes  med  den  ringeste  Næring.  Hvor 
lidet  Arete  end  havde  at  bygge  paa,  vendte  den  fine 
Farve  atter  tilbage  paa  hendes  Kinder,  og  fra  nu  af 
oppebiede  hun  uden  Sløvhed  og  med  umiskjendelig 
Fatning  og  Ro  sin  Skæbnes  Afgjørelse. 

Hun  fik  imidlertid  en  hel  Time  at  vente,  og  en 
Time  er  lang,    naar  det  gjælder  Liv  og  Død. 

VIII. 

En  Sejervinder  ved  de  isthmiske  Lege  fandt  ingen 
Dør  lukket  for  sig  i  Korinthos.  Aristodamos  havde 
først  og  fremmest  benyttet  sig  deraf  til  at  skaffe  sig 
Adgang  til  Aretes  Fængsel,  og  dernæst  havde  han 
besøgt  Kampdommerne,  én  for  én,  for  at  lægge  et  godt 
Ord  ind  for  sin  Hustru.  Endelig  havde  han  bragt  Ofre 
i  Templerne  og  aflagt  Løfter  for  Aretes  Frelse. 

Kallias  var  gaaet  en  ganske  anden  Vej.  Han  havde 
strax  erkyndiget  sig  om,  hvem  der  gjaldt  for  de 
ypperste  Retstalere  i  Korinthos.  Man  havde  svaret 
ham,  at  den  vise  Nearchos  nød  den  største  Anseelse, 
i  det  selv  Demaratos,  Dommernes  ældste,  bøjede  sig 
for  ham.  Kun  en  eneste,  tilføjedes  der,  kunde  maale 
sig  med  ham  i  Indflydelse.  Det  var  Taleren  Euchenor. 
Han  havde  Ord  for  at  være  en  lige  saa  skarpsindig 
som  mild  og  menneskekjærlig  Mand.  Han  var  derhos 
rig  nok  til  at  være  uafhængig,  havde  altid  en  Spøg  paa 
Læben  og  opdagede  meget,  som  andre  ikke  saa'. 
Faa  Aar  i  Forvejen  havde  han  været  valgt  til  Kamp 
dommer  og  var  nøje  indviet  i  alle  Love  og  Forskrifter, 
som  angik  Legene.     Uheldigvis   havde   han    under    hele 

Festen  været  syg  og  sengeliggende,  og  først  i  de  sidste 
Dage  var  der  indtraadt  nogen  Bedring, 

Til  ham  satte  Kallias  al  sin  Lid.  Men  for  at 
give  sin  Henvendelse  til  ham  større  Eftertryk,  ansaa 
han  det  ikke  for  ufornødent  først  at  ty  til  en  større 
og  mægtigere. 

Han  havde  ikke  glemt,  at  Arete,  klædt  i  sin  Ynglinge- 
dragt, paa  Legenes  første  Dag  havde  tildraget  sig  den 
unge  makedoniske  Fyrste  Alexandros's  Opmærksomhed. 
Nu  da  Bindet  var  revet  fra  hans  Øjne,  forstod  han  godt, 
at  Fyrsten,  mere  klarsynet  end  han,  strax  havde  gjennem- 
skuet  hans  Ledsagers  Forklædning.  Alexandros  havde 
senere  været  Vidne  til  Aristodamos's  Sejr  og  til  Aretes 
Paagribelse  paa  Løbebanen.  De  følgende  Dage  havde 
der  i  hele  Korinthos  kun  været  Tale  om  Arete  fra  Nisæa 
og  hendes  dristige  Paafund  for  at  blive  Vidne  til  sin 
Husbonds  Sejr.  De  fleste  beklagede  hende  dybt  og 
mente,    at  Lovens  Straf  var  alt  for  haard. 

Kallias  tvivlede  heller  ikke  om,  at  den  unge  Fyrste, 
naar  der  gaves  ham  Anledning  dertil,  vilde  lægge  sit 
mægtige  Ord  i  Vægtskaalen  til  Fordel  for  den  smukke 
Megarerinde. 

Sandt  nok  vare  Legene  forbi.  Men  Kallias  haabede, 
at  Fyrst  Alexandros  havde  forlænget  sit  Ophold  nogle 
Dage,  som  det  sædvanligt  var  Tilfældet  med  Fest- 
afsendinge  og  rige  og  fornemme  Mænd,  der  rejste  med 
et  talrigt  Følge.     De  plejede  nemlig   at  lade  den  store, 

almindelige  Strøm  af  bortrejsende,  som  opfyldte  alle 
Veje  og  Stier,  faa  Tid  til  at  fordele  sig,  da  det,  inden 
dette  var  sket,  var  besværligt  at  komme  frem  og  paa 
sine  Steder  vanskeligt  at  faa  Plads  og  Foder  til  flere 
Heste. 

Da  Kallias  nærmede  sig  Skibsrederen  Demaratos's 
Hus,  hvor  den  unge  Fyrste  boede,  viste  det  sig,  at 
hans  Formodning  var  rigtig.  Uden  for  Indgangen  til 
Gjæsteboligen ,  en  egen  lille  Bygning  ved  Siden  af 
Vaaningshuset,  stod  der  to  makedoniske  Krigere  med 
Hjælme  og  Spyd,  og  bag  dem  saas  der  inde  paa 
Gaardspladsen  et  Par  andre  i  mørke  Arbejdsdragter  i 
Færd  med  at  banke  Støvet  af  nogle  brogede  Heste- 
dækkener. Da  Kallias  fik  Øje  paa  dem,  lode  de  dog 
Stokkene  hvile  for  at  fjase  med  en  ung  Slavinde,  som 
med  Klædningen  halvt  opbunden,  den  venstre  Haand 
paa  Hoften  og  den  fyldte  Hydria  paa  Hovedet  syntes 
at  være  vendt  tilbage  fra  den  daglige  Gang  til  Peirene 
Kilden. 

Kallias  begjærede  en  af  Fyrstens  Befalingsmænd  i 
Tale;  han  blev  vist  ind  i  et  lille  Rum,  hvor  der  hang 
Hjælme  og  Pansere  paa  Væggen,  og  hvor  en  Høveds- 
mand og  en  Vagtfører  spillede  Brædtspil  med  farvede 
Stene. 

Døren  til  det  tilstødende  Værelse  var  kun  lukket 
med  et  tykt  Forhæng.  Imedens  Kallias  forklarede  sit 
Ærinde,    lød    der   Stemmer   ud   derfra.      Den   ene   Røst 

havde  en  ungdommelig  Klang,  men  var  fast  og  bydende, 
den  anden  lød  dæmpet'  og  rolig  og  syntes  at  tilhøre 
en  ældre  Mand.  Kallias  tvivlede  ikke  om,  at  de  talende 
vare  den  unge  Fyrste  Alexandros  og  hans  Lærer,  Vis- 
manden Aristoteles  fra  Stageira. 

»Hvad!«    udbrød  den  ungdommelige  Stemme,    »Du 
vil   nedskrive   dine   mundtlige   Foredrag    og    gjøre    dem 
bekjendte  for  Folket.   .   .   .  Deri  handler  Du  uklogt.« 
Uklogt.?  .  ,   .   af  hvilken  Grund.?  .   .   .« 

»Det  er,  ved  Zeus,  let  at  sige!  Hvori  skulle  vi  vel 
udmærke  os  fremfor  andre,  naar  de  oplæres  i  de  samme 
Kundskaber  som  vi  ?  ...  Jeg  vil  hellere  være  Menneskene 
overlegen  i  højere  Viden  end  i  Magt.« 

»Ved  Guderne,  det  glæder  mig  at  høre  slige  Ord 
af  min  fyrstelige  Lærling.« 

Den  Høvedsmand,  til  hvem  Kallias  havde  henvendt 
sig,  traadte  nu  hen  til  Dørforhænget  og  stampede  let 
i  Gulvet. 

Samtalen    1    det    tilstødende  Værelse    forstummede. 

»Hvad  er  der?«  spurgte  den  ungdommelige  Stemme 
i  en  fortrædelig  Tone. 

Høvedsmanden  forsvandt  med  en  dyb  Hilsen  bag 
Forhænget. 

Der  syntes  at  være  en  stor  Hund  inden  for.  Thi 
der  hørtes  pludselig  en  gjentagen  Snøften  og  en  lang- 
trukken Knurren.  Da  Forhænget  blev  løftet,  maatte 
Dyret  have  faaet  Færten  af,  at  der  befandt  sig  en  fremmed 

i  Forværelset.  I  næste  Øjeblik  rystede  Hunden  sig, 
saa  Halsbaandet  klirrede.  Den  var  sikkert  bragt  til 
Tavshed  ved  et  Spark 

Efter  et  sagte  Ordskifte  blev  Dørforhænget  atter 
løftet,  og  Høvedsmanden  gjorde  Plads  for  Kallias  med 
de  Ord: 

»Du  kan  træde  ind.« 

Kallias  befandt  sig  nu  i  et  større  Rum,  som  fik 
sit  Lys  fra  Gaarden.  Langs  Væggene  stod  der  kostbare 
Trefødder,  Billedstøtter  af  Erts  og  et  prægtigt,  sammen- 
slaaet  Telt,  —  uden  Tvivl  Gaver  til  den  unge  Fyrste 
fra  Stadens  mægtige. 

Ved  et  stort  Bord  sad  en  ældre  Mand,  med  Ryggen 
mod  de  indtrædende,  bøjet  over  nogle  Skriftruller  og 
løse  Papyrosblade.  Lige  over  for  ham  hvilede  Alexandros 
i  en  udskaaren  Elfenbensstol.  Han  var  som  altid  pyntelig 
klædt.  Om  det  lyse,  krøllede  Haar  bar  han  et  bredt 
Guldbaand;  han  var  iført  en  hvid  Kjortel  med  baldyrede 
Purpurbræmmer,  og  om  Livet  havde  han  et  gyldent 
Bælte,    delt  i  store  Led  med  ophøjede  Figurer. 

Den  unge  Fyrste  besvarede  ikke  Kallias's  Hilsen, 
men  løftede  sme  store,  ildfulde  Øjne  op  paa  ham  og 
mønstrede  ham  fra  Top  til  Taa 

»Makedonerne  ere  ikke  høflige,«  tænkte  Kallias 
og  bed  Læberne  sammen. 

Det   gik   ham    som   alle    Atheniensere:    han    havde 

Agtelse  for  Filippos's  og  Alexandros's  Dygtighed,    men 
han  yndede  ikke  Voldsherrer. 

»Atheniensisk  Borger?«    spurgte  Fyrsten. 

KalHas  bøjede  sig  bekræftende  med  Armene  kors- 
lagte over  Brystet. 

»Du  har  ledsaget  Megarerinden  hertil  og  ønsker  at 
frelse  Kende.?«    tog  Fyrsten  atter  Ordet. 

I  dette  Øjeblik  udstødte  Hunden,  som  var  skjult 
under  Bordet,  en  foruroligende  Knurren.  Alexandros 
greb  den  i  Halsbaandet  og  ruskede  den  stærkt. 

»Fonex!«    raabte  han,    »atrema!    rolig!« 

Derpaa  vedblev  han,    henvendt  til  Kallias: 
Med  Kampdommernes  Ret  har  jeg   intet   at   gjøre. 
Men  Taleren  Euchenor   kjender  jeg.      Min  Høvedsmand 
Ni  kan  or   kan  følge  Dig  der  hen;    han  véd,    hvad   han 
har  at  sige.« 

Kallias  bemærkede,  at  den  unge  Fyrste  talte  hurtig 
og   gik   lige   til  Tingen   som    den,    hvis  Tid  er  kostbar. 

Han  bøjede  sig  i  Tavshed  og  forlod  Værelset. 

I  Forhallen  traf  han  Nikanor.  Vagtføreren  hjalp 
ham  med  at  spænde  hans  Panser;  derpaa  satte  han  rask 
Hjælmen  paa. 

Høvedsmanden  vidste,  at  der  ingen  Tid  var  at  spilde. 
Gjennem  de  nærmeste  Gader  førte  han  Kallias  til  Taleren 
Euchenors  Hus. 

Under  Vejs  lod  Athenienseren  falde  et  Par  Ord 
om  den  unge  Alexandros's  Dygtighed. 

»Fyrsten  er  ulig  andre  Ynglinge,«  svarede  Nikanor; 
>  han  er  maadeholden,  og  for  Kvinder  har  han  hidtil 
været  ligegyldig,    selv  for  de  skjønneste.« 

I  Euchenors  Bolig  holdt  Dørvogteren  Husdøren 
aaben,  for  at  hans  syge  Herre  ikke  skulde  foruroliges 
ved  en  alt  for  hyppig  Banken  med  Kobberringen. 
Saa  vel  Forhallens  som  Søjlegaardens  Udsmykning 
t3'dede  paa  et  rigt  Hus. 

Medens  Høvedsmanden  blev  ført  ind  til  den  syge, 
ventede  Kallias  i  et  lille,  ud  mod  Søjlegaarden  aabent 
Rum,  hvor  der  v^ar  anbragt  bekvemme  Hynder  langs 
Væggene.  Medens  han  sad  der,  kom  nogle  ældre  og 
ansete  Mænd,  som  havde  besøgt  Euchenor  for  at  spørge 
til  hans  Helbred,  i  livlig  Samtale  tilbage  fra  Husets 
Indre. 

Det  varede  en  Stund,  inden  Høvedsmanden  atter 
viste  sig.  Da  det  skete,  gik  Kallias  ham  i  Møde. 
Nikanor  tog  Brystfolden  -  i  Athenienserens  Klædning 
imellem  sine  Fingre  og  sagde  til  ham  : 

»Du  vil  træffe  Euchenor  vel  forberedt.  Jeg  har 
sagt  ham  alt  og  bragt  ham  Hilsen  og  Budskab  fra 
Fyrst  Alexandros.  Af  Hensyn  til  Sagens  Vigtighed  vil 
han  prøve  paa  at  staa  op  og  lade  sig  bringe  hen  i 
Retten  i  Bærestol.« 

Kallias  blev  nu  af  Dørvogteren  ført  igjennem  den 
store  Mandshal,  hvor  Arnen  og  Gudinden  Hestias  Billede 
befandt  sig. 

Foran  Indgangen  til  Sygeværelset  var  der  ophængt 
milesiske  Tæpper  for  at  holde  al  Trækvind  borte. 

1  det  Kallias  dvælede  lidt  i  Døren,  slog  en  Duft 
af  Krydderurter  ham  i  Møde. 

Paa  en  Løjbænk,  under  hvilken  Flisegulvet  var 
belagt  med  tykke  babyloniske  Tæpper,  hvilede  Euchenor 
mellem  brogede  Puder  og  indsvøbt  i  uldent  Tøj.  Det 
var,  saa  vidt  Kallias  kunde  skjønne,  en  snarere  lille 
end  høj  Mand  med  et  kuglerundt  Hoved,  graasprængt 
Haar  og  Skjæg  og  et  fyldigt  Ansigt,  som  oplivedes  af 
et  Par  smaa  sorte  'Øjne,  der  straalede  af  Mildhed  og 
Kløgt.  Paa  Hovedet  havde  han  en  brun  Filthue,  som 
var  skudt  langt  tilbage  i  Nakken. 

Den  syge  rakte  Kallias  Haanden  og  betragtede  ham 
med  et  velvilligt  Smil. 

» Athenienser, <>  sagde  han  og  rystede  saa  smaat 
paa  Hovedet,  »Du  kommer  fra  Makedoneren  ,  .  .  Det 
har  været  en  tung  Gang!  .  ,  .  Megarerinden  maa  have 
smukke  Øjne  .  .  .  Og  nu  vil  Du,  at  jeg,  værkbrudne 
Mand,  som  næppe  kan  røre  mig  uden  Smerte,  skal 
forlade  mine  Puder  og  lade  mig  slæbe  hen  i  Retten. 
Ja,  for  at  være  sikker  paa  mig,  lader  Du  en  ung  Fyrste, 
som  ellers  ikke  er  nogen  Ven  af  Kvinder,  pudse  sin 
Høvedsmand  paa  mig,  medens  jeg  ligger  her  og  ikke 
kan  forsvare  mig.  Nu  vel!  jeg  faar  vel  føje  Eder,  da 
Sagen  gjælder  Liv  og  Død.<^ 

Efter  et  lille  Ophold  tilføjede  Euchenor: 

»Skal  Kvinden  dømmes  efter  den  fyrretyvende 
Lov  ? « 

Kallias  bejaede  det. 

Den  syge  skød  Filthuen  frem  og*  tilbage  paa  sit 
Hoved  med  en  tankefuld  Mine. 

»Naa!«  mumlede  han,  »vi  faa  at  se!  .  .  .  Satyros!« 
raabte  han  derpaa  til  en  frigiven,  som  plejede  ham 
under  hans  Sygdom.  En  høj,  vindtør  Mand  med 
kortklippet  sort  Haar  og  et  spidst  Skjæg  rejste  sig  fra 
en  simpel  Træbænk  i  Baggrunden  af  Værelset  og  kom 
hen  til  Lejet. 

»Kald  paa  Bærerne,«  tog  Euchenor  Ordet,  »lad 
dem  møde  med  Bærestolen  uden  for.« 

Dernæst  pegede  han  paa  en  Fordybning  i  Væggen 
og  sagde  til  Kallias : 

»Tag  mig,  min  Søn,  den  tykkeste  af  Skriftrullerne 
i  hin  Kapsel.  Der  staar  med  røde  Bogstaver  paa 
Stokken:  Love  og  Forskrifter  for  Kampdom- 
mernes Ret.« 

Kallias  bragte  den  forlangte  Rulle. 

Euchenor  udfoldede  den  hurtig,  vendte  flere  Blade 
og  gjennemløb  med  Øjnene  et  Par  Sider. 

»Godt,   godt!«    udbrød  han,    »jeg  tog  ikke  fejl.« 

Men  til  Kallias  sagde  han : 

»Min  Søn,    sæt  Dig  ved  hint  Bord,    hvor  der  ligger 


Dødsdømt. 


125 


Skriverør   og  Papyrosblade,    og  nedskriv,    hvad  jeg   nu 
vil  sige  Dig.« 

Kallias  skyndte  sig  at  adlyde. 


IX. 


I  Retten  var  Raadslagningen  til  Ende.  Dommerne 
havde  atter  indtaget  deres  Pladser;  Tilskuerne  betragtede 
dem  med  Nysgjerrighed,  men  deres  Miner  spaaede 
intet  godt. 

Sagføreren  Ptoiodoros,  som  havde  andraget  paa 
Benaadning,  kastede  et  Blik  fuldt  af  Medynk  paa  den 
anklagede. 

Arete  sad  fattet  og  rolig  paa  sin  Plads,  men  hun 
var  atter  bleven  bleg  og  holdt  Øjnene  fæstede  paa 
Flisegulvet,  som  om  hun  følte,  at  Stemningen  var 
ugunstig  for  hende. 

Aristodamos  havde  rejst  sig;  han  var  ligesom  sin 
Hustru  meget  bleg  og  stirrede  ufravendt  mod  Indgangen. 
Det  var  jo  derfra,  at  Frelsen  skulde  komme.  Der  var 
dog  ikke  megen  Tid  tilovers.  Med  hvert  Øjeblik,  der 
svandt,  steg  hans  Angest  for,  at  Hjælpen  skulde  komme 
for  sent.     Den  kolde  Sved  stod  ham  paa  Panden. 

I  Salen  gik  alt  sin  regelmæssige  Gang.  En  pyntelig 
Retstjener  satte  to  Urner  frem  for  Dommerne.  Den  ene 
var  af  Sølv,    den  anden  af  Træ. 

Derefter  gav  Demaratos  hver  af  Dommerne  to 
Kugler,  en  hvid  og  en  sort,  og  for  at  forebygge  al 
Misforstaaelse  sagde  han  højt: 

»De,  der  stemme  for  Benaadning,  lægge  en  hvid 
Kugle,  og  de,  der  stemme  for  Dødsstraf,  en  sort  Kugle 
i  Sølvurnen.  De  tiloversblevne  Kugler  lægges  i  Træ- 
urnen.« 

Medens  Afstemningen  skete ,  gik  der  et  let  Røre 
gjennem  Mængden. 

Men  da  Demaratos  tog  Sølvurnen,  opstod  der  en 
saa  dyb  Stilhed,  at  man  pludselig  hørte  de  leddede 
Laarskinner  klirre  ved  hver  af  Vagtmandskabets  Be- 
vægelser. 

Demaratos  optog  Kuglerne  én  for  én  og  lagde  dem 
for  alles  Øjne  i  en   flad  Sølvskaal. 

Der  var  otte  sorte  Kugler  og  to  hvide. 

Derefter  tømte  han  Træurnen;  den  indeholdt  to 
sorte  og  otte  hvide  Kugler. 

»Tallene  stemme,«  sagde  han.  »Afstemningen  er 
gaaet  lovlig  for  sig.« 

Derpaa  traadte  han  et  Skridt  frem  for  at  afsige 
Dommen. 

Aristodamos  saa'  sig  om  med  Fortvivlelsens  Angest. 
Alt  var  tyst  og  stille  ved  Indgangen,  —  der  var  ingen 
Bistand  at  høre  eller  se. 

Demaratos  tog  højtidelig  Ordet: 

^>De  folkekaarne  Kampdommeres  Ret,«  raabte  han 
med  høj  Røst,  »har  med  otte  Stemmer  mod  to  kjendt 
den  anklagede,  gift  Kvinde  Arete  fra  Nisæa,  skyldig  i 
Overtrædelse  af  den  40de  Lov  og  dømmer  hende,  i 
Følge  samme  Lov,  til  at  have  Livet  forbrudt  og  til  at 
straffes  ved  i  Morgen  før  Solens  Opgang  at  styrtes  ned 
fra  Dødsklippen,  den  Del  af  Oneia  Bjærget,  som  rager 
frem  ved  de  fire  Aase.« 

»Den  ulykkelige!  det  er  ude  med  hende!«  udbrød 
en  ung  Kransehandlerske  med  Taarer  i  Øjnene. 

»Dommen  er  fældet,«  sagde  en  gammel  Landboer, 
>der  er  ingen  Redning!« 

»Det  vil  blive  et'  prægtigt  Skuespil,«  bemærkede 
en  bekjendt  Haarskærer.  »Poseidonspræsten,  de  Øvrig- 
hedspersoner, som  vaage  over  Dødsstraffenes  Fuldbyrdelse, 
de  offentlige  Udraabere,  Lansedragerne  og  Bueskytterne 
skulle  alle  møde  i  fuld  Stads!  Meget  faar  man  ikke 
sovet  i  Nat.  Alt  skal  være  forbi  før  Solens  Opgang  — 
og  der  er  en  lang  Vej  til  Oneia  Bjærget.« 

»Er  det  sandt,«  spurgte  Magidion,  en  yndet 
Sangerske,  »at  den  dødsdømte  skal  have  et  sort  Slør 
over  Hovedet.?  Min  Morbroder,  den  achæiske  Under- 
anfører, siger,  at  hun  med  tilbundne  Øjne  skal  stilles 
paa  den  yderste  Spids  af  Dødsklippen.  Naar  saa 
Dommen  er  oplæst,  rives  Bindet  fra  hendes  Øjne. 
En  Lansedrager   sl-øder   hende    da   sit  Spyd  i  Siden   og 

lader  hende  tage  det  med  sig  i  Afgrunden  .  .  .  Hu! 
det  gyser  i  mig,   naar  jeg  tænker  derpaa.« 

»Ja,«  tilføjede  en  stor  Dreng,  »der  vil  blive  noget 
at  se,  baade  oppe  paa  Bjærget  og  neden  for  .  .  . 
Skade,   at  man  ikke  kan  være  begge  Steder!« 

Der  opstod  nu  nogen  Uro  ved  Indgangen.  Efter  at 
der  var  vexlet  et  Par  Ord  med  Vagtføreren,  skyndte 
denne  sig  at  gjøre  Plads  for  Euchenor,  som,  støttet 
paa  to  Slaver,  med  Besvær  nærmede  sig  Dommernes 
Sæder. 

Ved  Synet  af  Euchenor  bøjede  Retsskriveren  sig 
frem  over  Bordet  og  sagde : 

»Du  kommer  for  silde.     Dommen  er  fældet.« 

Da  tog  Euchenor  Ordet  med  høj  Røst: 

»Dersom  Kvinden  Arete  fra  Nisæa  er  dømt  til 
Døden  efter  den  fyrretyvende  Lov,  gjør  jeg  herved 
Indsigelse  mod  den  afsagte  Kjendelse  som  lovstridig 
og  kræver  —  i  Henhold  til  den  tiende  Lov  under  »Særlige 
Forskrifter  for  Kampdommernes  Ret«  —  at  Sagen  paa 
ny  foretages  til  Doms.« 

Da  rejste  Demaratos  sig,  bleg  af  Sindsbevægelse, 
og  svarede : 

»Dette  er,  ved  Guderne,  noget  meget  alvorligt! 
Véd  Du,  at  dersom  Du  ikke  opnaar  tre  Fjerdedele  af 
Dommernes  Stemmer,  vil  Du  blive  ikjendt  en  Bøde  af 
tusende  Drachmer  og  miste  al  Ret  til  oftere  at  tale  i 
denne  Sag.« 

»Jeg  véd  det,«    svarede  Euchenor. 

»Og  Du  trøster  Dig  til  at  være  visere  end  Kamp- 
dommernes Ret?« 

Euchenor  bøjede  sig,  stadig  støttet  til  Slaverne, 
for  den  forsamlede  Domstol. 

Guderne  bevare  mig  for  et  saadant  Overmod,« 
sagde  han  uden  dog  at  kunne  undertrykke  et  lille  Smil, 
der  tabte  sig  i  hans  graasprængte  Skjæg.  »Ingen  kan 
nære  en  dybere  Ærbødighed  end  jeg  for  Kampdom- 
mernes Ret.  For  faa  Aar  siden  har  jeg  selv  været 
valgt  til  Medlem  af  Retten  og  kjender  nøje  alle  For- 
skrifter og  Love,  som  angaa  den.  Netop  derfor  er  det, 
at  jeg  maa  gjøre,  som  min  Samvittighed  byder  mig. 
Men  tillad  *mig,  o  vise  ældste,  at  oplæse  Indsigelsen, 
før  jeg  overrækker  den  i  dine  Hænder.« 

Demaratos  gjorde  et  bejaende  Tegn. 

Euchenor  tog  et  sammenlagt  Papyrosblad  afKallias's 
Haand,  udfoldede  det  og  læste  med  høj  og  velklingende 
Stenjme : 

»Indsigelse 

mod    urigtig   anlagt   Klage. 

»Euchenor,  Diktys's  Søn,  korinthisk  Borger,  gjør 
herved,  paa  gift  Kvinde  Arete  fra  Nisæas  Vegne,  Ind- 
sigelse mod  den  i  Dag  af  Kampdommernes  Ret  afsagte 
Dom  i  Sagen  om  formentlig  lovstridig  Tilstedeværelse 
ved  de  isthmiske  Lege. 

Den  sidste  Lamia.  o 

»Jeg  trøster  mig  til  at  bevise,  at  Klagen  urigtig  er 
anlagt  efter  den  fyrretyvende  Lov  og  begjærer,  at  Sagen 
paa  ny  foretages  i  Retten,    i  det  jeg  andrager  paa : 

»at  den   i   Dag  fældede  Dom   erklæres  for  ugyldig, 

»at  gift  Kvinde  Arete  fra  Nisæa  frikjendes  som 
den,  der  ikke  har  forbrudt  sig  mod  nogen  korinthisk 
Lov,    og 

»at  der  tilkjendes  hende  en  Erstatning  af  mindst 
30  Drachmer  for  ubeføjet  Anholdelse  og  Fængsling.« 

Der  opstod  et  stærkt  Røre  saa  vel  blandt  Rettens 
Medlemmer  som  i  Forsamlingen. 

»Og  denne  Indsigelse  trøster  Du  Dig  til  at  bevise?« 
spurgte  Demaratos  med  en  Stemme,  der  bævede  af 
indre  Oprør. 

»Det  haaber  jeg,  med  Gudernes  Bistand,«  svarede 
Euchenor  roligt. 

Efter  en  kort  Forhandling  med  Rettens  Medlemmer 
berammede  Demaratos   et   nyt  Møde  til  tre  Dage  efter. 

Aristodamos  trykkede  Euchenors  Haand,  og  Arete 
betragtede  ham  med  et  langt,    taknemmeligt  Blik. 

Haarskæreren  og  den  store  Dreng  syntes  at  føle 
sig  højlig  skuffede  som  over  Tabet  af  en  forventet  Fest; 
men  til  Menneskehedens  Ros  bør  det  siges,  at  den 
langt  overvejende  Del  af  Mængden  glædede  sig  over 
den  uforudsete  Vending,    der  var  indtraadt. 

Et  var  der  i  alt  Fald  vundet,  at  Straffens  Ud- 
førelse: Nedstyrtningen  fra  Dødsklippen,  var  udsat  i 
tre  Dage. 

X. 

Aldrig  havde  en  Retssag  tildraget  sig  større  Op- 
mærksomhed i  Korinthos  end  Gjenoptagelsen  af  Aretes 
Sag.  Tredjedagen  efter  var  Kampdommernes  Retshal 
til  sidste  Plads  opfyldt  af  en  urolig,  forventningsfuld 
Mængde.  Drenge  og  unge  Mennesker  vare  krøbne  op 
paa  Søjler  og  Trefødder,  Børn  og  unge  Piger  bleve 
baarne  af  stærke  i\rme  og  Skuldre,  ja  selv  uden  for 
Hallen,  i  Buleuteriets  Søjlegaard,  saas  Hoved  ved  Hoved. 

Dommerne  vare  meget  alvorlige,  og  Demaratos  var 
Højtideligheden  selv.  Han  yndede  aabenbart  ikke  den 
skete  Indsigelse. 

Næppe  var  Retten  sat,  før  Euchenor  traadte  frem. 
Hans  Helbred  var  nu  saa  meget  bedre,  at  han  kunde 
nøjes  med  at  støtte  sig  til  en  Stok.  Han  bar  en  hvid 
Kappe  med  to  smalle,  sorte  Bræmmer,  og  paa  hans 
venstre  Haand  glimrede  en  prægtig  Seglring.  Hans 
smaa,  milde  og  kloge  Øjne  giede  med  et  tilfredst  Ud- 
tryk hen  over  den  venlig  sindede  Mængde,  men  bleve 
mere  alvorlige,  da  de  fæstede  sig  paa  Dommerne,  blandt 
hvem  der  syntes  at  herske  en  uvillig  Stemning. 

9* 

Paa  den  anklagedes  Plads  sad  Arete,  hvem  det 
var  blevet  tilladt  atter  at  iføre  sig  Kvindedragt.  Hun 
var  ganske  hvidklædt. 

Aristodamos  og  Kallias  havde  sat  sig  i  hendes 
Nærhed.  Hvor  meget  de  end  bestræbte  sig  for  at  se 
rolige  og  ubekymrede  ud,  læstes  der  dog  i  deres  Miner 
en  Blanding  af  Frygt  og  Haab.  Arete  beherskede  sig 
ulige  bedre;  kun  af  og  til  røbede  en  Trækning  ved 
hendes  Mund,  hvor  stærk  hendes  sjælelige  Spænding  var. 

Efter  at  Indsigelsen  var  oplæst  af  Retsskriveren, 
gav  Demaratos  Ordet  til  Euchenor. 

Denne  begyndte  med  at  udtale  sin  dybe  Højagtelse 
for  Kampdommernes  Ret  og  anførte  flere  Exempler  paa, 
at  den  paa  given  Anledning  havde  forandret  en  af  den 
selv  fældet  Kjendelse.  Heri  saa'  han  en  stor  Betryggelse 
for  Retfærdighedens  Haandhævelse.  Thi  det  var  deraf 
aabenbart,  at  Hensynet  til  Sandhed  og  Ret  var  den 
eneste  Rettesnor  for  Dommerne. 

Han  udviklede  dette  i  saa  vel  valgte  Udtryk,  at 
Retsmedlemmernes  alvorlige  Miner  begyndte  at  opklares. 
Selv  Demaratos  blev  mindre  højtidelig  og  gav  et  Par 
Gange  sin  Samstemning  til  Kjende  med  et  bifaldende  Nik. 

Enhver  af  Dommerne  maatte  ogsaa  tilstaa,  at 
denne  Indledning  ikke  alene  var  vel  skikket  til  at  be- 
styrke Mængdens  Ærefrygt,  men  at  den  tillige  i  høj 
Grad  lettede  dem  selv  det  vanskelige  Hverv  muligvis 
at  maatte  afsige  en  ny  Dom. 

Euchenor  ,^ik  nu  over  til  at  omtale  Reglerne  for  de 
hellige  isthmiske  Lege.  Blandt  Forskrifterne,  bemærkede 
han,  fulgte  den  ene  Lov  efter  den  anden,  mangen  en  Gang, 
som  det  syntes,  uden  al  Sammenhæng.  Men  undersøgte 
man  Sagen  nøjere,  fandt  man,  at  Lovene  vare  ordnede 
i  visse  Afdelinger.  De  første  37  Love  indeholdt  saaledes 
almindelige  Bestemmelser  om  Legenes  Indstiftelse, 
om  deres  Art  og  om  Pladsen-  for  deres  Afholdelse. 
Forskrifterne  fra  den  38te  til  den  42de  Lov  handlede 
udelukkende  om  Adgang  for  korinthiske  Borgere, 
Skytsborgere  o.  a.  I  den  39te,Lov  bestemtes  der  saa- 
ledes, hvilke  af  Stadens  Præstinder  der  paa  Embeds 
Vegne  skulde  overvære  Legene,  og  i  den  41de  Lov 
taltes  der  om  Adgangen  for  B^'ens  opvoxende  Ungdom. 
Naar  der  nu  i  den  mellemliggende  40de  Lov  forekom 
Ordet  Kvinder,  var  det  af  Sammenhængen  tydeligt,  at 
der  mentes  korinthiske  Kvinder,  og  det  saa  meget 
mere  som  der  først  efter  den  43de  Lov  gaves  Regler 
for  fremmedes  Adgang.  For  yderligere  at  begrunde 
sin  Mening  paaviste.  han,  at  man  i  de  senere  Tillæg 
netop  forefandt  den  samme  Inddeling  af  Lovene.  Til- 
føjelserne til  de  første  37  Love  havde  til  Overskrift: 
Almindelige  Bestemmelser  om  Legene.  Under  Lovene 
om  Adgangen  til  Legene  var  der  udtrykkelig  givet 
Afsnittet  fra  den  38te  til  den  42de  Lov  den  Overskrift: 
Om  Adgang  for  korinthiske  Borgere,  Præstinder  o.  fl. 
Men  naar  den  40de  Lov,    som  han  baade  havde  bevist 

af  Sammenhængen  og  af  de  klare  Ord  i  Tillægget  til 
Loven,  udelukkende  handlede  om  korinthiske  Kvinder, 
kunde  en  fremmed  Kvinde  aabenbart  hverken  anklages 
eller  domfældes  efter  denne  Lov,  og  han  maalte  derfor 
andrage  paa,  at  gift  Kvinde  Arete  fra  Nisæa  ufortøvet 
blev  sat  i  Frihed. 

Ved  disse  Ord  opstod  der  en  stærk  Bevægelse  i 
Forsamlingen. 

»Rigtigt!  han  har  talt  Sandhed,«  raabte  flere 
Stemmer. 

»Kvinden  har  intet  forbrudt,«    tilføjede  andre. 

Ogsaa  lil  Rettens  Medlemmer  forplantede  Uroen 
sig.  Dommerne  stak  Hovederne  sammen  og  hviskede 
ivrig. 

I  samme  Øjeblik  meldte  Bestillingsmandens  tørre, 
udtryksløse  Stemme :  A^andet  er  udløbet,«  og  han  fyldte 
atter  Vanduret  og  hængte  det  paa  dets  Plads. 

Da  rejste  Nearchos  sig  og  traadte  frem  for 
Domstolen. 

Der  opstod  en  dyb  Stilhed. 

Arete  løftede  Øjnene  op  til  ham  med  et  bønligt 
Blik,    men  han  bemærkede  det  ikke. 

»Vise  Dommere,«  tog  han  Ordet,  »i  denne  Hal, 
som  er  smykket  med  Gudinden  Themis's  Billedstøtte, 
bør  enhver  give  Sandheden  og  Retfærdigheden  Æren. 
Mig  tykkes,  at  Euchenor  har,  om  ikke  bevist,  saa 
dog    vakt    al   Rimelighed   for,    at    den   40de  Lov   alene 

handler  om  korinthiske  Kvinder.  Men  dermed  bort- 
falder hele  denne  Sag.  Dette  synes  mig,  ved  Guderne, 
det  lykkeligste  Udfald  af  alle.  Thi  hvor  ingen  Lov 
foreligger  om  fremmede  Kvinder,  kan  heller  ingen 
Lov  siges  at  være  overtraadt,  og  der  kan  da  lige  saa 
lidt  tales  om  at  svække  Domstolens  Anseelse  ved 
at  bruge  Mildhed.  Jeg  føjer  derfor  min  Røst  til 
Euchenors,  og  saa  sandt  som  ingen  Dommer,  efter 
hvad  der  nu  er  oplyst,  vil  driste  sig  til  at  fælde  en 
Dødsdom  i  Kraft  af  den  40de  Lov,  saa  sandt  er  det 
ogsaa  billigt,  at  dér  ydes  Kvinden  Arete  en  Erstatning. 
Som  Tegn  paa  mit  Sindelag  mod  Euchenor  skal  jeg 
hermed  standse,  i  det  jeg  villig  overlader  ham  den  Tid, 
hvori  det  tilkom  mig  at  tale.« 

Euchenor  takkede  med  en  Haandbevægelse. 

»Vise  Dommere!«  sagde  han  derpaa,  »jeg  har 
<endnu  kun  lidet  at  tilføje  :  En  Gang  skal  en  ældre 
Kone,  Kallipateira,  —  det  maa  have  været  en  mægtig 
Kvinde,  thi  hun  var  forklædt  som  Athletlærer,  —  have 
indfundet  sig  paa  Løbebanen  under  de  olympiske  Lege. 
Hun  tog  Plads  i  Athletlærernes  Rum  og  saa'  til  ved 
Kamplegene,  i  hvilke  hendes  Søn  deltog.  Da  hendes 
Forklædning  ved  en  Hændelse  blev  røbet,  kom  hun  i 
stor  Fare.  Thi  hun  havde  hjemme  i  Elis,  og  en  Lov 
paabød  klart  og  bestemt,  at  de  eliske  Kvinder  ikke 
maatte  overskride  Alfeios  Floden.  Forsaa'  de  sig  der- 
imod,  skulde  de  nedstyrtes  fra  Bjærget  Typæon.     Ikke 

desto  mindre  blev  hun  frigiven  uden  Straf  af  Hensyn 
til  hendes  Fader,  Brødre  og  Søn,  som  alle  vare  Sejer- 
vindere.  Her  var  dog  overtraadt  en  bestemt  Lov. 
Hvor  meget  mere  kan  da  ikke  denne  Domstol  vise 
Mildhed  mod  en  Kvinde,  som  ikke  har  krænket  nogen 
Lov,  og  hvis  Husbond  har  vundet  den  m.est  glimrende 
Sejr!  Jeg  andrager  derfor  paa,  at  den  for  tre  Dage 
siden  fældede  Dom  erklæres  for  ugyldig,  at  gift  Kvinde 
Arete  fra  Nisæa  frikjendes  som  den,  der  ikke  har  for- 
brudt sig  mod  nogen  korinthisk  Lov,  og  at  der  tilkjendes 
hende  en  Erstatning  af  mindst  30  Drachmer  for  ubeføjet 
Anholdelse  og  Fængsling.« 

Der  gik  en  Bifaldsmumlen  gjennem  Forsamlingen 
ved  disse  frejdigt  udtalte  Ord. 

Saa  bør  det  være!«    sagde  flere  Stemmer. 

Under  Dommernes  Afstemning  indtraadte  der  atter 
den  dybeste  Tavshed. 

Demaratos  tømte  Sølvurnen.  Der  var  ni  hvide  Kugler 
og  én  sort.  Denne  sorte  Kugle  blev  modtagen  med 
Latter.  Der  var  altsaa  én  iblandt  Dommerne,  som 
havde  troet  at  burde  være  strængere  end  Nearchos  selv. 

Da  Demaratos  afsagde  Frifindelsen  og  bestemte 
Erstatningen  til  40  Drachmer,  udbrød  Mængden  i  en 
Jubel,   som  forplantede  sig  helt  ud  i  Søjlegaarden. 

Arete  blev  vexelvis  rød  og  bleg.  Hun  følte  sig 
som  gjengiven  til  Livet. 

I  det  Euchenor  gik  forbi,  traadte  hun  hen 
til  ham. 

Hendes  Øjne  vare  fulde  af  Taarer,  og  hendes  Læber 
bævede.  Hun  greb  hans  Haand  og  trykkede  den 
til  sit  Bryst. 

»Velsignet  være  din  gyldne  Mund!«  udbrød  hun, 
»den  har  jeg  at  takke  for  mit  Liv.« 

>0g  ham  da.?<  sagde  Aristodamos  smilende,  i  det 
han  pegede  paa  Kallias. 

»Hvor  var  han.?<    spurgte  Arete  aandeløs. 

Kallias  tav.  Men  Aristodamos  svarede  paa  hans 
Vegne: 

»I  Fjendens  Lejr  .  .   .  hos  Fyrst  Alexandros. « 

»Ej  sandt,  Athenienser,«  tilføjede  Euchenor  smi- 
lende, Du  var  hellere  gaaet  imod  en  Ulv  med  aabent 
Gab.?  .  .  .  Tak  ham,  Arete,  han  har  gjort  mere  for  Dig, 
end  jeg.« 

Arete  bøjede  forvirret  Hovedet.  Hun  fandt  ikke 
et  Ord  at  sige.  Men  pludselig  løftede  hun  sine  sorte 
Øjne  op  paa  Kallias,  og  maaske  sagde  de  i  denne 
Stund  mere,  end  hendes  Læber  havde  formaaet  at 
udtale. 

Aristodamos  traadte  hen  til  Euchenor. 

»Jeg  kommer  til  Dig,  inden  jeg  forlader  Korinthos,« 
hviskede  han  til  ham,  og  i  overstrømmende  Hjærtelig- 
hed  trykkede  han  hans  Haand  noget  fastere  end 
nødvendigt. 

Euchenor  ømmede  sig  og  rakte  spøgende  den 
venstre  Haand  i  Vejret  som  for  at  bede  om  Naade. 

»Skaan  mig,  Sejervinder!«  sagde  han,  »jeg  er  en 
gammel  Mand.« 


Som  en  romersk  Taler  har  bemærket,  nød  en 
Sejervinder  ved  Legene  næsten  højere  Æresbevisninger 
hos   Hellenerne   end    en   triumferende   Feltherre   i   Rom. 

Aristodamos's  Hjemrejse  blev  saaledes  et  Optog, 
der  i  Glans  og  Pragt  søgte  sin  Lige.  Allerede  ved 
Templet  for  Apollon  Latoos"*),  paa  Grænsen  af  Land- 
skabet Korinthia,  saa'  Sejervinderen  sig  modtagen  af 
en  Snes  Vogne  fra  Megara,  deriblandt  en  g3'lden  Karm 
forspændt  med  fire  hvide  Heste.  I  dette  prægtige 
Kjøretøj  maatte  han  og  hans  Hustru  tage  Plads.  Rygtet 
om  hendes  Tilstedeværelse  ved  Legene  og  om  hendes 
Fængsling  var  ilet  forud  for  hende,  og  hendes  Redning 
føjede  et  nyt  Trylleri  til  Aristodamos's  Sejr.  En 
Mængde  af  hans  Slægtninge  og  Venner,  ja  selv  Aretes 
paarørende  fra  Pagæ,  havde  indfundet  sig  til  Vogns  og 
til  Hest  og  ydede  Sejervinderen  og  hans  Hustru  en 
festlig  Ledsagelse,  der  voxede  for  hver  Stadie,  de 
nærmede  sig  deres  Hjemstavn. 


^)    o:   Apollon,    Latonas  Søn. 

Paa  den  offentlige  Spaseregang  fra  Flækken  Erinea 
til  hen  imod  Nisæa  løb  Vejen  hen  imellem  de  herligste 
Gravminder,  i  det  de  gamle  fortrinsvis  yndede  at  stedes 
til  Hvile  paa  malerisk  liggende  Steder. 

Først  og  fremmest  saas  en  ældgammel  Gravhøj 
for  Kar,  der  nedstammede  fra  Inachos  og  Okeaniden 
Melia;  den  havde  oprindelig  været  af  Jord,  men  var 
i  Følge  et  Orakelsvar  bleven  udsmykket  med  Muslinge- 
marmor,  en  overordentlig  hvid  og  blød  Stenart,  som 
alene  fandtes  i  Landskabet  Megaris.  Lige  over  for 
laa  et  prægtigt  Gravmæle  over  den  samiske  Fløjte- 
spiller Telefanes.  Ingen  ringere  end  Kleopatra,  Kong 
Filippos's  Datter,    havde  rejst  ham  dette  Minde. 

Det  Syn,  som  her  frembød  sig  for  Aristodamos, 
bragte  hans  Hjærte  til  at  svulme  af  Stolthed  og  Glæde. 
Thi  hele  denne  brede  Vej  med  dens  Mindesmærker 
var  paa  hin  Dag  opfyldt  af  en  festlig  klædt  Mængde, 
hvis  Dragter  straalede  i  de  prægtigste  Farver.  Lette  Kjøre- 
tøjer,  trukne  af  vælige  Muldyr,  gjorde  Plads  for  Sejer- 
vinderens  Karm  og  sluttede  sig  til  Optoget,  medens 
fornemme  Kvmder,  halv  skjulte  i  statelige  Bærestole, 
udstrakte  deres  hvide  Arme  og  tilkastede  ham  Blomster 
og  Haandkys.  Ned  imod  Havnen,  hvor  Trængslen 
tiltog,  saa's  Bueskytter  med  Staalhjælme  i  Færd  med 
at  ordne  Mængden  i  to  Rækker.  MeUem  disse  viste 
der  sig  en  Afdeling  af  det  megariske  Rytteri,  lutter 
unge  Mænd    i    pyntelige    gule   Kapper,    som    satte    sig 

i  Spidsen  for  Toget.  Dette  standsede  paa  det  Sted^ 
hvor  Vejen  delte  sig  i  to  Arme,  den  ene  ned  til 
Havnestaden  Nisæa,  den  anden  op  til  Hovedstaden 
Megara. 

Det  var  som  om  Himmel  og  Jord  deltoge  i  Festen. 
Luften  var  balsamisk  ren,  Solen  skinnede  gjennem  et 
let  Skylag,  og  en  forfriskende  Søvind  viftede  ind  over 
Land.  Alles  Øjne  vare  fæstede  paa  Aristodamos, 
som  i  purpurfarvet  Højtidsdragt  med  Sejerskransen  om 
Panden  og  Palmegrenen  i  den  venstre  Haand  havde 
al  sin  Kraft  behov  for  at  styre  det  utaalmodige 
Firspand.  Ved  Siden  af  Sejervinderens  Karm  holdt 
Kallias  paa  sin  hvide  Hest.  Af  og  til  hvilede  hans 
Blik  paa  Arete.  Hun  stod  forrest  i  Karmen,  til  hvis 
Brystning  hun  støttede  sig  med  den  venstre  Haand, 
medens  hun  i  den  højre  holdt  nogle  Blomster,  som  ved 
Afrejsen  fra  Korinthos  vare  skjænkede  hende  af  Euchenor. 
Om  Hovedet  havde  hun  til  Beskyttelse  mod  Sol  og 
Vind  bundet  et  blaat  Klæde,  der  lod  et  gyldent  Pande- 
baand  komme  til  Syne  og  gav  hendes  fine  Træk  en 
egen  kvindelig  Ynde.  Ethvert  Spor  af  Angest  og  Spæn- 
ding var  udslettet,  og  hendes  friske  Ansigt  straalede  af 
Lykke  over  at  gjense  den   vel  bekjendte  Egn. 

Hun  vendte  sig  om.  mod  Søen  og  lod  sit  Blik 
svæve  ud  over  den  blaa  Bugt  med  Klippeøen  Minoa 
og  med  det  tvinvis  opstigende  Nisæa  i  Baggrunden. 
Fremfor    alt    dvælede    hendes    Øjne    ved     det     forreste, 

enligt  liggende  Hus  ved  Vejen  ned  til  Havnen.  Det 
var  hendes  Hjem.  Derpaa  saa'  hun  ind  over  Land  og 
fulgte  de  lange  Mure  op  til  Hovedstaden  Megara,  som 
med  sine  Marmortempler  og  sin  dobbelte  Borg  laa  ind- 
hyllet i  Afstandens  Taage. 

Hun  indaandede  med  Velbehag  den  fugtige  Søluft, 
og  i  det  hendes  Blik  tilfældigt  mødte  Kallias's,  udbrød 
hun  i  sin  Glæde  over  atter  at  være  hjemme: 

»Hvor  det  er  skjønt  at  leve!« 

Og  hendes  mørke  Øjne,  som  et  flygtigt  Nu 
fæstede   sig   paa  hans,    tilføjede ,  med  tavs  Veltalenhed: 

»Og  det  er  Dig,  jeg  skylder  Livet!« 

I  det  samme  istemmede  et  talrigt  Chor  en  Sejers- 
hymne.  Thi  Havnestaden  Nisæa  havde  ikke  villet 
lade  sig  berøve  den  Ære,  først  at  hilse  paa  Aristodamos, 
inden  han  fortsatte  Vejen  op  til  selve  Hovedstaden, 
hvor  de  egentlige  Festligheder  skulde  finde  Sted. 
Efter  Sangen  bragte  Byens  ældste  ham  hans  Med- 
borgeres Hyldest  og  Tak  tilHge  med  Tilsagn  om  Skatte- 
frihed og  livsvarig  Bespisning  paa  Prytaneion. 

Ogsaa  for  Arete  var  der  sørget.  Et  Par  af  hendes 
egne  Slavinder  banede  sig  Vej  gjennem  Mængden  og 
førte  hende  hen  til  en  Bærestol,  som  Byens  ældste 
havde  sendt  hende  i  Møde  for  at  unddrage  hende 
Mængdens  Nysgjerrighed. 

Ved  Bærestolens  Dør  stod  Bakchis.  Ved  Gjen-Synet 
med   sin   Herskerinde    græd    den   halvgamle  Amme  sine 

modige  Taarer;  men  hvor  højt  hun  elskede  Arete,  kunde 
hun  dog  ikke  dy  sig  for  at  mumle: 

»Barn,  Barn!  hvorfor  hørte  Du  ikke,  hvad  jeg  sagde 
om  Dødsklippen?  .  .  .« 

Arete  smilede. 

»Som  Du  ser,^<  svarede  hun,  »slap  jeg  bedre  end 
T^^ren.« 

Toget  havde  imidlertid  fortsat  sin  Vej  mellem 
de  lange  Mure.  Da  det  kom  til  Nymfades  Porten  paa 
Megaras  Ringmur,  sluttede  Stadens  Øvrighed  og  mest 
ansete  Borgere  sig  til  det,  og  det  bevægede  sig  nu 
op  ad  den  Lige  Gade,  over  Torvet,  forbi  Buleuteriet 
eller  Raadhuset  og  standsede  uden  for  det  ved  Foden 
af  den  højtknejsende   Karia-Borg    liggende    Olympieion, 

Her  steg  Aristodamos  af  Vognen  og  op  ad  Templets 
Trin.  Fløjternes  Klang  lød  ham  i  Møde  fra  det  Indre. 
Ved  Indgangen  ventede  Offerpræsterne  og  førte  ham 
igjennem  Forhallen  og  det  Rum,  hvor  Templets  Kost- 
barheder opbevaredes,  ind  i  det  allerhelligste.  I  Bag- 
grunden thronede  Zeus's  siddende  Billedstøtte  med  det 
ærefrygtindgydende  Aasyn,  udarbejdet  i  Elfenben  og 
med  en  Krans  af  Guld. 

Aristodamos  bøjede  Knæ  og  nedlagde  sin  Sejers- 
krans  og  sin  Palmegren  i  Gudens  Skjød.  En  Offerpræst 
rakte  ham  derefter  en  Voxtavle,  hvorpaa  han  nedskrev 
følgende  Ord,  som  senere  skulde  indprentes  i   Erts: 

Aristodamos,  B  ry  ar  is's  Søn,  en  Nisæer, 
Sej  ervinder  i  Brydning  i  de  isthmiske  Lege^ 
helliger  sine  Sejerstegn,  Vedbendkransen  og 
Palmegrenen,  til  Zeus  Hypsistos,  Afv enderen 
af  al  Ulykke  og  den  Guddom,  som  holder 
Menneskenes  Skæbne  i  sin  Haand.« 

Derefter  blev  der  i  Byens  Prytaneion  holdt  et 
Festmaaltid,  i  hyilket  Kallias  deltog.  Her  blev 
der  atter  af  talrige  Chor  afsunget  en  Sejershymne  og 
en  Festsang.  Under  Maaltidet  forkyndte  Byens  højeste 
Øvrighedsperson,  at  Megaras  Borgere  skjænkede  Aristo- 
damos Proedriet,  Ret  til  en  Æresplads  ved  alle  offentlige 
Skuespil,   samt  et  Beløb  af  400  Drachmer. 

Aristodamos  vidste  næppe,  hvorledes  han  skulde 
takke  for  saa  mange  og  saa  store  Udmærkelser.  Hans 
ærlige  Ansigt  straalede  af  Glæde,  han  var  paa  én  Gang 
bleven  en  af  Nisæas  mest  ansete   og  velhavende  Borgere, 

Aar  for  Aar  fejredes  der  i  lange  Tider  paa  Sejers- 
dagen  en  lignende  Fest.  Kallias  var  stadig  til  Stede. 
Et  fortroligt  Gjæstevenskab  forbandt  ham  med  Aristo- 
damos og  hans  Hus.  Han  saa'  Børnene  voxe  op  ved 
Arnen  og  glemte  aldrig  at  medbringe  Gaver  til  hver 
især.  En  af  de  smaa  havde  en  Gang  under  sin 
uskyldige  Sladren  kaldt  ham  »Morbroder  fra  Athen«, 
og  siden  beholdt  han  dette  Navn. 

Saaledes  hengik  der  en  Række  Aar,  da  udeblev 
Kallias,  og  nogen  Tid  efter  indtraf  der  Budskab  om, 
at  han  var  død  efter  en  kort  Sygdom. 

Det  følgende  Aar  mindede  Arete  sin  Husbond  om, 
at  han  i  deres  Ægteskabs  første  Tid  havde  lovet  at 
vise  hende  Athen.  Aristodamos,  som  selv  flere  Gange 
havde  besøgt  Byen,    opf}'ldte  gjærne  hendes  Ønske. 

De  rejste  til  Vogns  og  kom  efter  at  have  over- 
nattet i  Eleusis  tidlig  om  Morgenen  til  Staden.  Her 
opsøgte  de  Kallias's  nærmeste  Slægtning,  en  velhavende 
Kjøbmand.  ' 

Da  denne  hørte,  hvem  han  havde  for  sig,  bød  han 
Aristodamos  og  hans  Hustru  Gjæstfrihed  i  sit  Hus. 

Talen  kom  snart  paa   Kallias. 

»Han  var  min  Søsters  Søn,«  sagde  Kjøbmanden; 
»jeg  havde  ham  hjærtelig  kjær.  Kun  ét  var  mig  imod 
hos  ham.  Han  var  alt  for  alvorlig.  Det  var  sjældent 
at  se  et  Smil  paa  hans  Ansigt,  og  jeg  véd  ikke,  om 
nogen  har  set  ham  le.« 

Da  Aristodamos  og  hans  Hustru  ytrede  Ønske  om 
at  besøge  hans  Grav,  lod  Kjøbmanden  dem  ledsage  af 
en  af  sine  Slaver. 

Han  førte  dem  ud  ad  den  hellige  Vej,  —  Vejen  til 
Eleusis  og  tillige  til  Megara. 

Her  havde  Kallias  ønsket  at  hvile  under  en  stor 
Steneg,  fra  hvilken  der  v^ar  fri  Udsigt  over  Havet  og 
det  bjærgfulde  Salamis. 

Graven  var  smykket  tned  en  Stele,  en  høj,  firkantet 
Sten,  paa  hvilken  den  afdødes  Navn  stod  at  læse. 
Over  Navnet  var  der  i  dybe  Omrids  indhugget  en 
Vandbærer  med  den  spidse  Hue  paa  Hovedet,  Aaget, 
paa  Skulderen  og  to  store  Vandkrukker.  Ved  Synet 
af  dette  Tegn  mindedes  Aristodamos  dunkelt  at  have 
hørt,  at  det  stod  i  en  vis  Forbindelse  med  Brudebad  og 
Bryllup.     Men  han  vidste  ikke  hvorledes. 

»Hvorfor  hint  Omrids  øverst  paa  Stenen.?«  spurgte 
han. 

»Det  er  saaledes  Skik  hos  os,«  svarede  Slaven 
enfoldigt.  -Det  skal  sige,  at  den  afdøde  har  levet  og 
er  død  i  ugift  Stand.« 

Aristodamos  saa'  ned  paa  Graven.  Der  var  ingen 
Blomster. 

»Forunderligt!«  mumlede  han,  »Kallias  var  smuk 
og  rig    .   .   .    hvorfor  tog  han  sig  ikke  en  Hustru.?  .   .   .« 

Arete  studsede  og  bøjede  Hovedet  med  en  tanke- 
fuld Mine. 

Hun  fik  Taarer  i  Øjnene ,  og  Rødmen  paa  hendes 
Kinder  blev  stærkere.  Uden  at  sige  et  Ord  trykkede 
hun  Haanden  mod  sit  Bryst. 

Men  hvad  der  i  denne  Stund  gik  op  for  hende, 
det  betroede  hun  aldrig  sin  sorgløse  Husbond. 

Et  Øjeblik  efter  tog  Aristodamos  en  Krans,  han 
havde  baaret  paa  sin  Arm,  og  rakte  Arete  den  med 
de  Ord: 

Den  sidste  Lamia.  lO 

»Tag  disse  Blomster  og  hæng  dem  paa  Stenen. 
Han  fortjener  dem  ...  thi  han  var  tro  i  Ulykkens 
Dage ! « 

Arete  knælede  ned  paa  Kallias's  Grav  og  græd. 

Da  hun  atter  rejste  sig,  fæstede  hun  sine  mørke 
Øjne  paa  Aristodamos  med  et  Blik  fuldt  af  Hengivenhed. 

Og  Mand  og  Hustru  forlode  i  Tavshed  Vennens 
Grav,    nu  som  altid,    Haand  i  Haand. 


TO  TUNGER  I  EN  MUND. 

Den    126de   Olympiades   2det  Aar    (275   f.   Chr.). 

1  den  helleniske  Oldtid  blev  der  tillagt  Drømme 
og  Syner  en  stor  Betydning.  Penelope  ser  i  Søvne  en 
Ørn  dræbe  alle  Gaardens  Gæs,  og  skjønt  Ørnen  selv 
tager  Ordet  og  forklarer,  at  den  er  Odysseus  og  Gæs- 
sene Bejlerne,  finder  hun  det  dog,  da  hun  vaagner,  raade- 
ligst  at  spørge  en  klog  Mand  om  hans  Mening.  For 
Voldsherskeren  Falaris's  Moder  viser  der  sig  i  Drømme 
et  Billede  af  Hermes,  som  holder  en  Skaal  og  af  den 
udgyder  saa  meget  Blod,  at  hele  Huset  oversvømmes. 
Dette  bliver  senere  forklaret  som  en  Forudsigelse  om 
Sønnens  blodige  Herredømme.  Kong  Filippos  af  Make- 
donien mister  endog  det  ene  Øje,  fordi  han  ved  at 
kigge  gjennem  Dørsprækken  ser  Zeus  Ammon  hvile  hos 
hans  Hustru  Olympias  i  Skikkelse  af  en  Drage.  Over 
tyve  Aar  efter,  da  Alexandros  begynder  sit  Erobrings- 
tog, aabenbarer  Olympias  ham  de  vidunderlige  Omstæn- 

digheder  ved  hans  Fødsel  og  formaner  ham  til  at  vise 
sig  sin  høje  Byrd  værdig. 

Hippokrates,  den  navnkundige  Læge  fra  Kos,  har 
allerede  i  sit  Skrift  »Om  Drømme«  udtalt  sig  om  Be- 
tydningen af  denne  eller  hin  Art  Drømmesyner;  men 
en  egentlig  Drømmebog  forfattedes  først  lidt  senere, 
paa  Sokrates's  Tid,  af  Athenienseren  Antifon.  Omtrent 
samtidig  dermed  besad  den  fattige  Lysimachos,  en 
Dattersøn  af  Aristeides,  et  Skrift,  kaldet  » Drømme- 
udlægger -Tavlen « ,   af  hvilket   han   tydede   for  Betaling. 

I  en  Tidsalder,  da  der  blev  lagt  saa  megen  Vægt 
paa  Syner,  kunde  en  saa  ringe  Tilfældighed  som  en 
Drøm  endog  blive  bestemmende  for  et  Menneskes  Skæbne. 
Derom  er  der  opbevaret  os  en  mærkelig  Fortælling,  som 
ogsaa  i  en  anden  Henseende  er  af  Vigtighed,  da  den 
viser,  hvor  ubønhørlig  strængt  Oldtiden  dømte  om  kvinde- 
lig Falskhed  og  Forstillelse. 

I  den  ydre  Del  af  Byen  Miletos  boede  en  ung,  vel- 
havende Skibsbygger  ved  Navn  Zosimos.  Han  havde 
Værfter  saa  vel  paa  Lade  Øen  som  ved  Byens  yderste 
Havn  og  byggede  baade  smaa  og  store  Skibe,  de  første 
til  Kystfart  og  de  sidste  til  at  hente  Korn  fra  Pontos 
Euxeinos.  Zosimos  havde  i  neget  over  et  Aar  levet  i 
lykkeligt  Ægteskab  med  Arsinoé,  en  Datter  af  en  af 
Byens  Øvrighedspersoner,  da  havde  den  unge  Kone, 
som  Dag  for  Dag  ventede  sin  Nedkomst,  en  besynderlig 

Drøm.  Det  syntes  hende,  at  der  paa  Lejet  hos  hende 
hvilede  en  skallet  Gribbeunge;  den  forvandlede  sig  til 
en  Svane  og  derefter  til  en  skummende  Bølge  og  til  en 
Slange.  Naturligvis  maatte  en  saa  sælsom  Drøm  under- 
kastes sagkyndig  Prøvelse.  Drømmetyderen,  en  gammel, 
gnaven  Mand,  lod  sig  to  Gange  Drømmen  fortælle;  der- 
næst nedskrev  han  paa  sin  Tavle  nogle  gaadefulde  Tegn, 
saa'  efter  i  sine  Skriftruller,  skrev  atter  paa  Tavlen  og 
erklærede,  at  Sagen  var  meget  vanskelig,  og  at  han 
maatte  have  ti  Drachmer.  Da  dette  var  afgjort,  blev 
Manden  mere  medgjørlig.  Hari  forklarede  nu,  at  Ar- 
sinoé  vilde  føde  en  Datter,  som  efter  at  have  været 
styg  som  en  Grib,  vilde  blive  skjøn  som  en  Svane,  men 
troløs  som  Havet  og  listig  som  en  Slange. 

Kort  efter  nedkom  Arsinoé  med  en  Datter.  Barnet 
var  hæsligt,  —  lille  og  magert  med  et  bredt  Ansigt 
og  desuden  rødhaaret.  Arsinoé,  som  var  bleven  gjen- 
nemisnet  af  Spaadommen,  følte  kun  Kulde  og  Lige- 
gyldighed for  den  spæde,  og  med  Faderen  var  det 
samme  Tilfældet.  En  Aften  blev  det  endog  drøftet 
mellem  Ægtefællerne,  om  det  ikke  var  rettest  at  lade 
det  uhyggelige  Væsen  dræbe;  dog,  da  Øjeblikket  kom, 
havde  Faderen  ikke  Hjærte  dertil,  men  knæsatte  den 
lille  og  gav  hende  Navnet  Erippe. 

Glædelig  var  den  lilles  Barndom  ikke.  Forældrene 
havde  aldrig  et  Kjærtegn  eller  et  venligt  Ord  tilovers 
for  hende,  men  betragtede  hende  med  et  Slags  overtroisk 

Sky.  Da  ingen  holdt  af  hende,  fattede  hun  heller  ikke 
Godhed  for  andre;  alle  hendes  Tanker  kom  til  at  dreje 
sig  om  hende  selv.  Forsaa  hun  sig  i  mindste  Maade, 
blev  hun  haardt  tiltalt  og  strængt  straffet;  Følgen  heraf 
var,  at  hun  tidlig  vænnede  sig  til  at  lyve  og  skyde 
Skylden  paa  andre.  Der  udvikledes  i  Aarenes  Løb  en 
stor  Snuhed  hos  hende,  og  da  hun,  som  det  netop  ofte 
er  Tilfældet  med  upaalidelige  Kvinder,  havde  en  paa- 
faldende  ærlig  og  overbevisende  Stemme,  fandt  hendes 
Udflugter  ikke  sjældent  Tiltro.  Hun  tilbragte  sin  meste 
Tid  blandt  Husets  Slavinder;  men  selv  her  var  hun  ikke 
sjældent  i  Vejen,  og  da  hun  blev  større  og  kunde  for- 
staa,  hvad  der  blev  sagt,  hørte  hun  ofte  blandt  det  raa 
Tyende  grov  Spøg  og  uterlig  Tale,  som  gød  en  tidlig 
Gift  i  hendes  unge  Sind. 

Senere,  da  Erippe  nærmede  sig  Jomfrualderen,  fore- 
gik der  en  overraskende  Forandring  med  hendes  Ydre. 
Med  en  underlig  sød  Betagenhed  saa'  Pigen  sig  i  Løbet 
af  en  eneste  Sommer  forvandlet  til  en  herlig  blomstrende 
Jomfru.  Hendes  viltre  røde  Krøller  vare  blevne  til  et 
dejligt,  fintkruset  lyst  Haar  med  gylden  Glans.  De 
lidt  mørkere  øjenbryn  syntes  tegnede  med  en  Pensel, 
og  Øjnene  selv  vare  blevne  til  to  store  sorte  Stjærner, 
som  dannede  den  prægtigste  Modsætning  lil  det  lyse 
Haar.  Samtidig  dermed  var  det  brede  Ansigt  blevet 
afrundet,  imedens  Trækkene  havde  antaget  hele  den 
ioniske  Finhed.    Den  brunlige  Hud  var  bleven  blændende 

hvid,  Og  Skuldre,  Barm  og  Lemmer  havde  faaet  den 
tillokkende  Fylde,  som  er  et  Tegn  paa  den  snart  ind- 
trædende Modenhed.  Kort  sagt,  Gribbeungen  var  bleven 
til  en  Svane,  —  en  Skjønhed  af  den  Art,  som  alene 
har  .hjemme  i  Syden,  en  blændende,  bedaarende,  tidlig 
udviklet  Skabning,  hvis  blotte  Syn  bragte  Mændenes 
Hjærter  til  at  banke  og  Aandedrættet  til  at  standse  i 
deres  Bryst. 

Under  denne  stærke  legemlige  Udvikling  følte  Erippe 
en  stigende  Trang  til  den  Ømhed  og  de  Kjærtegn,  som 
aldrig  vare  blevne  hende  til  Del  i  hendes  Barndom. 
Over  for  en  saadan  Trang  var  en  Skjønhed  som  hendes 
en  farlig  Gave,  og  det  saa  meget  mere,  som  ingen  havde 
lært  hende  at  agte  sig  selv  eller  at  tage  Hensyn  til  den 
ydre  Anstand. 

Blandt  Tyendet  i  Zosimos's  Hus  levede  der  en  ung 
sikelisk  Kok,  kun  tyve  Aar  gammel,  —  en  smuk  Knøs 
med  solbrændt  Hud,  fyrige  Øjne  og  krøllede  sorte 
Lokker.  Han  var  trods  sin  Ungdom  udlært  i  sin  Kunst; 
ingen  kunde  lave  en  Silfion-Dyppelse  som  han,  og  han 
var  derfor  vel  anskreven  hos  høje  og  lave.  Denne  Knøs 
havde  ikke  Øjnene  fra  Erippes  hvide  og  fyldige  xALrme. 
Hun  bemærkede  det  strax,  —  hvad  Beundring  angaar, 
ere  Kvinderne  ikke  tungnemme,  —  og  fra  den  Stund  af 
maatte  han  altid  skaffe  hende  den  fineste  Brøddej  til 
dermed  at  rense  hendes  Hænder  efter  Maaltidet.  Det 
varede  nu  ikke  længe,  inden  Kokkens  Øjne  og  derefter 

hans  Mund  sagde  hende  de  sødeste  Smigerord.  Disse 
Ord  faldt  som  en  Mannaregn  paa  Erippes  Hjærte;  thi 
Pigen  var  mere  vant  til  Skjænd  og  Straf  end  til  Lovtaler. 

En  Morgen  tidlig,  da  hendes  Moder  Arsinoé  mod 
Sædvane  kom  ind  i  et  Forraadskammer  paa  Højenloftet, 
fandt  hun  den  sikeliske  Kok  siddende  paa  en  Melkiste 
med  Erippe  paa  Skjødet.  Den  unge  femten  Aars  skjønne 
havde  lagt  en  af  sine  hvide  Arme  om  Sikeliotens  Hals 
og  saa'  ham  smilende  ind  i  Øjnene,  idet  hun  morede 
sig  med  at  purre  op  i  hans  sorte  Lokker. 

Skjønt  det  hele  kun  var  Børnestreger  fra  Erippes 
Side,  blev  Arsinoé  forfærdelig  opbragt. 

Imedens  Kokken  undløb,  greb  hun  sin  Datter  om 
Armen. 

Erippe  søgte  at  rense  sig  ved  at  skyde  Skylden  paa 
Sikelioten;  men  Moderen  hørte  ikke  paa  hende.  Hun 
afrev  sin  ene  Sandal  og  gjennempryglede  hende  efter- 
trykkelig, indtil  hun  havde  styret  sin  Harme. 

Derefter  fortalte  hun  det  skete  til  sin  Mand.  Han 
vilde  ikke  have  noget  at  gjøre  med  Erippe,  men  mente, 
at  hun  havde  faaet  Straf  nok.  Siden  hun  var  blomstret 
op  til  en  saa  skjøn  Jomfru,  behandlede  han  hende  i  det 
hele  mindre  strængt,  uden  dog  derfor  at  vise  hende 
større  Ømhed.  Derimod  piskede  han  med  egen  Haand 
Sikelioten  og  jog  ham  ud  af  Huset.  Ved  Aftensmaal- 
tidet,  det  vigtigste  i  Dagens  Løb,    gik  alt  forkert,  fordi 

Kokken  var  borte;  Zosimos  var  gnaven,  Arsinoé  høj- 
tidelig, og  Erippe  vovede  ikke  at  slaa  Øjnene  op. 

Dette  Æventyr  vilde  maaske  have  draget  flere  efter 
sig,  dersom  Erippe  ikke  tilfældigvis  var  bleven  set  af 
Xanthos,  en  i  hele  Byen  agtet  Mand  af  en  af  de  for- 
nemste Slægter.  Vel  var  han  over  dobbelt  saa  gammel 
som  hun  —  fem  og  tredive  Aar  —  men  da  han  var  en 
smuk  og  kraftig  Mand  og  oven  i  Kjøbet  meget  vel- 
havende, blev  han  med  Glæde  hilset  som  Bejler  af  Zo- 
simos, der  længtes  efter  at  faa  Erippe  ud  af  Huset. 

Hendes  Bryllup  blev  kort  efter  holdt  med  megen 
Pragt.  Nu  forløb  der  tre  Aar  i  lutter  Fryd  og  Glæde; 
Xanthos  var  og  blev  lige  indtagen  i  sin  unge  og  smukke 
Hustru,  og  denne  fandt  det,  i  alt  Fald  til  en  Tid,  ikke 
vanskeligt  at  lade  sig  bære  paa  Hænderne.  Som  alle 
Kvinder  med  varme  Sanser  og  et  koldt  Hjærte  holdt 
Erippe  ikke  af  Børn.  Tidligere  plejede  hun  endog  at 
sige:  »Børn  ere  kun  til  Besvær«.  Men  Naturen  er  en 
mægtig  Læremester.  Da  hun  efter  et  Aars  Ægteskab 
havde  skjænket  sin  Husbond  en  Søn,  følte  hun  dog  et 
vist  Behag  ved  at  lege  med  den  lille,  og  Lykken  var 
nu  saa  fuldkommen,  at  det  unge  Par  næppe  havde  mere 
at  ønske. 

Men  det  stod  skrevet,  at  Erippes  Liv  skulde  blive 
rigt  paa  Begivenheder.  Den  Indflydelse,  Arsinoés  Drøm 
havde  haft  paa  hendes  Barndom,  havde  nedlagt  onde 
Spirer,  som  droge  de  sørgeligste  Følger  efter  sig.    Hvad 

der  boede  i  hende,  skulde  paa  en  overraskende  Maade 
vise  sig  ved  den  første  Prøvelse. 

Paa  den  Tid,  her  omtales,  havde  de  fra  Thrakien 
kommende  Galatere  gjentagne  Gange  gjort  Indfald  i 
Forasien  og  hærget  flere  Byer.  Lydien  med  lonia,  de 
helleniske  Nybygder,  var  heller  ikke  blevet  forskaanet; 
men  indtil  da  var  ikkun  Landskabets  nordligste  Del 
bleven  hjemsøgt. 

Under  Thesmoforiefesten  i  Miletos,  medens  Kvin- 
derne vare  forsamlede  i  Demeters  Tempel,  som  laa  et 
Stykke  uden  for  Byen,  rykkede  Fortravet  af  den  bar- 
bariske Hær,  en  mægtig  Ryttertrop,  uventet  ind  paa  mi- 
lesisk  Grund.  De  galliske  Horder  sværmede  hen  over 
Sletten  og  afskar  Templet  fra  Byen. 

Da  Barbarerne  opdagede,  at  Helligdommen  var  op- 
fyldt af  Kvinder,  de  rigeste  og  mest  ansete  Borgeres 
Hustruer,  opstod  der  en  ubeskrivelig  Forvirring.  De 
skjønne  bleve  mere  eller  mindre  modstræbende  slæbte 
ud  af  Templet. 

Erippe  var  en  af  dem,  der  først  tildrog  sig  Op- 
mærksomhed. To  vilde  Tektosager  greb  heride  ved  hver 
sin  Arm;  de  trak  i  hende  og  stredes  om  hende,  — 
ingen  af  dem  vilde  give  Slip.  Milesierindens  Festklæd- 
ning aabnede  sig,  og  ved  Synet  af  hendes  blændende 
hvide  Legeme  opflammedes  Krigerne  yderligere. 

Da  kom  der  en  Rytter  forbi  paa  en  sort  Hest.    Han 

havde  lyst  Haar  og  Skjæg,  mandige  Træk  og  en  rank 
Holdning. 

Selv  i  sin  Skræk  bemærkede  Erippe,  at  han  var 
klædt  med  en  sælsom  barbarisk  Pragt.  Hans  Hjælm  var 
prydet  med  krumme  Oxehorn,  mellem  hvilke  der  var 
anbragt  et  Ørnehoved;  hans  korte  blaa-  og  hvidstribede 
Kappe  var  kantet  med  vSølvfrynser,  og  hans  halvsnævre 
Benklæder,  —  de  af  Romerne  foragtede  Braccæ,  — 
naaede  helt  ned  til  de  brune  Sko.  Paa  hans  ottekantede 
Skjold  saas  i'  ophøjet  Arbejde  en  Ørn  med  udbredte 
Vinger,  og  inden  for  Kappen  tindrede  en  med  Sølvskæl 
beslaaet  Skulderrem,  hvori  der  hang  et  langt  Sværd. 

Erippe  løftede  bønfaldende  sine  sorte  Øjne  op  til 
(len  statelige  Høvding. 

Han  syntes  at  studse,  og  helt  betagen  af  hendes 
Skjønhed  holdt  han  brat  Hesten  an  og  stirrede  paa 
hende  som  paa  et  overnaturligt  Syn,  paa  en  halv  af- 
sløret Gudinde. 

Derpaa  vendte  han  sig  om  og  sagde  et  Par  Ord 
til  en  af  sine  Ledsagere.  Denne  red  hen  til  de  stri- 
dende Tektosager,  af  hvilke  den  ene  allerede  havde 
trukket  sit  korte  Sværd. 

»Hold  inde!«  raabte  han  bydende  til  dem,  »denne 
Kvinde  tilhører  Kauaras.« 

Krigerne  slap  knurrende  deres  Bytte,  og  Erippe  blev 
af  sin  Redningsmand  atter  ført  ind  i  Templet,  hvor  han 
satte  Vagt  ved  hende. 

Senere,  da  det  skete  var  rygtedes  i  Byen,  kom 
Borgerne  ud  til  Helligdommen,  og  nogle  af  Kvinderne 
bleve  da  løskjøbte  med  Sølv  eller  Guld.  Andre,  som 
havde  gjort  Indtryk  paa  Barbarerne,  bleve  derimod  bort- 
førte, og  blandt  dem  Erippe.  Uheldigvis  var  hendes 
Husbond  Xanthos  ikke  i  Byen,  da  Overfaldet  foregik, 
men  var  med  nogle  Venner  gaaet  paa  Jagt  mellem  Bjær- 
gene.  Da  han  efter  sin  Hjemkomst  modtog  Budskabet 
om  sin  Ulykke,  begav  han  sig  strax  ud  til  Templet. 
Mørket  var  imidlertid  faldet  paa,  og  der  var  hist  og  her 
tændt  Baal.  Ved  at  gaa  fra  det  ene  til  det  andet  er- 
farede han  til  sidst,  at  hans  Hustru  var  bleven  bortført 
af  en  keltisk  Høvding  ved  Navn  Kauaras,  som  ufortøvet 
agtede  sig  hjem  til  Gallien. 

Opfyldt  af  Kjærlighed  til  Erippe  solgte  Xanthos  en 
Del  af  hvad  han  ejede,  og  efter  at  have  tilvejebragt  to 
Tusende  Guldstykker  sejlede  han,  ledsaget  af  ^n  Slave, 
med  et  stort  Handelsskib  til  Italien. 

I  hine  Tider  gik  Rejser  ikke  hurtigt  for  sig.  Regel- 
mæssige Skibsforbindelser  kjendtes  ikke,  og  Vind  og 
Vejr  spillede  en  ulige  større  Rolle  end  nu.  I  den  ene 
italiske  Havn  efter  den  anden  søgte  han  forgjæves  at 
komme  videre,  —  undertiden  var  der  netop  Dagen  før 
hans  Ankomst  afgaaet  et  Skib.  Endelig,  efter  flere 
Maaneders  Forløb,  lykkedes  det  ham  ved  nogle  Gjæste- 
venners  Hjælp  at  komme  til  Massilia. 

Der  fik  han,  ikke  uden  stor  Besvær,  opspurgt,  at 
den  keltiske  Høvding  Kauaras  boede  i  en  lille  By  hin- 
sides Arelate,  henved  fyrretyve  galliske  Mile*)  fra 
Massilia. 

Derhen  begav  han  sig  nu,  ikke  uden  pinlig  Tvivl. 
Thi  hvorledes  vilde  vel  Modtagelsen  blive?  Var  det 
rimeligt,  at  en  saa  mægtig,  blandt  Kelterne  anset  Mand 
skulde  føje  sig  efter  en  ubuden  Gjæst,  som  kom  for 
at  forlange  en  smuk  Kvinde  udleveret?  Xanthos  be- 
tvivlede det,  men  fulgte  ikke  desto  mindre  sit  Hjærtes 
Tilskyndelse.  Han  kunde  ikke  undvære  Erippe;  hans 
Hus  syntes  ham  øde  uden  hans  unge  og  skjønne  Hu- 
stru, og  den  samme  Længsel,  som  under  usigelig  Be- 
svær havde  drevet  ham  over  Hav  og  Land,  førte  ham 
nu  ind  i  et  Hus,  hvor  der  maaske  kun  ventede  ham 
Fangenskab  eller  Død.  Thi  hvad  skulde  vel  forhindre, 
at  Kelteren  gjorde  ham  til  sin  Træl  eller  vel  endog 
hemmelig  tog  ham  af  Dage? 

I  disse  og  lignende  Tanker  red  han  paa  sin  lejede 
Hest  hen  over  en  grøn  Eng,  som  udbredte  sig  mellem 
to  Søer.  Hinsides  det  blanke  Vandspejl  af  den  største 
Sø  saaes  Byen  Arelate  med  dens  røde  Mure  ved  en 
Krumning  af  den  brede  Rhodanus  Flod.  Uden  for  Byen 
knejsede  to  mægtige  Plataner,  som  ragede  højt  op  over 
alle   Omegnens   Oliventræer.      Længere   frem   skimtedes 

et  Par  Landsbyer,  mellem  hvilke  der  hæ\ede  sig  en 
mørk  Høj  med  nogle  Bygninger  paa  Toppen, 

Udsigten  lukkedes  af  fjærne  Klipper,  som  fra  begge 
Sider  nærmede  sig  Floden.  Dagen  hældede.  Himlen 
havde  allerede  antaget  en  luerød  Farve,  og  de  blanke 
Søer  skinnede  som  Ild.  Over  den  halvmørke  Eng  var 
der  spredt  en  Hjord  af  broget  Kvæg,  der  for  største  Delen 
laa  og  tyggede  Drøv.  Paa  en  Stenblok  ved  Vejen  sad 
Hyrden  med  en  Lærredstaske  for  sig  og  fortærede  sit 
Aftensmaaltid;  ved  hans  Side  laa  en  stor  Hund;  som 
saa'  op  til  ham,  medens  den  saa  smaat  knurrede  ad 
Xanthos,  hans  Slave  og  en  Dreng,  der  skulde  tjene  som 
Vejviser  og  føre  den  lejede  Hest  tilbage. 

Paa  Xanthos's  Spørgsmaal  om,  hvem  Hjorden  til- 
hørte, svarede  Hyrden : 

»Ser  Du  Husene  paa  hin  Høj?.  .  .  Der  bor  Høv- 
dingen Kauaras.  Hans  er  denne  Hjord  og  hine  Tømmer- 
stabler oppe  bag  Husene  .  .  .Kvæg  og  Ved  er  vor  bedste 
Rigdom  her  paa  Egnen.« 

Xanthos  befandt  sig  altsaa  ved  sin  Rejses  Maal. 

Der  opstod  de  mest  forvirrede  og  modsigende  Fø- 
lelser hos  ham.  Han  længtes  heftigt  efter  at  gjense 
Erippe,  men  han  gruede  for  Kelterens  Vrede. 

Og  hvorledes  vilde  Erippe  vel  té  sig.?  Xanthos 
havde  ofte  hørt  Tale  om  Arsinoés  Drøm;  i  Følge  den 
skulde   hun,    som   var  ham  kjærest  af  alle,  nu  pludselig 

vise  sig  ustadig  og  falsk.  Men  var  det  Kelteren  eller  ham, 
der  skulde  bøde  for  hendes  Troløshed  og  List?  Det 
vidste  han  ikke.  Her  var  alt  lutter  Tvivl  og  Gaader, 
og  mindst  af  alt  anede  Xanthos,  at  Begivenhederne 
skulde  udvikle  sig  med  en  saa  rivende  Hurtighed,  at 
Løsningen  allerede  skulde  finde  Sted  den  følgende 
Morgen, 

Da  han  red  op  mod  Huset,  kom  to  store  Hunde 
farende  imod  ham.  En  Træl  kaldte  dem  tilbage.  Xanthos 
forklarede  ham,  at  han  var  fremmed,  og  bad  om  gjæst- 
fri  Optagelse. 

Kort  efter  blev  han  af  Trællen  ført  ind  i  en  stor 
Bjælkehal.  Ved  dens  ene  Langvæg  sad  tre  Kvinder; 
de  to  vare  klædte  paa  keltisk  Vis,  den  tredje  efter  hel- 
lenisk  Skik.  I  den  sidste  gjenkjendte  han  ved  første 
Øjekast  Erippe  paa  hendes  gyldne  Haar  og  straalende 
sorte  Øjne. 

Hans  Hjærte  bankede  krarapagtigt. 

I  det  han  nærmede  sig  det  udskaarne  Højsæde, 
hvori  hun  sad,  løftede  hun  Hovedet  og  vendte  sit  Blik 
mod  den  indtrædende. 

Ved  Synet  af  Xanthos  betoges  hun  af  en  umaade- 
lig  Forbavselse.  Hun  rejste  sig  langsomt,  støttet  paa 
begge  Arme,  og  betragtede  ham  med  vidt  opspilede 
Øjne. 

En  letGlædesrødme  udbredte  sig  over  hendes  smukke 
Træk,    da   hun   gjenkjendte   den   Mand,   som   i   tre  Aar 

havde  elsket  hende  saa  højt,  og  som  var  Fader  tiP 
hendes  hlle  Søn. 

Hun  udstødte  et  Skrig,  og  i  det  hun  fo'r  forbi  den 
ældste  af  Kvinderne,  ilede  hun  Xanthos  i  Møde,  slog 
Armene  om  hans  Hals  og  kyssede  ham  ømt. 

Derpaa  førte  hun  ham  hen  for  de  to  andre,  Kauaras's 
Moder  og  Søster,    og  sagde  højt  og  tydeligt: 

»Her  se  I  Xanthos,  min  Husbond  fra  Miletos,  fra 
hvem  Kauaras  har  røvet  mig.« 

Men  ingen  af  Kvinderne  svarede;  deres  Øjne  mødtes 
med  et  ængstligt  Llik.  De  vidste  ikke,  hvorledes  Kaua- 
ras vilde  optage  dette;  men  der  anede  dem  intet  godt. 

Xanthos  beskrev  nu  med  faa  Ord  sin  lange  og  be- 
sværlige Rejse. 

Da  lød  der  faste  Trin  gjennem  Hallen,  og  Høv- 
dingen stod  for  dem.  Han  var  ilet  til  ved  Hundeglammet,, 
som  sagde  ham,  at  der  var  kommet  en  Gjæst. 

Xanthos  betragtede  ham  med  et  hurtigt  Blik. 

Kauaras  var  efter  Landets  Skik  iført  en  graa  Kjortel 
med  lange  Ærmer  og  halvsnævre  Benklæder  af  samme 
Tøj.  Det  gyldne  Bælte,  han  bar  om  Livet,  var  det 
eneste  Tegn  paa  hans  Værdighed  som  Høvding. 

Erippe  tog  Xanthos  ved  Haanden  og  førte  ham 
frem  for  Kelteren. 

»Se,«  sagde  hun,  »det  er  Xanthos,  min  Husbond 
fra  Miletos!    Han  er  kommen  hid  over  Have  og  Lande 

for  min  Skyld  og  er  villig  til  at  betale  gode  Løsepenge 
for  mig.« 

Kauaras  greb  Xanthos's  Haand. 

»Ved  Guderne,«  udbrød  han,  »et  saadant  Sindelag 
fortjener  at  beundres!« 

Og  medens  Xanthos,  glad  over  den  gode  Mod- 
tagelse, maatte  give  en  udførlig  Skildring  af  sin  Rejse, 
foranstaltede  Kauaras  en  festlig  Sammenkomst  af  Slægt- 
ninge og  Venner  og  beværtede  gjæstfrit  den  langvejs 
fra  kommende  Milesier. 

Medens  Kelterne  spiste  siddende,  blev  Xanthos  efter 
hellenisk  Skik  lagt  til  Bords,  og  paa  Kauaras's  Bud 
maatte  Erippe  sidde  hos  ham  paa  Kanten  af  Bord- 
sengen. 

Der  blev  ikke  sparet  paa  kraftige  Retter,  og  Drikke- 
hornene bleve  flittig  fyldte  af  unge  Trælle. 

Erippe  havde  aldrig  været  skjønnere.  Sindsbevæ- 
gelsen havde  givet  hendes  friske  Kinder  en  højere  Rødme, 
og  hendes  mørke  Øjne  straalede  af  Liv  og  Lyst.  De 
prægtige  Armbaand,  hun  havde  baaret  ved  Thesmoforie- 
festen  i  Miletos  i  den  Stund,  hun.  blev  bortført,  vare 
komne  for  Dagen  ved  denne  uventede  Højtid,  og  hendes 
fyldige  Arme  viste  sig  med  de  gyldne  Smykker  i  hele 
deres  blændende  Pragt.  Stillet  imellem  sine  to  Beun- 
drere, den  første  og  den  sidste,  syntes  Erippe  at  be- 
finde sig  som  en  Fisk  i  Vandet.  Hun  havde  ømme 
Øjekast  og  bedaarende  Smil  tilovers  for  dem  begge,  og 

ingen  kunde   have  sagt,   hvem   der  var   den   foretrukne. 
Maaske  vidste  hun  det  i  dette  Øjeblik  ikke  selv. 

Hen  imod  Slutningen  af  det  lange  Maaltid  sagde 
Kauaras  pludselig: 

»Sig  mig,  Milesier,  hvor  mange  Penge  har  Du  med.?« 

»Tusende  Guldstykker.« 

»Velan  da!  saa  del  denne  Sum  i  fire  Dele.  Tag 
tre  deraf  for  Dig,  din  Hustru  og  dit  Barn,  og  efterlad 
den  fjerde  til  mig  som  Løsepenge  for  din  Hustru.« 

»Saa  være  det!«  sagde  Xanthos. 

Nogle  Timer  efter,  da  Gjæsterne  vare  borte,  og  hele 
Huset  var  gaaet  til  Ro,  aabnedes  Døren  til  det  Rum,  hvor 
Xanthos  var  i  Begreb  med  at  lægge  sig  til  Hvile,  uagtet 
han  vel  følte,  at  Søvnen  vilde  fly  ham. 

Erippe  traadte  ind  med  en  Lampe  i  Haanden. 
Hun  var  kun  iført  en  tynd  Chitonion;  hendes  Skuldre 
vare  blottede,  og  det  lange  lyse  Haar  flød  opløst  ned 
over  Ryggen. 

Den  hvide  Arm  rystede  lidt,  i  det  hun  satte  Lampen 
fra  sig  paa  Bordet. 

Nu  var  den  Stund  kommen,  da  Erippe  ved  at  stilles 
mellem  to  Mænd  skulde  vende  sig  fra  den  ene  til  den 
anden.  I  Følge  Arsinoés  Drøm  skulde  Svanen  nu  for- 
vandles til  en  skummende  Bølge  og  til  en  Slange. 

For  Øjeblikket  syntes  Vægtskaalen  at  hælde  til 
Xanthos's  Side.  Det  var  saa  længe  siden,  at  hun  havde 
set   sin   gamle  Husbond,   at   han  næsten  var  bleven  ny. 

»Barbaren  sover,«  hviskede  hun  hemmelighedsfuldt. 
»Vi  kunne  tale  uforstyrret.« 

Og  dermed  sprang  hun  hen  paa  sin  Ægtefælles 
Skjød  og  tog  hans  Hoved   mellem  begge  sine  Hænder. 

Xanthos  lagde  Armen  om  sin  Hustrus  Liv.  Han 
følte  Linets  Folder  glide  paa  det  faste,  glatte  Kvinde- 
legeme; han  mærkede  dets  forføreriske  Varme.  Han  var 
som  beruset. 

Men  Erippe  ruskede  ham  i  Haaret. 

»Dummerhoved!«  sagde  hun  smilende,  »ingen  Fjas! 
Jeg  kommer  for  at  advare  Dig.  Du  har  handlet  ilde  i  at 
love  Barbaren  en  større  Sum,  end  Du  ejer;  Du  vil 
komme  i  Fare,  naar  Du  ikke  kan  opfylde  dit  Løfte.« 

Da  lo  Xanthos.  Han  var  ikke  for  intet  født  i  en 
af  sin  Tids  største  Handelsstæder. 

»Min  Bi,«  svarede  han  med  et  den  Gang  sædvanligt 
Kjælenavn  for  Kvinder, «  vær  rolig!  jeg  har  endnu  tusende 
andre  Guldstykker,  som  jeg  har  skjult  i  min  Slaves  Sko. 
Jeg  havde  ventet  at  komme  til  at  betale  højere  Løse- 
penge og  havde  ikke  troet  at  finde  en  saa  rimelig 
Mand  i  Barbaren.« 

»Ingen  kan  dog  maale  sig  med  jer  Hellenerél«  ud- 
brød Erippe. 

Og  hun  lo  ganske  højt. 

Derpaa  saa'  hun  sin  Husbond  ind  i  øjnene  og 
hviskede:  »Sig  mig,  min  Ven,  er  Du  nu  lykkelig  ved 
atter  at  have  mig.?« 

I  Stedet  for  at  svare  trykkede  Xanthos  hende 
lidenskabelig  til  sit  Bryst. 

Erippe  holdt  ham  ud  fra  sig  og  betragtede  ham. 

»Stakkel!«  sagde  hun,  hvor  Du  er  bleven  mager! 
Men  nu  er  jeg  atter  hos  Dig  .  .  .  nu  skal  Du  glemme, 
hvad  Du  har  lidt.« 

Og  i  det  hun  tog  ham  i  sine  bløde  Arme,  fæstede 
hun  sine  Læber  til  hans  og  hviskede: 

»Se!  dette  Kys  er  for  din  Skræk  paa  Thesmoforie- 
festen.« 

Derpaa  kyssede  hun  ham  atter. 

»Og  dette  for  Besværlighederne  paa  din  Sørejse.« 

Vi  vide  ikke,  hvor  vidt  Erippe  drev  sin  Godhed; 
men  vist  er  det,  at  der  om  Morgenen,  faa  Timer  efter, 
forefaldt  et  ikke  mindre  fortroligt  Optrin  imellem  hende 
og  Kauaras. 

Havde  den  smukke  Kelter  maaske  taget  en  rørt 
Afsked  med  hende  inden  hendes  nær  forestaaende 
Afrejse  .f*     Hvo  kan  sige  det.? 

Nok  er  det,  at  Vægtskaalen  nu  hældede  til  hans 
Side.  Den  skummende  Bølge  gled  fra  Xanthos  hen  til 
ham,  lige  troløs  mod  dem  begge. 

Medens  Erippe  var  i  Færd  med  at  vaske  sin  Hals, 
kastede  hun  pludselig  Haandklædet,  og  rev  Bæltet,  som 
Kauaras  vilde  spænde  om  sig,  ud  af  hans  Hænder. 

Og  som  et  Barn,  der  kun  har  én  Ting  i  Hovedet, 
tvang  hun  ham  med  uimodstaaelig  Magt  til  at  sætte  sig 

paa  Kanten  af  Lejet;  derpaa  smuttede  hun,  saa  smidig 
som  en  Kat,  ned  paa  hans  Skjød,  greb  hans  Haand 
mellem  begge  sine  og  saa'  ham  ind  i  Ansigtet.  Hendes 
Øjne  havde  en  egen  fugtig  Glans. 

»Kauaras!«  fo'r  det  ud  af  hende,  »jeg  kan  ikke 
skilles  fra  Dig!« 

Kelteren  stirrede  forbavset  paa  hende. 

»Og  Xanthos,  din  Husbond?  .  .  .«   spurgte  han. 

»Tal  ikke  orri  ham!«  mumlede  Erippe,  og  i  det  hun 
lagde  Armen  om  Kauaras's  Hals,  gled  Skulderen  op  over 
den  tynde  Chitonion,  saa  at  den  svulmende  Barm  kom 
til  Syne.  Den  var  endnu  fugtig  af  Vandet  og  frisk  som 
en  Blomst  efter  Duggen. 

Kauaras  troede  at  bemærke,  at  denne  Blottelse 
ikke  var  ganske  tilfældig. 

»Vil  Kvinden   drive  Gjæk   med  mig.?«    tænkte  han. 

Og  han  følte  sig  forunderlig  afkølet. 

»Vid,  min  Ven,«  vedblev  Erippe  indsmigrende,  »at 
Xanthos  har  bedraget  Dig.  Han  har  endnu  tusende 
andre  Guldstykker  med  sig,  —  det  har  han  selv  betroet 
mig.     De  ere  skjulte  i  hans  Slaves  Sko.« 

»Siger  Du  Sandhed.?« 

»Ved  alle  Guder!  .  .  .  Men  hvad  vil  han  her.? 
Vi  levede  saa  lykkelig  sammen!  Hvorfor  da  stille  sig 
imellem  mig  og  Dig.?    Han  er  jo  kun  i  Vejen!« 

»Er  det  Xanthos,  din  Husbond,  Du  taler  om.?« 

»Ja  .  .  .  hvor  vover  han  at  komme?  Hvis  der  til- 
stødte ham  noget  ondt,  hvem  vilde  da  spørge  efter  ham  ? 
Han  er  jo  fremmed  her;  ingen  kjender  ham  .  .  .« 

Kauaras  tav,  men  blev  mere  og  mere  opmærksom. 

»Ej  sandt,«  fortsatte  Erippe,  »Du  har  vist  Dig  som 
hans  Ven.?  Du  har  modtaget  ham  vel  og  beværtet  ham 
som  en  kjær  Gjæst.  Men  næppe  bliver  der  Tale  om 
Løsepengene,  før  han  lumskelig  skjuler  Halvdelen  af  sit 
Guld.  Straf  da  den  Kræmmer,  som  han  fortjener  det! 
Mag  det  saaledes,  at  han  synes  at  omkomme  ved  en 
Hændelse.  Lad  en  af  dine  Tømmerstabler  falde  ned 
over  ham  ...  vi  ere  da  fri  for  hans  Overhæng,  og  Du 
beholder  da  alt  Guldet!  Kauaras,  min  Ven,  min  elskede, 
gjør  som  jeg  siger,  —  lad  mig  blive  hos  Dig!  Jeg 
foretrækker  Dig  langt  for  mit  Fædreland  og  mit  Barn, 
og,«  lagde  hun  hviskende  til,  »Xanthos  er  mig  oven  i 
Kjøbet  forhadt.« 

Kelteren,  en  brav  og  retsindig  Mand,  følte  sig 
som  svimmel. 

Denne  unge  og  smukke  Kvinde,  der  med  Læber 
saa  friske  som  et  Barns  opfordrede  til  Mord,  syntes  ham 
at  være  et  langt  farligere  Uhyre  end  de  Drager,  der 
omtaltes  i  de  gamle  Sagn. 

»Elskede  Kauaras,«  hørte  han  hende  hviske,  »gjør, 
hvad  jeg  beder  Dig  om!  Vi  ville  leve  saa  lykkelig 
sammen  .  .  .« 

»Jeg   skal  tænke  derover,«    svarede  Kelteren    koldt. 

I  Døren  vendte  han  sig  om  og  betragtede  Erippe 
med  et  sælsomt  Blik. 

Dersom  hun  havde  set  dette  Blik,  vilde  hun  have 
gruet  i  sin  inderste  Sjæl;  thi  det  indeholdt  en  Dødsdom. 


Xanthos,  som  ikke  vidste  andet,  end  at  alt  var  i 
Orden,  skyndede  utaalmodig  paa  Afrejsen. 

Endnu  i  samme  Morgenstund  ledsagede  Kelteren 
ham  venskabelig  et  Stykke  paa  Vejen  og  tog  ogsaa 
Erippe  med  sig. 

Ved  Landskabets  Grænse  stod  der  et  Alter  foran 
et  Pilekrat.  Her  standsede  Kauaras.  Han  saa'  sig  mørk 
om  og  sagde  i  en  betydningsfuld  Tone : 

»Inden   vi  skilles^  vil  jeg  bringe  et  Offer.« 

Da  nu  Offerdyret,  et  hvidt  Lam,  var  skaffet  til  Stede^ 
bød  han  Erippe  holde  det,  og  i  det  hun,  som  hun 
plejede,  rakte  det  frem,  drog  Kauaras  sit  Sværd.  Men 
i  Stedet  for  at  rette  Hugget  mod  Offerdyret,  vendte 
han  det  mod  Erippe. 

Kelteren  maa  have  haft  en  kraftig  Arm  og  et  godt 
Sværd;  thi  som  det  hedder  i  den  gamle  Beretning, 
afhuggede  han  Erippes  Hoved. 

Da  nu  Xanthos  som  rasende  fo'r  op  imod  ham,  holdt 
Kauaras  ham  tilbage  med  Magt. 

^^Hør  mig!«  raabte  han  bydende.  »Denne  Slange 
har  fortjent  sin  Skæbne.« 

Og  nu  aabenbarede  han  Xanthos  hendes  Rænker 
med  Pengene  og  hendes  Anslag  mod  hans  Liv. 

Milesieren  stod  som  forstenet;  han  fandt  ikke  et 
Ord  at  sige. 

Kauaras  trykkede  til  Afsked  hans  Haand  og  tillod 
ham  at  tage  alt  Guldet  med  sig.  Derpaa  sparkede  han 
foragtelig  til  det  afhuggede  Hoved  og  sagde: 

»Saaledes  gaa  det  enhver  Kvinde,  som  har  to  Tunger 
i  én  Mund!« 


DEN  SIDSTE  LAMIA, 

EN   MILESISK   FORTÆLLING. 
Den  207de  Olympiades  2det  Aar  (50  Aar  e.  Chr.). 


1 


I. 


1  Krigen  mellem  Rom  og  det  achæiske  Forbund,  — 
den  Krig,  som  endte  med  hele  Hellas's  Underkastelse,  — 
stod  den  sindige  Metellus  i  Spidsen  for  de  romerske 
Legioner,  men  blev  under  Korinthos's  Mure  afløst  af 
den  strænge  Lucius  Mummius. 

Den  achæiske  Hær  havde  trukket  sig  ind  i  den 
stærkt  befæstede  By,  men  lod  sig  fodede  til  at  møde 
Mummius  i  aaben   Mark. 

Achæerne  savnede  en  dygtig  Anfører.  Som  det 
maatte  ventes,  sejrede  de  krigsvante  Legioner,  og  den 
opløste  helleniske  Hær  flygtede  ind  mellem  Bjærgene. 

Korinthos  holdt  til  Tegn  paa  Underkastelse  sine 
Porte  aabne;  men  rimeligvis  af  Frygt  for  en  Krigslist 
besatte  Mummius  først  Staden  tre  Dage  efter.  Han 
medbragte  en  Senatsbeslutning,  ved  hvilken  det  blev 
paabudt  ham  at  hærge  Byen  til  Straf  for,  at  den  tid- 
ligere havde  haanet  romerske  Statssendebud. 

Det  glimrende  Korinthos,  »Hellas's  Stjærne«,  blev 
givet  til  Pris  for  Krigerne  og  ødelagt  med  Ild  og 
Sværd.  De  Indbyggere,  som  ikke  havde  reddet  sig 
ved  Flugt,  bleve  solgte  som  Slaver.  Billedstøtter, 
Malerier  og  Trefødder,  styrtedes  over  Murene  af  Templer 
og  brændende  Huse  ned  paa  Gaden,  og  Aristeides's 
unge  Bakchos,  —  et  Billede,  hvorom  der  som  Mundheld 
sagdes:  »Intet  ligner  Bakchos«  *),  —  blev  af  de  berusede 
Krigsfolk  brugt  som  Bord,  paa  hvilket  de  kastede 
Tærninger.  Mummius  adlød  blindt  Senatets  Befaling 
uden  at  skride  ind  mod  Ødelæggelsens  Værk. 

I  hundrede  Aar  laa  Korinthos  i  mægtige  Ruiner. 

Da  blev  Staden  gjenopført  af  Imperatoren  Cajus 
Julius  Cæsar  og  befolket  med  romerske  Nybyggere. 
Liggende  mellem  to  Have  med  en  bekvem  Søvej  til 
begge  Sider  behøvede  Korinthos  ikke  lang  Tid  for 
at  rejse  sig  af  Gruset.  Aar  for  Aar  strømmede  der  flere 
og  flere  Hellenere  til  og  nedsatte  sig  der. 

Men  i  samme  Forhold  som  Staden  udvidedes,  tog 
al  den  Yppighed,   som  en  udbredt  Handel  og  Skibsfart 

*)  o :  Aristeides's  Bakchos  er  uforlignelig. 

pleje  at  medføre,  mere  og  mere  Overhaand.  Den  nye 
By  stod  i  saa  Henseende  ikke  tilbage  for  den  gamle. 

De  korinthiske  Kvinder  vare  bekjendte  for  deres 
Skjønhed  og  Mændene  for  deres  Vindesyge  og  Nydelses- 
lyst.  Elskovsgudinden  var  Stadens  særlige  Guddom, 
og  hendes  Tempel  af  skinnende  Marmor  hævede  sig 
paa  Borgens  højeste  Tinde,  vidt  synligt  over  Land  og 
Hav.  En  Hærskare  af  unge,  til  Afrodites  Tjeneste  viede 
Slavinder  solgte  deres  Yndigheder  til  de  talrig  til- 
strømmende fremmede;  men  med  hellenisk  Skjønheds- 
sans  havde  man,  her  som  andetsteds,  tidlig  søgt  at  skjule 
en  stødende  Haandtering  under  Hemmelighedens  Slør,  i 
det  Navnet  Hetære,  Veninde,  var  blevet  den  almindelige 
Betegnelse  for  hine  Kvinder.  Disse  vare  ved  deres  store 
Antal  og  smukke  Udseende  en  Rigdomskilde  for  Tempel 
og  Stad.  Under  truende  Farer  havde  de  endog  fra  de 
ældste  Tider  deltaget  i  Ofringerne  og  bevæget  sig  i 
Optog  sammen  med  Byens  Borgere,  i  det  de  istemmede 
hellige  Sange.  Allerede  under  Perserkrigen  havde  man 
paakaldt  deres  Forbønner,  og  længe  efter  den  Tid,  om 
hvilken  her  skal  fortælles,  bevaredes  endnu  et  Maleri,  paa 
hvilket  de  fremstilledes  i  Færd  med  at  anraabe  Gudinden. 
Under  Billedet  stod  der  nogle  Vers  af  Simonides,  hvori 
han  tilskrev  dem  Æren  for  at  have  frelst  Hellenerne. 

Saadan  var  Afrodites  Stad. 

Her  skal  der,  omtrent  hundrede  Aar  efter  Byens 
Gjenopførelse,    været    foregaaet    besynderlige    Ting.      I 

Beretningen  derom,  en  af  de  mærkeligste,  der  er  op- 
bevaret os  fra  hine  Tider,  skildres  et  dæmonisk  Kvinde- 
spøgelses Elskov  og  Undergang.  De  overnaturlige 
Begivenheder  fremstilles  af  den  gamle  Forfatter  som 
virkelige  Tildragelser,  ja  han  tilføjer  endog:  >:' Mange 
kjende  dem,  da  de  ere  foregaaede  midt  i  Hellas.« 

Trods  denne  Forsikring  staar  Beretningen  for  os 
som  en  »milesisk  Fortælling«,  et  antikt  Æventyr.  Vi 
lære  derigjennem  et  sælsomt  Fantom  at  kjende,  saaledes 
som  det  levede  i  Oldtidsfolkenes  Bevidsthed,  — 
et  forunderligt  gaadefuldt  Væsen,  halvt  Spøgelse  og 
halvt  Gudinde,  halvt  skrækindjagende  og  halvt  be- 
daarende,  —  en  Affødning  af  to  store  Modsætninger: 
Hades's  Rædsler  og  Olympens  straalende  Gudekreds. 

De  gamle  Skribenter  kjendte  ikke  blandede  Følelser, 
men  gave  sig  helt  hen  i  enhver  Stemning.  Denne  Old- 
tidsfortælling  danner  dog  en  Undtagelse.  Vi  se  Kvinde- 
spøgelsets Elsker,  en  smuk  lykisk  Yngling,  i  hel- 
lenisk  Skjønhedstrang  gribe  efter  Lykken,  men  fange 
Døden,  og  som  et  utydeligt  Echo  fra  længst  henfarne 
Dage  fornemme  vi  gjennem  Lamiaens  Undergang  og 
Ynglingens  Hensygnen  en  halv  skærende,  halv  harmonisk 
Klang,  der  minder  om  Lyden  af  en  bristende  Stræng. 

II. 

En  smuk  Eftermiddag  i  Sommermaaneden  Panemos 
vandrede    fem    Mænd     ud    af   Korinthos    gjennem    den 

lechæiske  Port  og  fulgte  Vejen  mellem  de  lange  Mure 
ned  til  Havnestaden  Lechæon. 

Foran  dem  saas,  saa  vidt  Øjet  rakte,  en  broget 
Vrimmel  af  Fodgængere  og  Vogne;  men  Vejens  usæd- 
vanlige Brede  bevirkede,  at  Færdslen  ikke  faldt  besværlig 
eller  syntes  synderlig  stærk.  Og  dog  var  denne  Strøm 
af  Mennesker  Lastdyr  og  Kjøretøjer  den  Traad,  som 
forbandt  to  Verdener:  Østen  og  Vesten. 

Store  Ruller  af  ægyptisk  Papyros,  Kurve  med 
fønikiske  Dadler,  vel  indpakkede  attiske  Billedstøtter 
og  kæmpemæssige  Lædersække  rned  Kykladernes  fyrigste 
Vine  mødtes  her  med  Italiens  kosteligste  Frugter,  Sike- 
liens  berømte  Ost  og  Hispanias  ædle  Metaller.  Men 
som  Skygge  i  Billedet  saas  lange  Tog  af  sammenkoblede 
frygiske  og  thessaliske  Slaver  skride  frem  i  Tavshed, 
ledsagede  af  Opsynsmænd  med  tunge  kerkyræiske  Piske. 

Den  lille  Klynge  af  fem  Mænd,  som  gik  ud  ad 
denne  Vej,  holdt  sig  længst  til  højre,  fjærnt  fra  Kjøre- 
banen,  og  vandrede  her  saa  at  sige  i  Ensomhed  ved 
Siden  af  den  travle  Mængde. 

Den  ældste  af  de  fem,  Pam  fil  os,  var  Præst  i 
Poseidons  Tempel  i  Lechæon.  Han  havde  tolv  Stadier*) 
at  gaa  til  Havnestaden  og  blev  af  de  andre  ledsaget  et 
Stykke  paa  Hjemvejen.  Det  var  en  Mand  paa  nogle 
og    tresindstyve    Aar    med    et    alvorligt,    næsten    barsk 

*)  Lidt  over  en  Fjerdingvej. 

Ansigt  Og  et  stort  snehvidt  Skjæg.  Der  var  i  hans 
Gang  og  Lader  en  værdig  Ro,  som  vidnede  om  den 
Ligevægt  i  Sjælen,  der  ikkun  opnaas  ved  en  ulasteHg 
Vandel.  Han  bar  en  mørk  fiolblaa  Overklædning,  der 
ligesom  en  Hætte  var  trukken  op  over  Hovedet;  thi 
uagtet  Solen  hældede  mod  sin  Nedgang,  brændte  den 
endnu  meget  varmt. 

Den  næstældste  af  det  lille  Selskab  var  en  Mand 
med  et  højst  mærkeligt  Ydre.  Han  syntes  at  være 
nogle  og  halvtredsindstyve  Aar  og  havde  et  fremmed, 
halv  østerlandsk  Udseende.  1  hans  rigtbølgende  sorte 
Lokker  var  der  endnu  kun  enkelte  Sølvhaar  at  opdage; 
han  havde  en  graaligbrun,  ligesom  smudsig  Hudfarve 
uden  Spor  af  Rødme,  store,  alvorlige  sorte  Øjne  og  et 
fint  mørkt  Skjæg.  Han  var  rank  af  Væxt,  bar  Hovedet 
højt  og  var  klædt  i  en  hvid  Kappe  uden  Bræmmer. 
Om  Panden  og  det  lange  Haar  havde  han  et  bredt 
gyldent  Baand.  Der  var  en  egen  højtidelig  Ro  udbredt 
over  hans  Aasyn  og  Bevægelser,  og  i  hele  hans  Frem- 
træden laa  der  noget,  som  vidnede  om,  at  det  var  en 
overordentlig  Mand.  Det  var  heller  ingen  anden  end 
den  af  hele  sin  Samtid  saa  højt  beundrede  Apollonios 
fra  Tyana,  en  Tilhænger  af  den  pythagoræiske  Visdoms- 
lære, udvidet  ved  østerlandske  Forestillinger.  Han 
havde  foretaget  lange  Rejser  i  Asien  og  hentet  Lærdom 
hos  de  indiske  Braminer;  senere  havde  han  besøgt 
Ægypten,    Hellas,    Hispania   og   Rom.      Af  Venner   og 

Tilhængere  blev  han  almindelig  kaldet  »en  stor  Guds 
Kraft«.  Det  var  bekjendt,  at  han  aldrig  spiste  Kjød, 
og  at  han  i  det  hele  førte  et  strængt,  afholdende  Levned. 
I  flere  Byer  sagdes  han  at  have  gjort  Undergjerninger, 
og  han  havde  Ord  for  at  besidde  en  udstrakt  hemmelig 
Viden,  i  det  han  kjendte  Tryllesprog,  som  gjorde  ham 
selve  Dæmonerne  underdanige.  Desuden  var  han  berømt 
for  sin  Veltalenhed,  naar  han  som  Visdomslærer  ud- 
viklede et  eller  andet  Æmne ;  men  i  det  daglige  Liv 
var  han  meget  tavs.  I  øvrigt  befandt  han  sig  kun  paa 
Gjennemrejse  i  Korinthos,  i  det  han  der  afventede  en 
bekvem  Skibslejlighed  til  Efesos. 

Ved  Apollonios's  Side  vandrede  en  Yngling  ved 
Navn  Me  nip  pos  fra  Patara  i  Lykien.  Han  var  kun 
fem  og  tyve  Aar  og  hørte  til  de  halvhelleniske  Kyst- 
boere Temilerne,  som  vare  bekjendte  for  deres  Skjønhed„ 
Han  havde  sort  krøllet  Haar,  fine  Træk,  et  livsglad 
Udseende  og  bar  en  hvid  Kappe  med  smalle  gule 
Bræmmer.  Som  Søn  af  en  ubemidlet  Kjobmand  var 
han  kommen  til  xAthen  og  derfra  til  Korinthos  for  at 
prøve  sin  Lykke.  Foreløbig  havde  han  sluttet  sig  til 
forskjellige  Visdomslærere,  Talere  og  ordvise.  Thi  det 
gjaldt  ham  fremfor  alt  om  at  blive  indviet  i  Taler- 
kunsten, —  den  Gang  Nøglen  til  Magt,  Anseelse  og 
Rigdom. 

Efter  disse  tre  fulgte  Visdomslæreren  Demetrios, 
en   lille   firskaaren  Skikkelse    med    et   rynket  Ansigt  og 

uredt  Haar  og  Skjæg.  Han  havde  en  pjaltet  mørkebrun 
Kappe  over  sig  og  holdt  en  Knortestok  i  Haanden. 
Som  hans  forsømte  Ydre  røbede,  var  han  med  Liv  og 
Sjæl  Kyniker  og  fortjente  Agtelse  for  den  Viljesstyrke, 
m®d  hvilken  han  i  sit  Levned  viste,  at  Mennesket  kan 
indskrænke  sine  Fornødenheder  til  nogle  ganske  faa. 

Han  ledsagedes  af  Taleren  Eritimos,  en  Mand 
paa  nogle  og  tredive  Aar,  høj  og  mager  med  langt  sort 
Haar,  gulbleg  Hudfarve  og  store  blaa  Øjne,  der  altid 
havde  et  saa  forbavset  Udtryk,  som  om  de  stirrede  paa 
et  Jærtegn. 

Samtalen  mellem  de  fem  Mænd  førtes  meget  livlig 
og  højrøstet.  Den  drejede  sig  om  et  yndet  Æmne :  om 
det  ondes  Magt. 

»Nej,  mine  Venner,«  sagde  Poseidonspræsten  med 
Værdighed,  »vi  dødelige  have  ingen  Grund  til  Klage. 
Selv  om  vi  af  og  til  overskride  den  maadeholdne  Nydelse, 
straffe  Guderne  os  ikke,  —  det  er  først  den  stadige 
Udskejelse,  der  hjemsøges  af  Sygdom  og  Død.« 

»Men,«  tog  den  smukke  Menippos  Ordet,  >^det  onde 
kan  dog  friste  os.  Det  har  mange  Veje  til  vor  Sjæls 
inderste.« 

»Du  taler  Sandhed,  min  Søn,«  svarede  Poseidons- 
præsten.  »Det  fordærveligste  er  dog  ikke  det  onde, 
som  staar  uden  for  Dig,  —  Faren  er  i  Dig  selv:  din 
egen  Lyst!  Thi  mærk  Dig  vel  dette,  o  Yngling:  Det 
onde  kan  vel  vise  sig  for  Dig  og  lokke  Dig;  men  i  sig 

har  det  ingen  Magt  over  Dig;  den  faar  det  først,  naat 
Du  selv  kalder  paa  det.« 

Den  tavse  Apollonios  gjorde  et'^bekræftende  Nik. 

»Da  véd  jeg  dog,«  udbrød  Taleren  Eritimos,  »at 
der  gives  Spøgelser  og  Dæmoner.  Min  Ven,  Lægen 
Timasion  har  selv  fortalt  mig,  at  hans  Farfader  har  set 
en  Lamia,  set  Empusen  lyslevende  for  sig,  som  jeg 
nu  ser  Eder.« 

»Bah!«  faldt  Visdomslæreren  Demetrios  ind,  »pak 
Dig  til  de  saliges  Boliger  med  din  Lamia!  Hvad  nyt 
har  Du  vel  at  fortælle  os?  .  . -.  Vide  vi  ikke  alle,  at 
Lamia  oprindelig  var  en  skjøn  Kvinde,  som  af  Zeus 
blev  ført  fra  Libya  til  Italia,  at  Guden  avlede  Børn 
med  hende,  at  Hera  ombragte  dem,  at  Lamia  af  Sorg 
derover  blev  et  Uhyre,  der  røver  Børn  for  at  dræbe 
dem,  at  hun  af  Zeus  har  faaet  Magt  til  at  antage  alle 
Skikkelser,  og  at  hun  giver  en  utaalelig  Stank  fra  sig, 
naar  nogen  vil  gribe  hende.« 

Alt  dette  opramsede  Kynikeren  med  komisk  Tunge- 
færdighed, saa  at  sige  i  ét  Aandedræt.  Derpaa  tørrede 
han  Sveden  af  sin  Pande  og  tilføjede: 

» Lutter  Kællingesnak  til  Hobe !  Taabelige  Skræmsler 
fra  Børnekamrene!« 

Apollonios  strøg  betænksomt  sit  Skjæg. 

»Det  overordentlige,«  bemærkede  han,  »er  efter  sit 
Væsen  sjældent;  men  derfor  bør  man  ikke  plat  be- 
nægte det.« 

»Et  glemmer  Du,  Demetrios,«  vedblev  Eritimos.  »I 
de  senere  Tider  efterstræber  Lamiaen  ikke  Børn,  men 
Ynglinge.  Hun  suger  deres  Blod  og  fortærer  deres 
Kjød,  saa  at  de  visne  hen  .  .  .« 

»Ej!«  udbrød  den  smukke  Menippos  leende,  »dersom 
Lamiaen  virkelig  er  saadan,  som  vor  Ven  Demetrios 
beskriver  hende,  synes  hun  mig,  ved  Guderne,  ikke 
farlig  for  Ynglingene.« 

Med  disse  Ord  saa'  han  sig  tilbage. 

Kun  én  Slave,  ApoUonios's,  fulgte  efter  det  lille 
Selskab,  —  et  Tegn  paa,  at  de  fleste  af  Deltagerne 
næppe  havde  Overflod  af  Gods  og  Guld. 

»Hvor  Luften  er  varm!«  sagde  Menippos;  derpaa 
spurgte  han,  henvendt  til  Apollonios:  »Maa  din  Slave 
en  Stund  være  min.?« 

Den  store  Mand  gav  med  et  Tegn  sit  Samt^dcke. 

Menippos  aftog  da  Kappe  og  Kjortel  og  kastede 
dem  i  Slavens  Fav^n,  saa  at  han  ikke  beholdt  andet  paa 
end  sine  smaa  brune  Halvstøvler,  der  kun  naaede  ham 
lidt  op  over  Anklerne. 

Det  var  i.  hine  Dage  en  Vane  fra  Øvelsespladsen 
at  sole  sig  ganske  nøgen.  Naar  Vejret  indbød  dertil, 
gjentoges  det  ikke  saa  sjældent,  især  paa  Veje  til  Havne- 
stæder, ad  hvilke  der  i  Reglen  kun  færdedes  Mænd. 

Menippos  var  under  Afklædningen  bleven  lidt  til- 
bage; Apollonios,  Poseidonspræsten  og  de  to  andre 
vendte  sig  om  efter  ham. 

Den  unge  Lykier  kom,  sorgløst  nynnende,  hen 
imod  dem.  Maaské  laa  der  heri  et  Anstrøg  af  For- 
fængelighed; thi  Menippos  var  vant  til  at  blive  beundret. 

Og  han  fortjente  i  Sandhed  at  beundres.  1  hver 
Bevægelse  af  hans  smidige  Skikkelse  laa  der  et  eget 
Trylleri  af  hellenisk  Finhed  og  Kraft.  Hans  ungdommelig 
slanke,  let  solbrændte  Legeme  havde  ved  den  daglige 
Afgnidning  paa  Øvelsespladsen  faaet  en  ejendommelig 
Glathed  og  ganske  svag  Glans,  der  gav  det  en  vis 
Lighed  med  en  Billedstøtte  af  kjødfarvet  Alabast.  De 
smaa  brune  Halvstøvler  bidroge  som  en  Rest  af  Klæde- 
dragt til  at  fremhæve  det  blændende  ved  hans  Nøgenhed, 
og  hvor  ofte  hans  Ledsagere  end  havde  set  de  herligste 
Ynglingeskikkelser  blotte  sig  paa  Øvelsespladsen,  for- 
bavsedes de  dog  alle  over  den  unge  Lykiers  Skabning 
som  over  noget  ualmindelig  smukt. 

»Ved  Zeus,«  udbrød  Taleren  Eritimos,  »Skjønhed 
er  som  et  Lys,  der  skinner  om  Natten,  —  den  drager 
alles  Øjne  til  sig.  Se  en  Gang,  ligner  han  ikke  i 
Skikkelse  en  ung  og  ædel  iVthlet!« 

Apollonios,  som  selv  gjorde  Fordring  paa  at  være 
en  smuk  Mand,   udtalte  sig  med  større  Maadehold. 

»Ved  Guderne,«   sagde  han,   »Knøsen  er  ikke  ilde.« 

Demetrios,  Kynikeren,  tog  Menippos  om  Armen  og 
tilføjede  paa  sin  Vis: 

»Fast  i  Kjødet  som  en  ung  Gud!« 


iSa  T)en  sidste  Lamia. 

Poseidonspræsten  Pamfilos  betragtede  den  smukke 
Lykier  med  et  langt,  alvodigt  Blik. 

»Min  Søn,«  sagde  han  til  ham,  »et  Legeme  som 
dit  er  som  et  Tempel,  —  det  maa  holdes  rent!« 

Men  Kynikeren  Demetrios  lo,  og  med  et  drillende 
Sideblik  til  Taleren  Eritimos  udbrød  han  højt: 

»Lad  ingen  Lamia  se  ham  saaledes,  —  det  er  da 
ude  med  ham!« 

III. 

* 

vSotmu,  Sotmu!«  lød  det  pludselig  i  et  barbarisk 
Sprog  ud  fra  Vejens  Vrimmel*).  Derefter  fulgte  et  eget 
Slag  med  Tungen,  som  syntes  at  være  en  Opmuntring 
til  en  Hest.  I  det  samme  arbejdede  en  Vogn  sig  fra 
venstre  Side  af  Vejen  over  imod  de  fem  Mænd,  i  det 
den  søgte  at  slippe  ud  af  Trængslen. 

Mage  til  dette  Kjøretøj  havde  ingen  Hellener  set. 
Det  var  en  høj  tohjulet  Vogn  med  et  hvidt  Telttag, 
baaret  af  fire  udskaarne  Stolper.  Imellem  disse  var  der 
paa  den  ene  Side  anbragt  et  tyndt  Purpurforhæng  til 
Beskyttelse  mud  Solen.  Kjøretøjet  var  forspændt  med 
en  stor,  sort  Hest,  hvis  Seletøj  var  prydet  med  røde 
Baand  og  smaa  gyldne  Slanger. 


')  Sotmu  (Den,  der  kommer,  naar  der  kaldes),  en  oldægyptisk 
Benævnelse  for  Pager ,  Tyende  o.  s.  v.  Maa  her  forstaaes  som 
Navnet  paa  et  Trækdyr. 

Paa  et  Brædt  foran  paa  Vognen  sad  Vognstyreren, 
en  Dreng  med  brune  Arme  og  Ben  og  et  endnu  mørkere 
Fjæs.  Hans  sorte  Uldhaar  faldt  i  en  Bukkel  ned  over 
hans  Nakke;  i  Ørerne  havde  han  store  Kobberringe  og 
om  Hofterne  et  smalt  gult  Bind.  Skjønt  han  ludede 
med  Hovedet,  som  om  han  halv  blundede  i  den  brændende 
Solhede,  styrede  han  uden  at  sagtne  Hestens  Trav  med 
vidunderlig  Færdighed  ud  og  ind  mellem  de  højtlæssede 
Lastvogne.  En  sort  Slave  med  et  rødbroget  Klæde  om 
Hovedet  og  et  lignende  om  Lænderne  krøb  sammen 
paa  et  Trin  bag  paa  Vognen.    . 

I  Skyggen  inde  under  Kjøretøjets  Telttag  sad  som 
i  en  Bærestol  en  ung,  anselig  Kvinde.  .  Hun  var  paa- 
faldende  bleg,  havde  et  fyldigt  sort  Haar  og  fine, 
fremmedartede  Træk.  I  hendes  mørke  Øjne  ulmede 
der  en  dunkel  Glød,  og  gjennem  hendes  kostbare  Dragt 
af  gul  Byssos  røbede  der  sig  ved  Vognens  Bevægelser 
en  svulmende  smidig,  yppig  eftergivende  Ledaskikkelse, 
som  syntes  skabt  til  ømme  Omfavnelser.  Forunderlig 
nok  var  der  et  glødende  Skjær,  ligesom  et  Gjenskin  af 
Ild,  udbredt  over  denne  blege  Kvinde.  Kom  det  fra  det 
solbeskinnede  Purpurforhæng,  eller  var  det  et  dæmonisk 
Blændværk?  Den  Hurtighed,  hvormed  Vognen  fo'r  afsted 
gjennem  de  i  Aftenrøden  tindrende  Støvskyer,  gav  det 
hele  noget  saa  flimrende  og  uvirkeligt,  at  de  fem  Mænd 
næppe  troede  deres  eget  Syn. 

Da  Kjøretøjet  var  ganske  nær  ved  dem,  vendte 
Vognstyreren  sig  om  mod  sin  Herskerinde.  Han  syntes 
at  gjøre  hende  et  Spørgsmaal,  og  Poseidonspræsten  og 
hans  Ledsagere  hørte  ham  tiltale  hende  med  Navnet 
Sybaris. 

Næsten  i  samme  Nu  blev  hun  Menippos  va'r. 
Hendes  sorte  Øjne  udvidedes,  og  hun  løftede  Hovedet 
med  et  Sæt  som  studsende  over  Ynglingens  Skjønhed. 
Derpaa  betragtede  hun  ham  med  et  langt,  ufravendt 
Blik,  og  i  det  hun  rejste  sig  halvt  op  under  Telt- 
taget med  de  hvide  Arme  støttede  paa  Sædet, 
vendte  hun  sig  langsomt  om  efter  ham  og  sendte  ham 
til  Afsked  et  Blik,  som  bragte  ham  til  at  føle  en  sød 
Gysen  og  næsten  betog  ham  Aandedrættet. 

Lige  saa  pludselig  som  Kjøretøjet  var  kommet,  lige 
saa  pludselig  forsvandt  det  i  et  Virvar  af  Lastvogne 
og  Støvskyer. 

De  fem  Mænd  stirrede  alle  ad  den  Kant,  hvor  det 
var  forsvundet,  men  uden  at  gjøre  nogen  som  helst 
Bemærkning. 

Kun  Taleren  Eritimos,  der  ikke  havde  let  ved  at 
tie,  mumlede  i  en  hemmelighedsfuld   Tone : 

»Det  kom  fra  venstre  .  .  .« 

Hvad  der  lod  sig  til  Syne  fra  den  Side,  gjaldt  for 
at  have  en  uheldvarslende  eller  slet  Betydning. 

Apollonios  og  Poseidonspræsten  vexlede  et  Øjekast, 
men  ingen  af  dem  mælede  et  Ord.    I  overtroiske  Tider 

er  der  meget,  som  det  ikke  er  godt  for  Mennesket  at 
tale  om. 

Menippos  fo'r  sig  med  Haanden  over  Panden  og 
op  over  sit  krøllede  Haar. 

»Bah!«  udbrød  han.  »Det  var  -dog  en  herlig 
Kvinde,  —  ganske  som  dannet  af  min  Sjæls  Længsel! 
Ved  Guderne,  jeg  gad  favne  hende,  selv  om  hun,  lig 
Gorgo,  havde  Slanger  i  Stedet  for  duftende  Lokker 
om  sit  skjønne  Aasyn!« 

IV. 

Da  det  lille  Selskab  havde  forladt  Poseidonspræsten 
Pamfilos  og  var  vendt  tilbage  til  Korinthos,  var  Mørket 
for  længe  siden  faldet  paa.  Der  skinnede  Lys  i  Husene, 
og  de  fleste  vejfarende  bare  Fakler. 

De  fire  Mænd  skiltes  inden  for  den  lechæiske  Port. 
De  to  ældste,  Apollonios  og  Demetrios,  vandrede  forbi 
Apollons  Tempel  ned  til  Forstaden  Olympieion,  hvor 
de  begge  boede ;  de  to  yngste,  Eritimos  og  Menippos, 
gik  derimod  den  modsatte  Vej,  hen  til  det  store  Skue- 
spilhus, bag  hvilket  der  laa  en  uanselig  Bygning,  i 
hvilken  en  frigiven  skafifede  sig  god  Fordel  ved  at  be- 
værte unge  Mennesker.  Da  Menippos  her  havde  nydt 
sit  Aftensmaaltid,  forlod  han  Eritimos,  der  var  kommen 
i  Samtale  med  en  Ven. 

Den  smukke  Lykier  længtes  efter  at  blive  alene. 
Han  kunde  ikke  glemme  den  skjønne,  blege  Kvinde  i 
det  fremmedartede  Kjøretøj.  Det  var  ham  umuligt  at 
gaa  til  Ro;  han  følte  saa  at  sige  Ungdommen  gjære  i 
sig,  og  uden  selv  at  vide  hvorfor,  rettede  han  sin  Gang 
mod  den  østlige  Forstad  Kraneion.  Her  laa  der  en 
altid  grøn  Cypresselund  af  samme  Navn,  det  mest  be- 
søgte Sted  i  Korinthos  og  Byens  største  Tillokkelse  for 
fremmede. 

Jo  nærmere  Menippos  kom  til  dette  Sted,  desto 
mere  tiltog  Livet,  Færdslen  og  Glansen  omkring  ham. 
Over  Lunden  selv  og  de  nærmeste  Bygninger,  var  der 
udbredt  et  flammende  rødt  Skjær,  som  lignede  Gjen- 
skinnet  af  en  Ildebrand. 

Ved  Indgangen  laa  der  et  Tempel  for  Halvguden 
Bellerofon,  hvem  der  blev  vist  guddommelig  Ære,  fordi 
han  blandt  andre  Bedrifter  havde  fældet  det  ildsprudende 
Uhyre  Chimæra.  Paa  begge  Sider  af  den  Vej,  som 
førte  ind  i  Lunden,  stod  der  høje  Trefødder,  fra  hvis 
vidt  og  bredt  lysende  Baal  Arabiens  Røgelser  fyldte 
Luften  med  Vellugt.  En  Strøm  af  Mennesker,  deriblandt 
en  Mængde  unge,  pyntede  Kvinder,  færdedes  ad  denne 
Vej.  Overalt  skinnede  der  hvide  Billedstøtter  og 
Mindesmærker  frem  mellem  Buskene;  hist  saas  en 
Marmordelfin,  bærende  den  lille  Melikertes  paa  sin 
^yS>  og  her  en  Billedstøtte  af  Sisyfos  rullende  sin 
Stenblok   op   ad   Klippen;    længere   inde   i   Lunden    laa 

Gravmælet  over  den  bekjendte  Hetære  Lais,  paa  hvilket 
der  ligesom  til  Advarsel  saas  en  Løvinde,  som  holdt 
en  Vædder,  Sindbilledet  paa  ustyrlig  Lystenhed,  i  sine 
Kløer 

Her  gjorde  Vejen  en  Drejning,  og  mellem  nogle 
tykstammede,  himmelstræbende  Cypresser  slog  der 
pludselig  Menippos  et  Virvar  af  Lyd  i  Møde.  Skrig 
og  Latter,  Klimpren  paa  Lyrer  og  Kitharer,  Stemmer 
som  kaldte  paa  hinanden  i  fremmede  Tungemaal,  Sang 
af  overgivne,  halv  berusede  Kvinder,  Børnestemmer, 
som  raabte :  »Kjøber  Kranse  og  Baand!  .  .  .  kjøber 
mediske  Æbler!«  pg  deriblandt  Toner  af  frygiske 
Fløjter,  —  alt  dette  smeltede  sammen  til  en  besynderlig, 
ophidsende  Støj,  som  bragte  Blodet  til  at  rulle  stærkere 
i  Menippos's  Aarer. 

Atter  gjorde  Vejen  en  Bugt,  og  forbi  den  mørke 
Bagside  af  nogle  smaa  Bygninger  førte  den  pludselig 
til  en  aaben,  af  utallige  Baal  og  Fakler  oplyst 
Plads.  Menippos  stod  et  Øjeblik  som  blændet.  Lige 
over  for  ham  laa  i  det  straalende  Lysskjær  det  prægtige 
Marmortempel  for  Afrodite  Melanis.  Tilnavnet  Melanis, 
»den  Mørke«,  tydede  ikke  paa,  at  der  her  dyrkedes 
nogen  mørk  eller  sort  xA.frodite;  Gudinden  kaldtes  kun 
saa,  fordi  hendes  hemmelige  Dyrkelse  fejredes  om 
Natten. 

Ingen  Sinde  har  der,  hverken  før  eller  senere,  været 
et    saa    storartet   Skjønhedsmarked   samlet   paa   én    Plet 

som  her.  Thi  ved  denne  HelHgdom  fandtes  der  ikke 
færre  end  tusende  Hieroduler,  unge  og  smukke  Tempel- 
slavinder, de  af  Pindaros  besungne  »meget  gjæstevenlige 
Piger,  Overtalelsens  Tjenerinder  i  det  rige  Korinthos«. 
Og  hvorledes  vedligeholdtes  vel  dette  store  Tal?  Saa 
at  sige  af  sig  selv.  Bejlede  en  Borger  til  en  rig  Skjøn- 
hed  af  fornem  Byrd,  eller  befandt  en  Kjøbmand  sig  i 
Angest  og  Uro  for  en  kostbar  Skibsladning,  anraabte 
de  hver  for  sig  Afrodite  med  Løfte  om  at  skjænke 
hende  saa  og  saa  mange  Slavinder,  som  de  derpaa 
lode  komme  fra  forskjellige  Egne. 

Hvor  ofte  Menippos  end  havde  besøgt  Lunden 
Kraneion,  gjorde  den  hin  Aften  et  nyt  Indtryk  paa 
ham.  Ved  at  se,  hvorledes  Lysglansen,  Tonerne  og 
det  hele  festlige  Røre  af  og  til  berusede  Pigerne,  saa 
at  de  fløj  op  for  at  tage  hverandre  ved  Hænderne  og 
svinge  sig  rundt,  følte  han  sig  betagen  af  en  forunderlig 
Lede,  og  endnu  værre  blev  det,  naar  en  skjægget,  løg- 
tyggende Sømand  i  en  Dragt  af  flettede  Maatter  satte 
efter  dem  med  fauniske  Bukkespring. 

»Nej!«  mumlede  han  ved  sig  selv,  »i  Eros's  Navn 
maa  der  kun  samles  to.  Dyrkes  den  lille  Gud  af  flere, 
giver  det  Forargelse.« 

Og  dermed  rettede  han  sine  Skridt  mod  selve 
Melanis  Templet,  om  hvilket  de  mest  beundrede 
Skjønne  plejede  at  flokkes.    En  Klynge,  der  var  samlet 

om  et  Bord  med  g^ddne  Bægere,  tildrog  sig  hans  Op- 
mærksomhed ved  sin  overgivne  Latter. 

I  dens  Midte  befandt  sig  den  hvidarmede  Argia 
med  Tilnavnet  Klepsydra,  Vanduret,  fordi  hun  havde 
Ord  for  at  udmaale  sine  Gunstbevisninger  efter  Uret. 
Hun  bar,  i  Modsætning  til  sine  Medsøstre,  intet  af  Guld 
eller  Sølv  straalende  Festgevandt,  men  kun  en  tynd 
Klædning  af  fiolblaat  koYsk  Flor,  der  som  en  vævet 
Taage  omgav  hendes  blomstrende,  let  fyldige  Legeme. 
Om  Livet  havde  hun  i  Stedet  for  Bælte  et  smalt  gult 
Klæde  med  hvide  Stjærner,  og  ihendes  smukke,  brune 
Haar  var  der  mdflettet  en  Række  Perler.  Hendes 
Ansigtstræk  vare  regelmæssig  skjønne,  men  havde  et 
paafaldende  Udtryk  af  Forslagenhed  og  List,  -  Egen- 
skaber, som  ogsaa  røbede  sig  i  den  Maade,  hvorpaa 
hun,  for  Menippos's  Øjne,  forstod  at  dele  sig  imellem  sine 
Venner.  Den  ene  hviskede  hun  i  Øret,  den  anden 
gav  hun  et  lille  Slag  paa  Kinden,  den  tredje  tilkastede 
hun  et  Kys,  den  fjerde  traadte  hun  paa  Foden,  medens 
hun  traf  Aftale  med  den  femte  og  ved  sig  selv  lo  over, 
at  hver  af  de  andre  ansaa  sig  for  hendes  bedste  Ven. 

Da  skiftede  pludselig  det  hele  Optrin. 

En  romersk  Høvedsmand,  klædt  i  et  stateligt 
Lærredspanser  med  gyldne  Forsiringer,  over  hvilket 
Kappen  var  slaaet  tilbage,  nærmede  sig  med  Hjælmen 
hængende    over   den   venstre    Arm.      Det  var  en  endnu 

ung  Mand  med  skallet  Isse,  et  haardt,  hovmodigt 
Ansigt  og  en  bydende  Holdning.  Han  sagdes  at  være 
af  patricisk  Slægt  og  Arving  til  en  stor  Rigdom.  Ved 
Synet  af  ham  forstummede  de  korinthiske  Ynglinge,  og 
flere  af  dem  listede  sig  bort.  Uden  at  ænse  de  til- 
bageblivende tilhviskede  Romeren  Argia  en  Spøg,  der 
bragte  hende  til  at  smile.  Som  i  overgivent  Lune 
satte  hun  sig  op  paa  det  lille  Bord,  om  hvilket  hun  og 
hendes  Venner  havde  siddet. 

Menippos  fordoblede  sin  Opmærksomhed.  Han 
vidste,  at  enhver  af  disse  Kvinder  ligesom  Bryde- 
kæmperne havde  sit  Kunstgreb,  og  det  anede  ham,  at 
det  nu  vilde  komme. 

Romeren  sagde  igjen  et  Par  Ord  til  Argia.  Hun 
brød  ud  i  en  høj  Latter,  og  vridende  sig  som  i  Krampe 
trak  hun  Benene  op  under  sig,  slog  Armene  om  sine 
Knæ  og  skød  Ryg  som  en  Kat.  Da  brast  det  tynde 
Flor,  og  af  den  mørke  fiolblaa  Indhylling  fremdukkede 
pludselig  hele  Overdelen  af  hendes  glatte,  hvide  Legeme. 
Hun  sprang  rask  ned  af  Bordet,  og  i  det  hun  med 
hyklet  Undseelse  samlede  det  brusende  Flor  om  sig, 
stod  hun  et  Øjeblik  halv  afsløret  ligesom  en  Gudinde 
i  en  Sky.  Derpaa  vendte  hun  sig  langsomt  bort,  og 
en  lille,  fin  Haand  kom  som  tilfældig  bag  hendes  Ryg 
frem  af  Floret.  Romeren  greb  Haanden  og  forsvandt 
med  hende  om  et  Hjørne  af  Templet. 

Men  i  Menippos's  Øre  lød  Hetærens  hoverende 
Latter;  den  forfulgte  ham,  falsk  og  skærende,  som  en 
natlig  Rovfugls  Skrig. 

»Modbydeligt!  vederstyggeligt!«  udbrød  han  højt. 
»Bort  fra  disse  sminkede  skjønne  med  de  penslede 
Øjenbryn  og  med  Kork  under  Skoene  for  at  synes 
højere!  Bort  fra  Slibrigheden  og  Gridskheden,  bort  fra 
Slangerne  under  Roser!« 

Og  i  ungdommelig  opbrusende  Uvilje  skyndte 
Menippos  sig  ad  den  nærmeste  Vej  ud  af  Cypresse- 
lunden  Kraneion. 

V. 

Imellem  Korinthos  og  Forstaden  Kraneion  strakte 
der  sig  en  Kløft,  gjennem  hvilken  der  bugtede  sig  en 
ret  anselig  Flod.  Dennes  gamle  Navn  er,  mærkeligt 
nok,  gaaet  tabt.  Nu  kaldes  den  Longo-Potamo.  Floden 
løb  efter  at  være  kommen  ud  paa  Sletten  nordost  for 
Byen  hen  igjennem  Stenmarker  og  uopdyrket  Land. 

Egnen  var  aldeles  øde  og  laa  saa  langt  fra  Cy- 
presselunden,  at  Støjen  af  de  mange  Mennesker  tabte 
sig  som  en  fjærn,   utydelig  Summen. 

Her  hen  begav  Menippos  sig,  da  han  forlod  Lunden 
Kraneion.  I  de  Maaneder,  han  havde  tilbragt  i  Korinthos, 
var  han  oftere,  i  Selskab  med  andre  unge  Mennesker, 
vandret  hid    fra  Øvelsespladsen  for  at  svale  Fødderne  i 

Flodens  kølige  Strøm.  Han  kjendte  derfor  godt 
Egnen. 

Mod  Nord  tegnede  Landtangens  halvtredje  Hundrede 
Fod  høje  Ryg  sig  mod  den  stjærneklare  Himmel,  og 
mod  Syd,  hinsides  Byen,  lukkedes  Udsigten  af  det 
langt  højere  Akrokorinthos,  fra  hvis  Borg  paa  Klippens 
øverste  Tinde  der  skinnede  smaa  Lysprikker.  Langs 
Floden,  som  Menippos  fulgte,  herskede  der  et  trold- 
domsagtigt Halvmørke,  uden  Lys  og  uden  Skygge. 

Der  var  en  sælsom  Uro  over  ham;  men  Ensom- 
heden og  Stilheaen  gjorde  ham  godt.  Han  satte  sig 
paa  en  Stenblok  under  et  forkrøblet  Olietræ.  Hans 
Sind  var  endnu  oprørt  over,  hvad  han  havde  været 
Vidne  til  i  Lunden  Kraneion.  Med  saa  meget  større 
Styrke  vendte  hans  Tanke  sig  mod  den  skjønne  Kvinde, 
der  havde  vist  sig  i  det  fremmedartede  Kjøretøj  paa 
Vejen  til  Lechæon.  Hun  stod  for  ham  som  noget  op- 
højet, som  en  Gudinde.  Han  mindedes  Navnet  Sybaris, 
som  Vognstyreren  havde  kaldt  hende,  da  han  vendte 
sig  om  for  at  høre  hendes  Befaling.  Og  ved  ret  levende 
at  forestille  sig  hendes  fine,  blege  Aasyn  med  de  store 
sorte  Øjne,  opstod  der  en  saa  heftig  Længsel  hos  ham, 
at  han  i  ungdommeligt  Sværmeri  nævnede  hendes  Navn. 

»Sybaris!«  kaldte  han  med  høj  Røst  hen  i  den 
dæmrende  Nat. 

Da  susede  det  hemmelighedsfuldt  for  hans  Øre,  og 
kort  efter  syntes  han,  ligesom  til  Svar,  at  hore  Navnet 

Menippos.  Men  det  var,  som  om  Lyden  naaede  ham 
fra  en  umaalelig  Afstand,  over  Lande,  over  Have  .  .  . 
Saa  dæmpet  var  den,  at  han  spurgte  sig  selv,  om  han 
ikke  mere  anede  end  hørte  et  Svar. 

»Sybaris!«   gjentog  han  tvivlende. 

Atter  susede  det  for  hans  Øre,  og  atter  syntes  han 
at  høre  Navnet  Menippos,  men  denne  Gang  betydelig 
nærmere. 

Da  sprang  han  som  betagen  af  en  sød  Rus  op  fra 
Stenblokken  og  kaldte  endnu  højeÆ  end  før: 

»Sybaris!« 

Der  kom  intet  Svar. 

I  ængstelig,  aandeløs  Forventning  '  stirrede  han 
omkring  sig. 

Lige  foran  ham  strakte  der  sig  et  tæt  Krat  ned  til 
Flodbredden.  I  Nattens  Mørke  fæstede  han  Blikket 
paa  den  dunkle  Masse,  der  dannedes  af  de  sammen- 
filtrede Buske.  Da  kom  der  pludselig  to  Hænder 
frem  og  bøjede  Grenene  til  Side.  Menippos's  Aandedræt 
standsede.  Faa  Skridt  fra  ham  stod  der,  uden  at  han 
havde  hørt  den  svageste  Raslen  i  Løvet,  en  høj,  hvid 
Kvindeskikkelse 

Der  fo'r  en  Gysen  .igjennem  ham,  og  han  kom  til 
at  ryste  over  hele  Legemet.  Han  fattede  sig  dog  og 
stirrede  med  vidt  opspilede  Øjne  paa  det  gaadefulde  Syn. 

Ved  Stjærnernes  Lys  gjenkjendte  han  i  Skikkelsen 
den    Kvinde,    han    havde    set   paa   Vejen   til   Lechæon. 

Det  var  det  samme  fine  Aasyn,  de  samme  mørke  Øjne, 
den  samme  Fylde  af  mat  sort  Haar.  Men  da  han 
første  Gang  havde  set  hende,  siddende  som  i  en  Bære- 
stol i  det  sælsomme  Kjøretøj,  havde  hendes  Træk  været 
oplivede  af  Gjenskinnet  fra  det  solbestraalede  Purpur- 
forhæng.  Nu  syntes  hun  ham  derimod  at  være 
uhyggelig  bleg. 

Han  vilde  tale  til  hende;  men  Stemmen  svigtede 
ham.     Han  kunde  ikke  faa  et  Ord  over  sine  Læber. 

Hun  vendte  ikke  Øjnene  fra  ham;  men  hvad  der 
laa  i  dette  spøgelseagtig  stive  Blik,  vidste  han  ikke. 
Kun  ét  forstod  han :  at  hun  ikke  vilde  tale  først.  Hun 
ventede.  Han  havde  jo  kaldt  paa  hende;  hvad  havde 
han  da  at  sige? 

Menippos  gjorde  en  voldsom  Anstrængelse  for  at 
faa  Stemmen  i  sin  Magt. 

»Du  kom!«  lykkedes  det  ham  at  fremstamme. 
»Men  hvorfra  kommer  Du.'*  Og  hvem  er  Du.^*  Dog  vel 
ikke.f*   .  .  .« 

Med  en  afbrydende  Bevægelse  løftede  hun  sin 
hvide  Haand,  og  Ordet  forstummede  paa  Menippos's 
Læber. 

Men  over  hendes  Aasyn  gik  der  en  forunderlig 
Sitren ,  ikke  saaledes  som  naar  et  Menneskes  Træk 
bæve,  men  som  om  alt  vilde  flyde  hen  i  Taage. 

»Jeg  er  en  Fønikerinde«,  hviskede  en  Stemme  svag 
som  et  Aandepust. 

»Med  et"  Navn  fra  Stor-Hellas?«  spurgte  Menippos 
forbavset. 

Der  kom  intet  Svar. 

En  fin,  men  isnende  kold  Haand  lagde  sig  paa 
hans  Arm. 

»Har  Du  mig  kjær?«  hviskede  det  paa  samme 
aandeagtige  Maade  som  før. 

»Om  jeg  har  Dig  kjær.?«  svarede  Menippos  med  en 
pludselig  Iver,  som  om  en  anden  talte  ud  af  hans  Mund. 
»Siden  i  Eftermiddags  har  jeg  kun  tænkt  paa  Dig,  kun 
drømt  om  Dig!  Men  i  Aften  gjør  Du  mig  bange.  Hvor 
var  Du,  da  jeg  kaldte  paa  Dig,  og  hvorfor  kom  Svaret 
saa  fjærnt,  saa  langvejs  fra  som  fra  en  anden  Verden.?  .  .  .« 

»Frygter  Du  mig.?«  lød  det  i  samme  Tone  som  før. 
»Tør  Du  sige:  Jeg  tilhører  Dig,  jeg  er  din  Slave!« 

Menippos  tav. 

»Sig  det!«   hviskede  hun  indtrængende. 

Han  saa  paa  hende,  og  for  hvert  Øjeblik,  der  gik, 
følte  han  sin  Tanke  mere  og  mere  omtaaget.  »Hvad 
forlanger  hun.?«  mumlede  han  ved  sig  selv.  »Skal  jeg 
være  hendes  Slave?« 

»Du  —  en  Mand  —  er  Du  bange  for  en  Kvinde.? 
Sig  det,  sig  det!« 

Og  de  underlige,  stive  Øjne  syntes  at  bore  sig  ind 
i  hans 

»Velan  da!«  raabte  han  højt.  »Jeg  tilhører  Dig, 
jeg  er  din  Slave!« 

Næppe  vare  disse  Ord  slupne  ham  af  Munden,  før 
han  følte  to  Arme  om  sin  Hals. 

»Skjønne  Ynglinge,  hviskedehun,  >  jeg  elsker  Dig!«  ... 
»Gaa  i  Morgen  i  Tusmørket  ad  Vejen  til  Kenchreæc 

Og  to  bløde  Læber,  der  dog  vare  lige  saa  kolde 
som  den  Haand,  der  havde  lagt  sig  paa  hans  Arm, 
fæstede  sig  begjærlig  til  hans  Mund.  Sælsomt  betagen, 
halvt  af  Lyst  og  halvt  af  Smerte,  havde  Menippos  en 
Følelse,  som  om  selve  Livsaanden  blev  suget  ud  af 
hans  Bryst.  Himlens  Stjærner  syntes  at  slukkes  for 
hans  Blik,  og  alt  blev  Nat,  bælgmørk  Nat  omkring  ham. 

Da  han  atter  kom  til  sig  selv,  laa  han  i  det  dug- 
vaade  Græs.  Han  saa'  sig  om;  han  var  alene.  Den 
tydeligste  Fornemmelse,  han  havde,  var  en  besynderlig, 
for  øvrigt  ikke  ubehagelig  Træthed.  Hans  Hoved  var 
tungt  som  efter  en  alt  for  fast  Søvn ,  og  i  det  han 
mindedes  det  gaadefulde,  han  havde  troet  at  opleve, 
spurgte  han  sig  selv,    om  det  var  andet  end  en  Drøm. 

Det  var  ham  umuligt  at  komme  til  Klarhed  derom. 
Dog  følte  han  sig  forunderlig  nedslaaet,  som  om  der 
var  hændet  en  Ulykke. 

Han  satte  sig  paa  Stenblokken  og  skjulte  Ansigtet 
i  sine  Hænder. 

»Ak!«  mumlede  han  ved  sig  selv,  »hvad  vilde 
Pamfilos,  Poseidonspræsten,  vel  sige.^  For  faa  Timer 
siden  advarede  han  mig  og  forklarede  mig  det  ondes 
Væsen,  —  og  nu  er  jeg  maaske  i  en  ond  Aands  Magt! 

VI. 

Den  følgende  Morgen  var  Menippos  endnu  mat  og 
afkræftet,  og  af  og  til  gik  der  en  svag  Kuldegysen 
gjennem  hele  hans  Legeme.  Han  betragtede  sit  Ansigt 
i  et  lille  Staalspejl,  der  laa  paa  hans  Bord.  Ved  at 
se,  hvor  bleg  og  forandret  han  saa'  ud,  blev  han  helt 
besynderlig  til  Mode. 

»Det  var  mere  end  en  Drøm«,  sagde  han  ved 
sig  selv. 

Og  han  hensank  i  dybe  Tanker. 

Tiden  faldt  ham  den  Dag  ualmindelig  lang.  Han 
tilbragte  flere  Timer  i  Løbebanen  ved  Foden  af  i\kro- 
korinthos;  men  det  morede  ham  ikke  saaledes  som 
ellers  at  se  paa  Væddekjørslen.  Senere  besøgte  han 
Øvelsespladsen  i  Kraneion,  og  i  dens  Marmorhal  hørte 
han  Apollonios  tale  om  Pythagoras's  Omgang  med 
Guderne  og  om  hans  Erindringer  fra  en  tidligere  Til- 
værelse. Men  den  kappadokiske  Vismands  Veltalenhed 
gjorde  i  hin  Stund  ikke  synderligt  Indtryk  paa  ham. 
Al  hans  Hu  stod  til,  at  det  skulde  blive  Aften.  Han 
tænkte  halvt  med  Glæde  og  halvt  med  Frygt  paa  sit 
forestaaende  Møde  med  Sybaris. 

Da  Solen  dalede,  begav  han  sig  ud  ad  Vejen  til 
Kenchreæ.  Efter  den  hurtig  svindende  Dag  fulgte 
Sydens  kortvarige  Tusmørke.  Snart  skinnede  der 
Lj^s    til    venstre,     uden    Tvivl    fra    Artemis's    Tempel, 

Og  flere  af  de  vejfarende  tændte  Fakler.  Aftenen 
havde  allerede  indfundet  sig,  og  ned  over  Landtangens 
Højder  blæste  der  en  Vind,  som  i  Modsætning  til 
Dagens  Hede  syntes  ubehagelig  kold. 

Menippos  hyllede  sig  tættere  ind  i  sin  Kappe.  Da 
puslede  det  lige  bag  ham,  og  en  Haand  lagde  sig  paa 
hans  Skulder.  Hans  Aandedræt  standsede,  og  i  det 
han  vendte  sig  om,  følte  han  sine  Øjne  udvides  som  af 
Frygt  for  at  møde  et  uhyggeligt,  overnaturligt  Syn. 

Men  hvor  overrasket  blev  han  ikke !  Lyset  fra 
en  forbigaaendes  Fakkel  faldt  skarpt  hen  over  den, 
der  havde  berørt  hans  Skulder.  Det  var  Sybaris;  men 
hendes  Aasyn  havde  ikke  mere  noget  spøgelseagtigt 
ved  sig.  De  fine  Træk  havde  faaet  en  let  varm  Farve, 
og  om  de  røde  Læber  spillede  der  et  bedaarende  Smil. 
En  dejlig  Kvinde  i  Ungdommens  fulde  Glans  stod 
for  ham.  \ 

Ved  dette  Syn  fløj  der  en  sælsom  Tanke  gjennem 
hans  Hoved.  Havde  hun,  den  blege  Skygge,  vundet 
den  Livskraft,  som  han  havde  tabt?  Var  det  sandt, 
som  Eritimos  havde  sagt,  at  Lamierne  efterstræbte 
Ynglinge? 

Menippos  saa'  skarpt  og  prøvende  paa  det  be- 
synderlige Væsen,  der  stod  for  ham. 

Sybaris  syntes  nu  som  altid  at  kjende  hans  Tanker. 
Hun  gjorde  en  afvisende  Bevægelse  med  Haanden, 
som  om  hun  vilde  sige:   »Taabelig  Snak!« 

»Skjønne  Yngling!«  tog  hun  derpaa  Ordet,  og 
Menippos  bemærkede  med  Forundring,  at  hendes  Stemme 
var  helt  forandret.  Den  lød  ikke  mere  hviskende  som 
et  AandepList;  den  havde  faaet  en  klar,  sølvren  Klang. 
»Skjønne  Yngling!«  gjentog  hun  som  for  at  tiltvinge 
sig  hans  Opmærksomhed,  >i  Forstaden  Olympieion  tæt 
inden  for  Pellene  Porten  ligger  der  et  nyt  Hus.  Kom 
der  hen  i  Morgen  Aften.  Jeg  skal  synge  for  Dig  og 
byde  Dig  en  Vin,  hvis  Lige  Du  aldrig  har  smagt. 
Frygt  ikke,  at  nogen  Medbejler  skal  forurolige  Dig. 
Har  Du  Sorger,  skal  Du  glemme  dem.  Kransede  med 
Roser  ville  vi  hylde  Glædens  Guddomme,  Dionysos  og 
Afrodite,  —  vi  to  alene,  en  smuk  Kvinde  og  en  smuk 
Mand ! « 

Disse  Ord,  som  selve  Peitho,  Overtalelsens  Gud- 
inde, syntes  at  have  lagt  paa  hendes  Læber,  besejrede 
fuldstændig  Menippos.  Den  Modstandskraft,  han  kunde 
have  hentet  fra  Pamfilos's  og  Apollonios's  Visdomslære, 
bukkede  under  for  Eros's  Magt. 

»Jeg  skal  komme!«  udbrød  han  med  hele  Ung- 
dommens Varme. 

»Du  lover  det?«   sagde  Sybaris. 

Menippos  rakte  Haanden  frem.  Sybaris  tog 
den  og  beholdt  den  et  Øjeblik  i  sin.  Hendes 
Haand  var  ikke  længer  kold;  det  var  en  fin,  blød 
Kvindehaand,  som  sluttede  sig  tæt  til  hans.  I  det 
Tryk,  den  gav,  laa  der  veltalende  Løfter,    og  Menippos 

sporede  ved  denne  Berørelse  noget  af  den  samme 
smerteblandede  Lyst,  som  han  havde  følt,  da  hendes 
Læber  fæstede  sig  til  hans.  Der  gik  en  hemmeligheds- 
fuld Gysen  igjennem  ham,  og  hans  Øjne  lukkede  sig. 

Da  han  atter  aabnede  dem,  var  Sybaris  forsvunden. 
Han  saa'  sig  om  til  alle  Sider;  han  stirrede  ind  mellem 
de  vejfarende,   —  forgjæves !     Hun  var  og  blev  borte. 

Træt  og  fortumlet  vendte  Menippos  hjem  til  sin 
Bolig  i  Bakchiadæ  Gaden  paa  den  nederste  Afsats  af 
Akrokorinthos-Bjærget. 

I  det  Dørvogteren  paa  hans  Banken  aabnede  Hus- 
døren  og  lod  ham  træde  ind,  fo'r  der  et  skærende 
Vindpust  gjennem  Forhallen  og  slukkede  Lampen. 

»Guderne  afvende  Varslet!«  mumlede  Menippos  gy- 
sende, i  det  han  i  dybt  Mørke  famlede  op  til  sit  Værelse  i 
den  øverste  Del  af  Huset.  Uden  at  give  sig  Tid  til  at 
tage  sine  Halvstøvler  af,  hyllede  han  sig  ind  i  sin 
Kappe,  lagde  sig  paa  Løj  bænken  og  faldt  i  Søvn. 

Da  han  atter  vaagnede,  var  det  tidlig  Morgen. 
Svalerne  kvidrede  fra  Tagene,  og  gjennem  den  matte, 
klangløse  Morgenluft  hørte  han  oppe  fra  Bjærget  Gede- 
hyrdernes Fløjter  hilse  den  kommende  Dag. 

Hans  Hoved  var  forunderlig  tungt.  Han  sov  strax 
igjen  ind  efter  halvt  i  Søvne  at  have  mumlet: 

»Har  jeg  mødt  hende.?  .  .  .  eller  var  det  kun  en 
Drøm.?« 

VII, 


Samme  Dags  Aften  begav  Menippos  sig,  badet  og 
salvet  som  en  Brudgom ,  til  Forstaden  Olympieion. 
Han  fandt  uden  Vanskelighed  det  nye  Hus  inden  for 
Pellene  Porten;  men  i  det  han  rettede  sine  Skridt 
imod  det,  greb  en  gammel  Tiggerske  ham  ved  en 
Flig  af  hans  Kappe. 

Det  var  en  Kone  paa  over  halvfjerdsindstyve 
Aar,  lille  og  krumbøjet  med  et  mildt  og  opvakt  Ansigt. 
Hun  var  klædt  i  en  sort  og  brun  Dragt  og  støttede  sig 
til  en  lang  Stav,  som  hun  paa  hin  Tids  Vis  førte  saa- 
ledes,  at  hun  holdt  Haanden  i  Højde  med  Skuldren. 
Menippos  havde  oftere  givet  hende  Smaamønter. 
Hun  var  ubemærket  fulgt  efter  ham,  da  hun  saa'  ham 
gaa  over  mod  Huset. 

»Er  Du  ikke  den,  man  kalder  den  smukke  Lykier.?« 
spurgte  hun. 

Menippos  nikkede  bekræftende. 

»Træd  ikke  ind  i  hint  Hus«. 

»Hvorfor  ikke-f*« 

»Kjender  Du  den  fremmede  Kvinde,  som  har  taget 
Bolig  der.?     Har  Du  set  hendes  Fader  eller  Moder.? c 

.    »Hvorfor    spørger   Duhi    sagde    Menippos    med    en 
utaalmodig  Bevægelse. 

Den  gamle  Tiggerske  saa'  sig  ængstlig  om  og 
traadte  derpaa   tæt  hen  til  Menippos  for  at  hviske  ham 

ind  i  øret.  Dette  syntes  at  være  en  overflødig  Forsigtighed, 
thi  der  befandt  sig  ikke  et  eneste  Menneske  i  Nær- 
heden. 

»Vid,  smukke  Lykier«,  mumlede  hun  ganske  sagte^ 
»at  jeg  for  halvtredsindstyve  Aar  siden  har  set  denne 
Kvinde  i  Gela  paa  Sikelien  .  ..  og  ,  tilføjede  hun  med 
skjælvende  Stemme,  »hun  var  den  Gang  i  samme 
Alder  som  nu,   hverken  yngre  eller  ældre  .  .  .« 

Menippos  blegnede,  men  fattede  sig  og  sagde  koldt. 

»Du  fejler,  gamle«. 

Tiggersken  rystede  paa  Hovedet. 

»Min  Fader  ejede  det  Hus,  hvor  hin  Kvinde  boede«, 
svarede  hun  roligt.  »Jeg  var  den  Gang  femten  Aar. 
Hun  havde  daglig  Besøg  af  en  ung  Syrakusier;  det  var 
den  eneste,  som  kom  til  hende.  De  holdt  Bryllup  med 
stor  Stads;  men  Syrakusieren  blev  syg  og  visnede  hen. 
Knap  en  Maaned  efter  var  han  død,  og  nu  forsvandt 
hun  lige  saa  sporløst,  som  hun  var  kommen«. 

Der  gik  en  let  Gysen  gjennem  Menippos. 
Kvinde!«   sagde  han  haardt,   »hvorfor  fortæller  Du 
mig  dette.?     Du  troer  dog  vel  ikke?  .  .  .« 

»Ved  Adrasteia«,  afbrød  den  gamle  ham  ivrigt, 
»nævn  ikke  Ordet!     Sig  ikke,  hvad  hun  er!« 

Og  hun  spyttede  tre  Gange  paa  sit  Bryst  for  at 
afvende  al  Ulykke. 

»Smukke  Yngling«,  vedblev  hun  derpaa,  »lad  Dig 
advare.      Jeg   saa'    hin    Kvinde   komme   hid   til  det  nye 

Hus.  Hvad  er  der  blevet  af  Vognen?  Ingen  véd  det. 
Hun  havde  intet  med  sig,  og  hendes  Slaver  have 
intet  kjøbt  ...  og  dog  siges  der  at  være  pyntet  hos 
hende  med  kostbare  Tæpper  og  Fade  af  Guld  og  Sølv. 
Unge  Menneske,  Du  har  været  barmhjærtig  imod  mig  .  .  . 
jeg  vil  Dig  vel  .  .  .  Gaa  ikke  i  Snaren,  træd  ikke  ind 
i  hint  Hus.« 

Menippos  tav. 

»Nej!«  sagde  han  derpaa,  »Tingen  er  kommen  for 
vidt!  Vende  om  kan  jeg  ikke!  Men  ét  lover  jeg  Dig, 
gamle,  —  jeg  skal  være  forsigti^g«. 

Tiggersken  trak  paa  Skuldrene. 

»Stakkels  Yngling!«  mumlede  hun  og  lod  en  ringe 
Mønt,  som  Menippos  havde  givet  hende,  glide  ind  1 
sin  Mund,  det  Sted,  hvor  Fattigfolk  den  Gang  plejede 
at  gjemme  Penge.  Derpaa  flyttede  hun  med  rystende 
Haand  sin  Stav  videre,  i  det  hun  ved  sig  selv  gjentog' 
»Blind!  blind!« 

Tiggerskens  Ord  havde  vakt  Tvivl  hos  Menippos. 
Da  han  kom  til  det  nye  Hus,  bankede  hans  Hjærte 
uroligt. 

Ved  det  første  Slag  med  Kobberringen  aabnedes 
Husdøren  af  en  sort  Slave.  Fra  en  Fordybning  i 
Muren  tog  han  en  Kobberlampe  for  at  lyse  for  den 
indtrædende.  Næppe  faldt  dens  Skin  hen  over  Gulvets 
Marmorfliser,  før  en  Sværm  af  sorte  Biller,  opskræmmet 
ved  Lysskjæret,  løb  forvildet  om  til  alle  Sider.    Menippos 

havde  altid  haft  en  uovervindeUg  Modbydehghed  for 
dette  Kryb.  Disse  Smaadyr  gjorde  et  stærkere  Indtryk 
paa  ham  end  Tiggerskens  Ord;  de  bragte  hann  til  at 
tænke  paa  Død  og  Grav.  Han  var  gjærne  vendt  om, 
men  Dørvogteren  havde  allerede  ført  ham  over  den  lille 
Søjlegaard  til  et  Rum,  der  ligesom  et  Sovekammer  var 
lukket  med  en  forsvarlig  Dør,  og  ikke  blot  med  et 
Forhæng. 

Da  Døren  aabnedes,  strømmede  en  stærk  Lysglans 
Menippos  i  Møde.  Han  befandt  sig  i  et  Værelse,  som 
var  udstyret  med  en  sælsom  barbarisk  Pragt.  Paa  fire 
gyldne  Trefødder  brændte  der  Broncelamper  med  store 
festlig  røde  Blus.  Hele  Rummet  var  som  tilsløret  af 
Virakskyer,  der  hvirvlede  i  Vejret  fra  to  Røgelsekar, 
som  stode  paa  rigt  indlagte  Smaaskabe.  Langs  Siderne 
af  Værelset  var  der  ophængt  brogede  milesiske  Tæpper, 
og  over  dem  var  der  til  Væggen  fæstet  hele  Rækker 
af  Guld-  og  Sølvfade,  der  tindrede  som  Ild  i  Lampe- 
lyset. I  Baggrunden,  lige  for  Indgangen,  var  der  en 
Fordybning  i  Muren,  som  beskyggedes  af  lette,  til  Siden 
trukne  Forhæng.  Inden  for  disse  stod  der  en  Løjbænk, 
over  hvilken  der  var  udbredt  et  Purpurtæppe.  Paa  dette 
prægtige  Leje  bevægede  der  sig  noget  lyst  og  luftigt, 
som  i  første  Øjeblik  syntes  den  blændede  Menippos  at 
være  en  rosenrød  Sky. 

I  det  han  nærmede  sig,  sprang  Sybaris,  —  thi 
hende  var  det,   —  op  fra  Lejet,    strakte  sin  hvide,  med 

et  Guldbaand  prydede  Arm  ud  imod  ham  og  gav  ham 
Haanden. 

»Vær  hilset,   skjønne  Yngling!«   sagde  hun  alvorlig. 

Menippos  betragtede  hende  med  Opmærksomhed. 

Da  spillede  der  pludselig  et  Smil  om  hendes  Læber. 

>^Se  kun  paa  mig!«  sagde  hun,  »der  er  ingen  Slange- 
hale skjult  under  min  Klædning.« 

Menippos  blev  blussende  rød. 

Han  maatte  tilstaa  sig  selv,  at  han  aldrig  havde 
set  noget  dejligere.  Hun  bar  en  Krans  af  Roser  om 
sit  tykke,  mat  sorte  Haar.  Hendes  halv  gjennemsigtige 
Klædning,  —  en  Taage  af  koisk  Flor,  —  var  sammen- 
heftet med  gyldne  Agraffer  paa  Skuldrene  og  lod  hendes 
Arme,  Hals  og  det  øverste  af  den  svulmende  Barm 
være  blottet;  da  den  desuden  paa  lakonisk  Vis  neden 
til  var  opskaaren  indtil  over  Knæet,  røbede  den  ved 
hver  Bevægelse  saa  meget  af  de  skjønne  Lemmer,  at 
den  var  noget  af  det  mest  forføreriske,  der  kunde  tænkes. 

Maalløs  af  Beundring  fandt  Menippos  ikke  et  Ord 
at  sige. 

»Du  taler  ikke  ...  Er  Du  bange  for  mig,  smukke 
Lykier.?«   spugte  Sybaris  med  et  bedaarende  Smil. 

Menippos  samlede  sit  Mod  og  betragtede  Træk  for 
Træk  det  gaadefulde  Væsen. 

Det  var  en  høj,  yppig  Kvinde  med  et  ikke-hellenisk 
Aasyn.  De  lige  Øjenbryn,  de  store  alvorlige  Øjne,  den 
fint     bøjede    Næse,    de    fyldige    Læber    og    den    frem- 

staaende  Hage  syntes  snarest  at  tyde  paa  libysk  Herkomst. 
Med  ét  rørte  der  sig  som  en  dunkel,  længst  forglemt 
Erindring  hos  Menippos. 

»Sybaris!«  udbrød  han,  »jeg  kjender  Dig;  jeg  har 
set  Dig  før!  Men  hvor?«  ...  og  ved  en  pludselig  Ind- 
skydelse tilføjede  han:  »Er  det  sandt,  hvad  der  siges 
om  en  Forudtilværelse  .  .  .   om  en  Sjælevandring?« 

Sybaris's  Øjenbryn  trak  sig  sammen,  og  den  be- 
synderlige Sitren,  som  han  havde  set  et  Par  Gange  før, 
gik  hen  over  hendes  Træk. 

Ti!«   raabtehun  ngesten  vildt.     »Hvilke  Hemmelig- 
heder nævner  Du?     Hvad  véd  Du  derom?« 

Men  næsten  i  samme  Nu  skiftede  hun  Tone. 

»Lad  Vismændene  kives  om  det  tilkommende!« 
sagde  hun  spøgende,  »og  lad  os  —  klogere  end  de  — 
nyde  den  nærværende  Time!« 

Dermed  førte  hun  Menippos  hen  til  et  Bord  for 
Enden  af  Løjbænken.  Her  tog  hun  en  Krans  af  Roser 
som  den,  hun  selv  bar,  og  trykkede  den  fast  paa  hans 
mørke  Lokker.  Derefter  greb  hun  en  Blandingskumme 
af  Sølv,  paa  hvilken  der  var  indgravet  en  ung  Dionysos 
støttende  sig  til  en  Seilenos,  og  skjænkede  deraf  Vin  i 
et  gyldent  Bæger.  Men  da  hun  vilde  fylde  det  andet 
Bæger,  greb  Menippos  det  og  satte  det  til  Side. 

»Hold  inde!«  raabte  han.  »Et  gammelt  Mundheld 
siger:  For  en  skjøn  Kvinde  og  en  skjøn  Mand  er  ét 
Bæger  bedre  end  to.« 

Sybaris  smilede.  Hun  greb  det  fyldte  Bæger,  og 
i  det  hun  ufravendt  fæstede  sine  sorte  Øjne  paa  Menippos, 
drak  hun  langsomt  Halvdelen  af  Vinen. 

Menippos  lagde  nøje  Mærke  til,  hvilken  Del  af 
Randen  hendes  Læber  havde  berørt,  og  satte  sine  paa 
samme  Sted.  Men  næppe  havde  han  drukket,  før  han 
forbavset  udbrød : 

»Store  Pan!  hvad  giver  Du  mig  at  drikke?« 

»En  Draabe  Nektar  fra  Gudernes  Bord.« 

>^Vil  Du  da  gjøre  mig  udødelig.?  .  .  .« 

»Igjen!«  sagde  Sybaris  i  en  harmfuld  Tone.  »Tal 
ikke  om  sligt,  siger  jeg  Dig.«  Men  næsten  i  samme 
Aandedræt  lagde  hun  leende  til:  »Taabe!  det  gaar  med 
Dig   som    med    de  vise,  de  tale  helst  om  det,    som 

ingen  véd.« 

»Vredes  ikke,  Du  herlige!«  sagde  Menippos,  i  det 
han  paa  Skrømt  faldt  hende  til  Fode  og  omfavnede 
hendes  Knæ. 

Sybaris  stødte  ham  let  tilbage  og  greb  en  gylden 
Lyra,  som  hang  paa  Væggen  over  Løjbænken.  Af  en 
af  Aabningerne  i  Sangbunden  fremtog  hun  et  Elfenbens- 
Plektron  og  aflokkede  dermed  Strængene  nogle  fulde, 
velklingende  Toner. 

Efter  derpaa  igjen  at  have  vexlet  Bæger  med 
Menippos  paa  samme  Maade  som  før,  spurgte  hun : 

»Vil  Du,  at  jeg  skal  synge  for  Dig.?« 

»Ja,  syng,  syng!  Men  noget  om  Elskov  .  .  .  noget, 
som  passer  for  den  nærværende  Time.  Thi  hidtil,« 
sagde  han,  i  det  han  knipsede  til  det  tomme  Bæger, 
»har  jeg,  ved  Zeus,  ikke  faaet  andet  end  Skyggen 
af  Kys.« 

Sybaris  tog  Lyrens  brede  Baand  over  Skuldren 
og  gav  Strængene  et  Par  raske  Slag,  saa  at  Rummet 
fyldtes  med  muntre,  livfulde  Toner.  Derpaa  istemmede 
hun  en  Hymne  til  Eros's  Pris.  Hun  sang  om  smeltende 
Længsel  og  gantende  Tale,  om  ranede  Kys  og  ømme 
Favntag.  Hymnen  sluttede  med  en  Lovprisning  af 
Eros's  Visdom:  at  nyde  Øjeblikket,  saa  at  Frygten, 
Menneskets  stadige  Ledsager,  forsvinder,  og  Sorgen 
forstummer. 

Menippos  havde  sat  sig  paa  Løjbænken.  Han 
vendte  ikke  sit  Blik  fra  Sybaris,  der  stod  foran  ham 
med  Lyren  op  til  sit  Bryst.  Imedens  hans  Øre  inddrak 
de  sølvrene  Toner,  fulgte  hans  Øjne  de  dejlige  Armes 
Leg  og  Barmens  svulmende  Bevægelse. 

Han  følte  sig  saa  let,  saa  fri,  saa  løst  fra  alle  Baand, 
som  om  han,  lig  de  evige  Guder  selv,  kunde  have  vandret 
paa  Skyer. 

^>Hvad  sker  der  med  mig.?«  mumlede  han  forbavset. 
»Er  det  Vinen,  eller  Røgelsen,  eller  begge  tilsammen.?« 

Der  lagde  sig  som  en  let  Taage  over  S}'baris. 
Sangen  lød  mere  og  mere  dæmpet,  ligesom  længere 
borte;  derpaa  forstummede  den  med  ét. 

Da  mærkede  han  som  i  Drømme,  at  en  Arm  lagde 
sig  om  hans  Hals.  Der  lød  en  svag  Brusen  af  bølgende 
Flor  ved  hans  Øre,  og  han  indaandede  en  fin  Duft 
af  kostelig  Salve. 

»Er  Du  syg,  min  elskede?«  spurgtes  der,  og  to 
Læber  fæstede  sig  til  hans  Mund. 

Lidt  efter  havde  han  en  besjmderlig  Følelse;  det 
var,  som  om  noget  sugede  paa  hans  Hjærte.  Der  paa- 
kom  ham  en  kvælende  Angest^  en  afsindig  Rædsel  for 
Døden.  Han  opbød  hele  sin  Kraft,  rev  sig  løs  og  flygtede 
forvildet  afsted.  Lige  uden  for, Værelset  tørnede  han 
imod  noget  .  .  .  var  det  et  Træ  eller  en  Søjle.?  I  næste 
Øjeblik  svigtede  Jorden  under  hans  Fødder,  og  han 
styrtede  med  udbredte  Arme  i  en  Afgrund. 

Nogen  Tid  efter  vækkedes  han  ved  at  føle  et  Pust 
af  den  kolde  Aftenvind  paa  sin  Pande. 

»Stakkels  Lykier!«  sagde  en  bekjendt  Stemme, 
»hvorfor  hørte  Du  mig  ikke? 

Menippos  slog  Øjnene  op  og  gjenkjendte  den  gamle 
Tiggerske. 

»Har  Du  slaaet  Dig?«  spurgte  hun.  Jeg  fandt  Dig 
liggende  her,  foran  Husdøren.  Du  har  vel  ikke  set 
Trinet  og  er  styrtet  ned.« 

Menippos  svarede  ikke;  hans  Tankes  Traad  var  som 
bristet. 

Tiggersken  hentede  ham  et  Bæger  Vand  fra  Nabo- 
stedet; thi  ind  i  Ulykkeshuset  vilde  hun  ikke  have 
vovet  sig  for  alt  Perserkongens  Guld. 

Det  kolde  Vand  styrkede  Menippos.  Han  gav 
Tiggersken  sin  sidste  Mønt  og  ravede  som  beruset  hjem. 

Den  følgende  Morgen  var  han  afkræftet  og  ned- 
stemt, syg  paa  Legeme  og  Sjæl.  Han  hav^de  en  smertelig 
Fornemmelse  i  Brystet,  og  hans  Hjærte  slog  paa  en 
egen  uregelmæssig  Maade. 

»Det  vil  dræbe  mig!  tænkte  han,  og  han  lovede 
sig  selv  aldrig  mere  at  gaa  hen  i  det  n^^e  Hus  inden  for 
Pellene  Porten. 

Men  da  Aftenen  kom,  var  hans  Længsel  stærkere 
end  alt,  hvad  Fornuften  kunde  sige. 

»Ak!«  mumlede  han,  i  det  han  indhyllede  sig  i 
sin  Kappe  og  begav  sig  paa  Vejen,  ^har  jeg  ikke  selv 
gjentaget  hendes  Ord:  Jeg  tilhører  Dig,  jeg  er  din  Slave.« 

De  følgende  Dage  gjentog  det  samme  sig.  Han 
kæmpede,  ban  stred  imod  —  men  gik.  Mærkeligt  nok 
vidste  han  aldrig,  hvorledes  han  forlod  det  nye  Hus; 
som  det  syntes,  kom  han  altid  helt  sansesløs  og  bedøvet 
derfra.  En  Nat  fandt  han  sig  saaledes  liggende  paa 
Trinet  af  et  Alter  paa  en  Korsvej  og  blev  bragt  til 
Besindelse  ved,  at  en  forbigaaende  stødte  til  ham  med 
Foden  og  spurgte,  om  han  var  s^'g.  En  anden  Gang 
forekom  det  ham,  at  han  blev  ført  hjem  af  en  sort 
Slave,    men    da    han   saa'    om    efter   ham,   var   han    for- 

svunden.  Ofte  vidste  han  næppe  selv,  om  han  var 
vaagen,  eller  om  han  drømte.  Til  andre  Tider  frygtede 
han  for,  at  hans  Forstand  var  rystet,  og  at  han  havde 
Syner. 

Med  sine  Venner  kom  han  ikke  mere  sammen. 
Han  følte  en  underlig  Sky  for  at  møde  dem,  næsten  som 
et  Slags  hemmelig  Skam.  Derfor  holdt  han  sig  borte 
fra  Øvelsespladsen  og  nød  sine  Maaltider  paa  Steder, 
hvor  han  vidste,  at  han  ikke  vilde  træffe  nogen,  han 
kj  endte. 

Skjønt  han  havde  en  Anelse  om,  at  der  forestod 
ham  en  Ulykke,  kunde  han  ikke  rive  sig  løs.  Det  gik 
ham  som  alle,  der  ere  besatte  af  den  lille  Gud.  Han 
tilhørte  ikke  længer  sig  selv;  han  var  som  fangen  i 
en  Tryllekreds.  En  Kvindes  Blik  og  Smil  var  blevet 
ham  mere  end  Livet  selv. 

VIII. 

»Hvor  er  den  smukke  Lykier?  hvor  er  Menippos 
fra  Patara.?     I  de  sidste  Dage  har  ingen  set  ham  .  .  .« 

»Nej,  hverken  paa  Væddeløbsbanen  eller  paa  Øvelses- 
pladsen.« 

»Eller  i  Buegangene  eller  paa  Torvet.« 
> Eller  hos  Haarskæreren  eller  i  Badene.« 
;Hvor  er  han  da?     Er  han  opslugt  af  Jorden.?« 

Denne  Samtale  fandt  Sted  i  Kraneion  ved  Søjlehallen 
om  Øvelsespladsen.  Den  blev  ført  af  fem,  sex  unge 
Mennesker,  som  kom  ud  fra  det  Rum,  hvor  Ynglingene 
bleve  salvede  før  Brydekampen, 

»Opslugt  af  Jorden?«  gjentog  Taleren  Eritimos,  som 
tilfældig  befandt  sig  i  Nærheden.  »Nej,  mine  Venner, 
den  Grav,  der  har  slugt  ham,  er  levende.  Den  ser, 
hører,  taler  og  føler.« 

»Er  vel  dette  en  Gaade.?« 

»Nej,  ved  Zeus!  Menippos  siges  at  blive  elsket 
af  en  fremmed  Kvinde,  en  Fønikerinde.  Hun  skal  være 
skjøn  af  Aasyn  og  Skikkelse,  langt  finere  end  andre 
Kvinder,  og  derhos  rig  ...  man  har  sagt  mig,  at  hun 
bor  i  Forstaden  Olympieion.« 

Dette  Svar  blev  hørt  af  ApoUonios  og  Demetrios, 
som  sade  paa  en  Marmorbænk  i  Skyggen  under  Søjle- 
hallen. De  kaldte  Eritimos  hen  til  sig  for  at  erfare 
noget  nærmere;  men  denne  vidste  ikke  mere,  end  han 
havde  sagt. 

Da  ApoUonios  senere,  hen  ad  Aften,  gik  ned  ad 
Aletes  Gaden  i  Forstaden  Olympieion,  saa'  han  en 
Yngling  med  mørkt  krøllet  Haar  og  i  en  hvid  Kappe 
med  gule  Bræirmier  komme  frem  fra  en  Sidevej,  der 
førte  ned  fra  Athene  Chalinitis's  Tempel,  ikke  langt  fra 
Torvet.  Det  unge  Menneske  skyndte  sig  afsted ;  han 
stirrede  mod  Jorden  og  syntes  helt  optagen  af  sine 
Tanker. 

Apollonios  saa'  ikke  hans  Ansigt,  men  troede  at 
gjenkjende  Menippos. 

Han  kaldte  paa  ham. 

Menippos  —  thi  ham  var  det,  —  standsede  og 
løftede  Hovedet  med  en  adspredt  Mine. 

Apollonios  fæstede  sine  alvorlige,  mørke  Øjne  paa 
ham  og  betragtede  ham  en  Stund  med  et  Blik,  der 
syntes  at  gjennemtrænge  hans  hele  Væsen. 

Derpaa  sagde  han  i  en  egen  vemodig  Tone : 

»Du  skjønne,  af  skjønne  Kvinder  søgte  Yngling, 
din  Kind  er  falmet' .  .  .  falmet  paa  faa  Dage.  Du  nærer 
en  Slange  ved  dit  Bryst,  og«  — lagde  han  hemmeligheds- 
fuldt til,  —   »en  Slange  nærer  Dig.« 

Ved  denne  Hentydning  til  den  fremmede  Kvindes 
Rigdom  lagde  en  svag  Rødme  sig  over  Menippos's 
Træk, 

»Hvad  mener  Du.?«  spurgte  han,  tilsyneladende 
højlig  forbavset. 

»Ej  sandt.?  Du  har  en  Kvinde,  —  ingen  Ægte- 
hustru.    Tror  Du  at  blive  elsket  af  hende.?« 

»Ja  i  Sandhed,  det  tror  jeg  efter  den  Ømhed,  hun 
viser  mig.«"" 

»Og  Du  vil  gifte  Dig  med  hende.?« 

»Hvorfor  ikke.?  ...  Er  det  ikke  ønskeligt  at  ægte 
en  Kvinde,  som  elsker  en?« 

»Naar  skal  BrN'llupet  holdes.?« 

»I  Morgen.« 

»Godt!  jeg  indbyder  mig  selv  til  Festen,«  sagde 
Apollonios  alvorlig;  derpaa  hilste  han  med  Haanden 
og  gik. 


IX. 


Den  følgende  Aften  var  det  nye  Hus  inden  for 
Pellene  Porten  prydet  med  Løvværk  og  Blomsterkranse. 
Hver  Gang  Husdøren  aabnedes,  faldt  en  stærk  Lysglans 
ud  over  de  nysgjerrige,  der  havde  samlet  sig  uden  for. 
Hele  Luften  blev  ved  hvert  Vindpust  opfyldt  af 
svævende  Fjer  og  Dun.  Thi  ligesom  der  nu  lægges 
Østersskaller  uden  for  en  Dør  som  Tegn  paa  et  rigt 
Maaltid,  saaledes  kastede  man  den  Gang,  ikke  uden 
et  vist  Praleri,  de  Fjer,  der  pilledes  af  slagtet  Fjerkræ, 
uden  for  Husdøren. 

Apollonios  blev  uden  Vanskelighed  indladt  og  blev 
af  Dørvogteren  ført  over  til  Festhallen,  det  største  af 
de  Rum,  der  vendte  ud  til  Søjlegaarden.  Den  var 
oplyst  af  to  Rækker  Lamper,  der  brændte  paa  høje, 
gyldne  Trefødder.  Ved  den  ene  Side  stode  Bordene 
for  Mænd,  ved  den  anden  Bordene  for  Kvinder,  og 
mellem  begge  Rækker  færdedes  unge  Slaver.  I  Bag- 
grunden tittede  Kgkkene  af  og  til  ind. 

Bryllupsmaaltidet  var  hos  Hellenerne  noget  mere 
end  en  Fest;  det  var  den  borgerlige  Stadfæstelse  paa 
den    ingaaede    Ægtepagt,     i    det    enhver    af  Gjæsterne 

senere  ved  given  Lejlighed  var  forpligtet  til  at  bevidne, 
at  Brylluppet  havde  fundet  Sted. 

Apollonios  havde  i  den  Anledning  forsætlig  ind- 
fundet sig  før  Maaltidet.  Det  var  hans  Hensigt  om  muligt 
at  forhindre  dette  Giftermaal. 

Den  kappadokiske  Vismand  og  Undergjører  saa' 
anstrængt  og  tankefuld  ud.  Han  var  sig  fuldt  bevidst, 
at  dersom  Bruden  virkelig  var  den,  han  antog,  var  hans 
Forehavende  ikke  uden  Fare  for  ham  selv.  Fra  sin 
Barndom  i  Tyana  mindedes  han  saaledes  en  Fortælling 
om  en  Kybelepræst  i  Hierapolis, ,  som  havde  villet  be- 
sværge en  kvindelig  Dæmon,  men  som  kom  meget  ilde 
derfra,  i  det  han  i  Besværgelsens  Øjeblik  blev  berøvet 
Synet  blot  ved  en  Bevægelse  af  hendes  Haand,  som 
hun  udstrakte  imod  ham. 

Apollonios  var  ikke  festlig  klædt;  han  bar  som 
sædvanlig  et  gyldent  Baand  om  sit  sorte  Haar  og  en 
hvid  Kappe  uden  Prydelser.  Han  var  badet  og  salvet, 
som  om  han  havde  anraabt  Guderne,  og  hans  Øjne 
vare  matte  og  angrebne,  som  om  han  havde  gjennem- 
vaaget  Natten  med  at  granske  i  hemmelige  Skrifter. 

Ved  Tanken  om,  hvad  der  forestod,  saa'  han  sig 
spejdende  om  i  Hallen.  Hans  skarpe  Blik  opdagede 
strax  et  og  andet,  som  ingen  af  de  andre  tilstedeværende 
bemærkede. 

Langs  Væggen  var  der  ophængt  kostbare  milesiske 
Tæpper,    og   paa    et  Bord   i   Baggrunden    var    der    paa 

trinvis  opstigende  HN-lder  anbragt  en  Rigdom  af  skjønt 
udarbejdede  Fade  af  Sølv  og  Guld.  Men  over  alt 
dette  var  der,  for  Apollonios's  Øjne,  noget  underlig 
utydeligt.  Trods  den  festlige  Belysning  viste  det  sig 
for  ham  i  lige  saa  usikre  Omrids,  som  om  hans  Syn 
havde  været  omtaaget  af  Svimmelhed.  Ogsaa  ved 
Slaverne  og  Kokkene  var  der  noget  skyggeagtigt  og 
lydløst;  ja  selve  Lamperne  og  de  store,  gyldne  Tre- 
fødder havde  noget  ved  sig,  som  om  de  saas  gjennem 
et  Slør. 

Ved  disse  Iagttagelser  rynkede  Appollonios  Panden. 

»Ja,«  mumlede  han  ved  sig  selv,  >;min  Forudanelse 
var  rigtig  .   .   .  Stakkels  Menippos!« 

Derpaa  betragtede  han  de  tilstedeværende.  Der 
var  først  og  fremmest  Farveren  Kineas,  en  bred- 
skuldret, graahaaret  Mand.  Det  var  ham,  der  ejede 
Huset;  selv  boede  han  i  den  modsatte  Ende  af  For- 
staden. Efter  hvad  der  fortaltes,  havde  han  med  stor 
Fordel  udlejet  dette  nybyggede  Sted  til  den  rige 
fremmede  Kvinde,  til  hvis  Bryllupsmaaltid  han  var 
indbuden.  Farveren  ledsagedes  af  fem,  sex  Venner, 
deriblandt  en  bekjendt  Spøgefugl  Di  o  tim  os,  en  fri- 
given, der  levede  af  at  udleje  Heste  og  Vogne.  Der 
var  fremdeles  en  Klynge  af  rigt  klædte  ældre  og  yngre 
Kvinder,  som  under  en  hviskende  Samtale  ventede  ved 
Indgangen  til  et  tilstødende  Værelse. 

To  Ting  undrede  Apollonios.  Han  opdagede  ingen 
af  Menippos's  bekjendte,  og  der  var  ikke  en  eneste 
af  Byens  Øvrighedspersoner  eller  ansete  Mænd  til  Stede 
ved  dette  tilsyneladende  saa  rige  Bryllup. 

Inden  Apollonios  endnu  ret  havde  set  sig  om, 
kom  Menippos  hen  til  ham. 

Den  smukke  Lykier  bar  en  Festkrans  om  Haaret, 
men  var  for  øvrigt  iført  den  samme  hvide,  gulbræmmede 
Kappe,  i  hvilken  han  daglig  gik  klædt.  Han  bestræbte 
sig  for  at  se  glad  og  lykkelig  ud;  men  der  var  et 
halvt  ophidset  og  halvt  træt  Udtryk  i  hans  Ansigt. 
Hans  Kinder  blussede,  som  om  han  havde  søgt  Styrke 
i  Vinen,  og  over  hans  smukke  Træk  var  der  kommet 
noget  sygeligt,  ligesom  forvisket,  der  mindede  om  Præget 
paa  en  slidt  Mønt. 

Apollonios  hilste  alvorlig  paa  ham  og  rakte  ham 
Haanden.  Men  til  de  omstaaendes  Forundring  lyk- 
ønskede han  ham  ikke. 

»Hvilken  Pragt!«  sagde  han  og  lod  sit  Blik  glide 
rundt  i  Hallen.  »Gyldne  Trefødder,  milesiske  Tæpper 
og  Sølv-  og  Guldskaale  .  .  .  hvem  af  Eder  tilhører 
alt  dette  .^< 

»Bruden,«  svarede  Menippos.  »Thi  jeg  ejer  intet 
andet  end  denne,«  lagde  han  smilende  til  og  pegede 
paa  sin  Kappe. 

»Hvor  er  den  skjønne,  som  har  indbudt  til  Maaltidet?« 
spurgte  Apollonios  videre. 

Der  opstod  en  Bevægelse  blandt  Kvinderne;  Me- 
nippos  skyndte  sig  derhen  og  kom  tilbage,  førende  den 
pyntede  Brud  ved  Haanden. 

Apollonios  betragtede  hende  med  et,  skarpt,  nøje 
prøvende  Blik. 

Hun  bar  en  grøn  Krans  om  sit  mat  sorte  Haar. 
Det  tilbageslaaede  Brudeslør  faldt  i  store  Folder  ned 
om  hendes  paa  én  Gang  slanke  og  fyldige  Skikkelse, 
hvis  bløde  Omrids  røbede  sig  igjennem  det  hvide,  med 
gyldne  Borter  indvirkede  Festgevandt.  Over  hendes 
Kinder  var  der  udbredt  en  fin  Rødme,  som  aabenbart 
ikke  skyldtes  den  forskjønnende  Pensel,  og  hendes  røde 
Læber  vare  lige  saa  friske  som  en  nys  udsprungen 
Blorost.  Det  var,  kort  sagt,  en  blændende  smuk,  yppig 
Kvinde  i  hele  sin  Modenheds  Glans.  Medens  Menippos 
kjendelig  var  ældet,  syntes  hun,  den  blege  skjønne,  at 
være  forynget,   ja  ligesom  at  have  begyndt  et  nyt  Liv. 

I  det  Apollonios  betragtede  hende,  vexlede  hun  et 
Øjekast  med  sin  Brudgom. 

Der  var  noget  i  dette  Blik,  som  bragte  Apollonios 
til  at  gyse.  Det  forekom  ham,  at  han  i  hendes  sorte 
Øjne  saa'  et  Glimt  af  en  slet  undertrykt,  næsten 
vild  Glæde  som  den,  en  druknende  føler,  der  redder 
Livet  ved  at  trykke  en  anden  til  Bunds. 

Han  kom  ved  dette  Syn  til  at  tænke  paa  nogle 
dunkle,  halv  uforstaaelige  Ord,  han  samme  Nat  havde 
læst  hos   Damis:     »Lamia   har   hjemme    i    den  Verden, 

som  hun  tilhører  ved  sine  Gjerninger;  men  for  at  fort- 
sætte sin  Tilværelse  maa  hun  hvert  halvt  hundrede  Aar 
ægte  en  skjøn  Yngling  og  forøde  hans  Liv.  Mislykkes 
dette  for  hende,  er  hun,  ligesom  Menneskene,  hjemfalden 
til  Døden.  Kun  gaar  hun  ikke  som  disse  til  Under- 
verdenen,   men  opløses  til  intet.« 

Da  Apollonios's  Tavshed  varede  Menippos  for  længe, 
sagde  han,    ikke  uden  en  svag  Rødmen : 

»Her  er  Sybaris,    min  Hustru. f 

Vismanden  fra  Kappadokien  hilste  ikke  paa  hende. 

I  Stedet  for  at  lykønske  Bruden  saa'  han  sig  om 
i  Hallen  og  henvendte  Ordet  til  Gjæsterne: 

»Mine  Venner,«  sagde  han  højt,  »have  I  set  Tantalos's 
Haver,    som  ere  og  ikke  ere.?  .   .   .« 

»Ja,«    svarede  F'arveren  Kineas,    »hos  Hom.eros.« 

»Thi  i  Underverdenen  ere  vi  aldrig  stegne  ned,« 
tilføjede  Diotimos  spøgende. 

»Nu  vel!«  vedblev  Apollonios.  »Hele  denne  Ud- 
smykning —  Trefødderne,  Tæpperne  og  Sølv-  og  Guld- 
skaalene  —  ere  af  samme  Art  .  .  .  intet  virkeligt, 
men  kun  et  Skin  af  Virkeligheden.  Men  for  at  I 
kunne  forstaa,  hvad  jeg  siger,  saa  vid,  at  den  skjønne 
Brud  ikke  er  noget  menneskeligt  Væsen.  Hun  er  en 
af  de  Empuser  eller  Gjøglebilleder,  som  man  kalder 
Lamier.  De  kunne  antage  de  mest  bedaarende  Skik- 
kelser og  lokke  skjønne  Ynglinge  til  sig  ved  Elskovslyst, 

ikke  dog  i  Eros's  Navn,  men  for  at  forynge  sig  ved 
at  suge  Livsaand  af  deres  Bryst.* 

Ved  disse  Ord  indtraadte  der  en  saa  dyb  Stilhed, 
som  om  Hallen  havde  været  øde  og  tom. 

Men  Sybaris  slap  Menippos's  Haand  og  traadte 
alene  frem  for  Apollonios. 

Hun  var  blegere  end  nogen  Sinde,  og  i  hendes 
sorte  Øjne  gnistrede  der  et  dødeligt  Had. 

»Ti  og  gaa!  <  sagde  hun,  i  det  hun  med  en  Gud- 
indes Højhed  udstrakte  sin  hvide  Arm  og  pegede  paa 
Udgangen. 

Apollonios  bed  Tænderne-  sammen. 

» Dæmon,  <^  svarede  han  med  Selvbeherskelsens  Ro, 
»en  af  os  skal  vige,  men  giv  vel  Agt,  at  det  ikke 
bliver  Dig.« 

Sybaris  vendte  sig  foragtelig  fra  ham. 

»Disse  Vismænd  ere  mig  en  Gru,«  sagde  hun  med 
lav  Stemme.  »Er  der  da  ingen,  som  vil  lukke  Munden 
paa  denne  taabelige  Ordgyder?« 

Menippos  stod  som  lammet  over,  hvad  han  havde 
hørt.  Denne  Bekræftelse  paa,  hvad  han  havde  anet  og 
frygtet,  slog  ham  med  Forfærdelse.  Han  betragtede 
Sybaris  med  store,  forvildede  Øjne. 

»Alt  dette  lover  intet  godt,«  mumlede  Spøgefuglen 
Diotimos.  »Pas  paa,  det  bliver  et  Bryllup  med  tørre 
Munde !  < 

^>Til  Bevis  paa,  hvad  jeg  siger,«  tog  Apollonios 
atter  Ordet,  »saa  betragt  en  Gang  disse  Fade,  som 
synes  at  være  af  Guld  og  Sølv  .  .  .  betragt  disse  Slaver 
og  Kokke,    der  færdes  her  i  nye  Klæder  .   .   .« 

Dermed  fremdrog  han  af  Brystfolden  i  sin  Klædning 
en  kort  sort  Stav,  som  endte  i  en  gaadefuld  Forsiring. 
Han  udstrakte  den  mod  Tæpperne,  Pragtfadene,  Slaverne 
og  Kokkene  og  udtalte  med  høj  Røst  nogle  Ord  i  et 
haardt,   barbarisk  Sprog. 

Da  sank  Flammen  i  Lamperne,  saa  at  de  truede 
med  at  gaa  ud.  Der  to'r  en  dæmpet  Klagelyd  gjennem 
Hallen,  og  i  det  pludselig  indtrædende  Halvmørke  svandt 
alle  Sølv-  og  Guldkarrene,  Tæpperne,  og  hele  Tyendet 
hen  som  blegnende  Skygger  og  opløste  sig  til  intetj 
ganske  som  en  fin  Sommersky  eller  en  let  Røg  forsvinder 
for  Vindens  Pust. 

Der  gik  en  Gysen  gjennem  de  tilstedeværende,  og 
der  hørtes  nogle  Udraab  af  Forundring. 

Flammen  i  Lamperne  steg  atter,  og  alles  Øjne 
fæstede  sig  paa  Sybaris. 

Hun  var  dybt  greben.  Den  besynderlige  Sitren, 
som  Menippos  oftere  havde  bemærket,  fo'r  hen  over 
hendes  Træk.  Hun  holdt  Hænderne  for  Ansigtet,  og 
hele  hendes  Skikkelse  rystedes  som  af  en  Hulken. 

Med  ét  lod  hun  Hænderne  synke. 

»Grusomme  Vismand,  <    sagde  hun,     »hvormed  har 

jeg  fortørnet  Dig?  Spar  mig  for  Prøvelsens  Kval.  Tving 
mig  ikke  til  at  tale  for  alle  disse  .   .   .c 

»Jeg  har  sagt  det,«  svarede  Apollonios  koldt,  »en 
af  os  maa  vige.« 

Da  Sybaris  mærkede,  at  han  var  ubøjelig,  syntes 
hun  at  blive  greben  af  en  heftig  Angest  og  Uro.  Hun 
vred  Hænderne  i  Fortvivlelse,  saa  at  hendes  hvide  Arme 
bugtede  sig  som  Slanger. 

Pludselig  vendte  hun  sig  om  mod  Menippos  som 
mod  et  sidste  Haab.  - 

»Min  Ven,  min  elskede,«  sagde  hun  i  en  usigelig 
blid  og  rørende  Tone,  »har  jeg  ikke  skjænket  Dig 
al  den  Ømhed,  som  en  Kvinde  kan  vise.?  Have  dine 
Ønsker  ikke  været  mine.?  Har  der  vel  været  ond 
Tale  eller  Vrede  eller  Ophidselse  imellem  os?  Nej, 
nej!  ...  O,  saa  gaa  da  i  Forbøn  for  mig  hos  hin 
grusomme;  han  er  jo  din  Ven!  Bed  ham  afstaa  fra  sit 
Forehavende  .  .  .  Du  skal  aldrig,  aldrig  angre  det, 
min  Menippos!« 

Og  hendes  Stemme  lød  som  Seirenernes  Sang; 
Menippos  kunde  ikke  modstaa  hendes  Bønner. 

Han  greb  Apollonios's  Haand. 

»Mægtige  Mand,'<  sagde  han  til  ham,  wær  barm- 
hjærtig!  Skaan  hende  for  den  Forsmædelse,  hun  frygter. 
Lad  Bryllupsmaaltidet  gaa  sin  Gang.  Det  er  mig, 
Brudgommen,  som  beder  Dig  derom   .   .   .« 


Den  sidste  Lamia. 


225 


»Blinde  Daare!«  afbrød  Apollonios  ham  og  stødte 
hans  Haand  tilbage.  »Jeg  skal  frelse  Dig,  selv  imod 
din  Vilje.« 

Og  af  Folden  i  sin  Klædning  fremtog  han  et  af  de 
Kruse,  som  brugtes  i  Templerne  til  deri  at  bevare 
det  Offerbyg,  som  blev  strøet  paa  Offerdyrenes  Hoveder, 
og  hvorved  de  viedes  til  Døden. 

Ved  at  se  dette  Krus,  vendte  Sybaris  Ansigtet  bort 
som  for  et  utaaleligt,  modbydeligt  Syn,  og  i  det  hun  i 
afsindig  Angest  udstrakte  Armene  mod  Apollonios, 
raabte  hun  vildt: 

»Gjør  det  ikke!    gjør  det  ikke!« 

Men  næsten  i  samme  Nu  fattede  hun  sig,  som  det 
syntes,    med  en  voldsom  Anstrængelse. 

Hun  traadte  et  Skridt  tilbage,  og  i  det  hun  rettede 
sig  til  sin  fulde  Højde,  stod  hun  et  Øjeblik  tavs  og 
dybt  aandende,    med  lynende  Øjne  og  bølgende  Barm. 

»Vogt  Dig,  formastelige!«  sagde  hun  derpaa  med 
lav  og  dirrende  Stemme,  »vogt  Dig!  Ogsaa  jeg  har  Magt!« 

Hun  gjorde  en  Bevægelse  som  for  at  udstrække 
Armen,    men  Apollonios  kom  hende  i  Forkjøbet. 

Med  en  Hast,  som  ingen  skulde  have  tiltroet  den 
rolige,  afmaalte  Vismand,  rev  han  Laaget  af  Kruset  og 
kastede  Offerbygget  lige  i  Ansigtet  paa  hende,  i  det 
han  udtalte  en  kort  Besværgelse  i  det  samme  uforstaaelige 
Sprog  som  før. 

Da  paafulgte  der  et  Optrin,  som  ingen  af  de 
tilstedeværende   glemte. 

Alle  Lamperne  slukkedes,  og  i  den  festlig  oplyste 
Hal  blev  der  pludselig  saa  mørkt  som  i  en  Grav.  Midt 
i  Mulmet  lød  der  et  højt  kvindeligt  Skrig,  ét  Hvin  af 
unævnelig  Rædsel,  som  naar  et  levende  Væsen  i  sin 
fulde  Kraft  føler  Dødens  isnende,  uafvendelige  Greb. 
Dette  Skrig  besvaredes  af  et  andet,  et  Hævnskrig  af 
Menippos.  Der  opstod  i  Mørket  en  gyselig  Forvirring. 
Flere  Kvinder  skreg  højt  af  Angest,  og  nogle  af  de 
indbudte  trængte  sig  i  vild  Flugt  hen  imod  Udgangen, 
i  det  de  banede  sig  Vej  med  Magt. 

Ved  Lyden  af  Skrigene,  der  hørtes  ud  igjennem 
den  aabne  Søjlegaard,  ilede  nogle  af  de  uden  for  staaende 
nysgjerrige  ind  med  Fakler. 

Paa  de  tilbageblevne  Bryllupsgjæster  nær  var  Hallen 
lige  saa  tom,  som  da  Huset  af  Bygmesteren  blev  over- 
givet til  Ejeren.  Alt,  hvad  der  havde  tilhørt  Sybaris, 
var,  ligesom  hun  selv,  paa  en  gaadefuld  Maade  forsvundet, 
opløst,    tilintetgjort. 

De  Rystelser,  som  paa  denne  skæbnesvangre  Dag 
vare  fulgte  efter  hverandre,  havde  været  for  stærke  for 
den  i  Forvejen  svækkede  Menippos.  Ved  det  første 
Fakkelskjær,  som  fortrængte  Mørket,  stirrede  han  vildt 
om  sig.  Næppe  blev  han  ApoUonios  va'r,  før  Vanviddet 
lyste  ud  af  hans  Øjne. 

»Troldmand!«  raabte  han  med  sælsomt  forandret, 
hæs  Stemme,  »giv  mig  Sybaris  .  .  .  giv  mig  min  Hustru 
tilbage!  .  .  .  eller,  ved  Zeus,  jeg  kvæler  Dig  med  disse 
mine  Hænder!« 

Og  med  Raseriets  ubændige  Kraft  greb  han  den 
blegnende  Apollonios  i  Struben,  saa  at  han  styrtede 
bag  over  og  rev  ham  med  sig  i  Faldet.  Den  gyldne 
Ring  om  Vismandens  Hoved  blev  stødt  af  og  trillede 
klirrende  hen  over  de  glatte  Fliser.  Et  Øjeblik  brødes 
begge  stønnende  i  en  Kamp  paa  Liv  og  Død. 

Farveren  Kineas  havde  hele  sin  Styrke  behov  for 
at  redde  Apollonios  ud  af  den  rasendes  Hænder.  Thi 
nu  da  Kampen  havde  bragt  Menippos's  Blod  i  Kog, 
kjendte  han  ikke  Ven  fra  Fjende,  men  slog  om  sig 
til  alle  Sider.  Der  maatte  hentes  Reb  i  de  nærmeste 
Huse  for  at  binde  ham  paa  Hænder  og  Fødder;  først 
da  kunde  man  føre  ham  til  hans  Hjem  i  den  langt 
derfra  liggende  Bakchiadæ  Gade. 

X. 

I  tre  Dage  rasede  Menippos  saa  godt  som  uafbrudt. 
Hele  hans  Ophidselse  var  rettet  mod  Apollonios;  han 
syntes  at  se  ham  for  sig  og  forlangte  med  truende 
Fagter  at  faa  Sybaris,  sin  Hustru,  tilbage.  Hvad  der 
faldt  i  hans  Hænder,  sønderbrød  han,  ligesom  han  havde 
villet   tilintetgjøre  Apollonios.      De    følgende   Dage    var 

han  roligere;  af  og  til  satte  han  sig  hen  i  en  Krog, 
holdt  Hænderne  for  Ansigtet  og  græd.  Han  fik  nu 
flere  og  flere  lyse  Øjeblikke,  i  hvilke  han  forstod,  hvad 
der  blev  sagt.  Derefter  fulgte  en  stor  Afkræftelse. 
Al  Føde  var  bleven  ham  modbydelig;  han  nød  kun 
den  Læskedrik,    som  Lægen  havde  foreskrevet. 

Rygtet  om,  hvad  der  var  sket  i  det  nye  Hus  ved 
Pellene  Porten,  havde  udbredt  sig  over  hele  Byen. 
Kynikeren  Demetrios,  Taleren  Eritimos  og  de  mange 
unge  Mennesker,  der  kjendte  Menippos  fra  hine  Dages  frie, 
offentlige  Liv,  havde  alle  villet  besøge  ham  under  hans 
Sygdom,    men  vare  efter  Lægens  Paabud  blevne  afviste. 

Kun  en  eneste  havde  faaet  Adgang  til  ham.  Det 
var  Pamfilos,  den  gamle  Poseidonspræst.  Han  havde 
fremfor  nogen  den  unge  Lykier  kjær,  og  det  var  øjen- 
synligt, at  hans  Nærværelse  udøvede  en  beroligende 
Indvirkning  paa  ham.  Saa  ofte  Tempeltjenesten  i  Lechæon 
tillod  det,  tilbragte  han  sin  Tid  hos  den  syge.  I  flere 
Nætter  havde  han  vaaget  over  ham,  og  naar  Menippos 
havde  søgt  at  afværge  det,   havde  han  svaret: 

»Tal  ikke  derom,  min  Søn!  Alderdommen  behøver 
kun  liden  Søvn;  den  har  jo  snart  den  lange  Søvn 
i  Vente.« 

En  Eftermiddag,  hen  ad  Aften,  sad  Pamfilos,  som 
han  plejede,  ved  Lejet.  Der  laa  en  Skriftrulle  for  ham, 
men  han  læste  ikke  i  den. 

Menippos  hvilede  i  en  dødlignende  Søvn.  I  de 
nærmest  forudgaaende  Dage  havde  han  sovet  meget; 
det  var,  som  om  hans  nedbrudte  Legeme  paa  denne 
Vis  søgte  at  vinde  nye  Kræfter. 

Pamfilos  vendte  ikke  Øjnene  fra  den  syges  Ansigt. 
Der  var  en  egen  Ubevægehghed  udbredt  over  det, 
som  betog  ham  alt  Haab. 

Han  rystede  saa  smaat  paa  Hovedet  og  saa'  sig 
tungsindig  om. 

Menippos's  Værelse  var  et  tarveligt  Rum  i  den 
øverste  Del  af  Huset.  Den  Løjbænk,  hvorpaa  han  hvilede, 
et  Par  Stole  og  et  lille  Bord  var  alt  det  Bohave,  der 
fandtes. 

Dagen  havde  været  trj^kkende  hed.  Nu  da  Aftenen 
nærmede  sig,  sendte  Søvinden  et  forfriskende  Pust  ind 
over  Land. 

Der  var  to  Lysaabninger  i  Muren.  Pamfilos  trak 
Forhængene  fra  for  at  indlade   den  kølige  Luft. 

Neden  for  paa  Torvet  var  Handelen  for  længe  siden 
ophørt;  dér  var  alt  stille,  og  Forstædernes  fjærne  Støj 
smeltede  sammen  til  en  forvirret  Summen.  Fra  Athene 
Chalinitis's  Tempel  lød  der  af  og  til  dæmpede  Toner 
af  de  frygiske  Fløjter,  der  ledsagede  Præstindernes 
Lovsang.  Aftenens  Fred  hvilede  over  Byen.  Den  højeste 
Lyd,   der  hørtes,   var  de  legende  Svalers  Skrig. 

Pludselig  mumlede  Menippos  nogle  uforstaaelige  Ord; 
han  gjorde  en  mat  Bevægelse  og  slog  Øjnene  op. 

For  første  Gang  siden  sin  Sygdom  spurgte  han 
roligt  om  Apollonios. 

»Han  er  for  tre  Dage  siden  afrejst  til  Efesos  med 
et  attisk  Skib.« 

»Bortrejst!  .  .  .  Saa  vil  jeg  aldrig  faa  Gaaden  løst  .  .  .« 

Efter  dette  Udbrud  tav  Menippos  en  Stund  og 
hensank  i  dybe  Tanker. 

»Er  det  sandt,«  spurgte  han  pludselig,  »har  jeg  raset 
imod  ham?« 

»Ja,  min  Søn!  Og  Du  har,  ved  Guderne,  gjort  ham 
højlig  Uret.  Med  Fare  for  sig  selv  søgte  han  at  frelse 
Dig.  Han  brød  dine  Lænker,  men  Hjælpen  kom  for  sent. 
Ak,   havde  Du  dog  betroet  Dig  til  os!  .  ,  .« 

.  Menippos  syntes  at  være  forfærdelig  afkræftet. 

»Fader,«  hviskede  han  med  stort  Besvær  og  under 
lange  Ophold  mellem  Ordene,  »Du  har  ingen  Skyld  .  .  . 
Hvor  ofte  har  Du  ikke  advaret  mig  for  min  egen  Lyst,  — 
hvor  ofte  har  Du  ikke  forklaret,  at  det  onde  ingen 
Magt  havde  over  mig,  naar  jeg  ikke  selv  vinkede  ad  det!« 

»Men,  min  Søn,  naar  Du  vidste  dette,  hvorledes 
er  hint  sørgelige  da  sket.?« 

Menippos  tav. 

»Svar  mig,  kjære!  Hvor  fik  hin  Kvinde  en  saadan 
Magt  over  Dig?« 

Menippos  løftede  Hovedet  og  saa'  op  paa  Pamfilos. 
Hans  Øjne  stode  fulde  af  Taarer. 

»Tilgiv  mig,    Fader!«    stammede  han. 


Den  sidste  Lamia. 


231 


Og  i  det  Blodet  for  sidste  Gang  skød  op  i  hans 
blege  Kinder,    tilføjede  han  næppe  hørligt: 

»Jeg  kaldte  selv  paa  hende.« 

Som  om  denne  Anstrængelse  havde  været  ham  for 
stor,  sank  hans  Hoved  tungt  tilbage  paa  Lejet;  han  ud- 
stødte et  dybt  Suk,  hans  Blik  blev  stift  og  stirrende,  cg 
derpaa  lagde  Dødens  Bleghed  sig  over  hans  Ansigt. 

Pamfilos  kastede  sig  med  et  halvt  undertrykt  Skrig 
over  ham  og  tog  ham  i  sine  Arme,  som  om  han  ved 
at  omfavne  Legemet  kunde  have  holdt  den  flygtende 
Sjæl  tilbage. 

Da  han  atter  saa'  op,  havde  Tusmørket  indfundet  sig. 

Menippos  laa  bleg  og  stiv  udstrakt  paa  Lejet. 
Dødens  Hellighed  omgav  ham. 

Den  gamle  Poseidonspræst  knælede  ned  ved  hans 
Side.  Han  tænkte  paa  hans  fjærne  Fædreland  og  mindedes 
en  gammel,  from  Skik,  der  var  kjendt  saa  vidt,  som 
hellenisk  Sprog  og  Dannelse  strakte  sig 

Naar  nogen  var  død  i  fremmed  Land,  paahvilede 
det  de  efterlevende  i  Hjemmet  at  kalde  tre  Gange  paa 
ham,  for  ligesom  at  føre  Sjælen  tilbage  til  det  Sted, 
der  havde  været  den  kjærest  af  alle. 

» Godt,  at  jeg  ihukom  dette ! «  tænkte  Poseidonspræsten 
ved  sig  selv.  »Jeg  vil  skrive  til  Apollonios  i  Efesos. 
Han  skal  sende  Bud  til  Patara  til  Menippos's  Slægt, 
for  at  denne  Kjærlighedspligt  kan  blive  opfyldt.« 

Pamfilos  betragtede  længe  den  unge  Lykiers  blege 
og  udtærede,    men  endnu  i  Døden  smukke  Træk. 


232 


Den  sidste  Lamia. 


Derpaa  bøjede  han  sig  sagte  ned  over  ham. 

»Far  vel!«  hviskede  han,  i  det  han  med  bævende 
Læber  kyssede  hans  kolde  Pande,  »sov  sødt,  Du  mit 
Hj ærtes  Søn!« 

Da  han  atter  rejste  sig,  randt  Taarerne  ned  over 
hans  Kinder. 

»Ak!«  udbrød  han,  »saa  ung,  saa  smuk  ...  og 
allerede  blegnet  i  Døden!« 

Endnu  en  Gang  betragtede  han  Menippos,  —  han 
kunde  næppe  løsrive  sig  .   .   . 

»Stakkels  Yngling!«  mumlede  han  rørt.  »Ilde 
handlede  Du  mod  Dig  selv  ved  at  føje  en  flygtig  Lyst. 
Men  Guderne  ville  være  Dig  naadige.  Thi  Du  har  aldrig 
forurettet  nogen,    og  der  var  ikke  ond  Vilje  i  Dig.« 

